
Μάθημα 1: 

Ιστορία της Πληροφορικής

1. Εισαγωγή – Μηχανικά όντα και αυτόματα

Η πληροφορική αποτελεί επιστήμη – ή τεχνική κατ’ άλλους – η οποία ασκεί  ιδιαίτερη επιρροή στην κοινωνικοοικονομική ζωή των ανεπτυγμένων κρατών και, περαιτέρω, όλου του σύγχρονου κόσμου, καθώς συναντάται σε κάθε έκφανση της ζωής του ανθρώπου. Οι εφαρμογές της πληροφορικής αποτελούν τον κύριο μοχλό στην κοινωνική – οικονομική ανάπτυξη σε διεθνές επίπεδο. Επειδή ο όρος «πληροφορική», όπως θα δούμε παρακάτω, έχει κάποια συγκεκριμένη εννοιολογική φόρτιση, από πολλούς προτιμάται η χρήση του πιο ουδέτερου όρου «Τεχνολογίες της πληροφορίας και της επικοινωνίας» (Information and Communication Technologies, ICTs), για την περιγραφή του συνόλου των τεχνολογικών εφαρμογών της εποχής μας.

Οι εφαρμογές αυτές αποτελούν την κατάληξη μιας διαδικασίας απόκτησης και εφαρμογής της γνώσης που άρχισε με την ίδια την εμφάνιση του ανθρώπου στη γη. Ο άνθρωπος, ως περίεργο και δημιουργικό όν, εφεύρισκε στα πρώτα χρόνια της ύπαρξής του διάφορα εργαλεία με σκοπό να διευκολύνει τη ζωή του. Το πρώτο «αυτόματο», που κατασκεύασε ο άνθρωπος, όσο ακόμη ζούσε σε σπηλιές και ήταν τροφοσυλλέκτης, είναι η παγίδα. Ακόμη και αυτή η πρώιμη εφαρμογή αυτοματισμού ενσωματώνει τα δύο βασικά χαρακτηριστικά της τεχνολογίας δηλ. α) βασίζεται σε σωρευμένη γνώση (για το δρομολόγιο που ακολουθεί το ζώο) και β) κάνει τη ζωή του ανθρώπου ευκολότερη και ασφαλέστερη ή/και του επιτρέπει να πραγματοποιήσει ενέργειες για τις οποίες οι δυνάμεις του δεν επαρκούν (λ.χ. να παγιδεύσει ένα ζώο πολύ μεγάλο και δυνατό). 

Μια από τις επόμενες, χρονικά, βασικές εφαρμογές της τεχνολογίας έχει σχέση με την μέτρηση του χρόνου και την οργάνωση της εκμετάλλευσης της γης. Έτσι κατασκευάστηκαν οι κλεψύδρες, όργανα με τα οποία επιτυγχάνονταν η                                                                  τιθάσευση της κίνησης με σκοπό τη μέτρηση του χρόνου. Ακολουθούν κάποια συστήματα με οδοντωτές τροχαλίες, τα οποία μετρούσαν το χρόνο ελέγχοντας την κίνηση και θεωρούνται ως τα πρώτα ρολόγια. 


Γενικά, οι ανθρώπινες κατασκευές των αρχαίων χρόνων ήταν κυρίως αυτόματα, δηλ. εργαλεία τα οποία επιτελούν μια συγκεκριμένη λειτουργία με μια συγκεκριμένη περιοδικότητα ή αυτορρυθμιζόμενα, δηλ. εργαλεία τα οποία, αφού λάβουν κάποιο ερέθισμα – εντολή από κάποιον εξωτερικό παράγοντα, επιτελούν συγκεκριμένη λειτουργία (έτσι λ.χ. τα αρδευτικά συστήματα που ανέπτυξαν οι Αιγύπτιοι τα οποία ενεργοποιούνταν όταν η στάθμη του Νείλου ξεπερνούσε κάποιο ύψος) εργαλεία τα οποία συνέβαλλαν σημαντικά στην κάλυψη τόσο των καθημερινών αναγκών όσο και της ανάγκης ικανοποίησης φιλοδοξιών και συναισθημάτων. 

Εκτός από τις αμιγώς τεχνικές ανάγκες του ανθρώπου, η τεχνολογία ικανοποιεί και άλλες, πιο ανθρώπινες και συναισθηματικές ανάγκες. Το αίσθημα της μοναξιάς και η υπερφίαλη φιλοδοξία του ανθρώπου να γίνει δημιουργός, να ξεπεράσει τον εαυτό του, έκανε πιο έντονη την επιθυμία του για δημιουργία άλλων όντων, όμοιων μ’ αυτόν. Παράλληλα, σε ένα πρώιμο πάντρεμα της τεχνολογίας με την ιατρική, ήθελε να επινοήσει και διάφορους τρόπους αναπαραγωγής του ανθρώπινου είδους, πέραν του φυσιολογικού, ώστε να αντιμετωπισθεί το πρόβλημα της στειρότητας των γυναικών και της θνησιμότητας των παιδιών το οποίο δυσχέραινε την εξέλιξη των γενεών.


Η σχετική επιθυμία έχει βρει την έκφρασή της και στην μυθοπλασία και στη φιλολογία του παρελθόντος. Ο Πλάτωνας λόγου χάρη αναφερόταν σε αγάλματα που έπρεπε να τα προσέχει κανείς για να μην δραπετεύσουν. Γνωστός είναι και ο μύθος του βασιλιά της Κύπρου Πυγμαλίωνα ο οποίος έφτιαξε μια γυναικεία μορφή από ελεφαντόδοντο και την ερωτεύτηκε. Η Αφροδίτη συγκινημένη από τον έρωτα του βασιλιά έδωσε ζωή στη Γαλάτεια ώστε να μπορέσει να διαιωνιστεί η βασιλική δυναστεία. Στη μακρινή Ασία υπάρχει ο θρύλος της βασιλοπούλας η οποία διεφθάρει από έναν άντρα που ήταν φτιαγμένος από ξύλο.


Στο 19ο αιώνα έχουμε σε σενάριο ταινίας, τη δημιουργία του  Φρανκεστάιν από έναν επιστήμονα. Αυτός κατασκεύασε ένα σώμα με κεφάλι και του έδωσε ζωή από τον ηλεκτρισμό. Αξίζει επίσης να αναφερθεί και η Εύα του Μέλλοντος, τέλη του 19ου αιώνα. Πρόκειται για την ιδανική γυναίκα με συμπεριφορά γραμμένη πάνω σε δίσκους. Συνεπώς, η ανάπτυξη της τεχνολογίας, η οποία δεν διαχωρίζεται, κατά τα πρώιμα στάδια, από την βιογενετική, δεν απαντά μόνον σε εξειδικευμένες ανάγκες του ανθρώπου, αλλά στη γενικότερη ανάγκη δημιουργίας και στην επιθυμία βελτίωσης του είδους.

2. Προς την τεχνητή νοημοσύνη

Ο άνθρωπος, στην προσπάθεια να αντιμετωπίσει τις παραπάνω ανάγκες, αλλά και να ανταποκριθεί στα νέα κοινωνικά δεδομένα και στις καταστάσεις κινδύνου που εμφανίζονται, δημιούργησε μηχανικά όντα ή λογικές μηχανές, τα οποία ενσωματώνουν την ανθρώπινη γνώση και δίνουν μηχανικές λύσεις βασιζόμενα σε κάποια στοιχειώδη λογική δομή δημιουργημένη από τον άνθρωπο. 

 Μια πρώτη μορφή τέτοιας λογικής μηχανής αποτέλεσε ο Υπολογιστής των Αντικυθήρων το 80 π.Χ., ο οποίος αποτελούνταν από γρανάζια και τροχούς διαφόρων μεγεθών και σύμφωνα με την άποψη του D. de Solla Price ο μηχανισμός αυτός μπορεί να θεωρηθεί ένα είδος ημερολογιακού υπολογιστή, το οποίο φαίνεται να ακολουθεί τη παράδοση που είχε ξεκινήσει ο Αρχιμήδης με την κατασκευή πλανηταρίων. Την ίδια λογική δομή χρησιμοποίησε, στα τέλη του  13ου αιώνα και αρχές του 14ου, ο Ισπανός φιλόσοφος Raymond Lulle, ο οποίος συνέλαβε την πρώτη σύγχρονη λογική μηχανή, που ονόμασε “Αrs Magna”. Η μηχανή αυτή αποτελείτο από μια σειρά ομόκεντρων στεφανιών διαφορετικών μεγεθών πάνω στα οποία ήταν γραμμένες κάποιες χαρακτηριστικές λέξεις και τα οποία ήταν τοποθετημένα σε ειδική διάταξη έτσι ώστε όταν σχηματιζόταν μια ερώτηση προέκυπτε αυτόματα η απάντηση από μια ακολουθία λέξεων. Η μέθοδος αυτή στηριζόταν στην ιδέα ότι ολόκληρη η γνώση βασίζεται σ’ ένα μικρό πλήθος από θεμελιώδεις και απαραίτητες κατηγορίες οι οποίες αρκεί να συνδυαστούν κατάλληλα.

Από το 18ο αιώνα και ύστερα επινοούνται διάφορες υπολογιστικές μηχανές που σκοπό έχουν να καλύψουν τις ανάγκες του μοντέρνου κράτους και των συγκεντρωτικών πολιτικών και οικονομικών συστημάτων. Η αιτία ήταν η ανάγκη που είχαν εκείνη την περίοδο τα πρώτα εμφανιζόμενα μοντέρνα κράτη με ισχυρή κεντρική εξουσία (σε αντίθεση με το προγενέστερο φεουδαρχικό μοντέλο) για συγκέντρωση στρατού και  τη διαχείριση των δημοσίων οικονομικών. Κατά το πρότυπο της Ars Magna του Ramon Lulle, οι υπολογιστικές μηχανές αποτελούνται από εκατοντάδες χιλιάδες περιστρεφόμενων οδοντωτών τροχών. 

Παράλληλα με τις πρώτες «υπολογιστικές μηχανές», και εξαιτίας της ανάγκης  μυστικότητας που απαιτεί πλέον η διπλωματία, αναπτύσσεται και η πρώιμη κρυπτογραφία, η οποία καλλιεργεί την ικανότητα του ανθρώπου να κωδικοποιεί κάθε μήνυμα – και μάλιστα κάθε γράμμα – σε έναν συνδυασμό δύο επαναλαμβανόμενων στοιχείων, λ.χ. α = ιο, β = ιοο, γ = ιοοο … χ = ιιιο, ψ = ιιοο, κ.ο.κ. Με τον τρόπο αυτόν μπορούσε κανείς να στείλει με ασφάλεια ένα μήνυμα  χωρίς αυτό να είναι κατανοητό στον καθένα, παρά μόνο στον επιθυμητό αποδέκτη, υπό την προϋπόθεση ότι γνωρίζει τον τρόπο «κώδικα» αποκωδικοποίησης του μηνύματος. 

Βασικό στοιχείο της κρυπτογραφίας είναι η ανάλυση και μεταφορά της πληροφορίας με τη μορφή ακολουθίας δύο επαναλαμβανόμενων στοιχείων (ι,ο, στο παραπάνω παράδειγμα) και μεταγενέστερα ηλεκτρικών φορτίων διαφορετικής ισχύος. 

Με βάση τις αρχές της κρυπτογραφίας και τις δυνατότητες του ηλεκτρισμού, ο αγγελιοφόρος της αρχαιότητας αντικαθίσταται σταδιακά από τον εναέριο τηλέγραφο του Claude Chappe (1794), τον ηλεκτρικό τηλέγραφο του Samuel Morse (1832), τον τηλέγραφο του Thomas Eddison (1874), το τηλεγραφικό σύστημα με δυαδική βάση του Emile Baudot (1848) και το τηλέφωνο του Graham Bell (1875).

Κάτω από αυτές τις συνθήκες αρχίζει να μορφοποιείται πλέον η ιδέα της τεχνητής νοημοσύνης και διαμορφώνεται από τον Κλοντ Σάννον  (1938) η θεωρία της πληροφορίας σύμφωνα με την οποία προσεγγίζεται η πληροφορία με μαθηματικό τρόπο. Έτσι, κάθε πληροφορία αναλύεται σε αλληλουχία δυαδικών ψηφίων Binary digITS = BITS) και, κατά συνέπεια, το μέγεθος της μετριέται ανάλογα με τον αριθμό των ψηφίων αυτών (BITS).

Στα μέσα του 19ου αιώνα οι οδοντωτοί τροχοί των μηχανών αντικαθίστανται από κινητές πλάκες με εγκοπή. Αργότερα γίνεται αντικατάσταση των πλακών από ηλεκτρομηχανικούς μεταγωγείς του τύπου «ανοιχτό – κλειστό». Με το πέρασμα των χρόνων άρχισαν να χρησιμοποιούνται οι λυχνίες κενού που μεταγάγουν χιλιάδες φορές το δευτερόλεπτο λόγω της απουσίας μηχανικής τριβής. Ώσπου τελικά έχουμε γύρω στα 1940 έναν από τους πρώτους υπολογιστές της τεχνολογίας εκείνης της εποχής, το γνωστό MARK1 στο Χάρβαρντ. Αυτός είχε μήκος 16,6 και ύψος 206 μέτρα. Αποτελούνταν από 800.000 στοιχεία, ζύγιζε 5 τόνους και χρειαζόταν μερικούς τόνους πάγου ημερησίως για να ψυχθεί. Μπορούσε να πολλαπλασιάσει δύο δεκαδικούς αριθμούς 23 ψηφίων μέσα σε 3 δευτερόλεπτα και να δώσει το αποτέλεσμα τυπωμένο σε διάτρητη πλάκα. Την ίδια εποχή κατασκευάσθηκε και ο ΕΝIAC ο τελευταίος μεγάλος αριθμητικός υπολογιστής πριν την εμφάνιση των σύγχρονων υπολογιστών. Κατά την πρώτη του δημόσια επίδειξη πρόσθεσε 5000 αριθμούς σε 1 δευτερόλεπτο. Ο σκελετός του αποτελείτο από 40 μεταλλικές πλάκες βάρους 30 περίπου τόνων και επιφάνειας 160 τ.μ. Περιείχε εκτός από λυχνίες κενού, 70000 αντιστάσεις, 10000 πυκνωτές, 1500 διακόπτες και 6000 χειροκίνητους μεταγωγούς. Έμπαινε σε κίνηση με έναν κινητήρα ισοδύναμο με δύο ισχυρούς τετρακύλινδρους κινητήρες αυτοκινήτων και ένας τεράστιος εξαεριστήρας απομάκρυνε τη ζέστη που ανέδιδαν οι λυχνίες. Κατανάλωνε 150000 βαττ την ώρα και παρήγαγε θερμότητα αρκετή για να ζεσταθούν 50 κατοικίες. 

3. Ιστορία της πληροφορικής


Στα 1945 και ύστερα άρχισαν να σχεδιάζονται υπολογιστές με κύριο άξονα τη λογική δομή και όχι τη μηχανική. Πρώτος ο Αμερικανός Φον Νιούμαν (Von Neumann), ουγγρικής καταγωγής, ξεφεύγει από τη λογική του μηχανικού υπολογισμού και αντιμετωπίζει το ζήτημα σαν κλάδο της λογικής και των μαθηματικών. Βέβαια ένας Άγγλος επιστήμονας, ο Τιούρινγκ (Turing, 1937), είχε ήδη αναπτύξει την έρευνα των αλγορίθμων. Ως αλγόριθμος νοείται το σύνολο πράξεων κι μαθηματικών ακολουθιών που δίνει λύση σε ένα οποιοδήποτε ζήτημα. Τέλος, ο Αυστριακός Βίνερ (Wiener, 1948) θεμελιώνει την κυβερνητική. Η κυβερνητική χρησιμοποιεί την πληροφορία ως ένα μέσο για την επίτευξη της επικοινωνίας, ενώ αντίθετα η πληροφορική ασχολείται με τη μεταφορά και χρήση της πληροφορίας. Στην κυβερνητική οι μηχανές δρουν ανάλογα με τα ερεθίσματα που λαμβάνουν  και η πληροφορία πλέον δεν είναι αυτοσκοπός αλλά μέσο. Σύμφωνα με τη θεωρία της κυβερνητικής σημασία έχει κυρίως το αποτέλεσμα της πληροφορίας. Στα πλαίσια της κυβερνητικής προάγεται η τεχνητή νοημοσύνη και η κατασκευή ανθρωπόμορφων ρομπότ. Πέραν όμως της χρησιμότητας των επιστημών αυτών, πολλά είναι και τα ηθικά προβλήματα που ανακύπτουν. Ο Βίνερ είναι ο πρώτος ο οποίος , θίγει  τα ανακύπτοντα ηθικά ζητήματα χαρακτηρίζοντας  την κυβερνητική ως πιο ανθρωπιστική επιστήμη από την πληροφορική, καθώς βασίζεται στη διάκριση ανάμεσα στις αιτιοκρατικές και στις αναδραστικές συμπεριφορές.

4. Τεχνικές εξελίξεις

Η ανάγκη για γρηγορότερη επεξεργασία ολοένα και περισσότερων δεδομένων, η επιθυμία να πλησιάσουν οι υπολογιστές τους χρήστες και να είναι εφικτή η χρήση τους ακόμα και από ανθρώπους μη ειδικούς  επέβαλλαν την τεχνολογική εξέλιξη της πληροφορικής. Έχοντας λοιπόν ως βάση τη λογική δομή του Φον Νόυμαν εισήχθηκαν τεχνικές καινοτομίες στην αρχιτεκτονική των προγραμμάτων. Ειδικότερα, η λυχνία αντικαθίσταται από το κρυσταλλοτριόδιο (τρανζίστορ) και αργότερα το τρανζίστορ αντικαθίσταται από τα ολοκληρωμένα κυκλώματα. Σ’ αυτά υπάρχουν η λογική μονάδα,  η μονάδα ελέγχου και οι διάφορες μονάδες εισόδου και εξόδου (πληκτρολόγια, οθόνες, εκτυπωτές κ.λ.π.). Η λογική μονάδα  επεξεργάζεται τις πληροφορίες και η μονάδα ελέγχου συγχρονίζει την εσωτερική λειτουργία της μηχανής. Τελικά έχουμε το μικροεπεξεργαστή (Intel 4004) όπου τα ολοκληρωμένα κυκλώματα (λογική μονάδα και μονάδα ελέγχου) ενώνονται με τη μνήμη (Read only Memory and Random Access Memory), η οποία αποθηκεύει τις πληροφορίες και τα προγράμματα. Επιπλέον, αρχίζουν να χρησιμοποιούνται γλώσσες προγραμματισμού (Fortran, Pascal, ASCII, Basic) οι οποίες αντικατέστησαν κάποιες αλλαγές προγραμματισμού που παλαιότερα γίνονταν χειροκίνητα (λ.χ. με την αλλαγή καλωδίων) και τέλος, το μέγεθος των επεξεργαστών συρρικνώνεται. Είναι πλέον φανερό ότι μετά τον Τιούριγκ, τον Νόυμαν, τον Βίνερ μεταβαίνουμε στην εποχή των ηλεκτρονικών μηχανικών και των μηχανικών προγραμματισμού και ανάλυσης. 

5. Γενιές υπολογιστών


Η πορεία της τεχνολογικής εξέλιξης του σύγχρονου υπολογιστή, είναι ραγδαία. Σε ένα διάστημα περίπου μισού αιώνα αναπτύχθηκαν πέντε «γενιές» υπολογιστών που η μία διαδεχόταν σταδιακά την άλλη.  Η πρώτη γενιά καλύπτει την δεκαετία του ’40 και του ’50  και έχει ως βάση  τις  λυχνίες κενού, μνήμες τυμπάνων, κτλ. Η δεύτερη γενιά είναι γύρω στα 1950 – 1960 και συναντάμε  τρανζίστορς,  μαγνητικές μνήμες και τις πρώτες γλώσσες προγραμματισμού (PASCAL, FORTRAN κτλ). Η τρίτη γενιά εμφανίζεται στα 1960 – 1970, όπου πλέον υπάρχουν τα ολοκληρωμένα κυκλώματα, RAM και ROM. Τέλος  η τέταρτη γενιά, κατά το χρονικό διάστημα 1970 – 1980, στηρίζεται  στους μικροεπεξεργαστές, στα δίκτυα, στις βάσεις δεδομένων, και στα έμπειρα συστήματα. Από το 1990 μέχρι σήμερα η  εξέλιξη συνεχίζεται με την πέμπτη γενιά υπολογιστών,  όπου θέση έχουν α) οι έξυπνες μηχανές που έχουν αυξημένη ικανότητα επικοινωνίας με τον εξωτερικό κόσμο (φωνοληψία, εικόνα κ.ο.κ) και β) μπορούν ν’ αφομοιώνουν γνώση, να αναγνωρίζουν φωνή, να εντάσσουν φωτογραφίες, κ.τ.λ. 

6. Ανάπτυξη της πληροφορικής


Η ανάπτυξη των υπολογιστών πραγματοποιήθηκε γιατί υπήρχε και η ανάλογη χρηματοδότηση για εφαρμογές στρατιωτικής, κυρίως, φύσης. Μεγάλη ώθηση δόθηκε από τις ΗΠΑ κατά τον Β’ παγκόσμιο πόλεμο, όταν για όλα τα νέα όπλα που είχαν αναπτυχθεί ήταν απαραίτητο να υπολογιστούν οι τροχιές των βλημάτων. Για κάθε ζεύγος πυροβόλου - βλήματος έπρεπε να ληφθούν υπόψη πάνω από επτά διαφορετικές παράμετροι (βάρος, γεωγραφικό μήκος και πλάτος, κλίση του όπλου, κλίση του εδάφους, συνθήκες ατμοσφαιρικής πίεσης κ.ο.κ) με πάρα πολλές μεταβλητές, με αποτέλεσμα να υπάρχουν, για κάθε ένα ζεύγος, 2000 έως 4000 πιθανές τροχιές, από τις οποίες η κάθε μια βασιζόταν σε 750 πολλαπλασιασμούς των 10 αριθμών. Έτσι, ένας άνθρωπος χρειαζόταν 3 ημέρες για να υπολογίσει μια τροχιά. Επίσης, κατά την ίδια περίοδο αναπτύχθηκε, από τους άγγλους κυρίως, η κρυπτογραφία και η μηχανική αποκρυπτογράφηση, ώστε να μπορούν να επικοινωνούν μεταξύ τους μέσα από τις γραμμές του εχθρού. Εν συνεχεία, κατά τη διάρκεια του ψυχρού πολέμου, κατά την δεκαετία του 1950, οργανώθηκε στις ΗΠΑ το δίκτυο ηπειρωτικής άμυνας SAGE, το οποίο μπορούσε να εντοπίσει και να δώσει πληροφορίες για την κίνηση πυραύλων στην ατμόσφαιρα. Ο κεντρικός υπολογιστής ήταν συνδεδεμένος με 100 ραντάρ (input) και με 50 τερματικά (output) και μπορούσε να δώσει σαφείς οδηγίες σε χρόνο μικρότερο από την ανθρώπινη αντιληπτικότητα. Μεταφορά του συστήματος αυτού και πολιτική εφαρμογή του αποτελεί το SABRE, το σύστημα το οποίο χρησιμοποιείται ακόμη και σήμερα από όλες τις αεροπορικές εταιρείες και τα ταξιδιωτικά πρακτορεία για την κράτηση θέσεων και την αγορά εισιτηρίων.


 Το μοντέλο αυτό ανάπτυξης της τεχνολογίας ακολουθείται πολύ συχνά: ο στρατός παραγγέλλει και χρηματοδοτεί τη δημιουργία μιας τελειοποιημένης και ακριβής μηχανής για τις αμυντικές του ανάγκες, η οποία, εν συνεχεία, απλουστεύεται, προσαρμόζεται σε πολιτικές χρήσεις και διατίθεται εμπορικά. 

7. Κοινωνιολογία των μηχανών


Σύμφωνα με το Βίνερ η τεχνολογία μας οδηγεί (και η κυβερνητική μας διδάσκει πώς να ζούμε) σε «μια κοινωνία όπου η πληροφορία κυκλοφορεί απρόσκοπτα, όπου για να ζήσει κανείς πραγματικά πρέπει να κατέχει επαρκή πληροφορία, όπου η ζωή είναι η συμμετοχή σε αυτό το συνεχές ρεύμα με το οποίο η πληροφορία ανταλλάσσεται». Σύμφωνα με αυτήν την ανάλυση η πληροφορία είναι για την κοινωνικό-οικονομική ανάπτυξη του ατόμου ό,τι είναι ο αέρας για την φυσική του επιβίωση. Είναι απαραίτητη και δεν πρέπει να υπόκειται σε κανενός είδους περιορισμό.

Αντίθετη προς την ιδέα του Βίνερ είναι η αντιμετώπιση της πληροφορίας ως εμπορεύματος και άρα ο περιορισμός της για οικονομικούς λόγους. «Η επιθυμία για εξαγωγή κέρδους από αυτό το ουσιαστικό για την επιβίωση της ανθρωπότητας στοιχείο, που είναι η πληροφορία, κατατεμαχίζει την ‘επικοινωνιακή ακεραιότητα’ των ανθρώπων και περιορίζει τις προσαρμοστικές ικανότητες του ανθρώπινου είδους». 

Είναι ενδιαφέρον να παρατηρήσει κανείς το αρχικό μοντέλο ανάπτυξης του διαδικτύου βασίζεται στη θεωρία του Βίνερ, καθώς παρέχει την δυνατότητα δωρεάν πρόσβασης στις πληροφορίες. Ο χαρακτήρας αυτός, ωστόσο, σταδιακά αλλοιώνεται, καθώς παρουσιάζονται ολοένα και περισσότερες αγοραίες υπηρεσίες στο διαδίκτυο και ολοένα μεγαλύτερος όγκος πληροφοριών προστατεύεται ή καθίσταται προσβάσιμος έναντι ανταλλάγματος. Σχετικά, ο ρόλος που αναγνωρίζεται στα δικαιώματα πνευματικής ιδιοκτησίας στα πλαίσια της ΚτΠ δημιουργεί σημαντικά προβλήματα, όχι μόνον πρακτικής αλλά και θεωρητικής φύσης (βλ. σχετ. το μάθημα 9).

8. Πολιτική των μηχανών


Οι πρώτοι Η/Υ που χρησιμοποιήθηκαν για πολιτικές εφαρμογές ακολουθούσαν την δομή του συστήματος SAGE,  και αποτελούνταν από μια κεντρική μονάδα υπολογιστή, δομημένου με βάση το μοντέλο της ορθολογικής στρατιωτικής οργάνωσης, στην οποία συνδέονταν με πολυάριθμα τερματικά. Το σύστημα δούλευε βάσει της αρχής του «καταμερισμού του χρόνου», αφού η ίδια κεντρική μονάδα σε διαφορετικές στιγμές εξυπηρετούσε διαφορετικό τερματικό. Ωστόσο, με αυτήν τη μορφή οι Η/Υ έγιναν αντιληπτοί στο ευρύ κοινό ως μηχανήματα απόμακρα και ακατανόητα, φορείς μιας ανέλεγκτης συγκεντρωτικής εξουσίας τα οποία μόνον μια κάστα τεχνικών μπορούσε να αξιοποιήσει. Αυτή η αρνητική εικόνα των πρώτων Η/Υ ενισχύθηκε σημαντικά από το γεγονός ότι η πρώτες περιπτώσεις ευρείας χρήσης υπολογιστών σε στρατιωτικές επιχειρήσεις, ήταν στον πόλεμο της Κορέας και του Βιετνάμ. Έτσι, προκλήθηκαν αντιδράσεις κατά των υπολογιστών και, εν γένει, της σχετικής τεχνολογίας. 


Η μερική εξοικείωση με τις μηχανές ακολούθησε. Εκδόθηκαν διάφορα περιοδικά για τους υπολογιστές και τη χρήση τους αλλά και δημιουργήθηκε το Community memory. Αυτό ήταν ένα είδος chat με τερματικά διάσπαρτα στο Λος Αντζελες όπου η πληροφορία ανταλλασσόταν κατά τρόπο αμφίδρομο, περίπου όπως γίνεται σήμερα με τα chats μέσω διαδικτύου.


Το επόμενο βήμα έγινε από διάφορες περιθωριακές ομάδες χίπυς, χασικλήδων, ροκάδων, ειρηνιστών οι οποίοι σε σκηνές και γκαράζ συνέλαβαν, σχεδίασαν και κατασκεύασαν τον προσωπικό υπολογιστή (Personal Computer, PC) ως αντίδραση στον κεντρικό και απρόσωπο «υπηρεσιακό» Η/Υ που λειτουργούσε με βάση τον καταμερισμό χρόνου. Τα έσοδα από τον πρώτο Apple πήγαν σε δύο γιγάντια φεστιβάλ ροκ. Η ιδέα αυτή των ομάδων περνά στη βιομηχανία. Κατασκευάζονται μικροί «προσωπικοί υπολογιστές» που μπορεί να μην εξυπηρετούσαν συγκεκριμένο σκοπό ή άμεση ανάγκη, αλλά ικανοποιούσαν τη λανθάνουσα ανάγκη να γίνει χρήση της καινούριας τεχνολογίας σύμφωνα με τις προσωπικές επιθυμίες και επιλογές του κάθε χρήστη. Πρώτη εταιρία η οποία κατασκεύασε προσωπικούς υπολογιστές υπήρξε η αμερικάνική Digital ήδη από το 1974, ενώ μόνον στα 1981 αποφάσισε η IBM να την μιμηθεί και να κατακτήσει (προσωρινά) την σχετική αγορά. Σημειώνεται ότι η ΙΒΜ από το 1981 και μέχρι τα μέσα της δεκαετίας του ’90 διαδραμάτισε ηγετικό ρόλο στη σχετική αγορά, τόσο από πλευράς οικονομικής (με μερίδιο μέχρι 70%) όσο και σχετικά με την επιλογή των τεχνικών προδιαγραφών και της διαλειτουργικότητας του υλικού και του λογισμικού. Τον ηγετικό ρόλο της ΙΒΜ, ο οποίος βασίστηκε στον έλεγχο του σχετικού υλικού (hardware) διαδέχθηκε η Microsoft η οποία, όμως, στηρίζει την οικονομική της ισχύ σε πρωτοποριακό και αυστηρά προστατευόμενο λογισμικό (software).


Τελικά το μεγάλο κοινό εξοικειώθηκε με τους υπολογιστές οι οποίοι πλέον χρησιμοποιούνται συχνά από πολλούς σε γραφεία και σε σπίτια. Η χρήση του υπολογιστή όμως δεν περιορίστηκε σε ορισμένες λειτουργίες. Γενικεύτηκε και εξαπλώθηκε σε πολλούς τομείς. Συνδέθηκε μάλιστα και με τα τηλεπικοινωνιακά μέσα.

Μάθημα 2: 

Χαρακτηριστικά και βασικές έννοιες της ΚτΠ

1. Χαρακτηριστικά της ΚτΠ
1.1 Σημασία της πληροφορίας
Στην εποχή της φωτιάς και του σιδήρου, ο άνθρωπος ζούσε ως κυνηγός και  βασικός παράγοντας πλούτου και ευημερίας ήταν η ύπαρξη θηραμάτων και η προσωπική προσπάθεια (εργασία) των κυνηγών. Στη γεωργική εποχή, που ακολούθησε, πλουτοπαραγωγικοί παράγοντες ήταν η γη πρώτα απ’ όλα, μετά η εργασία και, τέλος, το κεφάλαιο. Η σχετική βαρύτητα των παραγόντων άλλαξε στη βιομηχανική περίοδο, καθώς πρώτη θέση κατέλαβε το κεφάλαιο, έπειτα η εργασία και τέλος η γη. Στην τεχνολογική εποχή, δηλαδή τη σημερινή, η σχετική σημασία των πλουτοπαραγωγικών παραγόντων ανατρέπεται ξανά, καθώς πρωταρχικό ρόλο διαδραματίζει η εργασία, έπεται το κεφάλαιο, αλλά η σημασία της γης έχει εξανεμιστεί και έχει αντικατασταθεί από την πληροφορία. Η πλειοψηφία των εργαζομένων δεν επεξεργάζεται τη γη, ούτε εργάζεται σε εργοστάσια, αλλά επεξεργάζεται και ανταλλάσσει πληροφορίες. 

Μεγάλος αριθμός θέσεων εργασίας στη σύγχρονη οικονομία σχετίζεται με την παραγωγή, αποθήκευση και διακίνηση πληροφοριών. Αυτή η ανταλλαγή πληροφοριών είναι συνυφασμένη με την παροχή υπηρεσιών. Το 70% του ακαθάριστου εθνικού προϊόντος (ΑΕΠ) των προηγμένων κρατών προέρχεται από την παροχή υπηρεσιών. Στην ψηφιακή εποχή, ο οικονομικός ανταγωνισμός είναι βασισμένος στην τεχνολογία και τη γνώση. Με τη διάδοση των νέων τεχνολογιών και την παγκοσμιοποίηση, οι βιομηχανικές οικονομίες μεταμορφώνονται σε οικονομίες που στηρίζονται ευθέως στην παραγωγή, διανομή και χρήση της γνώσης και της πληροφορίας, με νέες μεθόδους παραγωγής και τύπους κατανάλωσης.

       1.2 Ορισμός, περιγραφή

Ο όρος «Κοινωνία της Πληροφορίας» αναφέρεται σε μια μορφή κοινωνικής και οικονομικής ανάπτυξης όπου η απόκτηση, αποθήκευση, επεξεργασία, αποτίμηση, μεταβίβαση και διάχυση πληροφοριών οδηγεί στη δημιουργία γνώσης και την ικανοποίηση αναγκών, τόσο των ατόμων όσο και επιχειρήσεων και παίζει έτσι κεντρικό ρόλο στην οικονομική δραστηριότητα, την παραγωγή πλούτου και τη διαμόρφωση της ποιότητας της ζωής του ατόμου. Τα τηλεπικοινωνιακά δίκτυα είναι τα μέσα με τα οποία κατά κύριο λόγο γίνεται αυτή η ανταλλαγή πληροφοριών χρησιμοποιώντας συνήθως υπολογιστές ή άλλα μέσα υψηλής τεχνολογίας. Στις ανεπτυγμένες οικονομίες, ποικίλοι τομείς με έμφαση στη γνώση, όπως πληροφορική και επικοινωνίες, εκπαίδευση ή παροχή συμβουλευτικών υπηρεσιών στις επιχειρήσεις, φθάνουν ως το 70% του ΑΕΠ και απασχολούν συνεχώς αυξανόμενο μέρος του εργατικού δυναμικού.

Στo διάγραμμα που ακολουθεί φαίνεται το ποσοστό του ΑΕΠ (ακαθάριστο εθνικό προϊόν) των κρατών του ΟΟΣΑ που συνδέεται άμεσα με τη χρήση τεχνολογιών πληροφορίας και επικοινωνίας.

Αναφορικά με τη χώρα μας, οι δαπάνες για την πληροφορική ως ποσοστό του ΑΕΠ ήταν το 1999 και το 2000 χαμηλότερες από 1,5%, ενώ το 2001 διαμορφώθηκαν επίσης γύρω στο 1,5%, όταν ο ευρωπαϊκός μέσος όρος είναι 3,6%. Παράλληλα, οι κατά κεφαλήν δαπάνες πληροφορικής είναι σημαντικά μικρότερες από τον μέσο όρο της Ε.Ε., αφού μόλις που άγγιξαν τα 150 ευρώ ανά άτομο το 2000 και το 2001, όταν στην Ευρώπη ανήλθαν σε 800 ευρώ.

Οι νέες τεχνολογίες πληροφορίας και επικοινωνίας (Information and Communication Technologies, ICTs) είναι πια κομμάτι της καθημερινότητας, καθώς έχουν ενταχθεί ακόμα και στις πιο απλές εκδηλώσεις της ζωής μας, όπως λ.χ. η χρήση τηλεφώνου, τηλεόρασης, η μεταφορά χρημάτων και διενέργεια πληρωμών, η εξακρίβωση της γεωγραφικής θέσης και η πλοήγηση οχήματος ή πλοίου κ.ο.κ. Με τρόπο άμεσο ή έμμεσο, οι τεχνολογίες αυτές αλλάζουν το πως ζούμε, δουλεύουμε, διασκεδάζουμε, μαθαίνουμε και συναναστρεφόμαστε. 

1.3 Κοινωνία της πληροφορίας = κοινωνία των υπηρεσιών

1.3.1. Χαρακτηριστικά υπηρεσιών

Ως υπηρεσία ορίζεται η στιγμιαία και προσαρμοσμένη στις συνθήκες εφαρμογή της πληροφορίας. Η ποιότητά της εξαρτάται από δύο στοιχεία, αφενός από την ποιότητα της πληροφορίας και αφετέρου από τις ικανότητες του παρόχου. Παραδοσιακά, η ανταλλαγή υπηρεσιών προϋποθέτει την άμεση επικοινωνία μεταξύ παρόχου και αποδέκτη. Η υπηρεσία παρέχεται στιγμιαία και δεν συλλέγεται – ούτε φυλάσσεται (έτσι λ.χ. ένα κούρεμα, μια διάγνωση ιατρού ή μια συμβουλή δικηγόρου). 

Με τις νέες τεχνολογίες, τα δύο αυτά χαρακτηριστικά των υπηρεσιών, δηλ. ο στιγμιαίος χαρακτήρας και η ανάγκη φυσικής συνεύρεσης των μερών, ανατρέπονται. Αφενός, πλήθος υπηρεσιών παρέχεται πλέον από απόσταση, χωρίς να υπάρχει καμία φυσική επικοινωνία μεταξύ των μερών. Αφετέρου, με τις αυξημένες δυνατότητες αποθήκευσης και αναπαραγωγής της πληροφορίας, δημιουργείται σωρεία νέων υπηρεσιών οι οποίες μπορούν να αποθηκευθούν και να προσφερθούν με διάρκεια ή ετεροχρονισμένα. Οι δύο αυτές εξελίξεις είχαν ως άμεση συνέπεια την ανάπτυξη του διεθνούς εμπορίου υπηρεσιών, το οποίο αποτελεί ακρογωνιαίο λίθο της οικονομικής ανάπτυξης.



1.3.2. Κατηγοριοποίηση υπηρεσιών

Οι υπηρεσίες διακρίνονται σε διάφορες κατηγορίες. Όσον αφορά την οικονομική λειτουργία οι υπηρεσίες διακρίνονται σε γενικές και εξειδικευμένες. Ανάλογα με τη χρησιμότητα τις διακρίνουμε σε πρωτογενείς, ενδιάμεσες και τελικές. Αναφορικά με το είδος της απαιτούμενης τεχνογνωσίας έχουμε τη γενική και την ειδική υπηρεσία. Όσο για το επίπεδο της απαιτούμενης τεχνογνωσίας γίνεται διάκριση σε χαμηλή, μέση και υψηλή. Ανάλογα με τη διάρκεια οι υπηρεσίες κατηγοριοποιούνται σε στιγμιαίες και διαρκείς. Τέλος, σύμφωνα με τον τρόπο που παρέχονται οι υπηρεσίες διακρίνονται σε εξ επαφής και σε εξ αποστάσεως.

1.3.3. Οι υπηρεσίες στην τεχνολογική εποχή

Στη σημερινή μεταβιομηχανική εποχή, όπως ήδη αναφέρθηκε, η παραγωγή πλούτου συνδέεται με την παροχή υπηρεσιών (70% ΑΕΠ). Με δεδομένο ότι οι υπηρεσίες είναι συνυφασμένες με την πληροφορία, η τελευταία καθίσταται άμεσα πηγή πλούτου. Δηλαδή, το οικομικο-κοινωνικό βάρος των υπηρεσιών που προσδίδει άμεση αξία στην πληροφορία. Κάποια βασικά στοιχεία τα οποία εμφανίζουν οι υπηρεσίες στη σύγχρονη εποχή είναι τα εξής: 

· Από το σύνολο των υπηρεσιών της σύγχρονης εποχής, ένα μεγάλο μέρος είναι τηλεπικοινωνιακές.

· Στον τομέα των υπηρεσιών, δημιουργούνται νέες θέσεις εργασίας με κόστος κατά κεφαλήν 5 – 10 φορές μικρότερο απ’ ότι στη βιομηχανία. 

· Καθώς η ποιότητα και η τιμή των παρεχομένων υπηρεσιών είναι άμεση συνάρτηση α) της ποιότητας και της ευκολίας πρόσβασης στην πληροφορία και β) των ικανοτήτων του παρόχου, δεν υπάρχουν πλέον κράτη με «φυσικό» συγκριτικό πλεονέκτημα (comparative advantage) για την παροχή κάποιων υπηρεσιών, αλλά όλα είναι ρευστά και εξαρτώνται από την ποιότητα εκπαίδευσης, την ευκολία πρόσβασης στις πληροφορίες και την ποιότητα και την τιμή των τηλεπικοινωνιακών υπηρεσιών.

· Με τη νέα τεχνολογία, εκτός του ότι εξυπηρετείται η ανταλλαγή των πληροφοριών, γίνεται δυνατή και η ορθολογική οργάνωση και η διαφύλαξη της πληροφορίας. Επιπλέον, με τα σύγχρονα τεχνολογικά μέσα επιτρέπεται η εξ αποστάσεως μεταφορά των υπηρεσιών. Έτσι η ίδια η τεχνολογία εξυπηρετεί όχι μόνον την από απόσταση παροχή ήδη υπαρχουσών «παραδοσιακών» υπηρεσιών, αλλά και τη δημιουργία νέων υπηρεσιών.

2. Τηλεπικοινωνιακά δίκτυα
2.1. Τεχνικές προδιαγραφές

Υπάρχουν τριών ειδών δίκτυα.

α) Ενσύρματα. Τα ενσύρματα δίκτυα μπορούν να επιτελούν διαφορετικές λειτουργίες και μπορούν να αποτελούνται είτε από χαλκό, είτε από οπτικές ίνες, είτε από καλώδιο ευρέως φάσματος που έχει και μεγαλύτερη χωρητικότητα και παρέχει μεγάλη ταχύτητα (π.χ. καλωδιακή τηλεόραση).

β) Ασύρματα. Τα δίκτυα αυτά λειτουργούν με ραδιοσυχνότητες και μπορούμε να περάσουμε όποιου τύπου πληροφορία θέλουμε, βασιζόμενοι πάνω στην ύπαρξη ενός (ή περισσοτέρων) σημείου εκπομπής και ενός (ή περισσοτέρων) σημείου λήψης.

γ) Δορυφορικά. Με τα δορυφορικά δίκτυα μπορεί μια πληροφορία να ταξιδέψει σ’ όλο τον κόσμο. Δηλαδή, σε μια τριγωνική σχέση, από τον σταθμό εκπομπής μπορεί να σταλεί ένα μήνυμα στον σταθμό λήψης μέσω αναμεταδοτών - δορυφόρων που υπάρχουν στο διάστημα.

2.2. Λειτουργικά χαρακτηριστικά
Εκτός από τα δίκτυα μεταφοράς έχουμε και τα δίκτυα προστιθέμενης αξίας (Value Added Networks, VANs) τα οποία πέρα από τη μεταφορά πληροφοριών μπορούν να επιτελούν και άλλες λειτουργίες όπως λ.χ. να φιλτράρουν πληροφορίες (ή κλήσεις), να αποθηκεύουν ή να χρονολογούν τη διέλευση πληροφοριών να κάνουν εκτροπές πληροφοριών και κλήσεων προς άλλα δίκτυα κ.ο.κ.

2.3. Χρήση – ευρύτητα πρόσβασης

i) Intranet: δίκτυο που χρησιμοποιείται από έναν φορέα ή επιχείρηση για τις ανάγκες εσωτερικής επικοινωνίας μεταξύ των εργαζομένων ή μεταξύ αυτών και συγκεκριμένων χρηστών ή πελατών. Είναι δίκτυο εσωτερικό και κλειστό, με περιορισμένο και γνωστό αριθμό χρηστών που χρησιμοποιείται από επιχειρήσεις, π.χ. ταξιδιωτικά γραφεία, ΟΠΑΠ, κτλ. για λόγους ασφάλειας και οικονομίας. Ο φορέας ή η επιχείρηση έχουν δύο τεχνικές επιλογές για τη δημιουργία και ανάπτυξη Intranet. Αν όλα τα σημεία (γραφεία, καταστήματα κτλ) που πρέπει να συνδεθούν στο Intranet βρίσκονται σε γεωγραφική εγγύτητα (λ.χ. διαφορετικοί όροφοι του ίδιου κτιρίου ή διαφορετικά κτίρια  στο ίδιο οικονομικό τετράγωνο), τότε χρησιμοποιεί ιδιωτικό  δίκτυο, ενσύρματο ή ασύρματο. Αν, απεναντίας, πρέπει να συνδεθούν σημεία γεωγραφικά απομακρυσμένα, τότε ο φορέας ή η επιχείρηση νοικιάζει χωρητικότητα (μισθωμένη γραμμή από τον ΟΤΕ, FORTHNET, Q Telecom ή άλλον φορέα τηλεπικοινωνιακών υπηρεσιών) για αποκλειστική χρήση και καταβάλει το αντίστοιχο πάγιο. Γίνεται δυνατή, λοιπόν, η ενδοεπικοινωνία χωρίς να περνάει από το ανοικτό και ανασφαλές περιβάλλον του διαδικτύου.

ii) Extranet: δίκτυα που χρησιμοποιούνται από πελάτες ή συνεργάτες της επιχείρησης οι οποίοι αφού πρώτα πάρουν την άδεια απ’ αυτήν έχουν πρόσβαση στο δίκτυο της Intranet.

iii) Internet: το σύνολο των διασυνδεμένων δικτύων στο οποίο υπάρχει ελεύθερη πρόσβαση.

2.4. Τερματικά με τα οποία συνδέονται τα δίκτυα

· Τηλέφωνα

· Υπολογιστές 
       τηλεπικοινωνιακά μέσα (συνδυάζονται και τα τρία)

· Τηλεοράσεις

· Εξομοιωτές ή άλλα όργανα

· Σχεδιαστές

3. Το διαδίκτυο

3.1. Ιστορική αναδρομή – ανάπτυξη

· Ξεκινά ως στρατιωτική εφαρμογή με το όνομα APRANET στα 1969. Βασικό χαρακτηριστικό του νέου μέσου είναι ότι, σε αντίθεση με τα παραδοσιακά μέσα μεταφοράς της πληροφορίας, εξασφαλίζει την επικοινωνία μεταξύ δύο σημείων του δικτύου Α και Β, ακόμα κι αν διακοπεί η απευθείας μεταξύ τους σύνδεση (ως αποτέλεσμα πυρηνικής καταστροφής), διοχετεύοντάς την μέσα από άλλα σημεία του δικτύου, τα οποία τελικά μεταφέρουν την πληροφορία στα σημεία Α και Β.

· Αναπτύσσεται το πρωτόκολλο επικοινωνίας TCP/IP (από τα Πανεπιστήμια Stanford και University College of London, UCL) το οποίο επιτρέπει την επικοινωνία υπολογιστών μέσα από διαφορετικά δίκτυα, χωρίς το ένα δίκτυο να χρειάζεται τεχνικές πληροφορίες για το άλλο (1980). Έτσι ακόμη και με διαφορετικές προδιαγραφές η ελάχιστη επικοινωνία μεταξύ των διαφορετικών δικτύων είναι εξασφαλισμένη.

· Το APRANET μετονομάζεται σε Internet το 1983 και συνδέεται με τα πανεπιστημιακά δίκτυα του NSFnet το 1986 (National Science Foundation).

· Το ειδικό δίκτυο ηλεκτρονικού ταχυδρομείου MCΙ συνδέεται με το Internet το 1989  και ακολουθούν και άλλα.

· Έχουμε, τέλος, εκρηκτική ανάπτυξη: από 500.000 χρήστες το 1990 έγιναν 20.000.000 το 2001 και ο ρυθμός αυτός συνεχίζει να είναι ανοδικός σε παγκόσμιο επίπεδο.

Στη χώρα μας η ανάπτυξη είναι μικρότερη αλλά και εδώ ο ρυθμός είναι ανοδικός. Συγκεκριμένα η διείσδυση της χρήσης του διαδικτύου ως ποσοστό επί του συνόλου του ελληνικού πληθυσμού έχει γίνει μετρήσιμο μέγεθος, καθώς από 10,15% το 2001 έχει ανέβει στο 19,3% μέσα στο 2002
. Ωστόσο, ο βαθμός διείσδυσης υπολείπεται του ευρωπαϊκού μέσου όρου, ο οποίος με στοιχεία του 2001 είναι περίπου διπλάσιος. Η σχετικά μικρή αυτή διείσδυση οφείλεται κυρίως στην έλλειψη ελληνικού περιεχομένου, στο χαμηλό αριθμό Η/Υ, στο πρόβλημα της γλώσσας καθώς τα περισσότερα  γνωστά sites εμφανίζονται στην αγγλική γλώσσα.

3.2. Ιδιοκτησιακό καθεστώς – αρμόδιοι φορείς

Το Internet ανήκει σε όλους. Δεν υπάρχει ιδιοκτήτης – ούτε ενιαίος ρυθμιστικός παράγοντας. Κάθε κομμάτι ανήκει σε κάποιον. Υπάρχει βέβαια μερικός συντονισμός σε επίπεδο φορέων καταχώρησης ηλεκτρονικών διευθύνσεων παγκοσμίως (βλ. παρακ. 3.5).  Μερικώς εμπλέκεται έμμεσα και το Αμερικανικό Υπουργείο Εμπορίου (Department of Commerce) και η Αμερικανική Επιτροπή Ανταγωνισμού (Federal Trade Committee).

3.3. Δομή

Το διαδίκτυο αποτελείται από το σύνολο των διασυνδεδεμένων επί μέρους δικτύων του κόσμου. Τα τοπικά και άλλα δίκτυα τα οποία δεν είναι διασυνδεδεμένα (λ.χ. τα Intranets των εταιριών), δεν αποτελούν μέρος του διαδικτύου. 

Κάθε επί μέρους δίκτυο βασίζεται «τρέχει» πάνω σε έναν συγκεκριμένο εξυπηρετητή (server) και το σύνολο των διασυνδεδεμένων εξυπηρετητών, μαζί με την δικτυακή υποδομή που τους ενώνει αποτελούν το διαδίκτυο. Οι προσωπικοί υπολογιστές δεν συνδέονται άμεσα στο διαδίκτυο, αλλά μέσω το εξυπηρετητή από τον οποίον εξαρτώνται (έτσι λ.χ. οι υπολογιστές της αίθουσας υπολογιστών του Τμήματος Κοινωνικής Διοίκησης του ΔΠΘ, συνδέονται ο καθένας με τον εξυπηρετητή του Πανεπιστημίου «DUTH» ο οποίος με τη σειρά του, μέσω των τηλεπικοινωνιακών δικτύων, είναι συνδεδεμένος με τους υπόλοιπους εξυπηρετητές παγκοσμίως και αποτελεί μέρος του διαδικτύου. Οι προσωπικοί υπολογιστές (PCs) οι οποίοι δεν είναι μονίμως σε δίκτυο και δεν είναι συνδεδεμένοι με έναν εξυπηρετητή (όπως λ.χ. οι υπολογιστές που έχουμε στα σπίτια μας), προκειμένου να έχουν πρόσβαση στο διαδίκτυο πρέπει να συνδεθούν με έναν εξυπηρετητή. Αυτό επιτυγχάνεται μέσω τηλεφωνικής σύνδεσης (dial up) την οποία πραγματοποιεί ο προσωπικός υπολογιστής (μέσω του modem) προς τον εκάστοτε επιλεγμένο εξυπηρετητή. 

Υπάρχουν διασυνδεδεμένα δίκτυα σε επίπεδο εξυπηρετητών (servers). Οι servers είναι μεγάλοι υπολογιστές ενωμένοι με το Internet και προωθούν τη σύνδεση του οποιουδήποτε προσωπικού υπολογιστή με το διαδίκτυο. Η σύνδεση του κάθε προσωπικού υπολογιστή με έναν server γίνεται μέσω ενός ενδιαμέσου που ονομάζεται access provider. Τέτοιοι είναι λ.χ. η Forthnet, Otenet, Hellas On Line, Compuserve και άλλοι.

3.4. Βασικές έννοιες
· Internet protocol (IP)

Κάθε διεύθυνση στο διαδίκτυο έχει μια μοναδική ταυτότητα, η οποία αντιστοιχεί σ’ ένα σύνθετο αριθμό ο οποίος αποτελείται από τέσσερις αριθμούς όπου ο καθένας έχει μέχρι τρία ψηφία, λ.χ. 212.02.008.159.

· Domain name

Οι παραπάνω αριθμοί, επειδή είναι δυσκολομνημόνευτοι, αντιστοιχίζεται ο καθένας σε μια ονομασία πεδίου ή ονομασία χώρου (Domain name) της ελεύθερης επιλογής του χρήστη του αντίστοιχου Η/Υ. Ένα όνομα το θυμάται κάποιος πιο εύκολα απ’ ότι ένα 12ψήφιο αριθμό. Τα domain names λειτουργούν ως διευθύνσεις των δικτυακών τόπων και οι διαφορές που έχουν προκύψει για τα ονόματα αυτά ολοένα και αυξάνονται. Τα domain names έχουν δύο ή περισσότερα επίπεδα, π.χ. duth.gr όπου το «gr» θεωρείται η ευρύτερη περιοχή ονοματοδοσίας ενώ το duth εκφράζει την επωνυμία του δικτυακού τόπου.

· Uniform Resource Locator (URL)

Κάθε ιστοσελίδα παραπέμπει σε διάφορες άλλες υπο-σελίδες, σε βάσεις δεδομένων κτλ, οι οποίες αποτελούν το δυναμικό περιεχόμενο της ιστοσελίδας. Το περιεχόμενο αυτό παρουσιάζεται ως «υποενότητα» της βασικής σελίδας και αυτό φαίνεται και στην σχετική ηλεκτρονική διεύθυνση (στο πάνω μέρος της σελίδας του φυλλομετρητή – browser). Έτσι στην ιστοσελίδα του Δημοκρίτειου Πανεπιστημίου www.duth.gr μετά το πρώτο επίπεδο «.gr» τοποθετείται μια κάθετη διαχωριστική γραμμή και ακολουθούν οι διάφορες υποενότητες. Π.χ. στην διεύθυνση www.duth.gr/adept βρίσκουμε πληροφορίες για τα διάφορα Τμήματα του Πανεπιστημίου ενώ στην ειδικότερη διεύθυνση www.duth.gr/adept/socadm βρίσκονται πληροφορίες για το Τμήμα Κοινωνικής Διοίκησης. Το σύνολο της παραπάνω διεύθυνσης, δηλαδή το domain name του Πανεπιστημίου duth.gr, ακολουθούμενο από την ειδικότερη διεύθυνση /adept/socadm είναι το URL του Τμήματος Κοινωνικής Διοίκησης στην ιστοσελίδα του Πανεπιστημίου.

Ακολουθεί άλλο παράδειγμα:



 HYPERLINK http://www.IBM.com 

http://www.IBM.com
/multiple_choice.htm
· World Wide Web (www)

Το επικρατέστερο λειτουργικό για την πλοήγηση στο διαδίκτυο: διαδραστική (interactive) και δυναμική πλατφόρμα ανταλλαγής δεδομένων και εμπλουτισμένου κειμένου μέσω διαδικτύου. Υπάρχουν και άλλα λειτουργικά σε επί μέρους κοινότητες. Τα στοιχεία www κατά την ορθότερη άποψη δεν αποτελούν μέρος της εκάστοτε ηλεκτρονικής διεύθυνσης (domain name).

· Web Page

Αρχείο γραμμένο σε μορφή HTML (Hyper Text Mark-up Language), όπου περιέχεται κείμενο, πληροφορίες για τη δομή της σελίδας και υπερδεσμοί (hyperlinks) σε άλλα αρχεία, γραφικά ή άλλα (πολύ)μέσα.

· Web Browser (Φυλλομετρητής διαδικτύου)  

Το λογισμικό που έχει κάθε υπολογιστής προκειμένου να συνδέεται με το Internet και να διαβάζει ιστοσελίδες: τα επικρατέστερα είναι το Internet Explorer και το Netscape Navigator. 

· Hyperlinks (Υπερδεσμοί ή υπερσύνδεσμοι)

Οι (υπερ)δεσμοί είναι ενεργά εικονίδια που περιέχονται σε μια σελίδα HTML και τα οποία, αν τα ενεργοποιήσουμε, μας παραπέμπουν σε άλλες ιστοσελίδες, με συναφές ή διαφορετικό περιεχόμενο, που τις έχει δημιουργήσει ή/και τις διαχειρίζεται άλλο πρόσωπο ή φορέας. Έτσι λ.χ. στη σελίδα του Δημοκριτείου Πανεπιστημίου, εκτός από τις διάφορες πληροφορίες  σχετικά με το Πανεπιστήμιο, τα Τμήματα κτλ, τις οποίες έχει δημιουργήσει, διατηρεί και ενημερώνει η αρμόδια υπηρεσία του Δημοκρίτειου, περιέχονται και υπερδεσμοί προς τις σελίδες άλλων Πανεπιστημίων, βιβλιοθηκών, δημοσίων αρχών κ.ο.κ. Με την ευρεία χρήση των υπερδεσμών έχει καταστεί ευχερής η «φυλλομέτρηση» ή την «πλοήγηση» στο διαδίκτυο, καθώς η κάθε σελίδα μας παραπέμπει σε άλλη σχετική και η επόμενη σε άλλη κ.ο.κ.

3.5. Ζητήματα ονοματοδοσίας (domain names)

3.5.1. Η επιλογή των domain names 

Η ορθή επιλογή είναι ένα από τα πολύ σημαντικά στοιχεία δημιουργίας και επιτυχίας ενός δικτυακού τόπου. Η ονομασία χωρίζεται σε επίπεδα (από αριστερά προς δεξιά).

3.5.1.1. Το πρώτο επίπεδο:

· Ανάλογα με το αν πρόκειται για γενικό ή για εθνικό πρώτο επίπεδο, μιλάμε για Generic Top Level Domain (gTLD) ή για Country Code Top Level Domain (ccTLD)

· Ως γενικές ονομασίες πεδίου (gTLDs) χρησιμοποιούνται οι εξής: «com» για τις επιχειρήσεις, «org» για οργανώσεις και οργανισμούς, «net» για τους παρόχους υπηρεσιών πρόσβασης στο διαδίκτυο και άλλων ηλεκτρονικών υπηρεσιών, «int» για τις διεθνείς οργανώσεις και φορείς, «edu» για τα πανεπιστήμια και άλλους εκπαιδευτικούς φορείς, «gov» και «mil» για τις κυβερνητικές και τις στρατιωτικές υπηρεσίες των ΗΠΑ (αποκλειστικά). Πιο πρόσφατα εισήχθησαν και άρχισαν να χρησιμοποιούνται και οι εξής ονομασίες: «info» για τους φορείς και δίκτυα παροχής υπηρεσιών, «museum» για τα μουσεία, «biz» για τις επιχειρήσεις, δεδομένου ότι το «com» είναι ήδη υπερφορτωμένο, «name» για τους ιδιώτες, «pro» για τους ελεύθερους επαγγελματίες, «coop» για τους συνεταιρισμούς και άλλα συλλογικά πρόσωπα και «aero» για τις αεροπορικές εταιρίες.

· Ως εθνικές ονομασίες πεδίου χρησιμοποιούνται 2 χαρακτήρες, τυποποιημένοι διεθνώς κατά ISO: «gr» για την Ελλάδα, «fr» για την Γαλλία, «de» για τη Γερμανία, «uk» για το Ηνωμένο Βασίλειο κ.ο.κ. Για τις ΗΠΑ δεν χρησιμοποιείται εθνική ονομασία πεδίου, καθώς οι αμερικάνικοι φορείς έχουν όλοι διευθύνσεις στο «com» ή σε άλλο gTLD. 

· Σύντομα θα τεθεί σε λειτουργία και η ευρωπαϊκή ονομασία πεδίου «eu», σύμφωνα με τον Κανονισμό (ΕΚ) 733/2002. Παρά το γεγονός ότι η ονομασία αυτή ομοιάζει, κατά βάση, με εθνική, αναμένεται να λειτουργήσει εν μέρει ως αντίποδας του «.com» για τις ευρωπαϊκές εταιρίες. Συνιστά, συνεπώς, υβριδική μορφή πρώτης ονομασίας πεδίου.

3.5.1.2.  Το δεύτερο επίπεδο (ή υποεπίπεδο πεδίου): 

Συχνά, μετά το πρώτο επίπεδο, κυρίως όταν αυτό είναι εθνικό (ccTLD), ακολουθεί ένα δεύτερο επίπεδο το οποίο καταδεικνύει την φύση του φορέα που έχει καταχωρήσει τη σχετική επωνυμία ή των υπηρεσιών που αυτός παρέχει. Έτσι λ.χ. το Πανεπιστήμιο London School of Economics βρίσκεται στην ηλεκτρονική διεύθυνση lse.ac.uk, όπου το «ac» δηλώνει «academic» (αντί του «edu» που χρησιμοποιείται στις ΗΠΑ). Αντίστοιχα, η ελληνική έκδοση της εμπορικής μηχανής εύρεσης Google, βρίσκεται στη διεύθυνση google.com.gr.  

3.5.1.3 Το τρίτο (ή δεύτερο) επίπεδο

Στο επίπεδο αυτό ο κάθε χρήστης έχει το δικαίωμα ελεύθερης επιλογής, ανάλογα με το πώς είναι γνωστός και πώς ελπίζει ότι θα προσελκύσει επισκέπτες στη σελίδα του. Έτσι λ.χ. η εταιρία ΙΒΜ έχει κατοχυρώσει τη διεύθυνση ibm.com ενώ ο βουλευτής και τέως υπουργός παιδείας της χώρας μας κ. Γεράσιμος Αρσένης, για μερικά χρόνια, χρησιμοποιούσε τη διεύθυνση www.katsekala.gr.

Οι διάφοροι φορείς καταχώρησης θέτουν ορισμένους επί μέρους περιορισμούς. Έτσι λ.χ. στην Ελλάδα δεν μπορούν να καταχωρηθούν τοπωνύμια, λέξεις υβριστικές κ.ο.κ.

Συχνά, οι χρήστες δεν κάνουν χρήση της δυνατότητας για δεύτερο επίπεδο ονομασίας (υποεπίπεδο) κατά την παραπάνω παράγραφο οπότε, στις περιπτώσεις αυτές, το ελεύθερα επιλεγόμενο όνομα συνιστά το δεύτερο επίπεδο.

3.5.2. Προστασία των domain names 

Βασικός περιορισμός στην αρχή της ελεύθερης επιλογής και καταχώρησης domain names είναι ότι κάθε ηλ. διεύθυνση οφείλει να είναι μοναδική, ώστε να ξέρουμε με βεβαιότητα με ποιόν επικοινωνούμε. Έτσι, μια διεύθυνση που είναι ήδη κατοχυρωμένη από άλλον τρίτο, δεν μπορώ να την διεκδικήσω, εκτός αν αποδεικνύω ειδικά δικαιώματα πάνω στη σχετική ονομασία (όπως λ.χ. την ύπαρξη σήματος, εμπορικής επωνυμίας, ονόματος φήμης). Κατά τα λοιπά οι διαφορές επιλύονται με βάση τον κανόνα της χρονικής προτεραιότητας, του πρώτου αφιχθέντος (First Come First Served), ο οποίος ευνοεί το επιμελέστερο χρήστη, αυτόν δηλαδή που πρώτος κατοχύρωσε τη σχετική διεύθυνση. Για τον λόγο αυτόν προκρίνεται η χρήση ονομασιών δεύτερου επιπέδου (ή υποεπιπέδου) ώστε να μπορεί η ίδια εμπορική επωνυμία να κατοχυρωθεί από διαφορετικούς φορείς. Έτσι λ.χ. το ελληνικό γραφείο της αεροπορικής εταιρίας DELTA μπορεί να κατοχυρώσει την διεύθυνση delta.aero.gr , η εταιρία «Δέλτα Πληροφορική» την διεύθυνση delta.net.gr και η εταιρία γαλακτοκομικών «Δέλτα ΑΕ», την διεύθυνση delta.com.gr.
Ο έλεγχος ότι η ίδια διεύθυνση δεν καταχωρείται από διαφορετικούς φορείς προϋποθέτει την τήρηση και διαχείριση αρχείου «μητρώου» με όλες τις καταγεγραμμένες ηλεκτρονικές διευθύνσεις.

3.5.3. Φορείς καταχώρησης των domain names:

· Τις γενικές ονομασίες καταχωρεί κεντρικά η αμερικανική εταιρία Verisign, η οποία διατηρεί και το σχετικό αρχείο των domain names και πολλοί άλλοι πάροχοι υπηρεσιών που έχουν λάβει τη σχετική εξουσιοδότηση από την Verisign.

· Τις εθνικές ονομασίες αναλαμβάνουν οι εθνικοί φορείς καταχώρησης. Την ευθύνη για την τήρηση του μητρώου των domain names και την καταχώρηση νέων ονομάτων έχει, στην Ελλάδα,  σύμφωνα με τη νομοθεσία (ν. 2867/2000), η Εθνική Επιτροπή Τηλεπικοινωνιών και Ταχυδρομείων (ΕΕΤΤ). Αυτή η ανεξάρτητη διοικητική αρχή έχει παραχωρήσει τη διαχείριση του μητρώου στο Ινστιτούτο Πληροφορικής του Ιδρύματος Τεχνολογίας και Έρευνας (ΙΠ/ΙΤΕ) της Κρήτης, που είναι ο φορέας που αναλαμβάνει την οργάνωση, τη διαχείριση και τη διεύθυνση του πεδίου «gr». Στις αρμοδιότητες του Μητρώου περιλαμβάνεται μεταξύ άλλων η τήρηση των σχετικών βάσεων δεδομένων, η παροχή υπηρεσιών αναζήτησης και η καταχώρηση ονομάτων. Πρόσφατα υιοθετήθηκε και δημοσιεύτηκε στο Φύλλο Εφημερίδας της Κυβερνήσεως η απόφαση της ΕΕΤΤ 268/73/25-11-2002 (ΦΕΚ Β 1617) «Κανονισμός Διαχείρισης και Εκχώρησης Ονομάτων Χώρου (Domain Names) με κατάληξη gr». Ο κανονισμός αυτός καθιερώνει την τριμερή οργάνωση της σχετικής αγοράς, όπου κάτω από την εποπτεία της ΕΕΤΤ, το ΙΠ/ΙΤΕ ή άλλος φορέας εξασφαλίζει τις υπηρεσίες κεντρικού Μητρώου, ενώ τις καταχωρήσεις διενεργούν για λογαριασμό των χρηστών καταχωρητές, απεριόριστοι στον αριθμό. Οι καταχωρητές είναι πάροχοι υπηρεσιών διαδικτύου ή οποιοσδήποτε άλλος φορέας που αναλαμβάνει τη διεκπεραίωση των αιτήσεων και παράλληλα μπορεί να παρέχει πακέτα υπηρεσιών στους ενδιαφερόμενους
. 

Σύμφωνα με τον Κανονισμό Διαχείρισης του 2002, καθιερώνονται ως «κοινόχρηστα» πεδία δεύτερου επιπέδου στο ελληνικό επίπεδο «.gr» τα εξής: com, edu, org, net, gov. Εκτός από αυτά τα «κοινόχρηστα» υποεπίπεδα (πεδία δεύτερου επιπέδου) μπορούν ελεύθερα να αναπτυχθούν και διαφορετικά υποεπίπεδα από άλλους φορείς του δημοσίου (έτσι λ.χ. το ΔΠΘ μπορεί μπροστά από το «.duth.gr» ελεύθερα να δίνει ονόματα τρίτου (ή και παραπάνω) επιπέδου όπως λ.χ. «vasshatz.duth.gr» ή «vasshatz.melosdep.duth.gr» ή και ιδιωτικές επιχειρήσεις (έτσι λ.χ. ιδιωτική επιχείρηση προσέφερε διεύθυνσης της μορφής «vasshatz.co.gr» για όσους, με βάση την αρχή της χρονικής προτεραιότητας, είχαν χάσει τη δυνατότητα καταχώρισης στο «.com.gr» ή σε άλλο επίπεδο.

· Το σύστημα διαχείρισης των ευρωπαϊκών ονομασιών πεδίου με κατάληξη «.eu» χρησιμοποιήθηκε ως μοντέλο για την ελληνικό Κανονισμό και, συνεπώς, ακολουθεί την ίδια τριμερή οργάνωση: υπό την εποπτεία της Ευρωπαϊκής Επιτροπής, ένα κεντρικό Μητρώο διαχειρίζεται τα ονόματα, τα οποία προσφέρουν προς καταχώριση απεριόριστος αριθμός καταχωρητών στα εγκατεστημένων στα κράτη μέλη.

· Σε παγκόσμιο επίπεδο υπάρχει συντονισμός του συστήματος ονοματοδοσίας από την Internet Assigned Numbers Authority (IANA) και, κυρίως, από την διάδοχο οργάνωση Internet Corporation for Assigned Names and Numbers (ICANN). 

3.6. Βασικές εφαρμογές του Διαδικτύου

α) Ηλεκτρονικό ταχυδρομείο (e mail)

β) Κοινότητες (chats and communities)

γ) Μηχανές εύρεσης (search engines)

δ) Ανταλλαγή και διαχείριση πληροφοριών

ε) Ηλ. Εμπόριο (e-commerce)

ζ) Ηλ. Διακυβέρνηση (e-government)

Μάθημα 3: 

Ηλεκτρονικό Εμπόριο (Η/Ε)

1. Στοιχεία ορισμού

1.1 Αγορά – Ηλεκτρονική Αγορά

Το Η/Ε ορίζεται ως το σύνολο των εμπορικών συναλλαγών που πραγματοποιούνται μέσω τηλεπικοινωνιακών δικτύων, κυρίως το internet. O όρος Η/Ε χρησιμοποιείται όχι μόνο για αγοραπωλησία αγαθών και υπηρεσιών αλλά και ευρύτερα για ανταλλαγή πληροφοριών, καθώς και για τις ευρύτερες συναλλαγές που πραγματοποιούνται με ηλεκτρονικά μέσα. Η χρήση των παγκόσμιων δικτύων για επιχειρηματικούς και επαγγελματικούς σκοπούς αυξάνεται συνεχώς. Όλο και περισσότερες συναλλαγές και πληρωμές πραγματοποιούνται μέσω του ηλεκτρονικού υπολογιστή και του Διαδικτύου. Η εξέλιξη αυτή έχει επιφέρει θετικά αποτελέσματα για τις επιχειρήσεις και γενικότερα για τους συναλλασσόμενους αλλά κυρίως ουσιαστικές αλλαγές για την ίδια τη δομή της οικονομίας και της εργασίας. Η έκταση και το είδος της ηλεκτρονικής συναλλαγής προσδιορίζεται, από τις ίδιες τις  επιχειρήσεις και τους πελάτες της.

 Tο H/E αλλάζει τους τρόπους πρόσβασης στις αγορές, αναιρώντας τη σημασία της γεωγραφικής θέσης και των αποστάσεων, αλλά και την έννοια της ίδιας της «Αγοράς», αφού αυτή δεν είναι πλέον τοπικά προσδιορισμένη αλλά μπορεί να εκτείνεται σε όλον τον πλανήτη. Tο H/E συνιστά έναν καινούργιο τρόπο άσκησης των επιχειρηματικών δραστηριοτήτων που βασίζεται στις τεχνολογίες των πληροφοριών και επικοινωνιών είναι δηλαδή ακριβώς μια πρακτική εφαρμογή της Κοινωνίας των πληροφοριών στην καθημερινή δουλειά. Οι κατευθυντήριες αρχές του στηρίζονται σε επιχειρηματικές αποφάσεις για αύξηση της παραγωγικότητας, ανάπτυξη νέων υπηρεσιών και καθιέρωσης νέων διαύλων επικοινωνίας μεταξύ επιχειρήσεων και καταναλωτών και μεταξύ επιχειρήσεων και Δημόσιας Διοίκησης.

Επίσης το ηλεκτρονικό εμπόριο εξασφαλίζει την διεθνή παρουσία στην αγορά και των μικρομεσαίων επιχειρήσεων και αυξάνει τις δυνατότητες πρόσβασης σε περιφερειακές αγορές, καθώς η διαφήμιση και η παροχή υπηρεσιών και αγαθών είναι πλέον εφικτή πέραν της χώρας όπου δραστηριοποιείτε η επιχείρηση. 

 Τα τελευταία χρόνια, το εμπόριο αλλά και η βιομηχανία αρχίζουν να χρησιμοποιούν την τεχνολογία ώστε οι επιχειρήσεις να συνεργάζονται αρμονικά και η παραγωγική διαδικασία ν ανταποκρίνεται στις ανάγκες των καταναλωτών με ταχύτητα και ευελιξία. Έτσι, ορισμένες επιχειρήσεις έχουν σχεδόν επιτύχει την αυτόματη καταχώρηση των πωλήσεων, την ανάλυση, την αυτόματη διαβίβαση των στοιχείων που αφορούν στην παραγωγή και στις πωλήσεις και την αυτόματη αναθεώρηση των προγραμμάτων παραγωγής και χρονοδιαγραμμάτων παράδοσης σε κάθε στάδιο της παραγωγικής διαδικασίας. Ωστόσο, τα τελευταία χρόνια, ιδιαίτερα μετά την κατάρρευση της αγοράς NASDAQ (στην οποία γίνονταν συναλλαγές σε μετοχές και παράγωγα εταιριών νέας τεχνολογίας) στα 2000, η ανάπτυξη της λεγόμενης «νέας οικονομίας» γνωρίζει σημαντική επιβράδυνση.

Υπάρχουν διαφορετικοί βαθμοί ανάπτυξης, «ηλεκτρονικότητας», μιας αγοράς. 

 Διαβαθμίσεις ηλεκτρονικής αγοράς:
· Απλή παροχή πληροφοριών. Ο έμπορος-κατασκευαστής έχει την δυνατότητα να διαφημίσει τα προϊόντα του και αυτό αποτελεί μια ηλεκτρονική μορφή πληροφόρησης.

· Επικοινωνία. Ο κάθε αγοραστής εκφράζει το ενδιαφέρον του για το προϊόν και ζητάει πληροφορίες για αυτό.

· Σύναψη συμβάσεων. Μέσω της ηλεκτρονικής σύμβασης δεσμεύεται ο πωλητής ότι θα στείλει το προϊόν μέσα σε ορισμένο χρονικό διάστημα, χωρίς να απαιτείται η μετακίνηση για την αγοραπωλησία αυτή. Βέβαια, είναι απαραίτητη η ύπαρξη κάποιας μορφής ηλεκτρονικής υπογραφής, έτσι ώστε ο αγοραστής να γνωρίζει με ποιόν συναλλάσσεται. Το γεγονός βέβαια  της γνωστοποίησης των προσωπικών στοιχείων του πωλητή ενέχει τον κίνδυνο να χρησιμοποιηθούν τα στοιχεία αυτά εν αγνοία του. Πρέπει να σημειωθεί ότι στην χώρα μας, σύμφωνα και με την κοινοτική οδηγία για το ηλεκτρονικό εμπόριο, εξαιρούνται από τις ηλεκτρονικές συμβάσεις οι συμφωνίες για αγοραπωλησίες ακινήτων, οι συμβάσεις που απαιτούν προσφυγή στα δικαστήρια, καθώς και αυτές που εμπίπτουν στο οικογενειακό ή κληρονομικό δίκαιο. 

· Διανομή (ηλεκτρονικών) αγαθών-υπηρεσιών. Δίνεται η δυνατότητα όχι μόνον να αγοραστούν, αλλά και να φτάσουν στον καταναλωτή άϋλα, κυρίως, αγαθά ή υπηρεσίες, ως επί το πλείστον, όσα έχουν ως βάση τους την πληροφορία.

· Πληρωμή των συναλλαγών. Η πληρωμή των αγαθών και υπηρεσιών που πωλούνται ηλεκτρονικά μπορεί να γίνει μέσω courier (με αντικαταβολή κατά την παράδοση του αγαθού) είτε μέσω τραπεζικού εμβάσματος, είτε ηλεκτρονικά με πιστωτική κάρτα ή με άλλο μέσο ηλεκτρονικής πληρωμής.

1.2. Κατηγορίες Η/Ε 

· Business to Business (B2B): H πιο διαδεδομένη μορφή εμπορίου, μεταξύ επιχειρήσεων, η οποία καλύπτει το 80% του ηλεκτρονικού εμπορίου. Αξίζει να επισημανθεί ότι αναφορικά με τη χώρα μας, ο μεγαλύτερος αγοραστής, που δεν είναι άλλος από το ίδιο το κράτος, είναι ακόμη εκτός διαδικασιών ηλεκτρονικών προμηθειών. Όταν ο κρατικός μηχανισμός δραστηριοποιηθεί σε αυτόν τον τομέα είναι σχεδόν βέβαιο ότι θα συμπαρασύρει και μεγάλο αριθμό ελληνικών εταιριών οι οποίες συναλλάσσονται με το Δημόσιο.
 Ήδη από τα μέσα του 2001 αυτό το είδος του Η/Ε, το οποίο φάνηκε προς στιγμήν ως η πιο ελπιδοφόρα εφαρμογή του, φαίνεται να έχει χάσει τη δυναμικότητά του και αναπτύσσεται με σχετικά βραδύτερους ρυθμούς. Η εφαρμογή αυτή ξεκίνησε πιο γρήγορα από τις άλλες μορφές Η/Ε μεταξύ άλλων διότι α) οι έμποροι γνωρίζονται μεταξύ τους και υπάρχει μικρότερη καχυποψία και β) μεταξύ εμπόρων είθισται οι συναλλαγές να γίνονται με πίστωση, οπότε δεν τίθεται το δύσκολο ζήτημα της ηλεκτρονικής πληρωμής.

· Business to Consumer (B2C): Η πιο ενδιαφέρουσα μορφή εμπορίου (π.χ. όταν ένας καταναλωτής αγοράζει βιβλίο), η οποία αναπτύσσεται με αργότερους ρυθμούς από το Β2Β αλλά φαίνεται να έχει μεγάλη δυναμική, αν και μικρότερη από αυτήν που αρχικά πίστεψαν οι πρωτοπόροι του Η/Ε.

· Business to Administration (B2A): Στη μορφή αυτή ο αγοραστής είναι η διοίκηση (το κράτος), η οποία διενεργεί δημόσιες προμήθειες.

· Consumer to Administration (C2A): Όταν συναλλάσσεται ο πολίτης  με το Δημόσιο ηλεκτρονικά, βλ. και τηλεδιοίκηση.

2. Εμπλεκόμενοι φορείς

2.1. Οι οντότητες οι οποίες τυπικά εμπλέκονται στην εγκατάσταση μιας ηλεκτρονικής σύνδεσης, με έμφαση στην πραγματοποίηση ηλεκτρονικών συναλλαγών και οι οποίες είναι ταυτόχρονα η πηγή και ο αποδέκτης των προσωπικών δεδομένων των χρηστών είναι οι εξής:

1. Χρήστης: Ο ενδιαφερόμενος για την απόκτηση μιας υπηρεσίας του διαδικτύου, την απόκτηση ενός προϊόντος με χρήση τεχνολογιών που βοηθούν στην ανάπτυξη του ηλεκτρονικού εμπορίου κ.λ.π. 

2. Πάροχος Υπηρεσιών Διαδικτύου, (Internet Service Provider, ISP):  Η οντότητα που παρέχει, τυπικά σε χρήστες, το υλικό (hardware) και πιθανώς λογισμικό (software), για την απόκτηση πρόσβασης στις βασικές υπηρεσίες του διαδικτύου. Στην περίπτωση που η μόνη υπηρεσία που προσφέρεται στον χρήστη είναι η σύνδεση με έναν κεντρικό server και η την πρόσβαση και πλοήγηση στο διαδίκτυο, τότε μιλάμε για Πάροχο Πρόσβασης (Access Provider).

3. Πάροχος Φυσικού Μέσου επικοινωνίας, (Carrier Provider): Η οντότητα που παρέχει τo φυσικό τεχνολογικό μέσο μετάδοσης και επικοινωνίας δεδομένων π.χ. αναλογικές ή/και ψηφιακές γραμμές, εξοπλισμός αναμετάδοσης σημάτων με χρήση ψηφιακών κέντρων, δορυφόρων κ.λ.π. Οι οντότητες αυτές τυπικά αντιπροσωπεύονται από μεγάλους τηλεπικοινωνιακούς οργανισμούς π.χ. ΟΤΕ, Forthnet κτλ

4. Πάροχος Τελικής Υπηρεσίας. Η οντότητα που παρέχει με χρήση κάποιου πρωτοκόλλου επικοινωνίας, την ζητούμενη από τον χρήστη υπηρεσία π.χ. αναζήτηση πληροφοριών με χρήση μηχανών αναζήτησης (search engines), αγορά προϊόντων με χρήση τεχνολογιών ανάπτυξης ηλεκτρονικού εμπορίου κ.λ.π.

2.2  Δύο επιπλέον φορείς που παίζουν σημαντικό ρόλο στην διεκπεραίωση των ηλεκτρονικών συναλλαγών αλλά δεν εμπλέκονται, συνήθως, άμεσα σε αυτές είναι:

5. Έμπιστες Τρίτες Οντότητες (ΕΤΟ): αυτές είναι έμπιστες οντότητες, όπως λ.χ. τράπεζες, Επιμελητήρια, άλλοι  ιδιωτικοί ή δημόσιοι φορείς, οι οποίες δεν εμπλέκονται άμεσα στην συναλλαγή αλλά στις οποίες μπορούν να καταφύγουν οι εμπλεκόμενοι μιας συναλλαγής, για την επαλήθευση, χρονοσήμανση, αποθήκευση κτλ των στοιχείων της συναλλαγής. Τυπικό έργο των οντοτήτων αυτών είναι και η έκδοση και διαχείριση ψηφιακών πιστοποιητικών (digital certificates) στα πλαίσια των ηλεκτρονικών υπογραφών. Οι ΕΤΟ συναντούνται στην βιβλιογραφία και με τον όρο Αρχές Πιστοποίησης (περισσότερα για τις ΕΤΟ στα κεφάλαια 6 και 7).

6. Λοιποί ενδιάμεσοι: αυτές είναι τυπικά οι Τράπεζες που εμπλέκονται στην εκκαθάριση των πληρωμών είτε αυτές πραγματοποιούνται με τεχνολογίες ψηφιακού χρήματος είτε με χρήση πιστωτικών καρτών.

3. Τεχνική υποδομή

3.1. Όσον αφορά στις επιχειρήσεις

Οι επιχειρήσεις πρέπει  να δημιουργήσουν τις κατάλληλες υποδομές και να αναπτυχθεί ηλεκτρονική κουλτούρα. Θα πρέπει να έχουν ασφαλή σύνδεση με  internet και διοικητική  και λειτουργική αναδιάρθρωση δηλ. η γραφειοκρατία να γίνει πιο ευέλικτη για να ανταποκριθεί  στους ταχείς ρυθμούς.

3.2. Όσον αφορά στο περιβάλλον των συναλλαγών

Χρειάζεται πολύ καλά και  φθηνά τηλεπικοινωνιακά δίκτυα για την ανάπτυξη του ηλεκτρονικού εμπορίου και της οικονομίας. Είναι απαραίτητο να υπάρχει πιστοποίηση ποιότητας των φορέων Η/Ε και παράλληλα να διασφαλίζονται οι συναλλαγές μεταξύ εμπόρων και καταναλωτών. Ακόμα απαιτείται αναδιοργάνωση των διαδικασιών σύναψης και εκτέλεσης συμβάσεων καθώς και της διαχείρισης των παραγγελιών. Τέλος, επιβάλλεται η ύπαρξη νομικού πλαισίου για να εξασφαλιστούν οι καταναλωτές. 

4. Οφέλη από το η/ε

4.1. Για τις επιχειρήσεις:

1) Διεύρυνση της αγοράς πέρα από τα γεωγραφικά όρια, δηλαδή δεν υπάρχουν σύνορα και υπάρχει μεγαλύτερη γεωγραφική κάλυψη. 

2) Δυνατότητα συναλλαγών όλο το 24ωρο. 

3) Μειώνεται το κόστος παραγωγής και διανομής διότι δε πληρώνονται οι προμήθειες  του κάθε μεσάζοντα.

4) Ελάττωση του  κόστους και του χρόνου παραγωγής, διανομής φύλαξης και αναζήτησης εγγράφων και γενικότερα της γραφειοκρατίας.

5) Μείωση των προσφερόμενων αγαθών και υπηρεσιών και σύνδεσή τους με την πραγματική ζήτηση, λόγω της πρόκλησης (pull ζήτησης). Με τον όρο "pull" ζήτηση περιγράφεται η αυτόβουλη έρευνα και εύρεση από τον καταναλωτή του αγαθού-υπηρεσίας, που επιθυμεί, η οποία διευκολύνεται από το διαδίκτυο σε αντίθεση με την κλασσική "push" ζήτηση που καλλιεργούν οι διαφημίσεις και τα φορτωμένα ράφια των καταστημάτων. 

Π.χ. σε ένα σουπερμάρκετ υπάρχει  συνεχής προβολή και έκθεση μεγάλης ποσότητας κάθε προσφερόμενου προϊόντος, ενώ μέσω internet είναι πιο γρήγορη η πώληση χωρίς απαραίτητα την έκθεσή του παρά μόνο μέσω μίας εικόνας.

6) Η "pull" ζήτηση επιτρέπει την προσαρμογή στα μέτρα του πελάτη των αγαθών και υπηρεσιών, προσφέροντας ανταγωνιστικό πλεονέκτημα στον προμηθευτή που προσφέρει τη σχετική δυνατότητα.  

7) Μείωση του νεκρού χρόνου ανάμεσα στην εκταμίευση κεφαλαίου και στην παραλαβή των ζητούμενων αγαθών-υπηρεσιών.

8) Παρουσία των μικρομεσαίων επιχειρήσεων στην διεθνή αγορά και αύξηση των δυνατοτήτων πρόσβασης σε περιφερειακές αγορές.


4.2. Για τους καταναλωτές:

1) Συναλλαγές 24 ώρες το 24ώρο, χωρίς γεωγραφικούς περιορισμούς 

2) Διεύρυνση των επιλογών και διευκόλυνση της σύγκρισης

3) Άμεση πρόσβαση στις πληροφορίες που αφορούν στα επιθυμητά προϊόντα- υπηρεσίες

4) Μείωση των τιμών (καθώς μείωση κόστους και αύξηση του ανταγωνισμού)

5) Αμεσότερη παραλαβή, κυρίως όταν πρόκειται για ηλεκτρονικά αγαθά και υπηρεσίες

6) Δυνατότητα συμμετοχής σε ηλεκτρονικές δημοπρασίες

7) Δυνατότητα ανταλλαγής απόψεων και πληροφοριών μεταξύ καταναλωτών (chats και communities)

4.3. Για το κοινωνικό σύνολο:

1) Δυνατότητα για εργασία εξ αποστάσεως για περισσότερα άτομα 

2) Δυνατότητα πραγματοποίησης αγορών χωρίς μετακίνηση, με συνακόλουθη μείωση της κυκλοφορίας και της ρύπανσης

3) Μείωση των τιμών, η οποία ωφελεί τους οικονομικά πιο αδύναμους

4) Πρόσβαση για τους κατοίκους απομακρυσμένων η τριτοκοσμικών περιοχών σε νέα αγαθά και υπηρεσίες

5) Βελτίωση της ποιότητας και μείωση του κόστους των παρεχόμενων δημόσιων υπηρεσιών

5. Περιορισμοί του Ηλεκτρονικού Εμπορίου

5.1.  Τεχνικής φύσης

· Έλλειψη ασφάλειας και αξιοπιστίας, ενιαίων τεχνικών προδιαγραφών και πρωτοκόλλων επικοινωνίας. Αμφίβολη ορθή αναμετάδοση στοιχείων.

· Ανεπαρκές εύρος τηλεπικοινωνιακών δικτύων. Ελάχιστη κάλυψη σε παγκόσμιο επίπεδο και ανεπάρκεια ποιότητας στο δίκτυο τηλεφωνίας και ειδικότερα σχετικά μικρό εύρος για την μετάδοση της ανεξάντλητης καθημερινά διακινούμενης μάζας πληροφοριών

· Μικρός κύκλος ζωής του χρησιμοποιούμενου λογισμικού. Συνεχής ανάγκη ανανέωσης τεχνολογίας τόσο από άποψη λογισμικού όσο και από άποψη βελτίωσης ηλεκτρονικού εξοπλισμού.

· Προβλήματα συμβατότητας ήδη υπαρχουσών εφαρμογών, λογισμικών, βάσεων δεδομένων και λειτουργικών συστημάτων με το Internet. Ύπαρξη περισσότερων τεχνικών προδιαγραφών και έλλειψη δυνατότητας συγχρονισμού.

· Ανάγκη ύπαρξης ειδικών Web-Servers και άλλων υποδομών, εκτός από τις ήδη υπάρχουσες

5.2. Μη Τεχνικής Φύσης

· Κόστος ανάπτυξης – Κίνδυνος αποτυχίας

·   Ύπαρξη μεγάλης επιφυλακτικότητας από πλευράς των καταναλωτών, τόσο σχετικά με την αξιοπιστία του προμηθευτή όσο και σχετικά με τα χαρακτηριστικά και την ποιότητα των προϊόντων.

· Ασφάλεια και προστασία των δεδομένων, ιδιαίτερα στο B2C παρά το γεγονός ότι οι πραγματικοί κίνδυνοι δεν είναι σημαντικά υψηλότεροι απ’ ότι σε «παραδοσιακού» τύπου συναλλαγές. 
·  Έλλειψη εμπιστοσύνης. Ο καταναλωτής δείχνει δυσπιστία, όταν ουσιαστικά συναλλάσσεται με έναν απρόσωπο πωλητή, δημιουργώντας συμβάσεις «στον αέρα», εκπληρώνοντας τις οικονομικές του υποχρεώσεις μέσα από ηλεκτρονικά μέσα    

·  Έλλειψη αισθήσεων ( αφή, όραση, κτλ.). Δεν υπάρχει άμεση επαφή με το προϊόν.

·  Ελλείψεις στο νομικό πλαίσιο. Δεν υπάρχουν εγγυήσεις για την ποιότητα του προϊόντος.

·  Συνεχείς αλλαγές στις τεχνικές του Η/Ε που δημιουργούν αβεβαιότητα .

·  Έλλειψη κριτικής μάζας αγοραστών- πωλητών. Η επένδυση σε μία ιστοσελίδα, που αφορά την πώληση ενός προϊόντος, προϋποθέτει τον υπολογισμό του αριθμού των πωλήσεων κατά το αρχικό στάδιο λειτουργίας της καθώς επίσης και την ύπαρξη κριτικής μάζας, που θα εξασφαλίσει τη βιωσιμότητα της σχετικής σελίδας.

·  Περιορισμός της ανθρώπινης επικοινωνίας 

·  Μη γενικευμένη πρόσβαση στο Internet. Η Ελλάδα έχει το χαμηλότερο ποσοστό πρόσβασης στο διαδίκτυο ανάμεσα στις χώρες της ΕΕ
.

6. Επιπτώσεις στις συνθήκες εργασίας- εργασιακές σχέσεις

6. 1 Θέματα προσωπικού

>>Καθίσταται αναγκαία η πρόσληψη νέου και εξειδικευμένου προσωπικού. Εμφανίζονται:

· Νέα κριτήρια αξιολόγησης του προσωπικού: να είναι τεχνολογικά εγγράμματοι, γνώστες ξένων γλωσσών, ευέλικτοι κτλ, και 

Στο διάγραμμα που ακολουθεί απεικονίζεται το ποσοστό που καταλαμβάνουν οι «πληροφοριακοί» στην αγορά εργασίας και η σαφής αυξητική τάση απορρόφησης τους

· Νέοι τρόποι πρόσληψης  ( On-line)

>> Περαιτέρω, καθίσταται απόλυτα αναγκαία η κατάρτιση του ήδη υπάρχοντος προσωπικού, ώστε να εξοικειωθεί με την τεχνολογία. Αυτό επιτυγχάνεται και με τη χρήση τηλε-εκμάθησης και τηλε-κατάρτισης.

>> Γενίκευση της ύπαρξης «πληροφορικών» υπαλλήλων στις επιχειρήσεις (  μερική ανομοιογένεια του προσωπικού, αφού σε κάθε εταιρία (μηχανικών, γιατρών, δικηγόρων κτλ) υπάρχει και μια ξένη ομάδα «ηλεκτρονικών».

>>Ενίσχυση του «χάσματος των γενεών». Τα άτομα άνω των 50 ετών δύσκολα προσαρμόζονται και εντρυφούν στη χρήση της τεχνολογίας.

6.2. Γενίκευση της τηλε-εργασίας (βλ. επόμενο μάθημα)

6.3. Εξατομίκευση των σχέσεων εργασίας – εξάλειψη του συνδικαλιστικού φαινομένου.

· Ανομοιογένεια προσωπικού: διαφορετικά ενδιαφέροντα και προβλήματα

· Ηλεκτρονική -  όχι προσωπική - συναλλαγή:
Δυσχεραίνει την ανταλλαγή ιδεών και προβληματισμών μεταξύ του προσωπικού της ίδιας επιχείρησης

· Γενίκευση της απρόσωπης επικοινωνίας δεν ευνοεί το «αγωνιστικό» πνεύμα

Μάθημα 4: 

Ένταξη του ατόμου στην ΚτΠ 

1. Η ΚτΠ μέσο πολιτικής ένταξης

1.1. Τηλεδιοίκηση

1.1.1. Ορισμός - Βασικές εφαρμογές 

Ως «τηλεδιοίκηση» ή «ηλεκτρονική διακυβέρνηση» νοείται «το σύνολο των παρεχομένων ηλεκτρονικών υπηρεσιών που προσφέρεται από την κυβέρνηση στον πολίτη (Α2C) από την κυβέρνηση στην επιχείρηση (Α2Β) και μεταξύ των κρατικών υπηρεσιών (Α2Α). Το Α2Α κομμάτι της τηλεδιοίκησης αποτελεί, σε κάποιον βαθμό, προϋπόθεση για την πραγματοποίηση των άλλων μορφών και μπορεί να πραγματοποιηθεί πιο εύκολα, καθώς τα ζητήματα ασφάλειας των συναλλαγών και ταυτοποίησης των συναλλασσομένων μπορούν να επιλυθούν σχετικά απλά. Όσον αφορά στις άλλες δύο μορφές της τηλεδιοίκησης, οι οποίες αφορούν στην άμεση εξυπηρέτηση του πολίτη, φυσικού και νομικού προσώπου, υπάρχουν βασικά τέσσερις μορφές ιστοσελίδων, με αύξοντα βαθμό αποτελεσματικότητας:

· Σελίδες μονόδρομης επικοινωνίας: παρέχουν πληροφορίες για διάφορα θέματα σχετικά με την υπηρεσία, την δομή της, το προσωπικό, τις παρεχόμενες υπηρεσίες, τα εκάστοτε υποβαλλόμενα δικαιολογητικά, το ισχύον θεσμικό πλαίσιο. Τέτοιες σελίδες έχουν όλα τα υπουργεία, δήμοι, επιμελητήρια κτλ. Έτσι λ.χ. στο Υπουργείο Εθνικής Αμύνης βρίσκουμε πληροφορίες για τον υπουργό, τη νομοθεσία, τη στρατολογία κτλ, στο Υπουργείο Ανάπτυξης πληροφορίες για τις προϋποθέσεις σύστασης εταιριών και υποδείγματα καταστατικών, στο Υπουργείο Οικονομικών επίσημα στοιχεία για την οικονομία κ.ο.κ

· Σελίδες αμφίδρομης επικοινωνίας: Δίνεται δυνατότητα στους πολίτες να καταχωρούν κάποιες απλές πληροφορίες, όπως π.χ. να κάνουν αλλαγές διευθύνσεων, να στέλνουν ερωτήσεις και να απαντώνται. Μ' αυτό το τρόπο επιτυγχάνεται η ηλεκτρονική επικοινωνία διοικούμενων και υπηρεσιών.

· Σελίδες που επιτρέπουν στους πολίτες να πραγματοποιούν συγκεκριμένες συναλλαγές με τη διοίκηση (π.χ. ηλεκτρονική υποβολή φόρου προστιθέμενης αξίας (Φ.Π.Α.), έκδοση πιστοποιητικών, έκδοση και ανανέωση αδειών, πληρωμή προστίμων). Η ανάπτυξη τέτοιων σελίδων θα ενισχυθεί δραστικά από την δημιουργία και διάδοση των ηλεκτρονικών υπογραφών.

· Τέλος, ο πιο αποτελεσματικός τρόπος τηλεδιοίκησης, και ο πιο δύσκολος, καθώς προϋποθέτει την ουσιαστική συνεργασία και συντονισμό μεταξύ των υπηρεσιών, είναι με τη δημιουργία "πυλών", Portals που αναφέρονται στη διεκπεραίωση συγκεκριμένων πολύπλοκων συναλλαγών, που αντιστοιχούν σε επιμέρους εκφάνσεις ζωής του ανθρώπου, στις οποίες εμπλέκονται πολλές υπηρεσίες και , χρειάζονται πολλά πιστοποιητικά (π.χ. γέννηση, γάμος, σύσταση εταιρίας, εκποίηση κινητών και ακινήτων κτλ). Μέσω των πυλών αυτών ο πολίτης θα μπορεί να εκπληρώνει διαδοχικά όλες τις απαιτούμενες διαδικασίες ηλεκτρονικά. Η εφαρμογή αυτή τώρα διανύει τα πρώτα βήματά της, κυρίως σε ορισμένες πολιτείας των ΗΠΑ.

1.1.2 Πλεονεκτήματα – μειονεκτήματα 

1.1.2.1. Τα πλεονεκτήματα της τηλεδιοίκησης είναι τα εξής:

· άμεση εξυπηρέτηση του πολίτη 24/24

· Προσαρμογή των υπηρεσιών στις προσωπικές απαιτήσεις του καθένα.

· Μείωση του χρόνου διεκπεραίωσης του κάθε ζητήματος του πολίτη. Το κέρδος το απολαμβάνει και ο πολίτης και η ίδια η διοίκηση η οποία εξοικονομεί εργατοώρες, χαρτί, μετακινήσεις, αποθηκευτικούς χώρους(παλιότερα χανόταν  χρόνος με πρωτοκόλληση, διακίνηση, τήρηση αντιγράφων, αποθήκευση … γραφειοκρατία)

· Η καλύτερη εξυπηρέτηση των πολιτών, αφού τώρα πια η διαδικασία είναι ευκολότερη και πιο οικονομική. Η ψηφιοποίηση και καλύτερη οργάνωση του τεράστιου όγκου πληροφοριών που κατέχει η κεντρική, περιφερειακή και τοπική διοίκηση δίνουν τη δυνατότητα για πιο αποτελεσματική και ορθολογική διοίκηση, περισσότερες και καλύτερες υπηρεσίες προς τον πολίτη.

· Αποτελεσματικότητα της διοίκησης, γεγονός που αποτελεί πόλο έλξης για την οικονομική δραστηριότητα των επιχειρήσεων. Περαιτέρω, η αποτελεσματικότητα και διαφάνεια της διοίκησης, αφενός δημιουργεί κίνητρα και αφετέρου εξασφαλίζει κατασταλτικά υψηλότερο βαθμό συμμόρφωσης των διοικούμενων προς την νομιμότητα.

· Μεγαλύτερη συμμετοχή των πολιτών στα κοινά λόγω της εύκολης πλέον πρόσβασης των πολιτών στις υπηρεσίες διοίκησης.

· Ευκολότερη πρόσβαση και επικοινωνία των ατόμων που ζουν σε απομακρυσμένες και απομονωμένες περιοχές με τις δημόσιες υπηρεσίες, ενώ παράλληλα επιτυγχάνεται μεγαλύτερη κοινωνική εξίσωση μεταξύ αυτών που ζουν στο κέντρο και αυτών που ζουν στην περιφέρεια. Άμεση διοικητική «αποκέντρωση».

1.1.2.2. 
Βασικά προσκόμματα στην ανάπτυξη της τηλεδιοίκησης είναι: 

· κόστος εξοπλισμού και δημιουργίας των εφαρμογών

· προβλήματα συμβατότητας μεταξύ των εφαρμογών των διαφόρων υπηρεσιών

· απομάκρυνση από τον παραδοσιακό και αργό τρόπος σκέψης των υπαλλήλων που είτε πρέπει να προσαρμοστούν στις νέες συνθήκες και να ξεπεράσουν τον παλαιό τρόπο εργασίας, είτε πρέπει να ν' αντικατασταθούν από νέους που γνωρίζουν το αντικείμενο.

· κίνδυνος δημιουργίας του λεγόμενου «ηλεκτρονικού διαχωρισμού»: διακρίσεων ανάμεσα σε πληροφοριακά εγγράμματους και πληροφοριακά αγράμματους, και την περιθωριοποίηση των τελευταίων. Με άλλα λόγια, δημιουργεί τον κίνδυνο εμφάνισης ενός νέου, τεχνοκρατικού, κριτηρίου διαχωρισμού του πληθυσμού. 

1.2 Τηλεδημοκρατία

1.2.1 Ορισμός – εφαρμογές

Με τον όρο τηλεδημοκρατία εννοούμε την διεξαγωγή εκλογών, ψηφοφοριών και δημοψηφισμάτων και γενικότερα τη συμμετοχή του πολίτη στη διακυβέρνηση και στην λήψη αποφάσεων με ηλεκτρονικό τρόπο. Η τηλεδημοκρατία δημιουργεί τις συνθήκες επιστροφής σε μορφές πιο άμεσης δημοκρατίας. Κάποιες μορφές τηλεδημοκρατίας εφαρμόζονται ήδη στις ημέρες μας, όχι τόσο με τη διενέργεια εκλογών και ψηφοφοριών, αλλά με τις διευρυμένες δυνατότητες διαβούλευσης και συμμετοχής της κοινωνίας των πολιτών στην παραγωγή του νομοθετικού έργου. Έτσι, τόσο η ΕΕ, όσο και οι Κυβερνήσεις των κρατών, και της χώρας μας, συχνά, πριν υιοθετήσουν κάποιο νομοθετικό κείμενο το δημοσιεύουν ηλεκτρονικά και αφήνουν χρόνο για τη διενέργεια διαβούλευσης, όπου κάθε ενδιαφερόμενο μέρος μπορεί να υποβάλλει σκέψεις και προτάσεις. Αλλά και εκλογές έχουν αρχίσει να διενεργούνται εν μέρει ηλεκτρονικά (έτσι λ.χ. οι τελευταίες βουλευτικές εκλογές στην Βραζιλία, όπου μόνον με τη χρήση του ποντικιού οι ψηφοφόροι υπέδειξαν α) το κόμμα και β) τους υποψηφίους της επιλογής τους).

1.2.2. Προϋποθέσεις – Πλεονεκτήματα – Μειονεκτήματα >>
Προϋποθέσεις για την επέκταση της τηλεδημοκρατίας είναι:

· Γενικευμένη πρόσβαση στο διαδίκτυο

· Ασφάλεια στη μεταφορά του μηνύματος, μη αλλοίωσή του

· Μυστικότητα του μηνύματος, της ψήφου

>> Τα βασικά πλεονεκτήματα της τηλεδημοκρατίας είναι:

· Μεγαλύτερη συμμετοχή που επιτυγχάνεται, λόγω του ότι υπάρχει η δυνατότητα ψήφου ατόμων από απομακρυσμένες περιοχές, ηλικιωμένων κτλ. 

· Υπάρχει αμεσότερη και εγκυρότερη εξαγωγή αποτελεσμάτων


Τα βασικά μειονεκτήματα της τηλεδημοκρατίας είναι: 

· ζητήματα ασφαλείας και μυστικότητας της ψήφου

· σφάλμα (break dοwn) του συστήματος

· ο «ηλεκτρονικός διαχωρισμός» μεταξύ πληροφοριακά εγγράμματων και αγράμματων ως κριτήριο συμμετοχής στα πολιτικά δρώμενα παραβιάζει την αρχή της ισότητας, είναι ελιτίστικος και, συνεπώς, απαράδεκτος.

2. Η ΚτΠ μέσο οικονομικής ένταξης

2.1 Η τηλεεργασία

2.1.1. Ορισμός – επί μέρους ζητήματα

Οι επιπτώσεις της Κοινωνίας της Πληροφορίας στην εργασία και την απασχόληση είναι ριζικές. Οι νέες τεχνολογίες δεν φέρνουν βέβαια το "τέλος της εργασίας" αλλά αλλάζουν τη δομή των επιχειρήσεων, τη μορφή, τις συνθήκες και το περιεχόμενο των εργασιακών σχέσεων αλλά και την ίδια τη δομή της εργασίας. Στην "αυγή της εποχής της τηλεεργασίας" οι έννοιες του χώρου και χρόνου εργασίας ακόμη και η έννοια του εργαζόμενου αποκτούν νέο περιεχόμενο. 


Τηλεεργασία είναι ένας σύγχρονος όρος σύμφωνα με τον οποίο ο εργαζόμενος μπορεί να απασχολείται  μακριά από το κέντρο της δουλειάς του. Δεν χρειάζεται να βρίσκεται γεωγραφικά στον τόπο εργασίας αλλά έχει τη δυνατότητα να παρέχει τις υπηρεσίες του στον εργοδότη του, είτε από το σπίτι του είτε από οποιονδήποτε άλλο χώρο  καθιστώντας έτσι την εργασία  πιο εύκολη και πιο ευέλικτη.

Οι αλλαγές αυτές αναπόφευκτα πρέπει να βρουν τη νομοθετική τους αποτύπωση για την εύρυθμη λειτουργία των εργασιακών σχέσεων. Το κοινωνικό και νομικό πλαίσιο πρέπει να προσαρμοστεί ώστε να ανταποκρίνεται στα νέα δεδομένα. Υπό το πρίσμα αυτό θα χρειαστεί να «αναθεωρηθούν» και συμπληρωθούν τόσο το ατομικό όσο και το συλλογικό εργατικό δίκαιο αλλά και ζητήματα που άπτονται της ασφαλιστικής νομοθεσίας. Στο πεδίο αυτό εντάσσονται ο νομικός προσδιορισμός της τηλεεργασίας και του «τηλεαπασχολουμένου», η αμοιβή και η κοινωνική προστασία, η άσκηση του διευθυντικού δικαιώματος στην τηλεεργασία, η προσαρμογή των δικαιωμάτων των εργαζομένων που αφορούν την εκπροσώπηση και συμμετοχή σε συλλογικές διαπραγματεύσεις, η αναπροσαρμογή των κανονισμών που αφορούν την ασφάλεια και την υγιεινή και τα θέματα της προστασίας εναντίον των διακρίσεων στην απασχόληση.

2.1.2 Προϋποθέσεις – πλεονεκτήματα – μειονεκτήματα

Προϋποθέσεις για την τηλεεργασία είναι: 

· Να υπάρχει δυνατότητα πρόσβασης του εργαζόμενου σε όλα τα στοιχεία (αρχεία, βάσεις δεδομένων κ.ο.κ) της επιχείρησης για την οποία εργάζεται και 

· Να έχει ο εργαζόμενος τη δυνατότητα αποτελεσματικής επικοινωνίας τόσο με άλλους συναδέρφους του όσο και με πελάτες της επιχείρησης.

· Να δημιουργηθεί το απαραίτητο νομοθετικό πλαίσιο, σύμφωνα με τα όσα αναφέρονται στην προηγούμενη παράγραφο.

Συνήθως με τηλεεργασία διεκπεραιώνονται υποθέσεις τρέχουσες, ενώ για την επιτελική (σε υψηλό επίπεδο) εργασία και τον συντονισμό διαφόρων κλάδων μιας επιχείρησης, ακόμα απαιτείται πραγματική παρουσία.  Ωστόσο για την επιτελική δουλειά οι υψηλά ιστάμενοι μπορούν να βασίζονται σε προεργασία  που έχει γίνει με τηλεεργασία. Στην Αμερική ήδη πάνω από το 10% του ενεργού πληθυσμού δουλεύει με καθεστώς τηλεεργασίας. Στην ΕΕ, με στοιχεία του 1999, 9 εκατομμύρια εργαζόμενοι εργάζονταν μακριά από την έδρα του εργοδότη τους
.


Η τηλεεργασία έχει πλεονεκτήματα και για την επιχείρηση και για τον εργαζόμενο.

>>Για την επιχείρηση
· Μείωση του κόστους της εργασίας, εξοικονόμηση υποδομών και χώρων

· Πληρώνει λιγότερα χρήματα σε μισθούς, οι εργαζόμενοι μπορούν να κάνουν και άλλες δραστηριότητες παράλληλα με την τηλεεργασία. 

>>Για τον εργαζόμενο

· έχει ευέλικτο ωράριο, έχει τη δυνατότητα να δουλεύει όσες και όποιες ώρες την ημέρα επιθυμεί.

· δεν απαιτείται μετακίνηση από το χώρο του, γεγονός το οποίο  συνεπάγεται εξοικονόμηση χρόνου και χρήματος

· παραμένει με την οικογένεια του (ιδιαίτερα σημαντικό για τις εργαζόμενες γυναίκες)

2.2 Τηλεκατάρτιση


Τηλεκατάρτιση είναι η παρακολούθηση σειράς μαθημάτων ή η εκμάθηση τεχνικών και άλλων ειδικοτήτων από απόσταση.


Η τηλεκατάρτιση διευκολύνει την κατάρτιση μιας σειράς ατόμων που διαφορετικά δεν θα είχαν την ευκαιρία αυτή, όπως π.χ.:

· μέλη μονοπυρηνικών οικογενειών (κυρίως γυναίκες μόνες με παιδιά)

· άτομα που αδυνατούν να ενταχθούν σε κάποιο κύκλο κατάρτισης δεν έχουν κατάλληλο πτυχίο, δεν έχουν χρόνο κ.α.

· άτομα με ειδικές ανάγκες (ακόμα και ψυχολογικές)

· άτομα απομακρυσμένων περιοχών

3. Η ΚτΠ μέσο μεταφοράς γνώσης και γνώμης

3.1 Γνώση


Το διαδίκτυο ξεκίνησε ως εφαρμογή για τον αμερικανικό στρατό και η επόμενη εφαρμογή, μη στρατιωτική, ήταν όταν συνδέθηκαν με αυτό τα αμερικανικά πανεπιστήμια. Επομένως, από την ίδια την σύλληψή του και από τα πρώτα του βήματα, το διαδίκτυο αποτελεί μέσο μεταφοράς της γνώσης.

Η ΚτΠ ως μέσο μεταφοράς γνώσης:  

· για την προσβασιμότητα στην πληροφόρηση: μεγάλο μέρος της συσσωρευμένης ανθρώπινης γνώσης το οποίο μέχρι πρότινος ήταν διάσπαρτο (σε βιβλιοθήκες, πανεπιστήμια, κ.ο.κ.) και δυσεύρετο (στην άλλη άκρη του κόσμου) καθίσταται προσβάσιμο μέσω των μηχανών εύρεσης, σε κάθε ενδιαφερόμενο

· για την ολοκλήρωση κύκλου μάθησης/ σπουδών, τηλεμάθησης, τηλεπανεπιστημίου καθώς δικτυώνονται τα εκπαιδευτικά ιδρύματα με τον παγκόσμιο ιστό του Internet, ενώ παράλληλα υποστηρίζεται από τα κράτη η παραγωγή ψηφιακού υλικού και εκπαιδευτικών πολυμέσων. Εξάλλου η συμμετοχή της ερευνητικής κοινότητας στην παγκόσμια αναζήτηση και διάδοση πηγών γνώσης, στηρίζεται στην διασύνδεση πανεπιστημίων και ερευνητικών ινστιτούτων.

· για την καλύτερη παρακολούθηση της προόδου των μαθητών και την επίλυση των προβλημάτων τους το σχολείο on line. Τα παιδιά πηγαίνουν κανονικά στο μάθημα αλλά οι γονείς μπορούν να ενημερώνονται από το δάσκαλο καθημερινά για την επίδοση και τα προβλήματα των παιδιών τους, και όχι μια – δυο φορές το τρίμηνο

· για την επίλυση πρακτικών ζητημάτων: τηλεϊατρική, τηλεπισκευές κτλ. Συγκεκριμένα στον τομέα της υγείας ο σχεδιασμός πληροφοριακών συστημάτων στα νοσοκομεία, η εκπαίδευση υγειονομικού προσωπικού στις νέες αυτές τεχνολογίες και παράλληλα ο ενιαίος ηλεκτρονικός φάκελος ασθενούς που εφαρμόζεται σε αρκετά κράτη έχουν συμβάλει σημαντικά στην επίλυση ιατρικών προβλημάτων και ορθότερης ιατρικής περίθαλψης. Επίσης, τον τελευταίο καιρό τα on-line φαρμακεία συνεχώς πληθαίνουν. Καταναλωτές οι οποίοι ψάχνουν στο Internet για να αγοράσουν φάρμακα, θα βρουν εκατοντάδες sites από τα οποία θα μπορούν να τα αγοράσουν. Βέβαια τα on-line φαρμακεία πιθανόν να εγκυμονούν κινδύνους καθώς μπορούν κάποιοι να προμηθευτούν ουσίες χωρίς να τους εξετάσει πρώτα γιατρός, και χωρίς ιατρική συνταγή. 

3.2 Γνώμη

Η ΚτΠ εξασφαλίζει ελεύθερο τρόπο διαμόρφωσης ολοκληρωμένης γνώμης από:

1. Τις πηγές πληροφόρησης όλου του κόσμου


Είναι πολύ δύσκολο για ένα μη δημοκρατικό καθεστώς π.χ. Κίνα- Κούβα να περάσει την προπαγάνδα του γιατί πέραν των ειδήσεων, των εφημερίδων και γενικότερα των Μ.Μ.Ε. που μπορούν να ελέγχονται υπάρχει και το διαδίκτυο, το οποίο ελέγχεται μόνο μερικώς (βλ. μάθημα 5) και επίσης είναι αδύνατο να υφίσταται αποτελεσματική λογοκρισία στο περιεχόμενο που δημοσιεύεται στο διαδίκτυο.

2. Τις ιστοσελίδες άλλων νομικών και φυσικών προσώπων π.χ. αυτός που ενδιαφέρεται για μια δουλειά πριν πάει για interview έχει τη δυνατότητα να μπει στο site του εργοδότη σου και να πληροφορηθεί τι ακριβώς κάνει, τι απαιτήσεις έχει, τι προσφέρει, έτσι ώστε να ενημερωθεί κατάλληλα.

3. Δίνεται η δυνατότητα συζήτησης θεμάτων κοινού ενδιαφέροντος με άλλο κόσμο με:

· e-mail
· chats (άμεσος τρόπος) για διάφορα θέματα, προϊόντα live, ανταλλάσσονται απόψεις (υπάρχουν και νομικά chats)

· communities

Υπάρχει όμως κι ένα σημαντικότατο πρόβλημα, αυτό των διαφορετικών επιπέδων προστασίας κατά περιεχομένου που μπορεί να θεωρείται παράνομο ή/και παραπλανητικό. Το πρόβλημα αυτό διαφαίνεται με ιδιαίτερη οξύτητα σχετικά με τον ρατσιστικό και μισαλλόδοξο λόγο και με την παιδοφιλία (βλ. και μάθημα 5).


Ρατσισμός: Στις χώρες της Ε.Ε. απαγορεύεται ο ρατσισμός και ο μισαλλόδοξος λόγος και διώκεται ποινικά. Αντίθετα, στις ΗΠΑ λόγω απόλυτης προστασίας της ελευθερίας λόγου, δεν υπάρχουν ανάλογοι περιορισμοί. Ο προστατευτικός σκοπός των ευρωπαϊκών ποινικών νομών καταστρατηγείται αφού ιστοσελίδες ρατσιστικού περιεχομένου, με επισκέπτες κυρίως ευρωπαίους μπορούν νόμιμα να φιλοξενούνται σε servers που βρίσκονται στις ΗΠΑ π.χ. υπολογίζεται πως υπάρχουν 5.000 ιστοσελίδες ναζιστικού περιεχομένου.


Παιδοφιλία :Τα επίπεδα ηθικής ανοχής διαφέρουν από χώρα σε χώρα. Σε κάποιες χώρες απαγορεύονται τα γυμνά παιδιών ακόμα και σε κινούμενα σχέδια. Σε άλλες χώρες, όπως στις ΗΠΑ, απαγορεύεται να υπάρχουν μόνο φωτογραφίες παιδιών που επιδίδονται σε ασελγείς πράξεις π.χ. ένας χρήστης στο Βέλγιο μπορεί να μπει στο διαδίκτυο και να χρησιμοποιήσει το site άλλης χώρας, αναιρείται έτσι η προστασία που προβλέπει ο Βέλγος νομοθέτης. Υπάρχει δηλ. de facto εξίσωση της προσφερόμενης προστασίας προς τα κάτω, σύμφωνα με τα δεδομένα του κράτους που προσφέρει το χαμηλότερο επίπεδο προστασίας. 

Το πρόβλημα αυτό μπορεί να αντιμετωπιστεί μόνον σε διεθνές επίπεδο. Ήδη σε επίπεδο ΕΕ έχει καταβληθεί προσπάθεια για την εναρμόνιση των ελάχιστων απαγορευμένων πρακτικών και για την καταπολέμηση της εγκληματικότητας και της καχυποψίας και του φόβου των χρηστών έναντι της τεχνολογίας. Στον τομέα αυτό, υιοθετήθηκε, από Ευρωπαϊκό Κοινοβούλιο, από κοινού με το Συμβούλιο ένα «πολυετές πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα»
, ενώ το Συμβούλιο της 17 Δεκεμβρίου 1999 εξέδωσε Συμπεράσματα σχετικά με την προστασία των ανηλίκων σε ένα περιβάλλον ψηφιακών οπτικοακουστικών υπηρεσιών
. Εν συνεχεία, στις 29 Μαΐου 2000, υιοθετήθηκε Απόφαση του Συμβουλίου για την καταπολέμηση της παιδικής πορνογραφίας στο Ίντερνετ
. Περαιτέρω, το Συμβούλιο έχει εκδώσει Σύσταση για τη δημιουργία σημείων επικοινωνίας σε 24ωρη βάση, για την καταπολέμηση του τεχνολογικού εγκλήματος
. Η Επιτροπή, από την πλευρά της, έχει κοινοποιήσει προς τα λοιπά Θεσμικά Όργανα «Ανακοίνωση για τη δημιουργία μιας ασφαλέστερης κοινωνίας της πληροφορίας με την ενίσχυση της ασφάλειας των πληροφοριακών υποδομών και την καταπολέμηση της ηλεκτρονικής εγκληματικότητας»
, ενώ έχει υποβάλει προς υιοθέτηση από το Συμβούλιο, στα πλαίσια του Τρίτου Πυλώνα της ΕΕ, πρόταση Απόφασης-Πλαίσιο για τις επιθέσεις ενάντια στα πληροφοριακά συστήματα
. 
4. Η κοινωνία της πληροφορίας μέσο διασφάλισης της ισότητας

4.1 Μεταξύ των φύλων


Η ΚτΠ διασφαλίζει την ισότητα, είναι βοήθημα για την εξασφάλιση και αναβάθμιση του οικονομικού και κοινωνικού ρόλου των γυναικών μέσα στην κοινωνία. Η τηλεκατάρτιση και η τηλεεκμάθηση διευκολύνουν την πρόσβαση τους στην απαραίτητη γνώση ανεξαρτήτως οικογενειακής κατάστασης. Περαιτέρω, ελαχιστοποιείται τυχόν πρόβλημα του εργοδότη σχετικά με μια ενδεχόμενη εγκυμοσύνη, καθώς η γυναίκα μπορεί να συνεχίσει να εργάζεται από απόσταση και δεν θα δημιουργήσει κενό. Οι ελαστικές μορφές εργασίας ευνοούν την απασχόληση των γυναικών αφού την συνδυάζουν ομαλά με την φροντίδα των παιδιών τους. Γενικά θεωρείται ότι οι πιο ελαστικές μορφές εργασίας ευνοούν περισσότερο τις γυναίκες παρά τους άνδρες
.

4.2 Μεταξύ ατόμων με διαφορετικές κοινωνικές οικονομικές κλπ. δυνατότητες


Η ΚτΠ γίνεται μέσο διασφάλισης της ισότητας μεταξύ ατόμων με διαφορετικές κοινωνικές, οικονομικές κλπ δυνατότητες. Τρίτη μεγάλη οικονομική επανάσταση, μετά τη γεωργική και τη βιομηχανική, θεωρείται αυτή της πληροφορίας. Στην παραγωγική διαδικασία η γη δεν χρειάζεται, το κεφάλαιο παίζει μικρό ρόλο, ενώ βασικό στοιχείο είναι η εργασία η οποία με τη σειρά της βασίζεται στην πληροφορία. Έτσι βασική πηγή πλούτου καθίσταται η πληροφορία η οποία είναι προσιτή με έναν όρο: το να είναι κάποιος ηλεκτρονικά εγγράμματος και να έχει πρόσβαση σε Η/Υ. Δημιουργούνται νέοι τομείς με εύκολη πρόσβαση, προσφέρονται ευκαιρίες καταξίωσης και ανόδου (π.χ. ένας πληροφορικός κερδίζει πολλά περισσότερα χρήματα από κάποιους που ασκούν παγιωμένα επαγγέλματα όπως οι γιατροί, οι δικηγόροι κ.α.) Τέλος μερικά αγαθά και υπηρεσίες στα οποία παλαιότερα είχαν πρόσβαση μόνο κάποιες ομάδες ατόμων τώρα καθίστανται ευρύτερα διαθέσιμα.

5. Η ΚτΠ μέσο ανάδειξης και προστασίας των μειονοτήτων

Οι λόγοι είναι οι εξής:

5.1. Η μειονοτική ομάδα συνδέεται με την τρέχουσα πραγματικότητα 

Έτσι μια μειονότητα παύει να παραμένει μεμονωμένη και χαμένη στο μικρό της κόσμο. Αποκτά εύκολα πρόσβαση σε παγκόσμιο επίπεδο, ενημερώνεται για τι συμβαίνει στον κόσμο, πληροφορείται τα νέα, τις ανακαλύψεις και τα προβλήματα του υπόλοιπου κόσμου, επιμορφώνεται, συμμετέχει κι έτσι μειώνει το χάσμα που τη διαφοροποιεί από τις κυρίαρχες ομάδες και βελτιώνει τις προϋποθέσεις ένταξής της.

5. 2. Δυνατότητα ανέξοδης προβολής ιδιαιτεροτήτων και προβλημάτων.

Η πρόσβαση στα ΜΜΕ προϋποθέτει, συχνά, θέση πολιτικής ή τουλάχιστον οικονομικής ισχύος. Εναλλακτικά κάποια καταξίωση σε επίπεδο επιστημονικό. Κατά τα λοιπά οι δημοσιεύσεις σε εφημερίδες – και ακόμη περισσότερο η εκπομπών μετάδοση στο ραδιόφωνο και στην τηλεόραση – στοιχίζει πάρα πολύ ακριβά. Τα μέλη των μειονοτήτων σπάνια ανήκουν στην πολιτική, οικονομική ή επιστημονική ελίτ της κοινωνίας και ακόμη σπανιότερα έχουν τα οικονομικά μέσα για να «αγοράσουν» προβολή μέσα από τα ΜΜΕ. Στο διαδίκτυο, απεναντίας, η δημιουργία μιας ιστοσελίδας μέσα από την οποία να προβάλλονται οι ιδιαιτερότητες και τα προβλήματα της μειονότητας, προϋποθέτει πάρα πολύ μικρό κόστος.

5. 3. Επηρεασμός κοινής γνώμης - ανεξαρτησία


Τα ΜΜΕ είναι φορείς συμφερόντων, τα οποία και εξυπηρετούν.  Αυτό που προβάλλουν εξυπηρετεί τα συμφέροντά τους, συνάδει με την ιδεολογία τους και τα πολιτικά και κοινωνικά πιστεύω τους. Αντιθέτως, το διαδίκτυο είναι μέσο ενημέρωσης στο οποίο η πρόσβαση δεν εξαρτάται από την υπάρχουσα τάξη πραγμάτων και το status quo.


Το Internet έχει μεγάλη σημασία για τις μειονότητες, διότι δεν ελέγχεται από κανέναν. Τα συμβατικά μέσα ενημέρωσης και πληροφόρησης (τηλεόραση, εφημερίδες, περιοδικά) ανήκουν σε κάποιο φυσικό ή νομικό πρόσωπο και τείνουν να προάγουν κάποια συγκεκριμένα συμφέροντα – τα οποία σπάνια συμπίπτουν με τα συμφέροντα της μειονότητας. Επίσης υπάρχει σύστημα κριτών των δημοσιευόμενων απόψεων και άρθρων, ένα είδος ιδιωτικής λογοκρισίας. Στο διαδίκτυο, αντιθέτως, ο καθένας μπορεί ανεμπόδιστα να δημιουργήσει μια ιστοσελίδα και να εκθέσει σε όλον τον κόσμο τυχόν προβλήματα, αδικίες που απασχολούν τον ίδιο ή τη μειονότητα.

6. Η ΚτΠ μέσο βελτίωσης της ποιότητας ζωής: περιβάλλον, μεταφορές 

6.1. Περιβάλλον

Στο περιβάλλον, εφαρμογές της ΚτΠ ενισχύουν σημαντικά την γνώση και την τεκμηρίωση σχετικά με το φυσικό περιβάλλον, διευκολύνουν την πρόγνωση και δημιουργούν ευνοϊκότερες συνθήκες για την προστασία του φυσικού περιβάλλοντος.

6.2. Μεταφορές

 Στις μεταφορές η ΚΤΠ, κυρίως μέσω εφαρμογών τηλεματικής παρακολούθησης των οχημάτων και ηλεκτρονικής διαχείρισης στόλων (πλοίων, αεροπλάνων, λεωφορείων, φορτηγών, τρένων κτλ) συμβάλλει στην καλύτερη διαχείριση της οδικής κυκλοφορίας, στην εκλογικευμένη διαχείριση στόλων οχημάτων, την αναβάθμιση των συστημάτων ασφάλειας καθώς και στην ανάπτυξη ενιαίου συστήματος ηλεκτρονικής κράτησης θέσεων στην ακτοπλοΐα και την αεροπλοΐα.

Μάθημα 5:

Προβλήματα της ΚτΠ και τεχνικές λύσεις 
1.Προβλήματα

1.1.Χρήση προσωπικών δεδομένων.

Ένα από τα σημαντικότερα προβλήματα στην ΚτΠ είναι η καταχρηστική χρήση των προσωπικών δεδομένων που μεταφέρονται μέσω διαδικτύου, η οποία  μπορεί να γίνεται τόσο από τον αποδέκτη της πληροφορίας όσο και από τρίτους.

1.1.1.Η καταχρηστική χρήση από τον αποδέκτη της πληροφορίας

1.1.1.1 Στα πλαίσια της δραστηριότητάς του

Ο αποδέκτης της πληροφορίας δημοσιοποιεί/κοινοποιεί την πληροφορία που λαμβάνει από τον χρήστη αλόγιστα, με αποτέλεσμα να φτάνει στη γνώση άλλων φορέων/προσώπων τα οποία δεν θα έπρεπε να γνωρίζουν την πληροφορία αυτή. Έτσι λ.χ. ο φαρμακοποιός από τον οποίον αγοράζω φάρμακα για τον διαβήτη και ο οποίος, στα πλαίσια της διακίνησης και διαχείρισης των ηλεκτρονικών του αρχείων, επιτρέπει να φτάσουν τα στοιχεία αυτά στην ασφαλιστική μου εταιρία η οποία τώρα θέλει να διακόψει την ασφάλεια ζωής που έχω ήδη συμφωνήσει.

1.1.1.2. Συλλογή των στοιχείων για τη δημιουργία βάσεων δεδομένων 

Ο αποδέκτης της πληροφορίας μπορεί να χρησιμοποιεί ο ίδιος τα προσωπικά  πληροφοριακά στοιχεία για  λόγο διαφορετικό από αυτόν που δηλώνει ή που είναι προφανής ότι θα χρησιμοποιηθούν. Δηλαδή υπάρχει ο κίνδυνος, ο αποδέκτης των πληροφοριών χωρίς να ενημερώσει, ή ακόμα και παραπλανώντας τον αποστολέα, σχετικά με το λόγο για τον οποίο θα χρησιμοποιηθούν τα στοιχεία που αφορούν προσωπικά του δεδομένα να συλλέξει τα στοιχεία αυτά, να τα ταξινομήσει, να τα αξιολογήσει και να τα ‘εμπορευθεί’ με τρίτους για δική τους χρήση, χωρίς σχετική συγκατάθεση του υποκειμένου για τη χρήση αυτή. 

Π.χ. αγοράζω βιβλία από την Amazon. Στην ηλεκτρονική φόρμα παραγγελίας συμπληρώνω α) τα απολύτως απαραίτητα για τη συναλλαγή, Ονοματεπώνυμο  και διεύθυνση, καθώς και β) άλλα στοιχεία όπως φύλο, ηλικία, επάγγελμα. Επίσης γ) δίνω τον αριθμό και το είδος (VISA, Master κτλ) της πιστωτικής μου κάρτας, και αν επιθυμώ τιμολόγιο δ) και τα επαγγελματικά μου στοιχεία και το ΑΦΜ μου. Περαιτέρω ε) η Αmazon καταγράφει τις προτιμήσεις μου σε βιβλία και κάθε τόσο με ενημερώνει για νέες εκδόσεις στην ίδια θεματική. Όλα αυτά τα στοιχεία η Amazon μπορεί να τα αξιοποιήσει και με άλλους τρόπους. Έτσι λ.χ. αν εγώ αγοράζω συστηματικά βιβλία για την ιστιοπλοΐα, μπορεί η Amazon να πουλήσει, σε κάθε ενδιαφερόμενη εταιρία που εμπορεύεται σκάφη, αξεσουάρ και άλλα είδη ιστιοπλοΐας, την πληροφορία ότι ο «τάδε» με διεύθυνση και ΑΦΜ (άρα και το εισόδημά μου μπορεί να βρεθεί) είναι εν δυνάμει καταναλωτής. Περαιτέρω, αν εγώ αγοράζω βιβλία για τον ισλαμισμό και την πλοήγηση αεροπλάνων ή την κατασκευή βομβών, εύκολα κινδυνεύω να βρεθώ υπόλογος για τρομοκρατικές πράξεις.

1.1.1.3. Συλλογή και άλλων «κρυφών» στοιχείων σχετικών με την «κίνηση» του Η/Υ μου

Αυτός με τον οποίον συναλλάσσομαι μπορεί, με την τεχνική των cookies ή άλλη αντίστοιχη τεχνική, να παρακολουθεί την χρήση του υπολογιστή μου. Τούτο διότι ο κάθε υπολογιστής ο οποίος επισκέπτεται κάποια ιστοσελίδα αφήνει ηλεκτρονικά ίχνη, τα οποία είναι δυνατό να εντοπιστούν από το κατάλληλο λογισμικό. Έτσι, μπορεί να ξέρει πότε συνδέομαι με το διαδίκτυο, ποιες σελίδες επισκέπτομαι, πόσο χρόνο παραμένω σε κάθε μία από αυτές. Αυτός με τον οποίον έχω ήδη συναλλαγεί ξέρει ήδη αρκετά στοιχεία για εμένα – κυρίως το όνομά μου και τη διεύθυνσή μου, ίσως και την ηλικία, το ΑΦΜ και τον αριθμό πιστωτικής κάρτας – και με τα στοιχεία τα οποία συλλέγει μέσα από τις ηλεκτρονικές μου συνήθειες μπορεί να δημιουργήσει ένα πλήρες προφίλ της προσωπικότητάς μου και εν συνεχεία να το εμπορευθεί ή να το χρησιμοποιήσει κακόβουλα.

1.1.2.Η καταχρηστική χρήση από τρίτους, οι οποίοι ‘υποκλέπτουν’ τα στοιχεία.    

Επειδή το διαδίκτυο είναι ένας χώρος διακίνησης πληροφοριών χωρίς ιδιαίτερη ασφάλεια, υπάρχει κίνδυνος υποκλοπής στοιχείων, εφόσον το μεγαλύτερο ποσοστό των πληροφοριών είναι ‘απροστάτευτο’, από hackers ή άλλους ‘αδιάκριτους’ του διαδικτύου (για την ποινική ευθύνη των οποίων βλ. και στο 8ο μάθημα). Τα στοιχεία είναι δυνατό να υποκλαπούν είτε ενόσω βρίσκονται σε κυκλοφορία στο διαδίκτυο είτε ενώ είναι αποθηκευμένα στον σκληρό δίσκο ή σε εσωτερικό δίκτυο, αδιακρίτως. Έτσι, όλα τα παραπάνω στοιχεία, τα οποία μπορεί να συλλέγονται για εμπορικούς κυρίως σκοπούς, και άλλα ακόμα, μπορούν να διαρρεύσουν και προς κακόβουλους τρίτους.

Συνεπώς ο συνδυασμός όλων των παραπάνω στοιχείων, όσων δηλαδή εμείς οι ίδιοι καταχωρούμε (π.χ. όταν περνάμε από διόδια, όταν ψωνίζουμε με πιστωτική κάρτα,  ταξιδεύουμε με αεροπλάνο, υποβάλλουμε φορολογική δήλωση, αγοράζουμε φάρμακα, κτλ.) σε συνδυασμό με όσα μπορούν να συλλέξουν οι άλλοι για εμάς, συνδυαζόμενα, μπορούν να δημιουργήσουν το πλήρες «προφίλ» ενός ατόμου (φύλο, ηλικία, επάγγελμα, ασχολίες, ασθένειες, ερωτική ζωή κ.ο.κ.) καθιστώντας χίμαιρα την έννοια της ιδιωτικής ζωής. Έτσι γίνεται λόγος για τον ‘Μεγάλο Αδερφό’.

1.2.Παράνομο και βλαβερό περιεχόμενο.

1.2.1.Παράγοντες που ευνοούν την εξάπλωσή του.

-Το διαδίκτυο αποτελείται από κομμάτια δικτύων που το καθένα ανήκει σε διαφορετικούς φορείς, ώστε να λέγεται μεταφορικά ότι δεν ανήκει σε κανέναν . Συνέπεια αυτού είναι ότι δεν υπάρχει κάποια εποπτεύουσα αρχή, ούτε κοινοί κανόνες ώστε να υπάρχει συντονισμός στο διαδίκτυο σε παγκόσμιο επίπεδο (πλην ICANN η οποία  όμως δεν είναι αρμόδια για θέματα περιεχομένου αλλά μόνο για θέματα ονοματοδοσίας.).  

-Η (κατασταλτική) νομοθεσία των κρατών για το τι είναι παράνομο ή αποδεκτό διαφέρει από κράτος σε κράτος. Έτσι περιεχόμενο το οποίο θεωρείται παράνομο σε μια χώρα μπορεί να είναι νόμιμο σε κάποια άλλη χώρα. Έτσι λ.χ. ο ρατσιστικός και μισαλλόδοξος λόγος απαγορεύεται και αποτελεί ποινικά κολάσιμη πράξη στις χώρες της Ευρώπης, αλλά επιτρέπεται, στο όνομα της ελευθερίας έκφρασης, στις ΗΠΑ. Συνεπώς, οποιαδήποτε ευρωπαϊκή ρατσιστική ή ναζιστική οργάνωση επιθυμεί να διαφύγει τον κίνδυνο δίωξης, εγκαθιστά μια ιστοσελίδα σε server στις ΗΠΑ και εκπέμπει τα μηνύματα που θέλει σε όλον τον κόσμο. Με τον τρόπο αυτό κάμπτονται και καταστρατηγούνται οι πιο αυστηρές νομοθεσίες των κρατών.

- Ο εντοπισμός της  πηγής του παράνομου υλικού είναι δύσκολη υπόθεση, καθώς το υλικό αυτό φιλοξενείται ή/και φυλάσσεται από διάφορους παρόχους ηλεκτρονικών υπηρεσιών, οι οποίοι όμως δεν είναι υπεύθυνοι για το περιεχόμενο, ενώ ο φορέας που είναι υπεύθυνος για το περιεχόμενο είναι δύσκολο να εντοπιστεί, μπορεί να βρίσκεται σε άλλη χώρα, μπορεί να έχει τη μορφή εταιρίας με μετοχές κ.ο.κ.

1.2.2.Ειδικά προβλήματα που δημιουργούνται εξαιτίας παράνομου και βλαβερού περιεχομένου.

Βασικές κατηγορίες παράνομου και βλαβερού περιεχομένου είναι οι παρακάτω:

-περιεχόμενο ρατσιστικό και βίας.

-περιεχόμενο παιδοφιλικό.

-περιεχόμενο βλαβερό για ανηλίκους (π.χ. σεξουαλικό) το οποίο επηρεάζει αρνητικά την ψυχοσωματική τους υπόσταση.

-περιεχόμενο σχετικά με παράνομες δραστηριότητες. Π.χ. παρόλο που απαγορεύονται τα ναρκωτικά, μπορεί κάποιος μέσω Internet, με τη χρήση νόμιμων φαρμακευτικών ουσιών να δώσει οδηγίες για παρασκευή ναρκωτικών. Το ίδιο μπορεί να συμβεί για την παρασκευή εκρηκτικών ουσιών, βομβών και άλλων επικίνδυνων αντικειμένων.

- περιεχόμενο σχετικά με  τη διενέργεια απαγορευμένων πρακτικών, όπως το να γίνονται επεμβάσεις πάνω στην ζωή. Π.χ. σε χώρες όπου απαγορεύεται η άμβλωση, μέσα από σελίδες στο Internet, δίνονται οδηγίες πως μπορεί να το κάνει κάποιος μόνος του.   

1.2.3. Τρόποι αντιμετώπισης

Η Ε.Ε. προκειμένου να αντιμετωπίσει το πρόβλημα του παράνομου και βλαβερού περιεχομένου που διακινείται μέσω διαδικτύου, προωθεί ορισμένες γραμμές δράσεων:  

1. Δημιουργία ασφαλέστερου περιβάλλοντος

Προκειμένου να δημιουργηθεί ένα τέτοιο περιβάλλον πρέπει σύμφωνα με τους στόχους της ΕΕ
:

· να δημιουργηθεί ένα ευρωπαϊκό δίκτυο ανοικτών τηλεφωνικών γραμμών που θα επιτρέπει στους χρήστες να αναφέρουν το περιεχόμενο που συναντούν κατά τη διάρκεια της πλοήγησής τους στο Ίντερνετ και το οποίο θεωρούν παράνομο. Ανοικτές τηλεφωνικές γραμμές υπάρχουν σε πολύ λίγα κράτη μέλη. Η πρακτική αυτή πρέπει να γενικευτεί και πρέπει να δημιουργηθούν και δεσμοί με αντίστοιχα δίκτυα άλλων κρατών εκτός της ΕΕ .

· να ενθαρρυνθούν οι επιχειρήσεις να αναπτύξουν ένα πλαίσιο αυτορρύθμισης που θα βασίζεται στη συνεργασία μεταξύ τους και με τα άλλα ενδιαφερόμενα μέρη, ώστε να καθίσταται ευκολότερη η εξακρίβωση της προέλευσης του περιεχομένου. Παράλληλα να αναπτυχθούν κατευθυντήριες γραμμές σε ευρωπαϊκό επίπεδο για κώδικες καλής συμπεριφοράς.    

2. Ανάπτυξη συστημάτων φιλτραρίσματος και διαβάθμισης

· Πρέπει η βιομηχανία να προσφέρει εργαλεία φιλτραρίσματος και μηχανισμούς διαβάθμισης (αντίστοιχα με αυτά που εφαρμόζονται στις εκπομπές της τηλεόρασης) που να επιτρέπουν στους γονείς και τους δασκάλους να επιλέγουν περιεχόμενο κατάλληλο για τα παιδιά που έχουν υπό τη μέριμνά τους και συνάμα στους ενήλικες να αποφασίζουν σε ποιο νόμιμο περιεχόμενο επιθυμούν να έχουν πρόσβαση, και να λαμβάνουν υπόψη τη γλωσσική και πολιτιστική ποικιλομορφία.

3. Ενθάρρυνση δράσεων συνειδητοποίησης

· Το κοινό ασχολείται όλο και περισσότερο με δραστηριότητες σχετικές με το Ίντερνετ, αποκομίζοντας τα οφέλη που προσφέρουν οι νέες υπηρεσίες. Ταυτόχρονα υπάρχει ένας βαθμός αβεβαιότητας όσον αφορά το πώς θα αντιμετωπίζεται η κάθε πτυχή επικοινωνιών στα δίκτυα. Οι γονείς, οι δάσκαλοι και τα παιδιά πρέπει να συνειδητοποιήσουν τις δυνατότητες του Ίντερνετ και τα μειονεκτήματά του και δεν έχουν πάντα επαρκείς γνώσεις σχετικά με τα μέσα προστασίας των παιδιών από το ανεπιθύμητο περιεχόμενο.

4. Δράσεις υποστήριξης, όπως η αξιολόγηση των νομικών συνεπειών, η διεθνής συνεργασία.

1.3. Παραπλανητικό περιεχόμενο.

Στα πλαίσια του ανταγωνισμού μπορεί να γίνει κατάχρηση των πληροφοριών στο διαδίκτυο. Αυτό μπορεί να γίνει με την καταχρηστική χρήση ονομασίας (domain name) παραπλήσιας με εκείνη γνωστής εταιρίας ή ακόμα να χρησιμοποιηθεί ένα παραπλανητικό όνομα με σκοπό την προσέλκυση επισκεπτών για την προβολή άσχετων θεμάτων. Παραδείγματα:

α) όταν κάποιος θέλησε να δυσφημίσει τον Bill Gates και την Microsoft παρουσίασε παραπλανητική ιστοσελίδα στο διαδίκτυο με διεύθυνση www.micr0soft.com αντί www.microsoft.com  στην οποία εξέθετε όλα τα προβλήματα και τα μειονεκτήματα των προϊόντων της εν λόγω εταιρίας.

β)Αντί του ονόματος Goody’s χρησιμοποιήθηκε το Foody’s με σκοπό την παραπλάνηση επισκεπτών για την προώθηση ανταγωνιστικών προϊόντων ή υπηρεσιών.

γ) Ενώ η εταιρία Planned Parenthood προσφέρει υπηρεσίες εξωσωματικής γονιμοποίησης, την διεύθυνση www.plannedparethood.com κατοχύρωσε θρησκευτική οργάνωση αντίθετη προς τη σχετική πρακτική και η οποία προσπαθεί να αποτρέψει τους επίδοξους γονείς από την εν λόγω πρακτική – και βέβαια και από την ομώνυμη εταιρία.

δ) Κάποιος κατοχύρωσε την διεύθυνση www.madonna.com και τη χρησιμοποίησε για να προσελκύσει επισκέπτες στις ερωτικές φωτογραφίες διαφόρων γυναικών (όχι της γνωστής τραγουδίστριας) που προέβαλε

1.4.Ασφάλεια των οικονομικών συναλλαγών και θέματα απόδειξης.

1.4.1.Οικονομικές συναλλαγές.
Ένα βασικό ζήτημα που χρήζει αντιμετώπισης στις οικονομικές συναλλαγές από απόσταση είναι εκείνο της ΠΛΗΡΩΜΗΣ. Τίθεται λοιπόν το ζήτημα πώς, στα πλαίσια πραγματοποίησης μιας ηλεκτρονικής συναλλαγής, η ηλεκτρονική πίστωση θα αντιστοιχηθεί σε χρήμα και πως θα διασφαλιστεί η πληρωμή του εμπόρου. Αλλά και από την άλλη πλευρά τίθεται το ζήτημα αν ο καταναλωτής, δίνοντας τα ηλεκτρονικά στοιχεία πληρωμής του, θα χρεωθεί με το σωστό ποσό, και πως θα αντιμετωπιστεί ενδεχόμενος κίνδυνος να χρησιμοποιηθούν στοιχεία πληρωμής από τρίτους κακόβουλους. 

1.4.2.Θέματα απόδειξης.

Σύμφωνα με τα παραπάνω καταλήγουμε στο συμπέρασμα ότι τα κρίσιμα  ζητήματα σε μια ηλεκτρονική συναλλαγή που πρέπει να διασφαλίζονται και να μπορούν να εξακριβώνονται κάθε στιγμή είναι τα ακόλουθα: 

-Αν όντως έγινε η συναλλαγή και ποια τα στοιχεία της και το περιεχόμενο της.

Π.χ. αν κάποιος ζήτησε παραγγελία 2 βιβλία ή 10.

- Η ταυτότητα των συναλλασσομένων μερών 
- Ο χρόνος της συμφωνίας (πότε έγινε). Από το χρόνο σύναψης της συναλλαγής, εξαρτάται ο χρόνος παράδοσης, ο χρόνος πληρωμής, εγγύησης, μεταφοράς του κινδύνου κ.ο.κ.

-Το αποδεικτικό βάρος και η ισχύς της ηλεκτρονικής υπογραφής σε περίπτωση αμφισβήτησης (ενώπιον δικαστηρίων, διοίκησης κτλ.).

Σε όλα αυτά τα ζητήματα η παρεμβολή μιας ΕΤΟ, προσφέρει αξιόπιστες λύσεις.

1.5.Γενικά ζητήματα ασφάλειας της επικοινωνίας

Κατά τη διάρκεια μιας ηλεκτρονικής συναλλαγής είναι απαραίτητο να διασφαλίζονται κάποια στοιχεία, ώστε να μπορεί αυτή να θεωρείται ασφαλής και για τα δύο μέρη:

-Εμπιστευτικότητα της επικοινωνίας.

δηλαδή τα στοιχεία που αποστέλλονται  να φτάνουν αποκλειστικά σε αυτόν στον οποίο απευθύνονται  χωρίς να υπάρχει διαρροή σε τρίτους.

-Ακεραιότητα μηνυμάτων.

δηλαδή να μην  υπάρχει  δυνατότητα παρεμβολής  τρίτου προσώπου με σκοπό  την αλλοίωση των στοιχείων  που ανταλλάσσονται κατά τη διάρκεια της ηλεκτρονικής συναλλαγής.

-Ταυτοποίηση αποστολέα / παραλήπτη.

δηλαδή να είναι δυνατή η  εξακρίβωση της ταυτότητας τόσο του αποστολέα όσο και του παραλήπτη, ώστε να ελαχιστοποιούνται οι πιθανότητες παραπλάνησης από  οποιονδήποτε τρίτο. 

-Μη αποποίηση αποστολής / λήψης μηνύματος.

δηλαδή να μην υπάρχει η δυνατότητα αναίρεσης των πληροφοριών που ανταλλάσσονται από τη στιγμή που θα καταχωρηθούν και έπειτα , Να μην είναι δυνατή  η ανάκληση των πληροφοριών  που  διακινούνται ηλεκτρονικά.( Π.χ. εάν κάποιος παραγγείλει μέσω Η/Υ, 100 βιβλία να μην μπορεί εκ των υστέρων να ισχυριστεί ότι δεν τα παρήγγειλε).  Τα ίδια ακριβώς δεδομένα ισχύουν αντίστοιχα και για τον αποδέκτη του μηνύματος. 

-Διαθεσιμότητα δεδομένων.

δηλαδή  τα δεδομένα τα οποία μεταφέρονται μέσω δικτύου προκειμένου να πραγματοποιηθεί η ηλεκτρονική συναλλαγή να μπορούν να είναι διαθέσιμα στους συναλλασσομένους οποιαδήποτε στιγμή θελήσουν είτε για να μπορεί να διευκρινιστεί το περιεχόμενο της συναλλαγής, είτε  για να μην μπορεί εκ των υστέρων κάποιος από τους δύο συναλλασσόμενους να ζητήσει καινούριους όρους συμφωνίας.

-Χρονοσήμανση.

δηλαδή για κάθε ανταλλαγή πληροφοριών που γίνεται με ηλεκτρονικό τρόπο θα πρέπει να προκύπτει  η ημερομηνία (ο χρόνος) κατά την οποία έγινε η συναλλαγή. Π.χ. οι φορολογικές δηλώσεις,  η  υποβολή στοιχείων σε προκήρυξη διαγωνισμού , μέσω internet , είναι απαραίτητο να μπορούν για εύλογους λόγους να προσδιορίζονται χρονικά.

2.Βασικές τεχνικές λύσεις

Έχουν αναπτυχθεί τεχνολογίες οι οποίες βοηθούν τους χρήστες του διαδικτύου να αυξήσουν αφενός την ασφάλεια των συνδέσεων που πραγματοποιούν με χρήση του διαδικτύου και αφετέρου να διατηρήσουν το δικαίωμα της ανωνυμίας των διακινούμενων πληροφοριών που τους αφορούν. Οι μεν πρώτες είναι γνωστές ως τεχνολογίες ασφάλειας πληροφοριών, ΤΑΠ, (Infromation Security Technologies, IST) οι δε δεύτερες ως τεχνολογίες αύξησης ιδιωτικότητας, ΤΑΙ (Privacy Enhancing Technologies, PETs). Πολλές από τις ΤΑΠ μπορούν να χρησιμοποιηθούν και ως ΤΑΙ, για την αύξηση της ιδιωτικότητας.

2.1. Ασφαλή δίκτυα.

Ο πρώτος, απλός αλλά περιορισμένης χρησιμότητας τρόπος διασφάλισης των συναλλαγών είναι η ανταλλαγή βασικών ηλεκτρονικών πληροφοριών – όχι μέσω Internet (ανασφαλές δίκτυο γιατί έχουν πρόσβαση όλοι) – αλλά μέσω άλ) – αλλά μέσω άλ«κλειστών» δικτύων π.χ. μέσω της εταιρίας μου, με Intranet ή με τη χρησιμοποίηση άλλων μικρότερων δικτύων.

2.2. Κρυπτογραφία.

Εφαρμόζοντας κλειδί κρυπτογραφίας καθιστώ το μήνυμα ακατάληπτο, «το κλειδώνω» από τρίτους. Ο παραλήπτης, επαναφέρει το μήνυμα στην αρχική, κανονική του μορφή, « το ξεκλειδώνει» εφαρμόζοντας αντίστροφα το κλειδί.

Υπάρχουν δυο βασικές τεχνικές κρυπτογραφίας:

2.2.1.Συμμετρική κρυπτογραφία.

Και ο αποστολέας και ο παραλήπτης έχουν τον ίδιο κωδικό (κλειδί, π.χ. πολυψήφιος αριθμός). Αυτό προϋποθέτει ότι πριν ή αφού του στείλω το κρυπτογραφημένο μήνυμα με ανασφαλές δίκτυο (π.χ. Internet ), θα στείλω στον παραλήπτη με ένα ασφαλές δίκτυο, ή άλλον υλικό τρόπο, τον κωδικό ή κλειδί (π.χ. ΡΙΝ τράπεζας).

Έτσι:

· Το ίδιο κλειδί κρυπτογραφεί και αποκρυπτογραφεί το μήνυμα.

· Αποστολή του κρυπτογραφημένου μηνύματος μέσω ανασφαλούς δικτύου.

· Αποστολή κλειδιού μέσω ασφαλούς δικτύου ή άλλου ασφαλούς μέσου.

Το βασικό μειονέκτημα της συμμετρικής κρυπτογραφίας είναι ακριβώς ότι προϋποθέτει την χρήση ασφαλούς μέσου μεταφοράς του κλειδιού. Περαιτέρω, το γεγονός ότι με το ίδιο κλειδί μπορώ να δημιουργήσω και να διαβάσω ένα μήνυμα επιτρέπει στον παραλήπτη να «μπει» και να τροποποιήσει το αρχικό μήνυμα.

Σχήμα 1: Αρχή συμμετρικής κρυπτογραφίας
2.2.2.Ασύμμετρη με υποδομή δημόσιας κλείδας (Public Key Infrastructure).

Έχουμε ζεύγος κλειδιών όπου το ένα κλειδί (Κ1) είναι δημόσιο και δημοσιεύεται σε κατάλογο και το άλλο κλειδί ιδιωτικό(Κ2)και το γνωρίζει μόνο ο χρήστης και όχι τρίτος. Ένα μήνυμα που έχει κρυπτογραφηθεί με το Κ1 μπορεί να αποκρυπτογραφηθεί  μόνο από το ζεύγος του Κ2 και αντίστροφα.

Έτσι:

· Ζεύγος κλειδιών όπου το καθένα αποκρυπτογραφεί με μοναδικό τρόπο το ζεύγος του.

· Το ένα (Κ1) είναι δημόσιο (σε κατάλογο) και το άλλο (Κ2) είναι ιδιωτικό.

· Για να στείλω ένα μήνυμα σε συγκεκριμένο αποδέκτη (λ.χ. τη Μαρία) βρίσκω στον κατάλογο το δημόσιο κλειδί της Μαρίας (Κ1) με το οποίο κρυπτογραφώ το μήνυμα

· Το μήνυμα αυτό μπορεί να αποκρυπτογραφηθεί και, άρα να διαβαστεί, μόνον από αυτόν που γνωρίζει το ιδιωτικό κλειδί της Μαρίας (Κ2), κατά τεκμήριο την ίδια την Μαρία.

· Κάθε ένα από αυτά τα κλειδιά είναι κατάλληλο μόνον για την συγκεκριμένη λειτουργία. Έτσι το Κ 1 χρησιμεύει για τη δημιουργία του κωδικοποιημένου μηνύματος, ενώ το Κ 2 μόνον για την ανάγνωση του, χωρίς να υπάρχει δυνατότητα παρέμβασης στο μήνυμα. 

Σχήμα 2: Αρχή ασύμμετρης κρυπτογραφίας

Με αυτόν τον τρόπο είμαι σίγουρος ότι μόνον η Μαρία μπορεί να διαβάσει το μήνυμα και ότι κανένας άλλος δεν το έχει υποκλέψει ή τροποποιήσει. Ούτε και η ίδια η Μαρία μπορεί να επέμβει στο μήνυμα αφού με το Κ2 το αποκωδικοποιεί «μόνον για ανάγνωση». Έτσι εξασφαλίζεται η εμπιστευτικότητα και η μη υποκλοπή/παραποίηση του μηνύματος, καθώς και ότι αποδέκτης είναι αυτός που έχουμε εμείς ορίσει (ταυτοποίηση αποδέκτη). Περαιτέρω εξασφαλίζεται και η αποδεικτική ισχύς του μηνύματος μεταξύ των μερών, καθώς ο αποδέκτης (η Μαρία) δεν μπορεί να τροποποιήσει το περιεχόμενο του μηνύματος.

2.3 Ηλεκτρονική Υπογραφή

Η ηλεκτρονική υπογραφή συνίσταται σε «κάθε είδους δεδομένα σε ηλεκτρονική μορφή τα οποία συνδέονται λογικά με άλλα ηλεκτρονικά δεδομένα και τα οποία φανερώνουν την ταυτότητα του προσώπου που έχει εισάγει τα δεδομένα αυτά». Έτσι, ηλεκτρονική υπογραφή μπορεί να αποτελεί μια χειρόγραφη υπογραφή περασμένη σε σαρωτή (scanner) και τοποθετημένη ηλεκτρονικά στο κάτω μέρος ενός ηλεκτρονικού εγγράφου ή οποιοδήποτε άλλο ηλεκτρονικό σημάδι ή όνομα που εξατομικεύει τον χρήστη. Επίσης, ειδικές μορφές ηλεκτρονικής υπογραφής επιτρέπει η βιομετρία, η αναγνώριση δηλαδή των φυσικών χαρακτηριστικών του ατόμου, όπως λ.χ. του δακτυλικού του αποτυπώματος, της ίριδας της κόρης του ματιού, του τρόπου γραφής ή πληκτρολόγησης κ.ο.κ.

Ειδική κατηγορία ηλεκτρονικής υπογραφής, η οποία αυτή τη στιγμή θεωρείται ως η πιο έγκυρη και αυτή στην οποία οι έννομες τάξεις τείνουν να αναγνωρίσουν πλήρη αποδεικτική ισχύ είναι η ψηφιακή υπογραφή
. Η ψηφιακή υπογραφή αποτελεί ειδική εφαρμογή της ασύμμετρης κρυπτογραφίας. Συγκεκριμένα, ο κάθε χρήστης επιλέγει έναν προσωπικό κωδικό, το «ιδιωτικό κλειδί» το οποίο το γνωρίζει μόνον ο ίδιος. Το κλειδί αυτό αντιστοιχίζεται μοναδικά με ένα δημόσιο κλειδί, το οποίο δημοσιεύεται σε καταλόγους, όπως ακριβώς οι τηλεφωνικοί αριθμοί. Κάθε ένα ιδιωτικό κλειδί ξεκλειδώνεται μόνον από το αντίστοιχο δημόσιο κλειδί. 

Παράδειγμα:

· όταν στέλνω ένα μήνυμα στη Μαρία το κρυπτογραφώ με το ιδιωτικό μου κλειδί (Κ1). 

· Για να το διαβάσει  η Μαρία πρέπει να εφαρμόσει το δημόσιο κλειδί που μου αντιστοιχεί (Κ2) από τον κατάλογο

· Μόνον τη δημόσιο κλειδί μου «ανοίγει» το μήνυμα που έχει το όνομά μου και το οποίο έχω κρυπτογραφήσει με το ιδιωτικό μου κλειδί

Συνεπώς, αν η Μαρία ανοίξει με το Κ2 το μήνυμα που της έστειλα είναι σίγουρη ότι πράγματι το μήνυμα προέρχεται από εμένα (ταυτοποίηση του αποστολέα) και δεν έχει αλλοιωθεί από άλλον τρίτο.

Η αντιστοίχηση αυτή, μεταξύ ιδιωτικού και δημόσιου κλειδιού γίνεται με διάφορα λογισμικά (software) τα οποία διατίθενται στην αγορά. Ο αποδέκτης του μηνύματος χρησιμοποιεί το δημόσιο κλειδί του αποστολέα και αν αυτό όντως ξεκλειδώνει το μήνυμα που έχει λάβει, τότε είναι σίγουρος ότι το μήνυμα προέρχεται πράγματι από τον υπογράφοντα (αποστολέα) και όχι από άλλον τρίτον. Τα συστήματα ηλεκτρονικής υπογραφής, τα οποία βασίζονται σε ισχυρούς αλγόριθμους, παρουσιάζουν υψηλό επίπεδο ασφάλειας και αξιοπιστίας.

 Το μόνο πρόβλημα το οποίο τίθεται είναι να διασφαλιστεί ότι όντως το τάδε δημόσιο κλειδί αντιστοιχεί στο τάδε πρόσωπο και όχι σε κάποιο άλλο. Το πρόβλημα αυτό επιλύουν οι λεγόμενοι πάροχοι πιστοποίησης, Έμπιστες Τρίτες Οντότητες (ΕΤΟ), και οι οποίοι πριν δημοσιεύσουν τους καταλόγους όπου φαίνεται η αντιστοίχηση των δημόσιων κλειδιών με τους χρήστες, ελέγχουν με όποιον τρόπο κρίνουν πρόσφορο την ταυτότητα του κάθε χρήστη.

Σύμφωνα με το π.δ. 150/2001, το οποίο μεταφέρει στην εθνική έννομη τάξη την οδηγία 1999/93/ΕΚ, η ψηφιακή υπογραφή (δηλαδή αυτή που βασίζεται στο παραπάνω σύστημα ασύμμετρης κρυπτογραφίας) έχει την ίδια αποδεικτική ισχύ με αυτή της ιδιόχειρης και πρακτικά οποιαδήποτε συναλλαγή απαιτεί ιδιόχειρη υπογραφή μπορεί νομότυπα να συναφθεί μέσω internet, με τη χρήση ηλεκτρονικής υπογραφής. Οι ψηφιακές υπογραφές αναγνωρίζονται ως νόμιμες και γνήσιες και ενώπιον των δικαστηρίων. Περαιτέρω, με νομοθετικά κείμενα έχουν ρυθμιστεί οι προϋποθέσεις συναλλαγής με τις υπηρεσίες του δημοσίου, με τη χρήση ηλεκτρονικής υπογραφής. Οι βασικές σχετικές διατάξεις, στη χώρα μας είναι το άρθρο 14 του ν. 2672/98 και, πιο πρόσφατα, το π.δ. 342/2002.

Στην πράξη, πολύ συχνά, η αποστολή μηνυμάτων με ηλεκτρονική υπογραφή αφορά σε κρυπτογραφημένα μηνύματα, οπότε έχουμε τον συνδυασμό και των δύο τεχνικών

Σχήμα 3:Υπογραφή και κρυπτογράφηση μηνύματος

· Άλλες Τεχνικές, 

οι οποίες μπορούν να χρησιμοποιηθούν ως συμπλήρωμα ή ως υποκατάστατο της ψηφιακής υπογραφής είναι

· α) Οι Έξυπνες Κάρτες, οι οποίες εκτός από τα δεδομένα δημιουργίας ηλεκτρονικής υπογραφής (δηλ. ηλεκτρονικό ιδιωτικό κλειδί αντιστοιχισμένο με άλλο δημόσιο) περιέχουν και άλλες πληροφορίες για τον χρήστη (λ.χ. ΑΦΜ, διεύθυνση, ταυτότητα κ.ο.κ.) ή/και του επιτρέπουν να πραγματοποιεί και άλλου είδους συναλλαγές, με τη διοίκηση ή και με ιδιώτες (π.χ. μια έξυπνη κάρτα μπορεί να χρησιμοποιηθεί και ως κάρτα ηλεκτρονικών πληρωμών.

· β) Η βιομετρία: ηλεκτρονική αναγνώριση προσωπικών χαρακτηριστικών 

Για τις τεχνικές αυτές πρέπει να εξασφαλιστεί θεσμικό πλαίσιο αναγνώρισής τους. Σε πρώτο χρόνο είναι απαραίτητο να ρυθμιστεί νομικά ο τρόπος δημιουργίας και ισχύος καθώς και οι έννομες συνέπειες της ηλεκτρονικής υπογραφής. Αλλά και για την ψηφιακή υπογραφή το θεσμικό πλαίσιο είναι ιδιαίτερα ρευστό και όχι πάντα πολύ σαφές. Από την ποιότητα και την σαφήνεια του θεσμικού πλαισίου θα εξαρτηθεί σε μεγάλο βαθμό ο ρυθμός εξάπλωσης της χρήσης της ηλεκτρονικής υπογραφής.

2.3.Φίλτρα

-Είναι προγράμματα λογισμικού (software) τα οποία τοποθετούμε στον H/Y για έλεγχο των μηνυμάτων που δεχόμαστε από το διαδίκτυο.

2.3.1.Τεχνικές φιλτραρίσματος.

-Σε επίπεδο γνωστών URLs: καταχωρώ στο φίλτρο όλες τις επιμέρους διευθύνσεις που ξέρω ότι περιέχουν ανεπιθύμητο περιεχόμενο και αυτό δεν επιτρέπει το άνοιγμα τους

- Με τη χρήση λέξεων κλειδιών (keywords): βάζω στο φίλτρο λέξεις κλειδιά που δεν θέλω να εμφανιστούν (π.χ. Sex) και όταν διαβάζει τη σχετική λέξη σε ιστοσελίδα, μπλοκάρει και δεν εμφανίζει τη σελίδα αυτή.

-Σε επίπεδο γνωστών εξυπηρετητών:

π.χ. να έχω φιλτράρει έτσι ώστε να μην έχω πρόσβαση σε συγκεκριμένους εξυπηρετητές (Κούβα-Αμερική).

-Με χρήση proxy servers:

το φίλτρο λειτουργεί σαν χώρος αποθήκευσης. Αποθηκεύω στο proxy server και ο υπολογιστής δεν έχει πρόσβαση στο διαδίκτυο αλλά μόνο σε ότι λειτουργεί εκεί μέσα (αποθήκη).

Π.χ. μια επιχείρηση επιλέγει από το διαδίκτυο τις σελίδες που θέλει να χρησιμοποιούν οι εργαζόμενοι της και έτσι  δεν έχουν πρόσβαση σε σελίδες που δεν έχουν περιληφθεί σε αυτό το proxy server.

2.3.2. Προβλήματα 

α)Κάποιος πρέπει να προγραμματίσει τα φίλτρα(προγραμματιστής).

β)Προσφέρουν μερική κάλυψη .

γ)Είναι δύσκολο να προγραμματίσεις ένα φίλτρο και να έχεις και καλά   αποτελέσματα, γιατί ανάλογα με τα κριτήρια διαχωρισμού (λέξη κλειδί) κινδυνεύουν να μπλοκαριστούν καλές σελίδες.

δ)Υπάρχουν όρια στις σελίδες που μπορείς να μπλοκάρεις.

Επίσης, άλλο ζήτημα είναι σε ποιόν θα εμπιστεύεσαι να λογοκρίνει την πρόσβαση σου στο Internet.

2.4.΄Εμπιστη Τρίτη Οντότητα (ΕΤΟ).

Η ΕΤΟ αποτελεί ένα φορέα εμπιστοσύνης, με τον οποίο συνεργάζεται ο χρήστης προκειμένου να διασφαλίσει τις συναλλαγές του και του οποίου ο ρόλος κατοχυρώνεται από το ανάλογο θεσμικό πλαίσιο: θέματα απόδειξης, ασφάλειας και ευθύνης.. Ο φορέας αυτός λειτουργεί ως τρίτος που μεσολαβεί  στην ηλεκτρονική συναλλαγή και εξασφαλίζει τα εξωτερικά της στοιχεία της: το γεγονός της σύναψης, τον ακριβή χρόνο της, τα συμβαλλόμενα μέρη, κ.ο.κ. Αντίστοιχα, στον πραγματικό κόσμο: η σύναψη συμβάσεων ενώπιον του συμβολαιογράφου. Έμπιστη Τρίτη Οντότητα μπορεί να είναι το Δημόσιο, η Τράπεζα, πιστοποιημένος οργανισμός, τον οποίο εμπορεύονται οι συναλλασσόμενοι.

Ο φορέας παρέχει μια ή περισσότερες από τις παρακάτω υπηρεσίες: Ταυτοποίηση αποστολέα – παραλήπτη, Χρονοσήμανση, Αποθήκευση, Αρχειοθέτηση όρων συναλλαγής, Φιλτράρισμα, Δημιουργία και δημοσίευση δημόσιων και ιδιωτικών κλειδιών.

Οι Έμπιστες Τρίτες Οντότητες προκειμένου να λάβουν μέτρα προφύλαξης από την παραβίαση της προσωπικής ζωής του χρήστη θα πρέπει να:

1. Συμπεριλαμβάνουν την πολιτική ιδιωτικότητας (privacy policy) που ακολουθούν εντός του κειμένου Δήλωσης Πρακτικών Πιστοποίησης που ανακοινώνουν στους χρήστες.

2. Διατηρούν λογισμικό (software) ή/και υλικό (hardware) το οποίο να δίνει την δυνατότητα στον συνδρομητή τους να δημιουργήσει το ιδιωτικό κλειδί που θα χρησιμοποιείται για την κρυπτογράφηση και την ψηφιακή υπογραφή των μηνυμάτων. Οι παρούσες τεχνολογίες παρέχουν δύο δυνατότητες:

α) Δημιουργία του ιδιωτικού κλειδιού του συνδρομητή από λογισμικό που είναι εγκατεστημένο στο υπολογιστικό σύστημα του συνδρομητή. Σε αυτή την περίπτωση η ΕΤΟ απλά πιστοποιεί το δημόσιο κλειδί του συνδρομητή. 

β) Δημιουργία του ιδιωτικού κλειδιού του συνδρομητή από λογισμικό που είναι εγκατεστημένο σε υπολογιστικό σύστημα που διατηρεί η ΕΤΟ. Σε αυτή την περίπτωση η ΕΤΟ παραδίδει το πιστοποιητικό μαζί με το ιδιωτικό κλειδί στον συνδρομητή σε ένα μεταφέρσιμο αποθηκευτικό μέσο (π.χ. δισκέτα, έξυπνη κάρτα κ.ο.κ.). Περαιτέρω, οι ΕΤΟ είναι σε θέση να εκδίδουν ανώνυμα πιστοποιητικά για την διενέργεια ανώνυμων συναλλαγών. Στις περιπτώσεις αυτές οι ΕΤΟ είναι υπεύθυνες για την διατήρηση της μυστικότητας της μονοσήμαντης αντιστοίχησης μεταξύ συνδρομητή και ψευδωνύμου που αυτός χρησιμοποιεί. Οι πρακτικές που η ΕΤΟ ακολουθεί για την διατήρηση αυτής της μυστικότητας θα πρέπει να συμπεριλαμβάνονται στην πολιτική προστασίας της ιδιωτικής σφαίρας των χρηστών.

Μάθημα 6:

ΚτΠ και Προστασία των θεμελιωδών δικαιωμάτων

1. Εισαγωγή

Η Κοινωνία της Πληροφορίας σε συνδυασμό με τις διαδικασίες της σταδιακής απελευθέρωσης και παγκοσμιοποίησης των αγορών, θέτουν νέα προβλήματα για το νομοθέτη. Στην ψηφιακή εποχή, το δίκαιο και οι νομοθετικές ρυθμίσεις καλούνται να επιτύχουν μια ισορροπία ανάμεσα σε δύο εξίσου σημαντικούς στόχους: 

· Την προστασία σειράς θεμελιωδών δικαιωμάτων, όπως της πρόσβασης στην πληροφορία, της προσωπικότητας και των προσωπικών δεδομένων, της ιδιωτικότητας, των συνθηκών εργασίας, της πνευματικής δημιουργίας και της προστασίας των καταναλωτών στην Κοινωνία της Πληροφορίας, 

· Τη δημιουργία ενός θεσμικού και κανονιστικού πλαισίου το οποίο θα ενθαρρύνει την παραγωγή νέων προϊόντων και υπηρεσιών και την οικονομική ανάπτυξη γενικότερα στην Κοινωνία της Πληροφορίας.

Οι δυσκολίες που αντιμετωπίζει ο νομοθέτης βρίσκονται τόσο στον προσδιορισμό της φύσης των αγαθών και υπηρεσιών που παράγονται, ανταλλάσσονται, διακινούνται στο πλαίσιο της Κοινωνίας της Πληροφορίας, όσο και στο γεγονός ότι οι κανόνες, η ίδια η σύλληψη και διάρθρωση της νομοθετικής ύλης, οι διαδικασίες του νομοθετείν, είναι προσανατολισμένα στα δεδομένα της βιομηχανικής κοινωνίας. Οι μηχανισμοί ρύθμισης και οι βασικές αρχές, όπως η εισαγωγή συστημάτων αδειοδότησης, που εκπονήθηκαν και δοκιμάστηκαν στους - παραδοσιακούς πλέον - τομείς των τηλεπικοινωνιών και της ραδιοτηλεόρασης δεν είναι πάντα κατάλληλοι για τη ρύθμιση και επίλυση θεμάτων που αφορούν την Κοινωνία της Πληροφορίας. Ωστόσο, η εισαγωγή νέων κανόνων είναι αναγκαία και χρήσιμη μόνο εφόσον οι ήδη υπάρχοντες κανόνες αδυνατούν να δώσουν λύσεις. Ο νομοθέτης λοιπόν στηριζόμενος στην ήδη υπάρχουσα νομοθεσία πρέπει, αφού διαπιστώσει τις τυχόν ελλείψεις, να την τροποποιήσει, να την εμπλουτίσει ώστε να είναι δυνατή  η προστασία των προσωπικών δεδομένων, η προστασία του καταναλωτή, της ιδιωτικότητας, της πνευματικής ιδιοκτησίας, χωρίς ωστόσο η επίτευξη των παραπάνω στόχων να καθίσταται τροχοπέδη στην ανάπτυξη της ΚτΠ.

2. Η ιδιωτικότητα στο Internet
Το Internet έχει αρχίσει να μεταβάλει τον τρόπο που ζούμε και επικοινωνούμε, σκεφτόμαστε και λειτουργούμε ως πολίτες, εργαζόμενοι, καταναλωτές. Το Διαδίκτυο εξελίσσεται σε μέσο μαζικής επικοινωνίας και συναλλαγών, ενώ ταυτόχρονα μεταβάλλεται από «κλειστό» forum ανταλλαγής πληροφοριών και απόψεων σε παγκόσμιο «παζάρι». Ωστόσο η ενδοδικτυακή δραστηριότητα υποκρύπτει κινδύνους για την ιδιωτικότητα που συχνά αγνοούν οι χρήστες, καθώς κάθε «επίσκεψη» και «πλοήγηση» αφήνει «ψηφιακά ίχνη» και επιτρέπει τη δημιουργία βιοπορτραίτων για τον καθένα από εμάς. Στο σημείο αυτό πρέπει να γίνει ένας λεπτός διαχωρισμός μεταξύ δύο όρων που συχνά συγχέονται στην διεθνή βιβλιογραφία: οι όροι αυτοί είναι η εμπιστευτικότητα (secrecy) και η ιδιωτικότητα (privacy). Μια πληροφορία είναι εμπιστευτική όταν προφυλάσσεται το αντικείμενό (περιεχόμενο) της ενώ είναι ιδιωτική όταν προφυλάσσεται το υποκείμενό (το άτομο στο οποίο αναφέρεται) της. Είναι γεγονός βέβαια ότι, πολλές τεχνολογίες προστασίας της εμπιστευτικότητας (π.χ. η χρήση της κρυπτογραφίας) χρησιμοποιούνται ευρέως και για την προστασία της ιδιωτικότητας.

Ο κυβερνοχώρος δεν είναι μία περιοχή εκτός δικαίου. Η πολιτική που αφορά το Internet διαμορφώνεται βάσει σαφώς καθορισμένων αρχών και αξιών. Στο πλαίσιο αυτό, και με την επιφύλαξη της προστασίας άλλων συμφερόντων όπως η καταπολέμηση παράνομων συμπεριφορών, πρέπει να εξετάζεται η διασφάλιση της δυνατότητας ανώνυμης ή/και ψευδώνυμης χρήσης των υπηρεσιών που παρέχονται μέσω Διαδικτύου καθώς και η διασφάλιση της ενημέρωσης και των άλλων δικαιωμάτων των χρηστών. 

3.Γενικά για την προστασία των προσωπικών δεδομένων

3.1 Τα προσωπικά δεδομένα ως έννομο αγαθό

3.1.1
Ορισμός

Λέγοντας προσωπικά δεδομένα εννοούμε δεδομένα τα οποία αναφέρονται στα φυσικά ή άλλα χαρακτηριστικά ενός προσώπου (ονοματεπώνυμο, ηλικία, φύλο, καταγωγή, ικανότητες, επάγγελμα, προσωπική και ερωτική ζωή, άλλες προτιμήσεις κ.ο.κ.). Συνεπώς, ως δεδομένο νοείται κάθε πληροφορία γραπτή, φωτογραφική, ηχητική κ.λ.π που αναφέρεται σε συγκεκριμένο φυσικό πρόσωπο. 

Ο νόμος 2472/97 προσδιορίζει ως δεδομένα προσωπικού χαρακτήρα τις πληροφορίες που αναφέρονται σε υποκείμενα των δεδομένων και δεν είναι απλά συγκεντρωτικά – στατιστικά στοιχεία από τα οποία δεν μπορεί να προκύψει η ταυτότητα των υποκειμένων.  Τα δεδομένα για να είναι «προσωπικά» πρέπει να αναφέρονται σε πρόσωπα συγκεκριμένα ή τα οποία μπορούν να εξατομικευτούν, τουλάχιστον ως μέλη συγκεκριμένης ομάδας. Περαιτέρω, πρέπει να αναφέρονται σε φυσικά – όχι σε νομικά – πρόσωπα. Συνεπώς, η έννοια του τι συνιστά προσωπικό δεδομένο είναι ιδιαίτερα ευρεία αλλά υπόκειται σε αυτούς τους δύο περιορισμούς, πρώτον της (εν δυνάμει) εξατομίκευσης και δεύτερον της αντιστοίχησης σε φυσικό πρόσωπο.

Τα προσωπικά δεδομένα χωρίζονται με βάση τη νομοθεσία σε δύο κατηγορίες 

α) Τα Γενικά προσωπικά δεδομένα που μπορούν να αναφέρονται σε οτιδήποτε αφορά το υποκείμενο

β) Τα Ευαίσθητα  προσωπικά δεδομένα που θεωρούνται στοιχεία σχετικά με τα παρακάτω:

1. Τη φυλετική ή εθνική καταγωγή,

2. Τα πολιτικά φρονήματα,

3. Τις θρησκευτικές ή φιλοσοφικές πεποιθήσεις,

4. Τη συμμετοχή σε ένωση, σωματείο και συνδικαλιστικές οργανώσεις,

5. Την υγεία,

6. Την σεξουαλική ζωή.

7. Την κοινωνική πρόνοια

8. Τις ποινικές διώξεις και καταδίκες

Γενικά ρυθμίζεται η επεξεργασία και των δύο παραπάνω κατηγοριών δεδομένων, αλλά τα ευαίσθητα δεδομένα υπόκεινται σε πιο αυστηρή ρύθμιση (βλ. αμέσως παρακάτω).

3.1.2 Συνταγματική κατοχύρωση

Τα προσωπικά δεδομένα προστατεύονται από τα περισσότερα Συντάγματα και τις διεθνείς συμβάσεις προστασίας των ανθρώπινων δικαιωμάτων. Η προστασία προσωπικών δεδομένων είναι ένα θέμα που απασχολεί έντονα τόσο τους ειδικούς των υπηρεσιών της ΚτΠ όσο και τους χρήστες. Πρόκειται για ένα θέμα του οποίου οι νομικές προεκτάσεις δεν είναι ακόμα απολύτως διακριτές σε παγκόσμιο επίπεδο. Πάντως, είναι πλέον και στη χώρα μας δεσμευτική η υποχρέωση όλων των δικτυακών τόπων να αναρτούν στην κεντρική τους σελίδα (Home Page) Δηλώσεις για την Προστασία Προσωπικών Δεδομένων που αναγράφουν κατά τρόπο σαφή τα δικαιώματα και τις υποχρεώσεις των χρηστών και κυρίως να παρέχουν πλήρη ενημέρωση για τη συλλογή και χρήση των προσωπικών δεδομένων κάθε επισκέπτη του δικτύου.
Στο Σύνταγμα της χώρας μας, η προστασία των προσωπικών δεδομένων ερείδεται στις ακόλουθες διατάξεις:

· Το Άρθρο 2 παρ.1 Σ που αναφέρεται στην προστασία της ανθρώπινης αξιοπρέπειας,

· Το Άρθρο 5 παρ. 1 Σ που ορίζει ως προστατευόμενο αγαθό την προσωπικότητα των ατόμων, 

· Το Άρθρο 9 Σ που ορίζει το απαραβίαστο της ιδιωτικής και οικογενειακής ζωής,

· Το Άρθρο 19 Σ που αναφέρεται στο απόρρητο της επικοινωνίας.

Ήδη πριν από την πρόσφατη αναθεώρηση του Συντάγματος, με την οποία προστέθηκε το Αρθ 9Α, όλες οι παραπάνω διατάξεις στήριζαν το λεγόμενο δικαίωμα της «πληροφοριακής αυτοδιάθεσης» του ατόμου. Το νέο Αρθ 9Α κατοχυρώνει, πλέον, ρητά το σχετικό δικαίωμα προσδίδοντας συνταγματική ισχύ σε ήδη υπάρχοντες νόμους για την προστασία των δεδομένων.

3.1.3 . 
 Προστασία από άλλα νομοθετήματα

Πέρα όμως από τη συνταγματική προστασία, υπάρχει και η προστασία των προσωπικών δεδομένων από κοινά νομοθετήματα όπως είναι :

α) Ο Ποινικός Κώδικας (ΠΚ):ο οποίος αναφέρεται στην παραβίαση του απορρήτου (για τον ποινικό κολασμό παράνομων πράξεων στο διαδίκτυο βλ. μάθημα 8), 

β) Ο Αστικός Κώδικας (ΑΚ): ο οποίος διασφαλίζει την προσωπικότητα, την τιμή και την υπόληψη του ατόμου.

Συγκεκριμένα στο άρθρο 57 ΑΚ προστατεύεται το δικαίωμα επί της προσωπικότητας, με αποτέλεσμα το άτομο του οποίου η προσωπικότητα προσβλήθηκε παράνομα να έχει δικαίωμα να απαιτήσει την άρση της προσβολής και την παράλειψή της στο μέλλον, ενώ παράλληλα έχει δικαίωμα να ζητήσει αποζημίωση για την προσβολή αυτή. Αναφέρεται λοιπόν η διάταξη αυτή στο γενικό δικαίωμα επί της προσωπικότητας, ακτίνες της οποίας μπορούν να θεωρηθούν οι ειδικές διατάξεις οι οποίες ρυθμίζουν της διάφορες εκδηλώσεις της προσωπικότητας. Στη διάταξη αυτή του ΑΚ ο όρος προσωπικότητα περιλαμβάνει όλα ανεξαιρέτως τα αγαθά τα οποία είναι αναπόσπαστα συνδεδεμένα με το πρόσωπο και ανήκουν σ’ αυτό. Με την έννοια αυτή είναι δυνατόν να συμπεριληφθούν και νέοι τομείς της προσωπικότητας, την προστασία των οποίων καθιστά επιβεβλημένη η εξέλιξη των σύγχρονων τεχνικών μέσων. Ενδεικτικά, τα κυριότερα αγαθά της προσωπικότητας που προστατεύονται από τη διάταξη αυτή είναι : 

1) Σωματικά αγαθά στα οποία περιλαμβάνονται η ζωή, η υγεία και η σωματική ακεραιότητα.

2)  Ψυχικά αγαθά στα οποία ανήκουν η ψυχική υγεία και ο συναισθηματικός κόσμος. 

3) Η τιμή με την έννοια της υπόληψης. 

4) Η ελευθερία η οποία περιλαμβάνει την ακώλυτη ανάπτυξη κάθε ανθρώπινης ενέργειας.

5) Η σφαίρα του απορρήτου, η οποία αφορά κάθε γεγονός σχετικό με την υγεία, την οικογενειακή ζωή, γράμματα, προσωπικές σημειώσεις, επαγγελματικά και οικονομικά μυστικά κλπ, τα οποία το πρόσωπο στο οποίο αφορούν θέλει να διατηρήσει μυστικά.

6) Η εικόνα του προσώπου (σημειώνεται εδώ πως δεν αποτελεί προσβολή της προσωπικότητας, η παρουσίαση εικόνας προσώπου το οποίο έχει συναινέσει για την παρουσίαση αυτή, καθώς και η λήψη φωτογραφιών σε δημόσιους χώρους, ή από την καθημερινή επικαιρότητα και η λήψη φωτογραφιών προσώπων που ανήκουν στην σύγχρονη ιστορία).

7) Το άσυλο της κατοικίας. 

Ειδικότερη ρύθμιση για την προσωπικότητα εισάγει το άρθρο 58 ΑΚ το οποίο αναφέρεται στην προστασία του δικαιώματος επί του ονόματος. Η διάταξη αυτή δίνει το δικαίωμα σε όποιον θεωρεί ότι αμφισβητείται το όνομά του ή χρησιμοποιείται το όνομά του, παράνομα από κάποιον τρίτο να ζητήσει, τόσο την άρση της προσβολής και την παράλειψή της στο μέλλον όσο και αποζημίωση. Εδώ πρέπει να σημειωθεί ότι, στη διάταξη αυτή, όνομα θεωρείται το κύριο και το επώνυμο, το ψευδώνυμο (όχι όμως το παρατσούκλι), η επωνυμία νομικών προσώπων και η εμπορική επωνυμία. Τα δύο τελευταία, πέραν της γενικής αυτής διάταξης προστατεύονται και από άλλες ειδικές διατάξεις του εμπορικού νόμου και του νόμου περί σημάτων. 

Τέλος η διάταξη του άρθρου 60 ΑΚ ρυθμίζει το δικαίωμα επί των προϊόντων του πνεύματος, δηλαδή έργων του λόγου ή της τέχνης, εφευρέσεις κλπ και αναγνωρίζει για τον προσβαλλόμενο αξίωση για άρση, παράλειψη της προσβολής στο μέλλον και αποζημίωση. 

Εκτός από τις γενικές διατάξεις, θεσπίστηκαν και ειδικοί νόμοι ρύθμισης της προστασίας των προσωπικών δεδομένων. Πριν προχωρήσουμε στην ανάλυση των ειδικών αυτών νόμων, οφείλει να τονιστεί ότι τόσο οι νόμοι αυτοί όσο και οι παραπάνω γενικές διατάξεις του Συντάγματος και του ΑΚ, βρίσκουν το όριο εφαρμογής τους (και ενίοτε προσκρούουν) στο, επίσης συνταγματικά κατοχυρωμένο, δικαίωμα γνώμης και πληροφόρησης που θεσπίζεται στο Αρθ 14 παρ.1 Σ .

4. Προστασία από την επεξεργασία προσωπικών δεδομένων  (οδγ.95/46/ΕΚ και Ν.2472/97)

4.1.  Το ελληνικό Κοινοβούλιο ψήφισε τον Ν. 2472/97 «για την προστασία του ατόμου έναντι της επεξεργασίας δεδομένων προσωπικού χαρακτήρα», προκειμένου να συμμορφωθεί με την οδηγία 95/46/ΕΚ. Θεμέλιο της νομοθετικής παρέμβασης είναι το δικαίωμα των ατόμων να γνωρίζουν ποιος, με ποιον τρόπο και για ποιο σκοπό επεξεργάζεται πληροφορίες που τους αφορούν και να (συν)-αποφασίζουν, καταρχήν, οι ίδιοι ποιες προσωπικές πληροφορίες θα κοινοποιούνται προς τρίτους. 

Στον παραπάνω νόμο, απαγορεύεται η συλλογή και επεξεργασία ευαίσθητων δεδομένων  κατ’ εξαίρεση όμως επιτρέπεται η συλλογή και επεξεργασία ορισμένων ευαίσθητων δεδομένων όταν πληρούνται ορισμένες προϋποθέσεις. Έτσι για παράδειγμα επιτρέπεται :

·  η επεξεργασία που αφορά θέματα υγείας όταν αυτή εκτελείται από πρόσωπο που ασχολείται κατ’ επάγγελμα με την παροχή υπηρεσιών υγείας και υπόκειται σε καθήκον εχεμύθειας υπό τον όρο ότι η επεξεργασία είναι απαραίτητη για την ιατρική περίθαλψη κλπ.

·  η επεξεργασία που εξυπηρετεί λόγους εθνικής ασφάλειας και για την διακρίβωση εγκλημάτων, ποινικές καταδίκες και μέτρα ασφαλείας, όταν εκτελείται από δημόσια Αρχή και είναι απαραίτητη για την εξυπηρέτηση των αναγκών της εγκληματολογικής σωφρονιστικής πολιτικής. 

· η επεξεργασία γίνεται με γραπτή συγκατάθεση του προσώπου τον οποίο αφορούν τα δεδομένα.

· η επεξεργασία ευαίσθητων δεδομένων όταν το υποκείμενο το οποίο αφορούν τα δημοσιοποιεί για την αναγνώριση ή άσκηση ή υπεράσπιση δικαιώματός του ενώπιον του δικαστηρίου.

· η επεξεργασία δεδομένων όταν πραγματοποιείται για ερευνητικούς και επιστημονικούς μόνο σκοπούς και εφόσον τηρείται η ανωνυμία των προσώπων στα οποία αναφέρονται.

· η επεξεργασία που αφορά δεδομένα δημοσίων προσώπων εφόσον αυτά συνδέονται με την άσκηση δημόσιου λειτουργήματος και πραγματοποιείται αποκλειστικά για την άσκηση του δημοσιογραφικού επαγγέλματος.

4.2.  Το σύστημα προστασίας που εισάγει η οδηγία και υιοθέτησε και το Κοινοβούλιο με την ψήφιση του νόμου 2472/97 θεσπίζει ειδικό θεσμικό πλαίσιο το οποίο βασίζεται στις ακόλουθες βασικές κατευθύνσεις: 

· Η επεξεργασία προσωπικών πληροφοριών είναι επιτρεπτή μόνο στις περιπτώσεις που το Κοινοβούλιο προσδιόρισε νομοθετικά και δεσμευτικά
,

· Η επεξεργασία επιτρέπεται μόνο για νόμιμους, θεμιτούς και εξειδικευμένους σκοπούς που είναι γνωστοί στον πολίτη,

· Αναγνωρίζονται και κατοχυρώνονται νέα δικαιώματα των πολιτών για να αμύνονται έναντι των προσβολών της ιδιωτικής ζωής και της προσωπικότητάς τους (δικαίωμα προηγούμενης πληροφόρησης, διόρθωσης, αποζημίωσης), 

· Ιδρύθηκε Αρχή Προστασίας Προσωπικών Δεδομένων, συνταγματικά κατοχυρωμένη, με αντικείμενο τον έλεγχο της τήρησης της σχετικής νομοθεσίας και ευρύτατες αρμοδιότητες. Η ανεξάρτητη αυτή Αρχή είναι συμπαραστάτης του πολίτη στην υπεράσπιση των δικαιωμάτων και συμφερόντων του έναντι αυτών που επεξεργάζονται πληροφορίες που τον αφορούν.

· Όσοι συλλέγουν, διατηρούν και επεξεργάζονται προσωπικά δεδομένα οφείλουν να κοινοποιούνται στην παραπάνω Αρχή και να λαμβάνουν άδεια από αυτήν. Η Αρχή εξετάζει την πολιτική επεξεργασίας και προστασίας των δεδομένων που ακολουθούν όσοι διαχειρίζονται προσωπικά δεδομένα καθώς και τα μέτρα ασφαλείας των δεδομένων (εγκατάσταση αρχείων και μηχανημάτων φύλαξης των δεδομένων σε ασφαλή χώρο, λήψη μέτρων για την αποφυγή υποκλοπής δεδομένων όπως λ.χ. η εγκατάσταση firewalls, φίλτρων κτλ, ορισμός συγκεκριμένων προσώπων που έχουν πρόσβαση στα δεδομένα κτλ). Η ύπαρξη και λειτουργία της Αρχής αυτής κατοχυρώθηκε και συνταγματικά με την πρόσφατη αναθεώρηση του Συντάγματος (2001) στο νέο άρθρο 9 Α. Με τον ν. 3051/2002 θεσπίστηκαν τα απαραίτητα εχέγγυα λειτουργίας της αρχής αυτής και των άλλων συνταγματικά κατοχυρωμένων ανεξάρτητων διοικητικών αρχών. 

4.3 Αξίζει να σημειωθεί ότι ορισμένες διατάξεις του παραπάνω νόμου τροποποιήθηκαν με το ν. 2819/2000. Συγκεκριμένα με το νέο άρθρο 7Α ορίζονται οι περιπτώσεις στις οποίες οι τηρούντες αρχεία με προσωπικά δεδομένα απαλλάσσονται από την υποχρέωση γνωστοποίησης προς την Αρχή Προστασίας των Δεδομένων και λήψης άδειας. Οι περιπτώσεις αυτές είναι οι παρακάτω:

α. Όταν η επεξεργασία πραγματοποιείται αποκλειστικά για σκοπούς που συνδέονται άμεσα με τη σχέση εργασίας ή έργου και είναι αναγκαία για την εκπλήρωση υποχρέωσης που επιβάλλει ο νόμος ή για την εκτέλεση της σύμβασης και το υποκείμενο έχει προηγουμένως ενημερωθεί, όπως οι επεξεργασίες που αφορούν αρχεία προσωπικού.

β. Όταν η επεξεργασία αφορά πελάτες ή προμηθευτές, εφόσον τα δεδομένα δεν διαβιβάζονται ούτε κοινοποιούνται σε τρίτους. Για την εφαρμογή της διάταξης αυτής τα δικαστήρια και οι δημόσιες αρχές δεν λογίζονται ως τρίτοι εφόσον τη διαβίβαση ή κοινοποίηση επιβάλλει νόμος ή δικαστική απόφαση. Ειδικές κατηγορίες επιχειρήσεων δεν απαλλάσσονται από την υποχρέωση γνωστοποίησης .

γ. Όταν η επεξεργασία γίνεται από σωματεία, εταιρείες, ενώσεις προσώπων και πολιτικά κόμματα και αφορά δεδομένα τω μελών ή εταίρων τους, εφόσον αυτοί έχουν δώσει τη συγκατάθεσή τους και τα δεδομένα δεν διαβιβάζονται ούτε κοινοποιούνται σε τρίτους. Δεν λογίζονται ως τρίτοι τα μέλη ή οι εταίροι, εφόσον η διαβίβαση γίνεται προς αυτούς για τους σκοπούς των ως άνω νομικών προσώπων ή ενώσεων, ούτε τα δικαστήρια και οι δημόσιες αρχές, εφόσον τη διαβίβαση επιβάλλει νόμος ή δικαστική απόφαση.

δ. Όταν η επεξεργασία γίνεται από ιατρούς ή άλλα πρόσωπα που παρέχουν υπηρεσίες υγείας και αφορά ιατρικά δεδομένα, εφόσον ο υπεύθυνος επεξεργασίας δεσμεύεται από το ιατρικό απόρρητο ή άλλο απόρρητο που προβλέπει νόμος ή κώδικας δεοντολογίας και τα δεδομένα δεν διαβιβάζονται ούτε κοινοποιούνται σε τρίτους. Τα δικαστήρια και οδικαστήρια και ο δεν λογίζονται ως τρίτοι, εφόσον τη διαβίβαση ή κοινοποίηση επιβάλλει νόμος ή δικαστική απόφαση. 

Δεν εμπίπτουν στην απαλλαγή της κοινοποίησης τα νομικά πρόσωπα ή οι οργανισμοί που παρέχουν υπηρεσίες υγείας, όπως κλινικές, νοσοκομεία, κέντρα υγείας, κέντρα αποθεραπείας και αποτοξίνωσης, ασφαλιστικά ταμεία και ασφαλιστικές εταιρείες, καθώς και οι υπεύθυνοι επεξεργασίας δεδομένων προσωπικού χαρακτήρα όταν η επεξεργασία διεξάγεται στο πλαίσιο προγραμμάτων τηλεϊατρικής ή παροχής υπηρεσιών μέσω δικτύου.

ε. Όταν η επεξεργασία γίνεται από δικηγόρους, συμβολαιογράφους, άμισθους υποθηκοφύλακες και δικαστικούς επιμελητές και αφορά την παροχή νομικών υπηρεσιών προς πελάτες τους, εφόσον ο υπεύθυνος επεξεργασίας δεσμεύεται από υποχρέωση απορρήτου που προβλέπει νόμος και τα δεδομένα δεν διαβιβάζονται ούτε κοινοποιούνται σε τρίτους, εκτός από τις περιπτώσεις που αυτό είναι αναγκαίο και συνδέεται άμεσα με την εκπλήρωση εντολής του πελάτη. 

Σε όλες τις προαναφερθείσες περιπτώσεις ο υπεύθυνος επεξεργασίας υπόκειται σε όλες τις υποχρεώσεις που προβλέπει ο νόμος και υποχρεούται να συμμορφώνεται με ειδικούς κανόνες επεξεργασίας που η Αρχή εκδίδει, αλλά απαλλάσσεται από την υποχρέωση κοινοποίησης προς την Αρχή Προστασίας Δεδομένων.

4.4. Οι βασικές αρχές που διέπουν την επεξεργασία των δεδομένων είναι:

4.4.1 Η ΑΡΧΗ ΤΗΣ ΑΝΑΓΚΑΙΟΤΗΤΑΣ: που αναφέρεται στην ποιότητα των συλλεγόμενων δεδομένων. Σύμφωνα με την αρχή αυτή  η συλλογή δεδομένων πρέπει να γίνεται για καθορισμένους, σαφείς και νόμιμους σκοπούς και να υφίσταται θεμιτή και νόμιμη επεξεργασία ενόψει των σκοπών αυτών. Να πληρούν την αρχή της αναλογικότητας (δηλ να είναι κατάλληλα, συναφή και όχι υπερβολικά για την πλήρωση των στόχων). 

4.4.2 Η ΑΡΧΗ ΤΗΣ ΠΕΡΙΟΡΙΣΜΕΝΗΣ ΧΡΟΝΙΚΗΣ ΔΙΑΡΚΕΙΑΣ
Η αρχή αυτή περιλαμβάνει δύο επιμέρους αρχές:

· Τα δεδομένα οφείλουν να διατηρούνται κατά τρόπο που να φαίνεται η ταυτότητα του υποκειμένου τους, μόνο για όσο χρόνο αυτό είναι απαραίτητο. Όταν εκπληρωθεί ή λήξει ο σκοπός της επεξεργασίας των δεδομένων παύει να υπάρχει και το όνομα του υποκειμένου στα δεδομένα αυτά.

· Μετά την παρέλευση κάποιου χρόνου, το υποκείμενο διατηρεί το δικαίωμα να ζητήσει τη διαγραφή ορισμένων δεδομένων. Δεδομένα που δεν ισχύουν δεν πρέπει να διατηρούνται. Έτσι λ.χ. μετά την αποτοξίνωση ενός ατόμου σε κάποιο ίδρυμα ο διαχειριστής των δεδομένων δεν έχει λόγο να διατηρεί το όνομα αυτού.

4.4.3 Η ΑΡΧΗ ΤΗΣ ΑΛΗΘΕΙΑΣ ΤΩΝ ΔΕΔΟΜΕΝΩΝ 
Αναφέρεται στον τρόπο καταχώρισης των δεδομένων, ο οποίος πρέπει : 

να ανταποκρίνεται στην πραγματικότητα, να είναι ακριβής και να μην έχει γενικά και αόριστα δεδομένα. Επιπλέον, βασική παράμετρος αυτής τη αρχής είναι να προβλέπεται ο τρόπος ενημέρωσης των δεδομένων, είτε αυτόματα από τον υπεύθυνο επεξεργασίας, είτε ύστερα από πρωτοβουλία του υποκειμένου το οποίο μπορεί να ζητήσει και την απάλειψη τους. 

4.4.4 Η ΑΡΧΗ ΤΗΣ ΣΥΓΚΑΤΑΘΕΣΗΣ
Για να γίνει επεξεργασία των κοινών προσωπικών δεδομένων χρειάζεται να υπάρχει συγκατάθεση του υποκειμένου. Ο κανόνας αυτός όμως γνωρίζει σημαντικές παρεκκλίσεις. Πέρα από τη συγκατάθεση υπάρχουν τρεις επιπλέον λόγοι οι οποίοι δικαιολογούν την επεξεργασία προσωπικών δεδομένων. Αυτοί είναι:

1ον 
Όταν είναι απαραίτητη για την εκτέλεση συμβατικής ή νόμιμης υποχρέωσης του υπεύθυνου επεξεργασίας,

2ον Όταν είναι απαραίτητη για τη διαφύλαξη ζωτικού συμφέροντος του υποκειμένου ή την εκπλήρωση δημοσίου συμφέροντος  ή

3ον    Όταν είναι απαραίτητη για την επίτευξη έννομου συμφέροντος του υπεύθυνου επεξεργασίας και δεν παραβιάζονται το συμφέρον και τα θεμελιώδη δικαιώματα και ελευθερίες του υποκειμένου. Αυτή η αρχή είναι η πιο γενική, αόριστη και επίφοβη για να γίνουν καταχρήσεις.

Για κανένα άλλο λόγο δεν δικαιολογείται η επεξεργασία προσωπικών δεδομένων. 

Για τη επεξεργασία ευαίσθητων προσωπικών δεδομένων, ισχύουν ειδικές  προϋποθέσεις. 

Υπενθυμίζεται ότι οι τέσσερις αυτές βασικές αρχές σταθμίζονται πάντα έναντι της ελευθερίας της έκφρασης και πληροφόρησης (άρθρο 14.1 Σ), η οποία δρα ως το απώτατο όριο στην εφαρμογή των παραπάνω αρχών.

4.5. Δικαιώματα του υποκειμένου της επεξεργασίας

Το άτομο του οποίου τα στοιχεία υφίστανται κάποια επεξεργασία οφείλει να γνωρίζει την ταυτότητα του φορέα που έχει αναλάβει την επεξεργασία των δεδομένων, για ποιο σκοπό γίνεται καθώς και άλλες πληροφορίες  όπως είναι οι εν δυνάμει αποδέκτες ,όροι πρόσβασης κ.λ.π .

Πρέπει να διασφαλίζεται με κάθε τρόπο :

· Το δικαίωμα πρόσβασης του υποκειμένου

· Το δικαίωμα διόρθωσης ή διαγραφής των δεδομένων

· Το δικαίωμα κοινοποίησης σε τρίτους νέων στοιχείων και

· Το δικαίωμα αντίταξης (π.χ να μη δοθούν από το νοσοκομείο τα ιατρικά στοιχεία του υποκειμένου στην ασφαλιστική του εταιρεία).

4.6  Υποχρεώσεις του υπεύθυνου επεξεργασίας

Ο υπεύθυνος επεξεργασίας οφείλει να λάβει τα εύλογα μέτρα για την προστασία από τυχαία ή παράνομη καταστροφή, αλλοίωση ή διάδοση των δεδομένων. Χρειάζεται να ληφθεί όλη η πρόνοια φύλαξης, διαχείρισης των δεδομένων, ώστε αυτά να μην κινδυνεύουν. Οφείλει να κάνει χρήση προσωπικού, διαδικασιών και τεχνικών που να εγγυώνται τα παραπάνω. Τέλος οφείλει να κοινοποιήσει προς την Αρχή Προστασίας Δεδομένων (ΑΠΔ), ότι είναι ο διαχειριστής δεδομένων καθώς και τον σκοπό, τον τρόπο και τον τύπο επεξεργασίας των δεδομένων.

( Όλοι αυτοί οι κανόνες ισχύουν, υπόκεινται όμως σε κάποιους περιορισμούς και εξαιρέσεις, όπως η δημόσια τάξη, η ασφάλεια και η υγεία ή για λόγους προστασίας των ατόμων.

5. Προστασία των προσωπικών δεδομένων στις τηλεπικοινωνίες

(οδγ. 97/66/ΕΚ και ν. 2774/99)

Όλες οι παραπάνω βασικές αρχές ισχύουν και στο μέτρο που εφαρμόζονται στις τηλεπικοινωνίες. Η οδηγία 97/66/ΕΚ και ο νόμος 2774/99 εξειδικεύουν και προσαρμόζουν τις παραπάνω αρχές στον τομέα των τηλεπικοινωνιών. Τα κείμενα αυτά, αφενός θεσπίζουν υποχρεώσεις τεχνικής φύσης προς τους φορείς τηλεπικοινωνιακών υπηρεσιών (ΟΤΕ, Vodafone κοκ) και, αφετέρου, υποχρεώσεις νομικής φύσης που έχουν αποδέκτες τα κράτη-μέλη.

· Ειδικά δικαιώματα που αναφέρονται στις τηλεπικοινωνίες αποτελούν:

1ον το δικαίωμα στην ασφάλεια και το απόρρητο των επικοινωνιών. Αφενός οι εταιρείες πρέπει να χρησιμοποιούν όλα τα εύλογα μέτρα για να υφίσταται προστασία των επικοινωνιών. Αφετέρου να υπάρχει θέσπιση νομοθετικού πλαισίου που να απαγορεύει την ακρόαση , υποκλοπή, αποθήκευση ή άλλη παρακολούθηση χωρίς τη συγκατάθεση του υποκειμένου και να προβλέπονται κυρώσεις σε αντίθετη περίπτωση,

2ον  το δικαίωμα επιλογής για τη λήψη ή όχι αναλυτικών λογαριασμών. Πρέπει να υπάρχει δυνατότητα όλες οι τηλεπικοινωνιακές επιχειρήσεις να ρωτάνε κατά τη συμφωνία τους με τον υποκείμενο αν αυτός επιθυμεί ή όχι τη λήψη αναλυτικού λογαριασμού. Επιπλέον πρέπει να βρεθεί μια συμβιβαστική λύση ανάμεσα στην ανάγκη πληροφόρησης και του απορρήτου (διαγραφή 3 τελευταίων ψηφίων),

3ον  το δικαίωμα στη μη αναγνώριση εισερχόμενης κλήσης,

4ον  το δικαίωμα ενημέρωσης, το οποίο αποτελεί εξειδίκευση γενικού νόμου και αναφέρεται στο δικαίωμα του υποκειμένου να ενημερώνεται για:

· Το πώς χρησιμοποιούνται τα δεδομένα

· Τα δικαιώματα του επί των δεδομένων, όπως να είναι ενήμερος για το τι δεδομένο συντηρείται, αλλά και 

· Τους ενδεχόμενους κινδύνους  παραβίασης των δεδομένων. 

5ον  το γενικό δικαίωμα αντίρρησης σε περαιτέρω χρήση των δεδομένων.

Πέρα από το γενικό όμως υπάρχει και ειδικότερο δικαίωμα αντίρρησης της περαιτέρω χρήσης των δεδομένων όπως:

· Για την ένδειξη ταυτότητας και αναγνώρισης κλήσης,

· Για την αυτόματη προώθηση μη ζητηθεισών κλήσεων ή

· Για τη μη καταχώρηση ή τη μερική αναγραφή των στοιχείων του υποκειμένου στους καταλόγους συνδρομητών.

Πολύ περισσότερα δικαιώματα στους χρήστες των τηλεπικοινωνιακών υπηρεσιών αναγνωρίζει ο πρόσφατη οδηγία 2002/58, η οποία οφείλει να μεταφερθεί στο εσωτερικό δίκαιο των κρατών μελών της ΕΕ μέχρι τις 31-10-2003. Η οδηγία αυτή αντί του όρου «τηλεπικοινωνιακές υπηρεσίες» χρησιμοποιεί τον ευρύτερο όρο «υπηρεσίες ηλεκτρονικών επικοινωνιών» ώστε να καλύπτει κάθε είδους ηλεκτρονική επικοινωνία, κυρίως μέσω του διαδικτύου. Αναγνωρίζει τα παρακάτω βασικά δικαιώματα:

· Ο πάροχος υπηρεσιών ηλεκτρονικών επικοινωνιών οφείλει να λαμβάνει κάθε εύλογο μέτρο για τη διασφάλιση της ασφάλειας του δικτύου που προσφέρει στο κοινό. Σε περίπτωση που συντρέχει κάποιος ιδιαίτερος κίνδυνος παραβίασης της ασφάλειας του δικτύου, οφείλει να ενημερώνει σχετικά τους συνδρομητές του.

· Τα κράτη μέλη κατοχυρώνουν, μέσω της εθνικής νομοθεσίας, το απόρρητο των επικοινωνιών, απαγορεύοντας την ακρόαση, υποκλοπή, αποθήκευση ή άλλο είδος παρακολούθησης των επικοινωνιών και των συναφών δεδομένων κίνησης.

· Τα δεδομένα κίνησης που αφορούν σε συνδρομητές και χρήστες μπορούν να αποτελούν το αντικείμενο επεξεργασίας μόνον για όσο χρόνο και στο βαθμό που αυτό είναι απαραίτητο για την τιμολόγηση και είσπραξη των λογαριασμών ή για την παροχή υπηρεσιών προστιθέμενης αξίας (οι τελευταίες προσφέρονται μόνον ύστερα από ρητή συγκατάθεση του χρήστη).

· Οι χρήστες έχουν το δικαίωμα να μην λαμβάνουν αναλυτικούς λογαριασμούς. Όπου οι λογαριασμοί είναι αναλυτικοί οφείλει να διασφαλίζεται η ιδιωτική σφαίρα των καλουμένων και καλούντων χρηστών.

· Όταν υπάρχει η δυνατότητα αναγνώρισης εισερχόμενης κλήσης πρέπει να είναι δυνατόν τόσο σε αυτόν που καλεί όσο και τον αποδέκτη της κλήσης να απαλείφουν την ένδειξη του καλούντος αριθμού, και τούτο σε κάθε συγκεκριμένη κλήση. Επίσης θα πρέπει να υπάρχει δυνατότητα αυτόματης απόρριψης όλων των κλήσεων οι οποίες δεν αναγνωρίζονται.

· Άλλα δεδομένα (θέσης) εκτός από αυτά που συνδέονται με την κίνηση του λογαριασμού του χρήστη είναι δυνατό να αποτελέσουν το αντικείμενο επεξεργασίας μόνο αν είναι ανώνυμα ή αν υπάρχει η συγκατάθεση του χρήστη, η οποία μπορεί να ανακαλείται ελεύθερα. Η χρήση τους οφείλει να συνδέεται άμεσα με τον στόχο παροχής συγκεκριμένων υπηρεσιών.

· Οι χρήστες έχουν το δικαίωμα να επιλέγουν αν και ποια προσωπικά τους δεδομένα θα περιληφθούν στους δημόσιους (έντυπους ή ηλεκτρονικούς) τηλεφωνικούς καταλόγους

· Οι αυτοματοποιημένες κλήσεις απαγορεύονται, εκτός αν υπάρχει ρητή συγκατάθεση του αποδέκτη. Επιτρέπονται μόνον από φορείς με τους οποίους ο χρήστης έχει ήδη συναλλαγεί απευθείας και με την προϋπόθεση ότι έχει την ευκαιρία να αντιτάσσεται δωρεάν και εύκολα.

6. Διασφάλιση του Απορρήτου των Επικοινωνιών (ν. 3115/2003)

6.1. Σύσταση ανεξάρτητης διοικητικής αρχής


Εκτός από τις παραπάνω αρχές που απορρέουν άμεσα από το κοινοτικό δίκαιο και αναφέρονται ειδικά στα προσωπικά δεδομένα, στο άρθρο 19 παρ. 2 του Σ της χώρας μας προστατεύεται το απόρρητο των επικοινωνιών. Για την εφαρμογή της συνταγματικής αυτής επιταγής υιοθετήθηκε πρόσφατα ο ν. 3115/2003 (47 Α), ο οποίος θεσμοθετεί και οργανώνει συνταγματικά κατοχυρωμένη
 Ανεξάρτητη Διοικητική Αρχή με την επωνυμία "Αρχή Διασφάλισης του Απορρήτου των Επικοινωνιών" (ΑΔΑΕ). Ο Πρόεδρος, Αντιπρόεδρος και τα 5 μέλη της ΑΔΑΕ επιλέγονται από την Βουλή για την εντιμότητα και το υψηλό επιστημονικό και κοινωνικό τους κύρος και υπόκεινται σε κοινοβουλευτικό έλεγχο.

Η ΑΔΑΕ έχει τις εξής αρμοδιότητες:

α) διενεργεί αυτεπαγγέλτως ή κατόπιν καταγγελίας, τακτικούς και έκτακτους ελέγχους, σε εγκαταστάσεις, τεχνικό εξοπλισμό, αρχεία, τράπεζες δεδομένων και έγγραφα της Εθνικής Υπηρεσίας Πληροφοριών (Ε.Y.Π.), άλλων δημοσίων υπηρεσιών, οργανισμών, επιχειρήσεων του ευρύτερου δημόσιου τομέα, καθώς και ιδιωτικών επιχειρήσεων που ασχολούνται με ταχυδρομικές, τηλεπικοινωνιακές ή άλλες υπηρεσίες σχετικές με την ανταπόκριση και την επικοινωνία,

β) λαμβάνει πληροφορίες σχετικές με την εκπλήρωση της αποστολής της,  από τις ως άνω υπηρεσίες, οργανισμούς και λοιπά νομικά πρόσωπα και καλεί σε ακρόαση τους εκπροσώπους ή άλλα στελέχη τους,

γ) προβαίνει σε κατάσχεση μέσων παραβίασης του απορρήτου και σε καταστροφή στοιχείων που έχουν συλλεχθεί με παράνομη παραβίαση του απορρήτου των επικοινωνιών,

δ) εξετάζει καταγγελίες ατόμων που θίγονται από τον τρόπο ή τη διαδικασία άρσης του απόρρητου

ε) συνεργάζεται με άλλες εθνικές αρχές και αρχές των άλλων κρατών καθώς και με ευρωπαϊκούς και διεθνείς οργανισμούς που έχουν αντίστοιχο αντικείμενο

στ) εκδίδει κανονιστικές πράξεις που δημοσιεύονται στο ΦΕΚ, καθώς και συστάσεις και υποδείξεις σχετικά με θέματα της αρμοδιότητάς της

η) συντάσσει ετήσια έκθεση πεπραγμένων την οποία υποβάλλει προς τον Πρόεδρο της Βουλής, στον Υπουργό Δικαιοσύνης καθώς και στους αρχηγούς των κομμάτων που εκπροσωπούνται στην Βουλή και στο Ευροκοινοβούλιο.

6.2 Θέσπιση ποινικών και διοικητικών κυρώσεων

Το άρθρο 10 παρ. 1 του ν. 3115/2003 καθιερώνει ως πλημμέλημα την παραβίαση του απορρήτου των επικοινωνιών ή των όρων και των διαδικασιών άρσης αυτού και την τιμωρεί με ποινή φυλάκισης τουλάχιστον ενός έτους (ενίοτε 2 ετών) και χρηματική ποινή μέχρι και 60.000 ευρώ. 

Επίσης, θεσπίζεται η ποινική ευθύνη για τα μέλη της ΑΔΑΕ που κοινοποιούν προς τρίτους στοιχεία που ήλθαν σε γνώση τους στα πλαίσια της υπηρεσίας τους. Όταν η σχετική παράνομη ενέργεια πραγματοποιείται από αμέλεια τιμωρείται ως πταίσμα, όταν με γενικό δόλο τιμωρείται ως πλημμέλημα και όταν γίνεται με σκοπό την προσπόριση αθέμιτου οφέλους ή την επέλευση βλαπτικού αποτελέσματος προς τρίτο, τιμωρείται ως κακούργημα.

Εκτός από τις παραπάνω ποινικές κυρώσεις, οι οποίες επιβάλλονται από τα εκάστοτε αρμόδια δικαστήρια, η ΑΔΑΕ έχει την αρμοδιότητα επιβολής διοικητικών κυρώσεων, ύστερα από ακρόαση των ενδιαφερομένων, με τη μορφή συστάσεων ή/και χρηματικών προστίμων από 15.000 έως 1.500.000 ευρώ. Οι αποφάσεις της ΑΔΑΕ οφείλουν να είναι αιτιολογημένες και υπόκεινται στον ακυρωτικό έλεγχο του ΣτΕ.

Μάθημα 7: 

ΚτΠ και προστασία του καταναλωτή

1.Νομοθεσία για την προστασία του καταναλωτή

Το θεσμικό πλαίσιο για την προστασία του καταναλωτή στις ηλεκτρονικές συναλλαγές βασίζεται κυρίως στην εφαρμογή των γενικών διατάξεων του δικαίου κατάλληλα προσαρμοσμένων στις ανάγκες της τεχνολογίας, οι οποίες περιστασιακά συμπληρώνονται από ειδικές επί μέρους διατάξεις.

Η προστασία του καταναλωτή εξασφαλίζεται τόσο σε κοινοτικό όσο και σε εθνικό επίπεδο.

Σε κοινοτικό επίπεδο έχουν θεσμοθετηθεί 10 οδηγίες που είναι οι εξής:

1. Η οδηγία 84/450, αναφέρεται στην παραπλανητική διαφήμιση επιβάλλοντας υποχρεώσεις στους διαφημιστές και αναγνωρίζοντας ειδικά δικαιώματα, αποζημίωσης και άλλα εις όφελος των καταναλωτών .

2. Η οδηγία 85/374, αναφέρεται στην ευθύνη λόγω ελαττωματικών προϊόντων σύμφωνα με την οποία ο κατασκευαστής ενός προϊόντος ευθύνεται για τη ζημιά που θα υποστεί  ο καταναλωτής αντικειμενικά, δηλαδή εκ του γεγονότος και μόνο ότι η ζημιά προκλήθηκε από το προϊόν το οποίο αυτός κατασκεύασε ή έθεσε στην αγορά, ακόμα κι αν ο ίδιος δεν διέπραξε κανένα συγκεκριμένο σφάλμα και δεν είναιμα και δεν είναιγία 85/577 ρυθμίζει την πώληση εκτός εμπορικού καταστήματος και εφαρμόζεται αναλογικά και στις πωλήσεις μέσω διαδικτύου, καθώς εξ’ ορισμού πραγματοποιούνται εκτός καταστήματος.

3. Η Οδηγία 92/59, αφορά στη γενική ασφάλεια των προϊόντων 

4. Η Οδηγία 93/13, ρυθμίζει τις καταχρηστικές ρήτρες συμβάσεων 

5. Η Οδηγία 97/7, αναφέρεται ειδικά στις εξ αποστάσεως και άρα αφορά άμεσα τις συναλλαγές μέσω διαδικτύου.

6. Η Οδηγία 99/44, ρυθμίζει τις εγγυήσεις των καταναλωτικών αγαθών, δηλαδή τη διάρκεια εγγυήσεων που οφείλει να παρέχει ο παραγωγός μαζί με τα αγαθά τα οποία προσφέρει.

7. Η Οδηγία 2002/65, αναφέρεται ειδικά στην εξ αποστάσεως εμπορία χρηματοοικονομικών υπηρεσιών προς τους καταναλωτές. H οδηγία αυτή θα πρέπει να ενσωματωθεί στο εθνικό δίκαιο των κρατών μελών μέχρι 9-10-2004.

Σε εθνικό επίπεδο, όλες οι παραπάνω οδηγίες, πλην της 2002/65, έχουν ενσωματωθεί με τον Ν.2551/94 ο οποίος τροποποιήθηκε από το Ν.2741/99 αρ.10 παρ.24 και συμπληρώθηκε από 2 υπουργικές αποφάσεις, την ΥΑ Ζ1-496 (Β 1545) προσαρμογής στο ΚΔ) και την ΥΑ 178/2001 (Β 255) για τις πιστωτικές κάρτες.

Εκτός απ' αυτή τη νομοθεσία εφαρμόζονται και οι γενικές διατάξεις του Αστικού Κώδικα.

'Ολη η νομοθεσία βασίζεται σ' ένα καίριο διαχωρισμό ανάμεσα στον «καταναλωτή» και στον «προμηθευτή».

Καταναλωτής είναι κάθε νομικό ή φυσικό πρόσωπο που είναι ο τελικός αποδέκτης προϊόντων ή υπηρεσιών. Δεν είναι καταναλωτής αυτός που αγοράζει κάποιο προϊόν ή υπηρεσία για να το μεταπουλήσει (έμπορος, μεσάζοντας) ή για να το ενσωματώσει σε κάποιο άλλο μεγαλύτερο αγαθό ή υπηρεσία (κατασκευαστής). Επίσης, ως καταναλωτής νοείται και κάθε αποδέκτης διαφημιστικού μηνύματος.

Προμηθευτής είναι κάθε νομικό ή φυσικό πρόσωπο το οποίο προμηθεύει προϊόντα ή παρέχει υπηρεσίες στα πλαίσια επαγγελματικής ή επιχειρηματικής δραστηριότητας. Αν η προμήθεια ή η παροχή δεν εντάσσεται στα πλαίσια επαγγελματικής/ επιχειρηματικής δραστηριότητας, αλλά γίνεται έξω από τα πλαίσια εμπορικών συναλλαγών, χαριστικά, κτλ δεν γίνεται λόγος για «προμηθευτή». Ως προμηθευτές νοούνται επίσης και ο διαφημιζόμενος του οποίου το μήνυμα λαμβάνει ο καταναλωτής καθώς και ο παραγωγός των προϊόντων τα οποία διανέμει ο προμηθευτής.

2. Γενικοί όροι συναλλαγών

Πρώτος τρόπος με τον οποίο προστατεύεται ο καταναλωτής είναι μέσω της απαγόρευσης των καταχρηστικών γενικών όρων συναλλαγών (ΓΟΣ).

Οι ΓΟΣ είναι όροι που έχουν διατυπωθεί εκ των προτέρων, συνήθως από τον προμηθευτή για απροσδιόριστο αριθμό μελλοντικών συμβάσεων. Επειδή διατυπώνονται μονομερώς από τον ισχυρότερο συναλλασσόμενο και δεν αποτελούν το αντικείμενο διαπραγματεύσεων μεταξύ των μερών, οι ΓΟΣ τελούν υπό την εποπτεία του κράτους και διέπονται από 3 βασικές αρχές:

· Δεν δεσμεύουν τον καταναλωτή εκτός αν πριν από τη σύναψη σύμβασης έλαβε σαφή γνώση .

· Τυπώνονται στα ελληνικά σε εμφανές σημείο της σύμβασης. Ο όρος αυτός παρουσιάζει ειδικά προβλήματα για τις συναλλαγές μέσω διαδικτύου, τουλάχιστον αναφορικά με τη χρήση της ελληνικής γλώσσας.

· Όπου υπάρχει ασάφεια των όρων, αυτή ερμηνεύεται σύμφωνα με το συμφέρον του καταναλωτή ενώ σε περίπτωση που υπάρχει αντίθεση μεταξύ γενικών και ειδικών όρων – δηλ. όρων τους οποίους έχει διαπραγματευθεί ελεύθερα ο καταναλωτής – επικρατούν  οι ειδικοί.

Οι καταχρηστικοί όροι συναλλαγών είναι αυτομάτως άκυροι. Τέτοιου είδους όροι είναι αυτοί που:

· Περιορίζουν τις ανειλημμένες  υποχρεώσεις του προμηθευτή. 

· Προβλέπουν πολύ σύντομη προθεσμία καταγγελίας της σύμβασης δηλαδή ακύρωσής της, για τον καταναλωτή και πολύ μεγάλη για τον προμηθευτή.

· Όταν η σύμβαση είναι διαρκής (κυρίως για παροχή υπηρεσιών, λ.χ. πρόσβαση σε βάση δεδομένων), επιτρέπουν καταγγελία – διακοπή από τον προμηθευτή χωρίς εύλογη προθεσμία.

· Επιτρέπουν στον προμηθευτή μονομερώς να ορίζει τον χρόνο εκπλήρωσης της παροχής του καθώς και το αν αυτή είναι σύμφωνη προς τους όρους της σύμβασης.

· Περιορίζουν την ευθύνη του παραγωγού/ προμηθευτή. Ο παραγωγός/ προμηθευτής αποζημιώνει τον καταναλωτή για κάθε ζημιά που προκύπτει από ελαττωματικό αγαθό.

· Προβλέπουν την παραίτηση του καταναλωτή από στοιχειώδη δικαιώματα.

3.Ελάχιστη πληροφόρηση του καταναλωτή

3.1 Για τις συμβάσεις εκτός εμπορικού καταστήματος

Οι συμβάσεις εκτός εμπορικού καταστήματος γίνονται εκτός του χώρου του εμπορικού καταστήματος και δεν χρειάζεται να υπάρχει απόσταση κατ' ανάγκη. Ωστόσο, οι βασικοί κανόνες που διέπουν τις συμβάσεις αυτές εφαρμόζονται και στις συμβάσεις που συνάπτονται με ηλεκτρονικό τρόπο, οι οποίες – εξ ορισμού – συνάπτονται εκτός εμπορικού καταστήματος.

Δε μπορεί να συναφθεί έγκυρα μια σύμβαση, σε χώρο εκτός εμπορικού καταστήματος, αν πριν από τη σύναψή της ο καταναλωτής δε λάβει σαφή γνώση ορισμένων στοιχείων όπως:

· Όνομα ή επωνυμία και διεύθυνση του προμηθευτή.

· Ενημέρωση για το χρόνο και τόπο κατάρτισης της σύμβασης.

· Επακριβής περιγραφή των εμπορευμάτων.

· Οι όροι εκτέλεσης όπως χρόνος, τόπος παράδοσης, συνολικό κόστος πληρωμής.

· Ενημέρωση του καταναλωτή για το ολικό κόστος συναλλαγής (+ μεταφορικά, φόροι κτλ).

· Από τη στιγμή που συνάπτεται η σύμβαση και πριν εκτελεστεί, ο καταναλωτής ενημερώνεται ρητά ότι έχει το δικαίωμα να υπαναχωρήσει απ' αυτή.

( Αν δε πληρούται οποιοσδήποτε από τους παραπάνω όρους, η σύμβαση είναι άκυρη υπέρ του καταναλωτή, δηλ. την ακυρότητα μπορεί να επικαλεστεί μόνον ο καταναλωτής, όχι όμως και ο προμηθευτής.

3.2 Για τις συμβάσεις από απόσταση

Σύμφωνα με τις διατάξεις της οδηγίας 97/7/ΕΚ του Ευρωπαϊκού Κοινοβουλίου και του Συμβουλίου της 20ης Mαΐου 1997 «για την προστασία των καταναλωτών κατά τις εξ αποστάσεως συμβάσεις» σύμβαση από απόσταση, είναι κάθε σύμβαση που αφορά αγαθό ή υπηρεσία και συνάπτεται στο πλαίσιο ενός συστήματος προμήθειας αγαθών ή παροχής υπηρεσιών από απόσταση, που οργανώνεται από τον προμηθευτή χωρίς ταυτόχρονη φυσική παρουσία του προμηθευτή και του καταναλωτή, με τη χρησιμοποίηση τεχνικής επικοινωνίας από απόσταση για τη διαβίβαση της πρότασης για σύναψη της σύμβασης και της αποδοχής. Μέσα τεχνικής επικοινωνίας από απόσταση, είναι ιδίως τα έντυπα χωρίς παραλήπτη, τα έντυπα με παραλήπτη, οι τυποποιημένες επιστολές, τα διαφημιστικά έντυπα με στέλεχος παραγγελίας, οι κατάλογοι, το τηλέφωνο με ή χωρίς ανθρώπινη παρέμβαση, το ραδιόφωνο, το εικονοτηλέφωνο, το βιντεοτέξτ (μικροϋπολογιστής και τηλεοπτική οθόνη) με πληκτρολόγιο ή οθόνη αμφίδρομης επικοινωνίας, το ηλεκτρονικό ταχυδρομείο, η τηλεομοιοτυπία και η τηλεόραση. 

Οι συμβάσεις εξ αποστάσεως πραγματοποιούνται μέσω τηλεφώνου, διαδικτύου, φαξ, τηλεμάρκετινγκ, όπου δεν υπάρχει φυσική επικοινωνία μεταξύ προμηθευτή και καταναλωτή. Προϋποθέτουν για την έγκυρη σύναψή τους εκτεταμένη ενημέρωση του καταναλωτή, η οποία πραγματοποιείται σε δύο φάσεις:

3.2.1 Παροχή πληροφοριών πριν από τη σύναψη της σύμβασης

Οι πωλητές οικονομικών υπηρεσιών & προϊόντων είναι υποχρεωμένοι να παρέχουν μια ολοκληρωμένη πληροφόρηση στους καταναλωτές προτού ένα συμβόλαιο συναφθεί.

Η πληροφόρηση αυτή πρέπει να περιλαμβάνει τα ακόλουθα :

· Χρόνος και τόπος κατάρτισης της σύμβασης.

· Ταυτότητα και στοιχεία του προμηθευτή .

· Περιγραφή ουσιωδών χαρακτηριστικών των προσφερόμενων εμπορευμάτων και υπηρεσιών.

· Τιμή, ποσότητα και δαπάνες μεταφοράς καθώς και το φόρο προστιθέμενης αξίας, εφόσον δεν περιλαμβάνεται στην τιμή

· Τρόπο πληρωμής, παράδοσης και εκτέλεσης.

· Διάρκεια ισχύος προσφοράς και τιμής. 

· Ελάχιστη διάρκεια ισχύος της σύμβασης στην περίπτωση συμβάσεων για την προμήθεια αγαθών ή υπηρεσιών που επιτελείται διαρκώς ή περιοδικώς.

· Το κόστος χρησιμοποίησης του μέσου επικοινωνίας από απόσταση, όταν υπολογίζεται με βάση άλλη εκτός των βασικών τιμολογίων.

· Δικαιώματα που πηγάζουν από τη σύμβαση (κυρίως ύπαρξη δικαιώματος υπαναχώρησης).

3.2.2  Η δεύτερη φάση της πληροφόρησης, πραγματοποιείται σε εύλογο χρόνο και το αργότερο μέχρι την παράδοση του αγαθού ή της υπηρεσίας και περιλαμβάνει τα παρακάτω:

· Επωνυμία και διεύθυνση του πιο κοντινού καταστήματος του προμηθευτή.

· Τρόπος καταβολής του τιμήματος περιλαμβανομένων των όρων πίστωσης ή πληρωμής με δόσεις, καθώς και τους όρους εξασφάλισης αν δεν είναι σαφώς καθορισμένος από πριν.

· Δικαίωμα υπαναχώρησης και υπόδειγμα δήλωσης υπαναχώρησης.

· Πληροφορίες για την εξυπηρέτηση μετά την πώληση και τις υφιστάμενες εμπορικές εγγυήσεις.

· Τους όρους καταγγελίας της σύμβασης όταν πρόκειται για σύμβαση αόριστου χρόνου ή διάρκειας μεγαλύτερης του ενός έτους 

Στην περίπτωση που  η πληροφόρηση είναι ελλιπής και, κατά συνέπεια,  δεν πληρούνται όλοι οι παραπάνω όροι, τότε η σύμβαση είναι άκυρη υπέρ του καταναλωτή, και την ακυρότητα αυτή μπορεί να την προβάλλει αυτός και μόνο. Βέβαια αντίθετα με τα παραπάνω η οδηγία που αφορά την εξ αποστάσεως εμπορία χρηματοοικονομικών υπηρεσιών, δεν προβλέπει ακυρότητα της σύμβασης στην περίπτωση ελλιπής πληροφόρησης.  

3.2.3. Σύμφωνα με την Οδηγία 2002/65, η οποία είναι ειδικότερη της Οδηγίας 97/7, και ρυθμίζει την εμπορία χρηματοοικονομικών υπηρεσιών, ο καταναλωτής πριν από τη σύναψη της συμβάσεως εξ αποστάσεως πρέπει να λαμβάνει πληροφορίες που αφορούν:

Α) Τον προμηθευτή

Συγκεκριμένα:

· Την ταυτότητα και την κύρια δραστηριότητα του προμηθευτή, τη διεύθυνση όπου είναι εγκατεστημένος και κάθε άλλη αναγκαία διεύθυνση.

· Την ταυτότητα του αντιπροσώπου του προμηθευτή που είναι εγκατεστημένος στο κράτος μέλος διαμονής του καταναλωτή και τη διεύθυνση. 

· Την ταυτότητα, την ιδιότητα και τη διεύθυνση του επαγγελματία εφόσον οι επαγγελματικές επαφές του καταναλωτή έγιναν με άλλον επαγγελματία πλην του προμηθευτή.

· Το εμπορικό μητρώο του προμηθευτή και τον αριθμό καταχώρισής του εάν υπάρχουν.

· Τα στοιχεία της αρμόδιας εποπτεύουσας αρχής όταν η δραστηριότητα του προμηθευτή υπόκειται σε καθεστώς έγκρισης.

Β) Τη χρηματοοικονομική υπηρεσία

            Αναλυτικότερα:

· Τα κυριότερα χαρακτηριστικά της 

· Το συνολικό τίμημα (μαζί με φόρους, τέλη επιβαρύνσεις κλπ που εισπράττονται από τον προμηθευτή)

· Μνεία άλλων φόρων που δεν εισπράττονται από τον προμηθευτή

· Τυχόν χρονικοί περιορισμοί της ισχύος των παρεχόμενων πληροφοριών

· Ρυθμίσεις σχετικά με την πληρωμή και την εκτέλεση

· Το τυχόν επιπλέον κόστος που έχει για τον καταναλωτή η χρήση των μέσων επικοινωνίας εξ αποστάσεως και αν χρεώνεται

Γ) Τη σύμβαση εξ αποστάσεως

     Αναλυτικότερα:

· Την ύπαρξη και όλα τα σχετικά με το δικαίωμα υπαναχώρησης

· Την ελάχιστη διάρκεια της σύμβασης, αν πρόκειται για σύμβαση σε μόνιμη βάση ή περιοδικά

· Τα δικαιώματα που έχουν τα μέρη προκειμένου να λύσουν είτε πρόωρα είτε μονομερώς τη σύμβαση και τις σχετικές ποινές

· Το κράτος ή τα κράτη μέλη στην νομοθεσία των οποίων βασίζεται ο προμηθευτής

· Την ύπαρξη ρήτρας σχετικά με το δίκαιο το οποίο εφαρμόζεται και το αρμόδιο δικαστήριο

· Τη γλώσσα στην οποία παρέχονται οι όροι της σύμβασης και τη γλώσσα στην οποία θα γίνεται κατόπιν συμφωνίας η επικοινωνία μεταξύ προμηθευτή και καταναλωτή.   

Δ) Την προσφυγή

      Δηλαδή :

· Την ύπαρξη ή έλλειψη εξωδικαστικών διαδικασιών υποβολής ενστάσεων και προσφυγών στις οποίες έχει πρόσβαση ο καταναλωτής και τις διαδικασίες, τον τρόπο της πρόσβασης αυτής

· Την ύπαρξη κεφαλαίων εγγύησης ή άλλων ρυθμίσεων για την παροχή αποζημιώσεων

Στη περίπτωση των συμβάσεων από απόσταση, ο καταναλωτής είναι πιο ευάλωτος και μπορεί να προβεί σε συναλλαγές που δεν επιθυμεί, εξαιτίας της μη άμεσης επαφής με το προϊόν.


Τα πραγματικά ελαττώματα των εξ αποστάσεως αγορών επιδιώκει ο νομοθέτης να τα απαλείψει με νομοθετικά μέτρα δίνοντας στον καταναλωτή το δικαίωμα να δοκιμάσει το προϊόν και αν δε του αρέσει να το επιστρέψει.


Απαιτείται εκτενής πληροφόρηση του καταναλωτή έτσι ώστε:

· Να περιοριστούν οι κίνδυνοι να πλανηθεί ως προς τα προϊόντα/υπηρεσίες που του προσφέρονται και 

· Να νιώσει διασφαλισμένος ώστε να προβαίνει άνετα σε ηλεκτρονικές συναλλαγές 

Το δικαίωμα στην εκτενή πληροφόρηση συμπληρώνεται από το ιδιαίτερα δραστικό δικαίωμα της υπαναχώρησης και από άλλα επί μέρους δικαιώματα που διασφαλίζουν τον καταναλωτή.

4. Δικαίωμα υπαναχώρησης- λοιπά δικαιώματα

Το δικαίωμα υπαναχώρησης υπάρχει και πρέπει να γίνεται γνωστό στους καταναλωτές πριν από τη σύναψη της σύμβασης.

4.1. Δικαίωμα υπαναχώρησης από σύμβαση

Ο καταναλωτής πρέπει να έχει τουλάχιστο 10 μέρες για να υπαναχωρήσει από μια σύμβαση την οποία τελικά δε θέλει.

Στην περίπτωση που ο προμηθευτής δεν έχει εκπληρώσει τις παραπάνω υποχρεώσεις σχετικά με την πληροφόρηση κατά την εκτέλεση της σύμβασης, η προθεσμία υπαναχώρησης είναι τρίμηνη. Εάν εντός της προθεσμίας των τριών μηνών παρασχεθούν οι εν λόγω πληροφορίες, ο καταναλωτής θα διαθέτει από τη στιγμή αυτή την προθεσμία υπαναχώρησης των 10 ημερών. Σε περίπτωση άσκησης του δικαιώματος υπαναχώρησης από τον καταναλωτή κατά τα  ανωτέρω, ο προμηθευτής υποχρεούται να επιστρέψει τα καταβληθέντα από τον καταναλωτή ποσά εντός τριάντα (30) ημερών. Απεναντίας, αν ο καταναλωτής υπαναχωρήσει δε μπορεί να υποστεί καμία άλλη επιβάρυνση εκτός από τη φύλαξη και επιστροφή του αγαθού.


Διαφορετική πρόβλεψη υπάρχει στην εξ αποστάσεως εμπορία χρηματοοικονομικών υπηρεσιών (οδγ. 2002/65) όπου ο καταναλωτής διαθέτει προθεσμία 14 ημερών προκειμένου να υπαναχωρήσει, χωρίς καμία ποινή και χωρίς να αναφέρει αιτιολογία. Ειδικότερα για τις συμβάσεις εξ αποστάσεως με αντικείμενο ασφαλίσεις ζωής και πράξεις που αφορούν ατομικές συντάξεις η προθεσμία των 14 ημερών παρατείνεται σε 30. 

Αξίζει να σημειωθεί ότι το δικαίωμα υπαναχώρησης δεν εφαρμόζεται :

· Σε χρηματοοικονομικές υπηρεσίες, η τιμή των οποίων εξαρτάται από διακυμάνσεις της κεφαλαιαγοράς, όπως πράξεις συναλλάγματος, τίτλους της χρηματαγοράς, διαπραγματεύσιμους τίτλους κλπ

· Σε ασφαλιστήρια συμβόλαια ταξιδιών και αποσκευών ή παρόμοια βραχυπρόθεσμα ασφαλιστήρια συμβόλαια με διάρκεια κάτω του έτους.

· Στις συμβάσεις των οποίων η εκτέλεση έχει ολοκληρωθεί πλήρως και από τα δύο μέρη με ρητή αίτηση του καταναλωτή προτού ασκήσει ο καταναλωτής το δικαίωμα υπαναχώρησης.

4.2. Δικαίωμα παρακράτησης δωρεάν δειγμάτων

Το παραπάνω δικαίωμα υπαναχώρησης ισχύει όταν ο καταναλωτής έχει ήδη συναινέσει στην συναλλαγή. Σε περίπτωση, αντιθέτως, που αποστέλλεται κάποιο αγαθό (δείγμα) χωρίς να το έχει ζητήσει ο καταναλωτής μπορεί να το κρατήσει ακόμη κι αν δε προβεί στη σύναψη σύμβασης.

4.3. Δικαίωμα εξαίρεσης από απρόσκλητη εμπορική επικοινωνία (διαφήμιση)

Κάθε καταναλωτής έχει το δικαίωμα ν' αρνείται να είναι αποδέκτης προτάσεων σύναψης σύμβασης μέσω ηλεκτρονικών μέσων, όπως τηλέφωνο αυτόματης κλήσης, φαξ, ηλεκτρονικό ταχυδρομείο, κ.τ.λ, εκτός αν έχει συναινέσει. 

5. Οικονομική διασφάλιση του καταναλωτή

       Η οικονομική διασφάλιση του καταναλωτή σχετίζεται με το δικαίωμα υπαναχώρησης καθώς και με τη χρήση κάρτας πληρωμής.

5.1  Η σχετιζόμενη με το δικαίωμα υπαναχώρησης, 

γίνεται με δύο τρόπους: 

· Η υπαναχώρηση από τη σύμβαση επιτρέπει και την ακύρωση της σύμβασης πίστωσης (δανείου) την οποίαν ενδεχομένως είχε συνάψει ο καταναλωτής προκειμένου να προβεί στην αγορά από την οποία τελικά υπαναχωρεί. Αυτό ισχύει είτε αυτή είχε συναφθεί με τον ίδιο τον προμηθευτή είτε με άλλο πιστωτικό ίδρυμα (τράπεζα,κτλ).

· Κατά τη διάρκεια της 10ήμερης προθεσμίας κατά την οποία ο καταναλωτής μπορεί να υπαναχωρήσει, ο προμηθευτής δε μπορεί να εισπράξει το ποσό της πληρωμής που έχει καταβάλει (λ.χ. με ηλεκτρονικό μέσο, επιταγή ή τραπεζικό έμβασμα) ο καταναλωτής.

5.2 Η σχετιζόμενη με τη χρήση κάρτας πληρωμής

γίνεται με δύο τρόπους:

· Η δόλια χρήση της κάρτας του δίνει το δικαίωμα να ζητήσει την ακύρωση της πληρωμής και την επαναπίστωση των δολίως αποσπασθέντων ποσών

· Σε περίπτωση χρήσης της κάρτας από μη δικαιούχο (λ.χ. hacker που υπέκλεψε το PIN) το ποσό για το οποίο ευθύνεται ο καταναλωτής δεν ξεπερνά τα 150 Ευρώ, ενώ το υπόλοιπο ποσό καλύπτεται από την τράπεζα ή τον οργανισμό που εξέδωσε την κάρτα.

6. Δημιουργία μητρώου για τους εξ αποστάσεως προμηθευτές

Ο Έλληνας νομοθέτης θέσπισε τη δημιουργία ειδικού μητρώου στο Υπουργείο Ανάπτυξης στο οποίο υποχρεούνται να είναι εγγεγραμμένοι όλοι οι προμηθευτές που προτίθενται να συνάψουν συμβάσεις από απόσταση.


Το Υπουργείο Ανάπτυξης πραγματοποιεί κατασταλτικό εκ των υστέρων έλεγχο και έχει τη δυνατότητα προσωρινής ή οριστικής διαγραφής από το μητρώο των προμηθευτών που δεν τηρούν τους ως άνω κανόνες. 

7. Εξυπηρέτηση μετά την πώληση

         Μετά την πώληση εφαρμόζεται το γενικό καταναλωτικό δίκαιο το οποίο  εφαρμόζεται και στις εξ αποστάσεως συμβάσεις.


Ο προμηθευτής οφείλει κατά την εξυπηρέτηση του καταναλωτή να παρέχει:

· Σαφείς οδηγίες στα ελληνικά ή με καθιερωμένα σύμβολα 

· Να ορίζει τη πιθανή διάρκεια ζωής του αγαθού και τεχνική υποστήριξη/ συντήρηση καθ' όλη τη διάρκειά της

· Να παρέχει γραπτή εγγύηση στα ελληνικά, η παραβίαση της οποίας μπορεί να οδηγήσει σε αναστροφή της πώλησης

Η εκ των προτέρων παραίτηση του καταναλωτή από τα σχετικά δικαιώματα είναι άκυρη. 

8. Ευθύνη προμηθευτή

Σύμφωνα με το κλασσικό αστικό δίκαιο η αδικοπρακτική ευθύνη προϋποθέτει ότι το θύμα (αυτός που ζητά αποζημίωση) αποδεικνύει:

· τη ζημιά 
· τον αιτιώδη σύνδεσμο ανάμεσα στη ζημιά και στην πράξη ή παράληψη (συμπεριφορά) του τρίτου

· ότι η συμπεριφορά του τρίτου ήταν υπαίτια (ενείχε δόλο ή τουλάχιστον αμέλεια).

Η οδηγία 85/374 έχει ως στόχο να διευκολύνει την αποζημίωση του καταναλωτή διευκολύνοντάς τον να εκπληρώσει το βάρος της απόδειξης των παραπάνω τριών στοιχείων, το οποίο, σύμφωνα με τους γενικά εφαρμοζόμενους κανόνες του αστικού δικαίου, τον βαρύνουν. Η κοινοτική ρύθμιση αντιμετωπίζει διαφορετικά τον πάροχο (άυλων) υπηρεσιών από τον παραγωγό-προμηθευτή υλικών αγαθών.

Για να αναγνωριστεί η αστική ευθύνη αυτού που παρέχει υπηρεσίες αρκεί να αποδειχθούν οι δύο παραπάνω όροι, ενώ η υπαιτιότητα τεκμαίρεται (θεωρείται δεδομένη). Έχουμε δηλαδή υποκειμενική ευθύνη με αντιστροφή του βάρους της απόδειξης. Ο παρέχων  όμως, μπορεί να αποσείσει την ευθύνη από πάνω του αν αποδείξει ότι η συμπεριφορά του δεν ενέχει δόλο ή αμέλεια.

Ο παραγωγός – προμηθευτής, απεναντίας, ευθύνεται για κάθε ζημιά  που οφείλεται σε ελάττωμα του προϊόντός του, ΑΝΤΙΚΕΙΜΕΝΙΚΑ, δηλαδή δεν ενδιαφέρει η υπαιτιότητα του θύτη αλλά το γεγονός ότι συνέβη η ζημιά που σχετίζεται με κάποιο αγαθό τον καθιστά υπεύθυνο.

Δεν αρκεί να αποδείξει ότι δεν ευθύνεται για τη ζημία, έχοντας ενεργήσει με δόλο ή αμέλεια, αλλά ο μόνος τρόπος για να απαλλαγεί από την ευθύνη είναι να αποδείξει ένα από τα παρακάτω:

· Δεν έθεσε το προϊόν σε κυκλοφορία.

· Το ελάττωμα δεν υπήρχε όταν έθεσε το προϊόν σε κυκλοφορία.

· Δε κατασκεύασε το προϊόν με σκοπό τη διανομή του και δεν το διέμεινε στα πλαίσια επαγγελματικής δραστηριότητας.

· Το ελάττωμα οφείλεται σε διάταξη νόμου.

· Το επίπεδο των επιστημονικών γνώσεων δεν επέτρεπε τη διάγνωση του ελαττώματος.

Κάθε ρήτρα που απαλλάσσει τον παραγωγό από την ευθύνη του αποτελεί καταχρηστικό ΓΟΣ και είναι άκυρη.

Η παραγραφή των αξιώσεων αποζημίωσης είναι 3ετής, ενώ και στις δύο περιπτώσεις το θύμα οφείλει να αποδεικνύει τη ζημιά που υπέστη καθώς και τον αιτιώδη σύνδεσμο μεταξύ ελαττώματος και ζημιάς. Όσον αφορά την υπαιτιότητα, ο παραγωγός υλικών αγαθών ευθύνεται αντικειμενικά και δεν μπορεί να αποδείξει ότι έδειξε επιμέλεια (μπορεί όμως να απαλλαχθεί αν αποδείξει ένα από τα παραπάνω), ενώ ο παρέχων υπηρεσίες αν αποδείξει ότι έλαβε τα κατάλληλα μέτρα για ν' αποφευχθεί η ζημιά τότε απαλλάσσεται από την ευθύνη. 

9. Διαφήμιση στο Διαδίκτυο

Η διαφήμιση στο χώρο του διαδικτύου ειδικά ρυθμίζεται για πρώτη φορά στην Οδηγία 2000/31. Ωστόσο, υπάρχει μια πληθώρα διατάξεων, οι οποίες βρίσκουν εφαρμογή στη διαφήμιση γενικότερα (ανεξάρτητα αν αυτή συντελείται μέσω του internet) και οι οποίες καλούνται να ρυθμίσουν νομικά καθημερινές σχέσεις στον κόσμο του διαδικτύου ομοιόμορφα με τον τρόπο που το κάνουν και εκτός αυτού. Μάλιστα ορίζεται στην παραπάνω Οδηγία τόσο αρνητικά όσο και θετικά ο όρος «διαφήμιση», όπως γίνεται αυτός αντιληπτός από τον κοινοτικό νομοθέτη στο χώρο του διαδικτύου.

9.1 Τι είναι διαφήμιση στο Internet 

Η διαφήμιση ρυθμίζεται στο άρθρο 2 περ. στ) στην παραπάνω Οδηγία για το ηλεκτρονικό εμπόριο. Επίσης είναι σημειωτέο πως αντί του όρου «διαφήμιση» χρησιμοποιείται ο όρος «εμπορική επικοινωνία» που όμως, όπως γίνεται αντιληπτό από τον ορισμό που ακολουθεί, είναι έννοια ευρύτερη από τη διαφήμιση που πραγματοποιείται με «παραδοσιακά», προ εποχής διαδικτύου, μέσα.
Ως «εμπορικές επικοινωνίες» νοούνται όλες οι μορφές επικοινωνίας που αποσκοπούν να προωθήσουν, άμεσα ή έμμεσα αγαθά, υπηρεσίες ή την εικόνα μιας επιχείρησης, ενός οργανισμού ή ενός προσώπου που ασκεί εμπορική, βιομηχανική ή βιοτεχνική δραστηριότητα ή νομοθετικώς κατοχυρωμένο επάγγελμα». 


9.2 Υποχρέωση αναγνωρισιμότητας 

Τα κράτη μέλη οφείλουν να εξασφαλίζουν ότι οι επικοινωνίες αυτές, καθώς και το φυσικό ή νομικό πρόσωπο για λογαριασμό του οποίου γίνεται η διαφήμιση, θα είναι σαφώς αναγνωρίσιμα. Επιπλέον σαφώς αναγνωρίσιμες πρέπει να είναι και οι προσφορές, όπως είναι οι εκπτώσεις, τα πριμ και τα δώρα που αποτελούν τα βασικότερα είδη έργω διαφήμισης. Δηλαδή σε όλες τις μεθόδους, οι οποίες σκοπό έχουν την προσέλκυση πελατείας, όπως οι προσφορές δώρων με τη συγκέντρωση κουπονιών που όμως προϋποθέτουν αγορά ορισμένου αριθμού προϊόντων, οι συμμετοχές σε κληρώσεις με δώρα μεγάλης αξίας κ.α. πρέπει να γίνεται εύκολη η διαφημιστική τους σκοπιμότητα από τους καταναλωτές. Επίσης είναι απαραίτητο οι όροι των διαφημιστικών αυτών παιχνιδιών να είναι σαφείς και ευχερής η πρόσβαση σε αυτούς.


9.3 Μη ζητηθείσα εμπορική επικοινωνία μέσω e-mail (spamming)

Όπως αναφέρθηκε και παραπάνω και η μορφή αυτή της διαφήμισης πρέπει να είναι αναγνωρίσιμη και μάλιστα σύμφωνα με τις πιο πρόσφατες ερμηνείες ήδη από το πολύ αρχικό της στάδιο. Συνεπώς είναι αναγκαίο κατά την πρώτη εμφάνιση του αποστολέα και του περιεχομένου του ηλεκτρονικού μηνύματος να καθίσταται εμφανές πως πρόκειται για διαφημιστικού περιεχομένου επικοινωνία, ώστε να μη ξοδέψει χρόνο και χρήμα ο καταναλωτής (κόστος τηλεφωνικής σύνδεσης, συνδρομή) σε περίπτωση που δεν επιθυμεί να το αναγνώσει. Ωστόσο, το σχέδιο προεδρικού διατάγματος που θα κυρώσει την Οδηγία 2000/31 ουσιαστικά επιτρέπει το spamming. Συγκεκριμένα, αντίθετα με το αρ. 9 παρ. 10 του νόμου 2251/94 για την προστασία του καταναλωτή που προβλέπει ρητή συναίνεση του τελευταίου (opt in) για την αποστολή τέτοιων μηνυμάτων, το π.δ. προβλέπει ένα ηπιότερο για τους διαφημιστές (και δυσμενέστερο για τους καταναλωτές) μέτρο που συνίσταται στην πρωτοβουλία του καταναλωτή να δηλώσει στα σχετικά μητρώα την απροθυμία του να λαμβάνει “junk mail” (opt out). Ο διαφημιζόμενος/διαφημιστής οφείλει  να διαγράψει από το αρχείο του προσωπικά στοιχεία του καταναλωτή που τυχόν τηρεί μετά την παραπάνω δήλωση του τελευταίου.


9.4 Επιμέρους ρυθμίσεις

Στην αιτιολογική σκέψη 11 του προοιμίου της Οδηγίας 2000/31 υπάρχει άμεση παραπομπή στα κοινοτικά νομοθετήματα που ήδη ισχύουν για τη διαφήμιση εν γένει και ειδικότερα στη Οδηγία 85/450 ΕΟΚ του Συμβουλίου για την παραπλανητική διαφήμιση, στην Οδηγία 92/28 ΕΟΚ του Συμβουλίου για τη διαφήμιση φαρμάκων και στην Οδηγία 98/43 ΕΚ για τη διαφήμιση και χορηγία προϊόντων καπνού. Συνεπώς παρά το χαρακτηρισμό του ως κατ’ εξοχήν φιλελεύθερο μέσο, το internet δεν επιφυλάσσει ευνοϊκότερες ρυθμίσεις, για τη διαφήμιση των παραπάνω προϊόντων και για την παραπλανητική ή συγκριτική διαφήμιση, από αυτές που εφαρμόζονται στα υπόλοιπα μέσα. Πρέπει επίσης να επισημανθεί πως, παράλληλα με τα παραπάνω εφαρμόζονται και περιορισμοί που αφορούν στη διαφήμιση που απευθύνεται όχι σε καταναλωτές αλλά σε επιχειρήσεις (σχέση business to business). Έτσι, θεωρείται κατά το αρ.3 του ν. 146/1914 για τον αθέμιτο ανταγωνισμό «παραπλανητική διαφήμιση κάθε διαφήμιση που λαμβάνει τη μορφή ανακριβούς δήλωσης περί της ποιότητας, προέλευσης και τιμολόγησης των εμπορευμάτων, ικανής να παραγάγει την εντύπωση ιδιαίτερα ευνοϊκής προσφοράς.» Συνεπώς και η μορφή αυτή της διαφήμισης απαγορεύεται και φυσικά σε περίπτωση παράβασης γεννάται δικαίωμα αποζημίωσης της ζημιωθείσας επιχείρησης.


9.5 Ζητήματα έννομης προστασίας

Σε περιπτώσεις παραπλανητικής, αθέμιτης ή άμεσης (ανεξάρτητα από τη θέληση του καταναλωτή) διαφήμισης, νομιμοποιούμενες προς έγερση κάθε αγωγής εκτός των αμέσως θιγομένων καταναλωτών είναι οι ενώσεις καταναλωτών για την προστασία των συλλογικών συμφερόντων των καταναλωτών αλλά και τα εμποροβιομηχανικά επιμελητήρια. Ειδικότερα οι παραπάνω φορείς μπορούν να ζητήσουν παράληψη των παραπάνω ειδών διαφήμισης, επανορθωτική δήλωση, χρηματική ικανοποίηση λόγω ηθικής βλάβης καθώς και τη λήψη ασφαλιστικών μέτρων. Μάλιστα, στην Οδηγία 98/27 ΕΚ περί των αγωγών παραλήψεως στον τομέα της προστασίας των συμφερόντων των καταναλωτών, στην οποία παραπέμπει ρητά η Οδηγία 2000/31, ορίζεται πως οργανισμοί ή οργανώσεις μίας χώρας νομιμοποιούνται ενεργητικά να ασκήσουν την αγωγή παραλήψεως και στα δικαστήρια ή στις διοικητικές αρχές άλλου κράτους-μέλους της κοινότητας, εφόσον σε αυτό είχε την εγκατάστασή του ο διαφημιζόμενος, ο οποίος προέβη στην παράνομη διαφήμιση. Η τελευταία ρύθμιση κρίνεται ιδιαίτερα σημαντική, καθώς μπορεί να προστατεύσει του καταναλωτές από διαφημίσεις που υπάρχουν σε σελίδες του διαδικτύου, οι οποίες είναι εγκατεστημένες σε άλλες χώρες της Κοινότητας. Άλλωστε είναι προφανές πως η παγκόσμια ανταπόκριση που χαρίζει το internet στη διαφήμιση μιας επιχείρησης χρήζει και μέσων έννομης προστασίας με παγκόσμια εμβέλεια.

Μάθημα 8: Ηλεκτρονικό έγκλημα

1. Εισαγωγή

Η παραβατικότητα δεν είναι άγνωστη στον κυβερνοχώρο. Στις «λεωφόρους των πληροφοριών» οι γνωστές μορφές εγκλημάτων (απάτη, δυσφήμηση, ξέπλυμα χρήματος, προσβολή δικαιωμάτων πνευματικής ιδιοκτησίας) βρίσκουν νέα μέσα, ενώ παρατηρούνται νέες μορφές κολάσιμης συμπεριφοράς (hacking, προσβολή ιδιωτικής ζωής, προβολή αθέμιτου περιεχομένου). Η εγκληματικότητα αφορά ευρύ φάσμα τομέων: εθνική ασφάλεια, προστασία ανηλίκων (παιδική πορνογραφία), οικονομικά εγκλήματα (απάτη, πειρατεία πιστωτικών καρτών, ξέπλυμα χρήματος), προστασία της προσωπικότητας και της φήμης («ηλεκτρονική παρενόχληση», συκοφαντική δυσφήμηση), πνευματική ιδιοκτησία (διανομή χωρίς άδεια των έργων που προστατεύονται από τις διατάξεις για την πνευματική ιδιοκτησία). 

Το ποινικό δίκαιο είναι καταρχήν προσανατολισμένο σε αξιόποινες συμπεριφορές και πράξεις που συντελούνται στον "πραγματικό κόσμο" . Όμως ό,τι είναι παράνομο έξω από το δίκτυο εξακολουθεί να είναι παράνομο και μέσα στο δίκτυο. Κεντρικά ζητήματα που απασχολούν το νομοθέτη είναι αφενός ο προσδιορισμός των εγκλημάτων που συντελούνται στον κυβερνοχώρο και αφετέρου ο προσδιορισμός της ποινικής ευθύνης και της δικαιοδοσίας καθώς δεν είναι πάντα προφανές και σαφές ποιο είναι το εφαρμοστέο δίκαιο και ποιες διωκτικές, εισαγγελικές και δικαστικές αρχές πρέπει να επιληφθούν των σχετικών υποθέσεων. 

Επίσης προβληματικός είναι ο προσδιορισμός της ευθύνης και ο εντοπισμός του σε συγκεκριμένο φορέα/ατόμου καθώς και η επιβολή (αποτελεσματικών) κυρώσεων, καθώς η αλυσίδα της επικοινωνίας αποτελείται από πολλούς κρίκους, συχνά μάλιστα εγκατεστημένους σε διαφορετικές χώρες. Ακριβώς λόγω του αποκεντρωμένου και διεθνικού χαρακτήρα του Διαδικτύου τα ζητήματα αυτά απαιτούν υπερεθνική αντιμετώπιση και λύση. 

2. Κυριότερες μορφές διαδικτυακών εγκλημάτων  

Με την ανάπτυξη της χρήσης του Internet, πολλά από τα γνωστά εγκλήματα επεκτάθηκαν, ως προς το χώρο τέλεσής τους, και στο χώρο του διαδικτύου, ενώ γεννήθηκαν και άλλα αμιγώς ηλεκτρονικά εγκλήματα, με αποτέλεσμα να μιλάμε σήμερα για το διαδικτυακό έγκλημα.

Οι κυριότερες μορφές εγκλημάτων που συναντάμε πλέον και στο διαδίκτυο είναι :

1) Προσβολή της τιμής, εξύβριση και δυσφήμιση ατόμων (άρθρο 361 & 362 ΠΚ)

2)  Διάδοση απαράδεκτου και προσβλητικού υλικού (ρυθμίζεται από τις διατάξεις του ΠΚ που αναφέρονται στην επιβουλή της δημόσιας τάξης). Επειδή η έννοια του απαράδεκτου και του προσβλητικού δύσκολα προσδιορίζεται αντικειμενικά, ενδεικτικά αναφέρουμε πως τέτοιο θεωρείται :

· η διάδοση πορνογραφικού υλικού (υπάγεται στην ευρύτερη έννοια του άρθρου 353 ΠΚ και τιμωρείται ως πλημμέλημα). Αξίζει να σημειωθεί ότι σύμφωνα με το άρθρο 14 παρ.3 του Συντάγματος επιτρέπεται η κατάσχεση εντύπου όταν εξαιτίας άσεμνων δημοσιευμάτων προσβάλλεται η δημόσια αιδώ, και η προσβολή αυτή είναι φανερή στον καθένα. Συνάγεται λοιπόν ότι βάσει του άνω άρθρου είναι δυνατή η απαγόρευση διάδοσης πορνογραφικών και άσεμνων εικόνων στο διαδίκτυο. Μπορεί να ζητηθεί η απομάκρυνσή τους από ιστοσελίδες, δεν μπορεί όμως να απαγορευθεί η αποστολή τους μέσω e-mail διότι σύμφωνα με το άρθρο 14 Σ μόνο η δημόσια διάδοση απαγορεύεται.
 Κατά τα λοιπά αναφορικά με την ποινική δίωξη μπορεί να εφαρμοστεί όπως ήδη αναφέραμε το άρθρο 353 του Ποινικού Κώδικα σύμφωνα με το οποίο «όποιος δημόσια επιχειρεί ακόλαστη πράξη και προκαλεί μ’ αυτή σκάνδαλο τιμωρείται με ποινή φυλάκισης μέχρι 2 χρόνια, ενώ όποιος εν γνώσει του προσβάλλει βάναυσα την αιδώ άλλου με ακόλαστη πράξη που επιχειρείται ενώπιόν του τιμωρείται με φυλάκιση μέχρι 6 μήνες ή με χρηματική ποινή αφού πρώτα το ζητήσει το θύμα (δηλ. είναι έγκλημα που διώκεται μετά από έγκληση)»

· οι οδηγίες κατασκευής και χρήσης εκρηκτικών (άρθρο 184 & 186 ΠΚ), 

· οι οδηγίες κατασκευής και χρήσης ναρκωτικών ουσιών (άρθρο 184 & 186 ΠΚ)

· οι τεχνικές σαμποτάζ και τρομοκρατίας (άρθρο 184 & 186 ΠΚ),

η184 & 186 ΠΚ),

· ηλλοδοξίας με κυριότερη μορφή τη ρατσιστική προπαγάνδα (ν. 927/79)

· η διάδοση πολιτιστικού ιμπεριαλισμού

3) Παραβίαση του απορρήτου της επικοινωνίας, η οποία στη γλώσσα του διαδικτύου είναι γνωστή με τον όρο hacking δηλ. παρέμβαση στην ηλεκτρονική επικοινωνία και στη κυκλοφορία δεδομένων, ενώ οι δράστες καλούνται hackers (άρθρα 370, 370Α, 370Β, 370Γ Π.Κ.).

4) Διαδικτυακή απάτη με υπολογιστή. Ο Ποινικός Κώδικας στο άρθρο 386 αναφέρεται στην κοινή απάτη, η οποία πλέον με την πρόοδο της τεχνολογίας μπορεί να διαπραχθεί και μέσω διαδικτύου με υπολογιστή με αποτέλεσμα να μιλάμε για ηλεκτρονική απάτη, όπου ο υπολογιστής είναι το μέσο τέλεσης της κοινής απάτης. 
Ειδικότερα:

3. Παραβίαση απορρήτου - hacking 
3.1  Η παράνομη πρόσβαση σε στοιχεία που βρίσκονται στον κυβερνοχώρο δεν αποτελεί σπάνιο φαινόμενο: χρήστες με τεχνικές γνώσεις κατορθώνουν να διεισδύουν σε ξένα δεδομένα. Η δραστηριότητα αυτή μπορεί να εξυπηρετεί συγκεκριμένο στόχο ή απλά να ικανοποιεί την επιθυμία του hacker να «σπάσει» ολοένα και δυσκολότερες ηλεκτρονικές προκλήσεις. 

Η πρακτική αυτή είναι ιδιαίτερα διαδεδομένη καθώς η ποινική υπόσταση της πράξης είναι ασαφής:

· Η ανυπαρξία ηθικής απαξίας για τις αξιόποινες πράξεις που τελούνται στο διαδίκτυο. Αυτό συμβαίνει λόγω της έλλειψης παγιωμένων κωδικών σωστής συμπεριφοράς στο διαδίκτυο.

· Η παράνομη πρόσβαση σε δεδομένα εμφανίζεται ως μία αναίμακτη καθαρή τεχνική δραστηριότητα καθώς ο δράστης βρίσκεται μακριά από το στόχο του τον οποίο συνήθως δεν γνωρίζει.

3.2  Σχετικά με την ορολογία για τις πράξεις διείσδυσης σκόπιμο θα ήταν να αναφερθούν οι ακόλουθοι όροι:

· Hackers ορίζονται εκείνοι οι οποίοι με διάφορους τρόπους κατορθώνουν μέσω ενός Η/Υ (εκτός του συστήματος στο οποίο διεισδύουν) να αποκτήσουν πρόσβαση στο σύστημα και επιχειρούν να εισχωρήσουν σ’ αυτό όσο το δυνατόν περισσότερο.

· Ηλεκτρονικοί κατάσκοποι είναι αυτοί οι οποίοι έχουν συγκεκριμένους στόχους, επιχειρούν να διατηρήσουν μυστική τη διείσδυσή τους και τέλος προσπαθούν να μην αλλοιώσουν τα δεδομένα στα οποία διεισδύουν και να μην αφήσουν ψηφιακά ίχνη.

· Crashers λέγονται όσοι πέραν της διείσδυσης στο σύστημα προχωρούν και σε σκόπιμη βλάβη του η οποία δεν είναι αναγκαία συνέπεια της παράνομης διείσδυσης.

· Crackers ορίζονται αυτοί οι οποίοι σπάζουν τους κωδικούς ή τα προγράμματα προστασίας από την αντιγραφή των διαφόρων προγραμμάτων και έτσι καθιστούν δυνατή την παράνομη αντιγραφή τους. Αυτοί στρέφονται κυρίως κατά της πνευματικής ιδιοκτησίας δεν πρέπει να συγχέονται με τις παραπάνω κατηγορίες δραστών διαδικτυακής διείσδυσης.

3.3.  Η παράνομη αυτή παρέμβαση στην ηλεκτρονική επικοινωνία και στην κυκλοφορία δεδομένων μπορεί να εκδηλωθεί α) είτε ως παράνομη παρέμβαση μέσω του διαδικτύου στον υπολογιστή του θύματος, όπου είναι αποθηκευμένα τα εν λόγω δεδομένα, β) είτε ως παρέμβαση στους υπολογιστές τρίτων που φιλοξενούν τα δεδομένα του θύματος, γ) είτε σε δεδομένα που αποστέλλονται και άρα κυκλοφορούν στο διαδίκτυο. 

Το hacking παρουσιάζει έντονες αντιστοιχίες με άλλες «παραδοσιακές» εγκληματικές συμπεριφορές όπως η παραβίαση του απορρήτου των επιστολών (άρθρο 370 ΠΚ) και η παραβίαση του απορρήτου των τηλεφωνικών συνομιλιών (άρθρο 370Α ΠΚ). Ειδικότερα οι περιπτώσεις hacking θεωρούνται πλημμελήματα και ρυθμίζονται από το άρθρο 370Γ ΠΚ που επιβάλλει την ποινή της φυλάκισης μέχρι 3 μήνες ή της χρηματικής ποινής τουλάχιστον 10.000 δραχμών στις περιπτώσεις «απλού hacking» και από το άρθρο 370Β ΠΚ όπου προβλέπεται αυστηρότερη ποινή, ήτοι φυλάκιση τουλάχιστον 3 μηνών, στις περιπτώσεις hacking που αφορά κρατικά ή επαγγελματικά απόρρητα ή απόρρητα επιχείρησης του δημοσίου ή ιδιωτικού τομέα. Εδώ πρέπει να σημειωθεί ότι απόρρητα θεωρούνται και εκείνα που ο κάτοχός τους από δικαιολογημένο ενδιαφέρον τα μεταχειρίζεται ως απόρρητα ιδίως όταν έχει λάβει μέτρα για να παρεμποδίζονται τρίτοι να λάβουν γνώση.

Παραδείγματα :

Α) Ο Α αποκτά χωρίς δικαίωμα πρόσβαση στα δεδομένα που είναι αποθηκευμένα στο σκληρό δίσκο του Β (διεισδύει στη σύνδεση του Β και διαβάζει τακτικά το ηλεκτρονικό του ταχυδρομείο) ή παρεμβαίνει κατά τη μετάδοσή τους (διεισδύει στην ιστοσελίδα εταιρίας κατασκευής κτιρίων και αντικαθιστά τις εικόνες των κτιρίων με εικόνες γυμνών ατόμων). Αυτός θα τιμωρηθεί σύμφωνα με το άρθρο 370Γ του Ποινικού Κώδικα.

Β) Κάποιος αντιγράφει απόρρητα επιχείρησης τα οποία πουλάει σε στελέχη ανταγωνιστικής επιχείρησης. Το άτομο αυτό θα τιμωρηθεί με φυλάκιση τουλάχιστον 3 μηνών (άρθρο 370Β του Ποινικού Κώδικα).

3.4  Παράνομη διείσδυση σε ορισμένης κατηγορίας δεδομένων (άρθρο 22  

παρ.4  Ν.2472/1997)

Σύμφωνα με τη διάταξη αυτή ρυθμίζεται η περίπτωση κατά την οποία κάποιος χωρίς δικαίωμα επεμβαίνει με οποιονδήποτε τρόπο σε αρχείο δεδομένων προσωπικού χαρακτήρα ή λαμβάνει γνώση των δεδομένων αυτών ή τα αφαιρεί, αλλοιώνει, βλάπτει, καταστρέφει, επεξεργάζεται, μεταδίδει, ανακοινώνει, τα καθιστά προσιτά σε μη δικαιούμενα πρόσωπα ή επιτρέπει στα πρόσωπα αυτά να λάβουν γνώση των εν λόγω δεδομένων ή τα εκμεταλλεύεται με οποιονδήποτε τρόπο. Όποιος ενεργεί τις παραπάνω πράξεις τιμωρείται με φυλάκιση και χρηματική ποινή και αν πρόκειται για ευαίσθητα προσωπικά δεδομένα με  φυλάκιση τουλάχιστον 1 έτους και χρηματική ποινή τουλάχιστον 1.000.000 έως 10.000.000 δραχμές, αν η πράξη δεν τιμωρείται βαρύτερα από άλλες διατάξεις. Σύμφωνα πάντα με τη διάταξη αυτή φαίνεται να τιμωρείται η παράνομη διείσδυση είτε αυτή οδηγεί σε γνώση των δεδομένων είτε όχι.

Αντικείμενο του εγκλήματος του άρθρου 22 παρ.4 ν. 2472/97 αποτελεί το αρχείο, δηλαδή σύνολο δεδομένων προσωπικού χαρακτήρα, τα οποία αποτελούν ή μπορούν να αποτελέσουν αντικείμενο επεξεργασίας, και τα οποία τηρούνται είτε από το Δημόσιο ή από νομικό πρόσωπο δημοσίου ή ιδιωτικού δικαίου ή ένωση προσώπων ή φυσικό πρόσωπο. 

4. Διαδικτυακή απάτη  

4.1  Η τέλεση της απάτης φαίνεται να ευνοείται από το διαδίκτυο, καθώς αυτό δημιουργεί μια εικονική πραγματικότητα, όπου ο δράστης καλλιεργεί ευκολότερα από ό,τι στον πραγματικό κόσμο, σχέσεις εμπιστοσύνης με το θύμα. Αυτό συμβαίνει διότι η ταυτότητα του δράστη, η αξιοπιστία του, το οικονομικό του μέγεθος, η ποιότητα των προϊόντων ή των υπηρεσιών του, δεν μπορούν εύκολα να ελεγχθούν παρά μόνο από τον πολύ προσεκτικό και έμπειρο χρήστη.

Παραδείγματα τέλεσης του εγκλήματος της κοινής απάτης χρησιμοποιώντας Η/Υ μπορούν να θεωρηθούν :

· Οι προσφορές διάφορων δήθεν θαυματουργών θεραπειών μέσω σελίδων του διαδικτύου (πχ σαπούνι που εξαφανίζει το λίπος, φυτικό προϊόν που καταπολεμά τον καρκίνο σε 15 μέρες, φάρμακο κατά του AIDS).

· Στήσιμο μιας ηλεκτρονικής τράπεζας από 3 Αμερικανούς όπου προσέφεραν δήθεν τραπεζικές υπηρεσίες, εξασφάλιζαν για τους πελάτες τους υψηλά επιτόκια κλπ. Βέβαια τράπεζα δεν υπήρχε και τα χρήματα που απέσπασαν από τα θύματά τους χρησιμοποιήθηκαν για προσωπικά τους έξοδα.

Στα παραπάνω παραδείγματα οι δράστες παρουσιάζοντας ψευδή γεγονότα σαν αληθινά, μέσα από σελίδες του διαδικτύου, αποκόμισαν περιουσιακά οφέλη βλάπτοντας την περιουσία των θυμάτων τους. Η πράξη τους αυτή σύμφωνα με το ποινικό δίκαιο της χώρας μας τιμωρείται με φυλάκιση τουλάχιστον 3 μηνών, ενώ αν η ζημιά που προκλήθηκε από την πράξη είναι ιδιαίτερα μεγάλη με τουλάχιστον 2 χρόνια φυλάκιση αντιμετωπίζοντας την πράξη ως πλημμέλημα, και σε ειδικές περιπτώσεις (η πράξη γίνεται κατ’ επάγγελμα και η ζημιά υπερβαίνει τα 5.000.000 δρχ ή η ζημιά συνολικά υπερβαίνει τα  25.000.000 δρχ) με κάθειρξη μέχρι 10 χρόνια, αντιμετωπίζοντας την πράξη ως κακούργημα.

4.2  Παράλληλα, στο άρθρο 386Α ΠΚ γίνεται αναφορά στην διαδικτυακή απάτη με ηλεκτρονικό υπολογιστή, δηλαδή απάτη όπου το οικονομικό όφελος ή ζημιά προκύπτει με απευθείας παρέμβαση στον υπολογιστή, στο πρόγραμμα και στα δεδομένα του. Συγκεκριμένα στην παραπάνω εγκληματική συμπεριφορά, ο δράστης επηρεάζει τα στοιχεία του Η/Υ είτε με μη ορθή διαμόρφωση του προγράμματος, είτε με επέμβαση κατά την εφαρμογή του, είτε με χρησιμοποίηση μη ορθών ή ελλιπών στοιχείων είτε μστοιχείων είτε μλλο τρόπο, με σκοπό να αποκομίσει για τον εαυτό του ή για άλλον περιουσιακό όφελος βλάπτοντας ξένη περιουσία. Οι ποινές που επιβάλλονται είναι ίδιες με τις παραπάνω. Για παράδειγμα : 

· Προγραμματιστής ο οποίος δεν διαμορφώνει σωστά το πρόγραμμα της εταιρείας «κλέβοντας» ποσά από τους λογαριασμούς της εταιρείας και προσθέτοντάς τα σε κάποιο δυσεύρετο λογαριασμό που διαχειρίζεται ο ίδιος.

· Χειριστής του τερματικού που σκόπιμα καταχωρίζει εσφαλμένα δεδομένα.

5. Αλλοίωση, διαγραφή δεδομένων – Μόλυνση με ιούς 

5.1  Μία επικίνδυνη και συχνή στην εποχή μας μορφή εγκλήματος στο διαδίκτυο είναι η μόλυνση δεδομένων με ιούς.

Οι ιοί είναι μικρά προγράμματα, που τοποθετούνται παράνομα από το δράστη στο σκληρό δίσκο ή την προσωρινή μνήμη (RAM) ενός υπολογιστή, και τα οποία μετά την εγκατάστασή τους πολλαπλασιάζονται και βλάπτουν, είτε αμέσως είτε μετά από κάποιο χρονικό διάστημα, τα δεδομένα του υπολογιστή. Η αμφίπλευρη ροή δεδομένων κατά τη σύνδεση με το διαδίκτυο μπορεί να αποτελέσει την δίοδο για την απρόσκλητη και δυσάρεστη επίσκεψη των ιών.

5.2   Συνήθεις τρόποι διαδικτυακής διάδοσης ιών είναι 

Α) η αποστολή τους ως συνημμένων αρχείων (attached files) ενός ηλεκτρονικού μηνύματος (e-mail)

Β) η προσφορά τους στους χρήστες ως προγραμμάτων για κατέβασμα (downloading).

Και στις δύο περιπτώσεις τα σχετικά αρχεία παρουσιάζονται ως χρήσιμα και αβλαβή προκειμένου ο χρήστης να πεισθεί να τα χρησιμοποιήσει και τελικά εν αγνοία του να εγκαταστήσει τον ιό στον Η/Υ.

  Παραδείγματα :

· Ο χρήστης λαμβάνει ηλεκτρονικό μήνυμα από κάποιον ο οποίος διαφημίζει ειδικές προσφορές πώλησης πωλήσεων Η/Υ, προγραμμάτων, κ.λ.π. και στο τέλος αναφέρεται ότι στο συνημμένο αρχείο περιλαμβάνεται πλήρης κατάλογος των προσφορών. Όταν λοιπόν ο χρήστης ανοίξει αυτό το συνημμένο αρχείο ο ιός θα έχει εγκατασταθεί στο σύστημά του.

· Σε κάποιον ψηφιακό τόπο προσφέρονται πολλά προγράμματα για ελεύθερο κατέβασμα τους από τους χρήστες. Κάποιος χρήστης επιλέγει να κατεβάσει ένα πρόγραμμα προστασίας της οθόνης, στην πραγματικότητα όμως πίσω απ’ αυτό κρύβεται ένας ιός που εγκαταστάθηκε με το κατέβασμα του προγράμματος.

5.3
Η μόλυνση δεδομένων με ιούς δεν καλύπτεται ικανοποιητικά από τον ποινικό μας κώδικα καθώς δεν υπάρχει ειδική διάταξη που να αναφέρεται σε αυτοτελή και άμεση ποινικοποίηση της ενέργειας αυτής. Ο μοναδικός τρόπος αυτή τη στιγμή, να τιμωρηθεί η διαδικτυακή μετάδοση ιών είναι η περίπτωση κατά την οποία με τη μόλυνση των δεδομένων προκαλείται και βλάβη του σκληρού δίσκου ή της δισκέτας ανάλογα. Συγκεκριμένα ο ιός με την αναπαραγωγή του γεμίζει το σκληρό δίσκο και καθιστά αδύνατη τη χρήση του, αποκλείει την πρόσβαση στο σκληρό δίσκο ή τη δισκέτα, αχρηστεύει τον υπολογιστή κ.λ.π.
 Στην παραπάνω περίπτωση ο δράστης δεν θα τιμωρηθεί για την πράξη του που αφορά την προσβολή της ακεραιότητας των δεδομένων μέσω ιών, αλλά θα τιμωρηθεί για την βλάβη ή την αχρήστευση, που προκάλεσε η ενέργειά του αυτή στον υλικό φορέα των δεδομένων (Η/Υ, δισκέτα), σύμφωνα με το άρθρο 381 Π.Κ. το οποίο αναφέρεται στην φθορά ξένης ιδιοκτησίας και προβλέπει ποινή φυλάκισης μέχρι 2 χρόνια ή, αν η ζημιά που προκλήθηκε από τη φθορά είναι ελαφρά, χρηματική ποινή ή ποινή φυλάκισης μέχρι 6 μήνες, θεωρώντας την συμπεριφορά αυτή ως πλημμέλημα. 

Βέβαια η μόλυνση δεδομένων όταν δεν προκαλεί ζημιά  στον υπολογιστή, και περιορίζεται η επίδρασή του ιού στα δεδομένα, με άλλα λόγια ο ιός μπορεί να προκαλέσει ζημιά σε κάποιο αρχείο, διαγράφοντάς το ή κλειδώνοντάς το και καθιστώντας την πρόσβαση σ’ αυτό ανέφικτη ή αλλάζοντας τα στοιχεία του αρχείου, τότε είναι αρκετά δύσκολο να τιμωρηθεί, καθώς δεν υπάρχει συγκεκριμένη διάταξη με την οποία να τιμωρείται αυτή καθ’ αυτή η μόλυνση δεδομένων με ιούς. Είναι λοιπόν, πλέον βέβαιο ότι με την εξέλιξη της τεχνολογίας είναι αναγκαία η ύπαρξη ειδικής διάταξης η οποία να καλύπτει ρητά την αλλοίωση δεδομένων. 

Το ηλεκτρονικό έγκλημα σχετικά μικρής βλαπτικότητας είναι ιδιαίτερα διαδεδομένο: σε έρευνα που έγινε στα 1999 σε 521 δημόσιους και ιδιωτικούς φορείς (τράπεζες, πανεπιστήμια και δημόσιες υπηρεσίες) το 62 % δήλωσε ότι έχουν υπάρξει θύματα ηλεκτρονικών επιθέσεων
.

6. Θέματα δικαιοδοσίας 

6.1 Ένα από τα σημαντικότερα προβλήματα που αντιμετωπίζει το διαδικτυακό έγκλημα είναι αυτό της επιλογής του εφαρμοστέου δικαίου και του δικαστηρίου το οποίο κρίνεται αρμόδιο να ασχοληθεί με τέτοιου είδους υποθέσεις. Το πρόβλημα αυτό οφείλεται στην τεράστια διάδοση του διαδικτύου και στον αποκεντρωμένο και διεθνικό χαρακτήρα του, καθώς η αλυσίδα της επικοινωνίας αποτελείται από πολλούς κρίκους, συχνά μάλιστα εγκατεστημένους σε διαφορετικές χώρες. 

Σύμφωνα με το άρθρο 5 του Ποινικού Κώδικα ο τόπος του εγκλήματος αποτελεί προϋπόθεση για την εφαρμογή των ελληνικών ποινικών νόμων και ταυτόχρονα είναι κριτήριο άσκησης της ελληνικής ποινικής δικαιοδοσίας. Αν επομένως τόπος τέλεσης είναι η ημεδαπή, η ποινική εξουσία του κράτους θεμελιώνεται στην αρχή της εδαφικότητας. Στην περίπτωση όμως που ο τόπος αυτός βρίσκεται στην αλλοδαπή, η τιμώρηση της πράξης είναι δυνατή μόνο κατ’ εξαίρεση, εφόσον συντρέχει κάποιο εύλογο συνδετικό στοιχείο προς την ημεδαπή έννομη τάξη.

Το πρόβλημα όμως στα διαδικτυακά εγκλήματα είναι η δυσκολία προσδιορισμού του τόπου τέλεσης του εγκλήματος καθώς ο τόπος δεν προσδιορίζεται από τη φυσική παρουσία του δράστη σε κάποιο χώρο.

Όπως είναι πλέον κατανοητό, στο παγκοσμιοποιημένο διαδίκτυο γίνεται ανταλλαγή δεδομένων από  έναν  υπολογιστή που είναι συνδεδεμένος με τον τόπο Α σε έναν άλλο που είναι συνδεδεμένος με τον τόπο Β. Πολλές φορές βέβαια, μπορεί να υπάρξει και τρίτος τόπος, όπως για παράδειγμα, όταν κάποιος στην Ελλάδα στέλνει εξυβριστικό ηλεκτρονικό μήνυμα σε κάποιον άλλο στην Αγγλία αλλά αυτό διαβιβάζεται μέσω ενός υπολογιστή  που βρίσκεται στην Αυστραλία. Φαίνεται λοιπόν πως το να προσδιορίσει κάποιος τον τόπο στον οποίο τελέστηκε ένα έγκλημα, είναι εξαιρετικά δύσκολο, ένεκα της πολλαπλότητας των τόπων.

6.2 Η θεωρία που είναι η κρατούσα διεθνώς, είναι αυτή σύμφωνα με την οποία, τόπος τέλεσης ενός εγκλήματος είναι τόσο ο τόπος όπου εκδηλώθηκε η εγκληματική συμπεριφορά, όσο και ο τόπος όπου πραγματώθηκε το αξιόποινο αποτέλεσμα. Στη χώρα μας και συγκεκριμένα στο άρθρο 16 του Ποινικού Κώδικα υιοθετήθηκε η παραπάνω θεωρία και η διάταξη αυτή διαμορφώθηκε έτσι ώστε, τόπος τέλεσης είναι κάθε τόπος, όπου ο δράστης ή ένας από τους συναυτουργούς πραγμάτωσε έστω και ένα τμήμα της εγκληματικής συμπεριφοράς. Στην περίπτωση των εγκλημάτων αποστάσεως, όπως είναι τα διαδικτυακά εγκλήματα, τόπος τέλεσης του όλου εγκλήματος είναι τόσο ο τόπος που εκδηλώθηκε η εγκληματική συμπεριφορά (π.χ. ο τόπος εισαγωγής των δεδομένων στο διαδίκτυο), όσο και ο τόπος επέλευσης του αξιόποινου αποτελέσματος (π.χ. ο τόπος όπου το θύμα έχει τα ηλεκτρονικά αρχεία ή λαμβάνει γνώση της εξυβριστικής ηλεκτρονικής επιστολής).

 Βέβαια πρόβλημα μπορεί να προκύψει στην περίπτωση των ομάδων συζητήσεων όπου το αξιόποινο μήνυμα με αυτόματες διαδικασίες αποθηκεύεται σε εκατοντάδες ή χιλιάδες servers παγκοσμίως. Στην περίπτωση της άμεσης συνομιλίας στο διαδίκτυο μέσω διαύλων επικοινωνίας (Internet Relay Chat) δεν υφίσταται πρόβλημα καθώς τόπος τέλεσης της πράξης είναι τόσο ο τόπος όπου βρίσκεται ο δράστης όσο και οι τόποι όπου βρίσκονται τα θύματα, καθώς και ο τόπος όπου βρίσκεται ο υπολογιστής που εξυπηρετεί τη συζήτηση. Τέλος στην περίπτωση του Παγκόσμιου Ιστού γίνεται σαφές ότι τόποι τέλεσης του εγκλήματος είναι ο τόπος του χρήστη του ίντερνετ που διαθέτει δική του ιστοσελίδα με το αξιόποινο περιεχόμενο, ο τόπος, όπου βρίσκεται ο server καθώς και όλοι οι τόποι όπου οι λοιποί χρήστες αποκτούν πρόσβαση στη συγκεκριμένη ιστοσελίδα.

Παρά τις θεωρητικές δυσκολίες που αναφέρονται παραπάνω, ο προσδιορισμός του τόπου τέλεσης της αξιόποινης πράξης – και άρα του εφαρμοστέου δικαίου και, συναφώς, της αρμοδιότητας των διωκτικών αρχών – είναι το σχετικά εύκολο κομμάτι της επιβολής του ποινικού νόμου. Σημαντικά πιο δυσχερής είναι η εφαρμογή της, κατά τα παραπάνω, αρμοδιότητας. Δηλαδή, έστω ότι θεμελιώθηκε η αρμοδιότητα των ελληνικών δικαστηρίων και η εφαρμογή των ελληνικών ποινικών νόμων: πως, εν συνεχεία, εντοπίζεται ο συγκεκριμένος δράστης (λ.χ. στην Τζαμάικα), πως συλλαμβάνεται (διαδικασίες έκδοσης – απέλασης κτλ), πως δικάζεται (πρέπει να του κοινοποιηθούν τα έγγραφα της δικογραφίας, να απολογηθεί και να πληρωθούν όλες οι διαδικασίες που προβλέπονται από την ποινική δικονομία) και πως εκτελεί την ποινή του;

Μάθημα 9 :

Πνευματική ιδιοκτησία και ΚτΠ

1.Εισαγωγή

 
Η διάδοση του διαδικτύου και οι διάφορες βάσεις δεδομένων έχουν απλουστεύσει και έχουν κάνει ιδιαίτερα αποτελεσματική την αντιγραφή και τη διάδοση μέσω Η/Υ των πνευματικών δημιουργημάτων. Το ερώτημα που απασχολεί τη διεθνή κοινότητα είναι αν το διαδίκτυο πρέπει να είναι μια κοινωνία κοινής κτήσης πληροφοριών ή μια αγορά πληροφοριών.
 Υπενθυμίζεται σχετικά ότι σύμφωνα με τον πρώτο θεωρητικό της πληροφορικής, τον Βίνερ, στην κοινωνία της πληροφορίας η πληροφορία είναι το «οξυγόνο» των ατόμων, αποτελεί προϋπόθεση της ομαλής κοινωνικοποίησης και οφείλει να είναι ελεύθερη, προσβάσιμη σε όλους (βλ. σχετ. μάθημα 1). Από την άλλη, κανείς δεν αμφισβητεί τη χρησιμότητα των δικαιωμάτων πνευματικής ιδιοκτησίας τα οποία, αφενός δημιουργούν ηθικό δικαίωμα του δημιουργού επί του έργου του (το οποίο αποτελεί έκφανση της προσωπικότητάς του) και αφετέρου, εξασφαλίζουν τους όρους επικερδούς αξιοποίησης του έργου, παρέχοντας έτσι τα απαραίτητα κίνητρα για την παραγωγή έργων του πνεύματος.

Η προστασία της πνευματικής δημιουργίας είναι μία από τις περιοχές στις οποίες οι τεχνικές και νομικές λύσεις που σχετίζονται με τους όρους χρήσης της πληροφορίας είναι πρωτεύουσας σημασίας. Ο παραδοσιακός ρόλος του copyright (δικαίωμα πνευματικής ιδιοκτησίας), να ενισχύει τη δημιουργικότητα και να προστατεύει το δημιουργό, δοκιμάζεται από τις εξελίξεις, την εμφάνιση πολλών "δημιουργών", την ψηφιακή αξιοποίηση και διάδοση των έργων με πρωτόγνωρες μορφές, καθώς η ευκολία και η ακρίβεια της "αντιγραφής" ανατρέπει τη διάκριση πρωτότυπου και αντίγραφου. Η ψηφιοποίηση και η σύγκλιση των τεχνολογιών επικοινωνιών και υπολογιστών επηρεάζουν σημαντικά τον τρόπο με τον οποίο τα έργα και το λοιπό προστατευμένο υλικό δημιουργείται, δημοσιεύεται, διαδίδεται και αντιγράφεται. Οι νέες αυτές εξελίξεις επιβάλλουν ανάλογη αναπροσαρμογή των καθεστώτων προστασίας της πνευματικής ιδιοκτησίας.
 

2. Τεχνικά ζητήματα

2.1     Δύο είναι τα σημαντικότερα τεχνικά ζητήματα που έχουν σχέση με το διαδικτυακό δίκαιο της πνευματικής ιδιοκτησίας, η δυνατότητα χρήσης των υπερδεσμών, των λεγόμενων links, και η χρήση του mp 3.

Αναφορικά με τους υπερδεσμούς γίνεται δεκτό ότι αυτοί μπορούν να παραπέμπουν στο σύνολο κάποιας σελίδας, εφόσον δεν έχει γίνει προσπάθεια περιορισμού της πρόσβασης σ’ αυτή από το δημιουργό π.χ. με τη χρήση κωδικού. Δεν γίνεται όμως το ίδιο δεκτό για παραπομπή απευθείας σε κάποιο στοιχείο μιας ιστοσελίδας, π.χ. ένα πρόγραμμα software που περιλαμβάνεται σ’ αυτή, κυρίως αν δεν δηλώνεται ρητά η προέλευση του σχετικού προγράμματος από τη συγκεκριμένη σελίδα με αποτέλεσμα να είναι πιθανό το ευρύ κοινό να θεωρήσει το πρόγραμμα αυτό ως τμήμα της σελίδας στην οποία βρίσκεται και όχι αυτής από την οποία προέρχεται.

Το mp 3 είναι αρχείο ήχου με μεγάλες δυνατότητες αποθήκευσης. Με τη χρήση του αρχείου αυτού καθώς και κατάλληλου λογισμικού η πλοήγηση στο διαδίκτυο μπορεί να μετατραπεί σε αντιγραφή μουσικής. Η εταιρία Napster υπήρξε ένας από τους βασικούς προαγωγούς της ελεύθερης ή κατ’ άλλους «πειρατικής» μουσικής, χωρίς η ίδια να παραβιάζει κανένα δικαίωμα δημιουργού αφού ούτε διέθετε ούτε αντέγραφε η ίδια κομμάτια μουσικής, αλλά λειτουργούσε ως ο συνδετικός κρίκος μεταξύ των χρηστών έχοντας δημιουργήσει το κατάλληλο πρόγραμμα ώστε να μπορούν, αφού συνδεθούν με την σελίδα της Napster, να ανταλλάξουν τραγούδια μεταξύ τους. Ωστόσο, η εταιρία αποτέλεσε το αντικείμενο πολλαπλών διώξεων, κυρίως από μέρους των δισκογραφικών εταιριών και διέκοψε τη λειτουργία της.

2.2     Τα έργα που προστατεύονται στο διαδίκτυο είναι καταρχήν τα γραπτά έργα όπως τα email. Έτσι απαγορεύονται ηλεκτρονικά μηνύματα που περιλαμβάνουν προστατευόμενο έργο χωρίς την άδεια του δημιουργού. Επίσης τα ηχητικά και οπτικοακουστικά έργα προστατεύονται αυτοτελώς.  Οι  εικόνες και οι φωτογραφίες, τυγχάνουν και αυτές προστασίας στο διαδίκτυο. Ακόμα τα προϊόντα λογισμικού τα οποία θεωρούνται έργα τέχνης, καθώς και η ιστοσελίδα η οποία αρκεί να συνιστά προσωπικό πνευματικό δημιούργημα προστατεύονται ως προϊόντα πνευματικής ιδιοκτησίας.
3. Προστασία των δικαιωμάτων πνευματικής ιδιοκτησίας

3.1  Διεθνώς

Η διεθνής προστασία των πνευματικών δικαιωμάτων στηρίζεται σε 3 μεγάλες πολυμερείς συμφωνίες. Τη διεθνή σύμβαση της Βέρνης (1886 –αναθεωρήθηκε το 1971) , τη Διεθνή σύμβαση της Ρώμης (1961) και τη συμφωνία TRIPS (1993), η οποία υπογράφηκε στα πλαίσια της ίδρυσης του ΠΟΕ (1993), και η οποία αναγνωρίζει τα προγράμματα Η/Υ και τις βάσεις δεδομένων ως αντικείμενα πνευματικής ιδιοκτησίας. Προκειμένου οι ρυθμίσεις όμως να είναι επαρκείς για τα προβλήματα που δημιουργεί η ψηφιακή τεχνολογία στη διπλωματική διάσκεψη της Γενεύης (1996) στο πλαίσιο του Παγκόσμιου Οργανισμού Διανοητικής Ιδιοκτησίας (WIPO) υιοθετήθηκαν δύο νέες συνθήκες, γνωστές ως Συνθήκες Internet, η Συνθήκη WIPO για την πνευματική ιδιοκτησία και η Συνθήκη WIPO για τις ερμηνείες – εκτελέσεις και τα φωνογραφήματα, όπου αναγνωρίζεται ρητά η προστασία των προγραμμάτων Η/Υ και των βάσεων δεδομένων.

3.2 Κοινοτική Προστασία

3.2.1. Οδηγίες γενικά για την πνευματική ιδιοκτησία

α) Η οδηγία 91/250/ΕΟΚ για τη νομική προστασία των προγραμμάτων ηλεκτρονικών υπολογιστών καθιέρωσε την εξομοίωση των προγραμμάτων αυτών προς τα έργα του λόγου και επέβαλε την προστασία τους κατά το δίκαιο της πνευματικής ιδιοκτησίας. H οδηγία ορίζει ως ανώτατο χρόνο προστασίας των προγραμμάτων η/υ την 50ετία, η οποία αρχίζει να «τρέχει» είτε από τον θάνατο του (τελευταίου) δικαιούχου είτε από την πρώτη θέση σε κυκλοφορία του προγράμματος, αν δικαιούχος είναι νομικό πρόσωπο.

β) Η οδηγία 92/100/ΕΟΚ για το δικαίωμα εκμίσθωσης και δανεισμού και ορισμένα συγγενικά δικαιώματα προς την πνευματική ιδιοκτησία στον τομέα των προϊόντων διάνοιας θεσπίζει, μεταξύ άλλων, 

· το δικαίωμα συναίνεσης ή απαγόρευσης για την εκμίσθωση, δανεισμό και αναπαραγωγή των έργων που προστατεύονται από πνευματική ιδιοκτησία, συνοδευόμενο από 

· την αρχή της ΜΗ ΕΞΑΝΤΛΗΣΗΣ των παραπάνω δικαιωμάτων από οποιαδήποτε πράξη πώλησης ή άλλης διανομής. Δηλ. το γεγονός ότι πωλείται στο εμπόριο μια βιντεοκασέτα, δεν σημαίνει ότι μπορεί ο καθένας να την προβάλει δημόσια, αντιγράφει, δανείζει κ.ο.κ, η πώληση αφενός και η αναπαραγωγή/ενοικίαση κτλ είναι δύο διαφορετικές οδοί εκμετάλλευσης του ίδιου έργου

· το δικαίωμα εύλογης αμοιβής του καλλιτέχνη (από τον παραγωγό) από την οποία δεν χωρά παραίτηση

γ) Η οδηγία 93/83/ΕΟΚ αναφέρεται στο συντονισμό ορισμένων κανόνων της πνευματικής ιδιοκτησίας και συγγενικών δικαιωμάτων που εφαρμόζονται στη δορυφορική και καλωδιακή ραδιοτηλεοπτική αναμετάδοση. Η οδηγία αυτή βασικά επεκτείνει τα δικαιώματα των παραπάνω οδηγιών κατά την δορυφορική και ενσύρματη αναμετάδοση των έργων και προβλέπει ειδικές ρυθμίσεις για την (συλλογική) διαχείριση και αδειοδότηση των δικαιωμάτων αυτών. Επίσης, ορίζει, σε κάθε περίπτωση ποιο είναι το αρμόδιο κράτος μέλος για την εφαρμογή των σχετικών κανόνων.

Όλες οι παραπάνω οδηγίες δεν αφορούν συγκεκριμένα θέματα διαδικτύου, όμως τυγχάνουν εφαρμογής και σε ζητήματα που ανακύπτουν από τις διαδικτυακές μεταδόσεις.

3.2.2. Οδηγίες με ειδική εφαρμογή στην ΚτΠ

α) Σημαντική είναι η οδηγία 96/9/ΕΚ για τη νομική προστασία των βάσεων δεδομένων, μιας και το διαδίκτυο ως χώρος διασύνδεσης διαφόρων βάσεων δεδομένων αποτελεί προνομιακό πεδίο εφαρμογής της οδηγίας αυτής. Η οδηγία αυτή προβλέπει ότι οι βάσεις δεδομένων καλύπτονται 

· από δικαιώματα πνευματικής ιδιοκτησίας, στο βαθμό που υπάρχει έστω και περιορισμένη πρωτοτυπία, όσον αφορά στην δόμηση, οργάνωση και παρουσίαση της πληροφορίας, το λειτουργικό, δηλαδή, μέρος της βάσης δεδομένων και

· από ένα δικαίωμα «ειδικής φύσης» sui generis το οποίο καλύπτει την ίδια την πληροφορία που περιέχεται στη βάση δεδομένων, ακόμη κι αν δεν είναι ιδιαίτερα πρωτότυπη. Το δικαίωμα αυτό έχει διάρκεια μόνον 15 έτη από την πρώτη δημοσιοποίηση της βάσης δεδομένων.

Η οδηγία 96/9/ΕΟΚ μεταφέρθηκε με καθυστέρηση στην ελληνική έννομη τάξη με το άρθρο 7 του ν. 2819/00, το οποίο τροποποίησε σχετικά την βασική ελληνική νομοθεσία για την πνευματική ιδιοκτησία, τον ν. 2121/93.

β) Τέλος, η οδηγία 2001/29  αφορά ειδικά στην εναρμόνιση ορισμένων θεμάτων πνευματικής ιδιοκτησίας και συγγενικών δικαιωμάτων στην κοινωνία των πληροφοριών. 

Τα θέματα που ρυθμίζονται είναι τα εξής: 

· το δικαίωμα αναπαραγωγής, σύμφωνα με το οποίο οι δημιουργοί, οι ερμηνευτές ή εκτελεστές καλλιτέχνες, οι παραγωγοί φωνογραφημάτων και οπτικοακουστικών έργων καθώς και οι ραδιοτηλεοπτικοί οργανισμοί έχουν το αποκλειστικό δικαίωμα να επιτρέπουν ή να απαγορεύουν, άμεσα ή έμμεσα, προσωρινά ή οριστικά την αναπαραγωγή με οποιοδήποτε μέσο και μορφή εν όλω ή εν μέρει των έργων ή των εισφορών τους.

· το δικαίωμα παρουσίασης στο κοινό συμπεριλαμβανομένης και της κατ’ αίτηση μετάδοσης, δίνει στους δημιουργούς τη δυνατότητα να επιτρέπουν ή να απαγορεύουν την παρουσίαση στο κοινό των έργων τους με ενσύρματα ή ασύρματα μέσα, καθώς και να θέτουν σε διάθεση τα έργα τους στο κοινό με τέτοιο τρόπο ώστε οποιοσδήποτε από το κοινό να μπορεί να έχει πρόσβαση σ’ αυτά στον τόπο και στο χρόνο της προσωπικής του επιλογής.

·  το δικαίωμα διανομής, βάσει του οποίου οι δημιουργοί μπορούν να διανέμουν τα έργα τους στο κοινό με οποιαδήποτε μορφή μέσω πώλησης ή με άλλο τρόπο.

· οι εξαιρέσεις από το δικαίωμα αναπαραγωγής και παρουσίασης στο κοινό. Εξαίρεση στο δικαίωμα αναπαραγωγής υπάρχει όταν πρόκειται για προσωρινές πράξεις αναπαραγωγής οι οποίες αποτελούν αναπόσπαστο μέρος μιας τεχνολογικής μεθόδου με αποκλειστικό σκοπό να καταστεί δυνατή η χρήση του έργου και εφόσον οι πράξεις αυτές δεν έχουν καμιά ανεξάρτητη οικονομική σημασία. Επίσης το  δικαίωμα αναπαραγωγής και παρουσίασης στο κοινό μπορεί να περιοριστεί: α) για εκπαιδευτικούς ή ερευνητικούς σκοπούς εφόσον αναφέρεται η πηγή, β) προς όφελος ατόμων με αναπηρία εφόσον η χρήση συνδέεται άμεσα με το πρόβλημα και δεν έχει εμπορικό σκοπό, γ) για την παρουσίαση γεγονότων της επικαιρότητας και με την προϋπόθεση της αναφοράς της πηγής, δ) για την άσκηση κριτικής ή κατά την επιθεώρηση του τύπου εφόσον το έργο έχει νομίμως γίνει προσιτό στο κοινό, αναφέρεται η πηγή και η παράθεση αποσπασμάτων είναι σύμφωνη με τα χρηστά ήθη, ε) για τη δημόσια ασφάλεια ή στο πλαίσιο διοικητικών ή δικαστικών διαδικασιών. 

· οι υποχρεώσεις σχετικά με τις πληροφορίες για την (ηλεκτρονική) διαχείριση των δικαιωμάτων,

· καθώς και οι κυρώσεις και τα μέσα προστασίας έναντι της προσβολής των δικαιωμάτων.

Η οδηγία αυτή μεταφέρθηκε στο εσωτερικό μας δίκαιο με το άρθρο 81 του «πολυνόμου» 3057/2002, το οποίο τροποποίησε σχετικά την βασική νομοθεσία της χώρας μας, δηλ. τον ν. 2121/93.

3.3   Το νομοθετικό πλαίσιο για την προστασία της πνευματικής δημιουργίας στη χώρα μας               

Το υφιστάμενο νομοθετικό πλαίσιο που αποτελείται κυρίως από το ν. 2121/93 διαπνέεται από τα σύγχρονα ρεύματα αλλά η ρυθμιστική του ικανότητα επανεξετάζεται διαρκώς ενόψει των εξελίξεων στην ψηφιακή τεχνολογία και με αναφορά στα νέα προϊόντα και τις υπηρεσίες που χρήζουν προστασίας (είτε πρόκειται για υπηρεσίες on-line είτε πρόκειται για φυσικούς φορείς περιεχομένου όπως τα cd-rom κλπ.). Η «Συνθήκη του Παγκόσμιου Οργανισμού για τα Πνευματικά Δικαιώματα για τα Συγγραφικά Δικαιώματα» και η «Συνθήκη για τις Εκτελέσεις και τις Εγγραφές Ήχου», εκσυγχρονίζει σε σημαντικό βαθμό τη διεθνή προστασία της πνευματικής ιδιοκτησίας. 

Ο ν. 2121/93 έχει σαν βάση τις παραπάνω συνθήκες και όλα τα δικαιώματα που προβλέπονται σ’ αυτές έχουν αναγνωρισθεί και καθιερωθεί από την ελληνική νομοθεσία. Περιέχει διατάξεις που θα αποτελέσουν τη βάση για δίκαιες συνθήκες συναλλαγών όσον αφορά την πνευματική ιδιοκτησία στην ψηφιακή εποχή και κατά τούτο αποτελούν σημείο αναφοράς για την αναθεώρηση της κοινοτικής και εθνικής νομοθεσίας.

 Προβλέπει ρητά ότι η πνευματική ιδιοκτησία περιλαμβάνει δύο επιμέρους δικαιώματα, το ηθικό και το περιουσιακό ενώ μεταξύ των έργων συμπεριλαμβάνονται και τα προγράμματα ηλεκτρονικών υπολογιστών.

 Το μεν ηθικό δικαίωμα έχει προσωπικό χαρακτήρα και αποσκοπεί στην προστασία του προσωπικού δεσμού του δημιουργού με το έργο του ενώ το περιουσιακό έχει οικονομική αξία και είναι δεκτικό εκμετάλλευσης. Οι εξουσίες που απαρτίζουν το περιουσιακό δικαίωμα είναι η εξουσία αναπαραγωγής, η εξουσία θέσης σε κυκλοφορία, η εξουσία εκμίσθωσης, η εξουσία παρουσίασης στο κοινό και η εξουσία ραδιοτηλεοπτικής μετάδοσης. Σημειώνεται, ότι στο νόμο αυτό, η έννοια της αναπαραγωγής είναι ευρεία και καλύπτει οποιοδήποτε μέσο, όπως μηχανικά, ηχητικά, μαγνητικά, κινηματογραφικά, ηλεκτρονικά, ψηφιακά, φωτοχημικά. Από την άλλη πλευρά το ηθικό δικαίωμα απαρτίζεται από την εξουσία δημοσίευσης, αναγνώρισης της πατρότητας, περιφρούρησης της ακεραιότητας του έργου καθώς και την εξουσία προσπέλασης και υπαναχώρησης. 

Σύμφωνα πάντα με τον άνω νόμου δεν προστατεύεται η ίδια η σύνδεση με το διαδίκτυο αλλά τα δεδομένα που διακινούνται μέσω του διαδικτύου και εφόσον αποτελούν προσωπικό πνευματικό δημιούργημα.
 Επίσης προστατεύονται μέσα από τις διατάξεις του και οι βάσεις δεδομένων ως συλλογές έργων ή απλών γεγονότων και στοιχείων εφόσον η επιλογή ή η διευθέτησή του περιεχομένου τους είναι πρωτότυπη.

 Προβλέπεται εξάλλου και η καταβολή μιας εύλογης αμοιβής υπέρ των δημιουργών και των δικαιούχων συγγενικών δικαιωμάτων, η οποία αντιστοιχεί σε ένα ποσοστό επί της αξίας των συσκευών αναπαραγωγής ή άλλων παρόμοιων μέσων. Η αμοιβή αυτή για τους Η/Υ προσδιορίσθηκε σε ποσοστό 2% της αξίας τους.

 Σημαντικό σημείο στο νόμο είναι και η διάρκεια της πνευματικής ιδιοκτησίας η οποία διαρκεί όλη τη ζωή του δημιουργού και 70 χρόνια μετά το θάνατό του. Ο παραπάνω νόμος μπορεί να θεωρηθεί ότι προστατεύει ικανοποιητικά το ηλεκτρονικό ταχυδρομείο, τα άρθρα που διαδίδονται μέσω διαδικτύου, τα οπτικοακουστικά έργα τις ψηφιακές εικόνες καθώς και τις βάσεις δεδομένων. 

Μάθημα 10 :

Δημιουργία θεσμικού πλαισίου για την ανάπτυξη του ηλεκτρονικού εμπορίου

1. Η οδηγία 1999/93/ΕΚ για τις ηλεκτρονικές υπογραφές και το π.δ. 150/2001

1.1.  Πεδίο εφαρμογής

Η οδηγία 1999/93/ΕΚ, αναγνωρίζοντας τη θεμελιώδη σημασία των ηλεκτρονικών υπογραφών ως προϋπόθεσης για την ανάπτυξη του ηλεκτρονικού εμπορίου, θεσπίζει ένα πλαίσιο αναγνώρισης των υπογραφών αυτών. Σύμφωνα με την κανονιστική της φύση και με τη «νέα προσέγγιση» εναρμόνισης που ακολουθεί η ΕΕ ήδη από το 1986, παρεμβαίνει ρυθμιστικά μόνον στο βαθμό που δικαιολογείται από την ελεύθερη κυκλοφορία των υπηρεσιών της κοινωνίας της πληροφορίας στην ΕΕ. Έτσι, αφενός αφήνει χωρίς ρύθμιση πολλά ζητήματα που άπτονται της λειτουργίας των ηλεκτρονικών υπογραφών και αφετέρου, ακόμα και στα θέματα τα οποία ρυθμίζει, προβαίνει σε ελάχιστη ρύθμιση, σεβόμενη την λεγόμενη «θεσμική» και «διαδικαστική» αυτονομία των κρατών μελών.

Κύρια συνέπεια των παραπάνω είναι ότι οι ρυθμίσεις της οδηγίας έχουν βασικά τυπικό και όχι ουσιαστικό χαρακτήρα. Έτσι, ρητά ορίζεται στο πρώτο άρθρο της ότι η οδηγία «δεν καλύπτει πτυχές που αφορούν τη σύναψη και την ισχύ συμβάσεων ή άλλων νομικών υποχρεώσεων που διέπονται από απαιτήσεις ως προς τον τύπο … και δεν θίγει κανόνες και περιορισμούς σχετικά με τη χρήση εγγράφων». Συνεπώς, δεν επεμβαίνει στο δικονομικό ή στο δίκαιο αποδείξεως των κρατών, αλλά περιορίζεται στο να εναρμονίσει τους όρους σύμφωνα με τους οποίους οι ηλεκτρονικές υπογραφές μπορούν να ενταχθούν στην έννομη τάξη των κρατών.

Περαιτέρω, το πεδίο εφαρμογής της οδηγίας είναι συμπληρωματικό, τόσο νομοτεχνικά όσο και ουσιαστικά, προς εκείνο της οδηγίας 2000/31/ΕΚ για το ηλεκτρονικό εμπόριο. Έτσι, λ.χ. ενώ η οδηγία «ηλεκτρονικό εμπόριο» προβλέπει τους όρους ευθύνης – και κυρίως απαλλαγής ευθύνης – των παρόχων ηλεκτρονικών υπηρεσιών, η οδηγία «ηλεκτρονικές υπογραφές» θεσπίζει ειδικούς κανόνες ευθύνης για τους παρόχους ηλεκτρονικών πιστοποιητικών
. Ομοίως, ενώ η οδηγία «ηλεκτρονικές υπογραφές» εξομοιώνει, κάτω από προϋποθέσεις, τις ηλεκτρονικές με τις χειρόγραφες υπογραφές, η οδηγία «ηλεκτρονικό εμπόριο» προβλέπει σειρά συμβάσεων οι οποίες δεν μπορούν να συναφθούν ηλεκτρονικά, και άρα εισάγει εξαίρεση στο πεδίο εφαρμογής της πρώτης οδηγίας
. Συνεπώς, είναι αναγκαίο το πεδίο εφαρμογής της οδηγίας για τις ηλεκτρονικές υπογραφές να ερευνάται πάντα σε συνδυασμό με εκείνο της οδηγίας για το ηλεκτρονικό εμπόριο.

Τέλος, πρέπει να σημειωθεί ότι το πεδίο εφαρμογής της οδηγίας για τις ηλεκτρονικές υπογραφές περιορίζεται ρητά αφενός από εκείνο της οδηγίας 93/13/ΕΟΚ σχετικά με τις καταχρηστικές ρήτρες των καταναλωτικών συμβάσεων
 και αφετέρου από εκείνο της οδηγίας 95/46/ΕΚ για την προστασία των προσωπικών δεδομένων
. Η οδηγία αυτή έχει μεταφερθεί εγκαίρως στο εθνικό μας δίκαιο με το π.δ. 150/2001
.

1.2 Τρία επίπεδα ηλεκτρονικών υπογραφών

Η οδηγία για τις ηλεκτρονικές υπογραφές ρυθμίζει κάθε είδους ηλεκτρονική υπογραφή, ανεξάρτητα από την ακολουθούμενη τεχνική. Συνεπώς, από την άποψη του κανονιστικού της πεδίου, η οδηγία μπορεί να χαρακτηριστεί ως «τεχνικά ουδέτερη» (medium neutral). Ωστόσο, οι έννομες συνέπειες που αναγνωρίζει στις ηλεκτρονικές υπογραφές είναι συνάρτηση της ακολουθούμενης τεχνικής. Οπότε, από άποψης κανονιστικού περιεχομένου η οδηγία δεν είναι «τεχνικά ουδέτερη»
. Πιο συγκεκριμένα, η οδηγία, ήδη σε επίπεδο ορισμών, διαχωρίζει ανάμεσα στην «ηλεκτρονική υπογραφή» και στην «προηγμένη ηλεκτρονική υπογραφή».

1.2.1. Ηλεκτρονική υπογραφή (απλή)

Η απλή ηλεκτρονική υπογραφή συνίσταται σε οποιαδήποτε δεδομένα σε ηλεκτρονική μορφή που είναι σχετιζόμενα με άλλα ηλεκτρονικά δεδομένα και χρησιμεύουν ως μέθοδος απόδειξης γνησιότητας. Έτσι, λ.χ. ως απλή ηλεκτρονική υπογραφή μπορεί να θεωρηθεί μια φωτογραφία του υπογράφοντος η οποία αποστέλλεται ηλεκτρονικά μαζί με το «υπογραφόμενο» κείμενο, μια χειρόγραφη υπογραφή η οποία έχει σαρωθεί και αποστέλλεται ηλεκτρονικά μαζί με το κείμενο, κάποια άλλη διάταξη υπογραφής που βασίζεται σε συμμετρική κρυπτογραφία ή σε βιομετρία κ.α.

Η υπογραφή αυτή αναγνωρίζεται καθώς «τα κράτη μέλη διασφαλίζουν ότι δεν απορρίπτεται η νομική ισχύς και το παραδεκτό» μιας τέτοιας υπογραφής (άρθρο 5§2 της οδηγίας). Ωστόσο, η αρνητική διατύπωση της οδηγίας αφήνει σημαντικά περιθώρια ευελιξίας στα κράτη. Τούτο σημαίνει ότι, εκτός αν ορίζεται διαφορετικά, τα έννομα αποτελέσματά της είναι περιορισμένα, καθώς αυτή δεν αποτελεί πλήρη απόδειξη ούτε του περιεχομένου ούτε της χρονολογίας του «υπογραφόμενου» εγγράφου, αλλά συνιστά αποδεικτικό στοιχείο το οποίο εκτιμάται ελεύθερα από το εκάστοτε επιλαμβανόμενο δικαστήριο. Αυτόν άλλωστε τον ρόλο τους αναγνώρισε και ο έλληνας νομοθέτης στο π.δ. 150/2001, άρθρο 3§2.

1.2.2. Προηγμένη ηλεκτρονική υπογραφή 

Η προηγμένη ηλεκτρονική υπογραφή, με τα σημερινά τεχνικά δεδομένα αντιστοιχεί αποκλειστικά στην ψηφιακή υπογραφή. Ωστόσο, στην οδηγία αποφεύγεται μια τέτοια ρητή εξομοίωση, αλλά αντιθέτως ορίζονται περιγραφικά οι προϋποθέσεις που οφείλουν να πληρούνται από την «προηγμένη» υπογραφή, ώστε στην έννοια αυτή να μπορούν να περιληφθούν και μελλοντικές ασφαλέστερες τεχνικές
. 

Μια προηγμένη ηλεκτρονική υπογραφή, η οποία, α) φέρει τις ενδείξεις που αναφέρονται στο Παράρτημα Ι της οδηγίας και β) έχει εκδοθεί από πάροχο υπηρεσιών πιστοποίησης που πληροί τις προϋποθέσεις του Παραρτήματος ΙΙ της οδηγίας καλείται αναγνωρισμένο πιστοποιητικό. Αν το πιστοποιητικό αυτό γ) δημιουργείται από ασφαλή διάταξη δημιουργίας υπογραφής, σύμφωνα με το Παράρτημα ΙΙΙ της οδηγίας, τότε εξομοιώνεται πλήρως με τη χειρόγραφη υπογραφή (άρθρο 5 της οδηγίας).

1.2.3. Ηλεκτρονικές υπογραφές που εκδίδονται από διαπιστευμένους παρόχους

Εκτός από τις δύο παραπάνω κατηγορίες υπογραφών τις οποίες διαχωρίζει σαφώς, η οδηγία εισάγει και μια τρίτη, ατελή, κατηγορία. Αυτή συνδέεται με την δυνατότητα που αναγνωρίζεται στους παρόχους ηλεκτρονικών υπογραφών, να διαπιστεύονται εθελοντικά από κάποιον αρμόδιο δημόσιο ή ιδιωτικό φορέα. Η δυνατότητα αυτή αποσκοπεί «στην επίτευξη βελτιωμένου επιπέδου παροχής υπηρεσιών πιστοποίησης» (άρθρο 3§2 της οδηγίας). 

Συνεπώς, οι πάροχοι οι οποίοι είναι διαπιστευμένοι προσφέρουν πιστοποιητικά ανώτερου επιπέδου. Σχετικά με τα πιστοποιητικά (υπογραφές) αυτά δεν αποσαφηνίζεται από την οδηγία αν πρέπει να είναι «προηγμένα» ή αν μπορεί να είναι και «απλά», αλλά η εμπορική λογική οδηγεί, κατ’ αρχήν, στο συμπέρασμα ότι θα πρόκειται για προηγμένα. Τα προηγμένα αυτά πιστοποιητικά δεν έχουν, κατ’ αρχήν, διαφορετικές έννομες συνέπειες από τα προηγμένα πιστοποιητικά που δεν προέρχονται από διαπιστευμένους παρόχους. Αυτή είναι η φυσική συνέπεια του χαρακτήρα της διαπίστευσης ως «εθελοντικής»
. 

Ωστόσο, τα «διαπιστευμένα» πιστοποιητικά ενδέχεται να λειτουργήσουν ως market standards και ο μεγάλος όγκος των συναλλαγών να πραγματοποιείται μέσω τέτοιων πιστοποιητικών. Περαιτέρω, σύμφωνα με το άρθρο 3§7 της οδηγίας «τα κράτη μέλη δύνανται να εξαρτούν τη χρήση ηλεκτρονικών υπογραφών στο δημόσιο τομέα από ενδεχόμενες πρόσθετες απαιτήσεις». Τέτοια πρόσθετη απαίτηση θα μπορούσε ενδεχομένως να αποτελέσει λ.χ. α) η απαίτηση χρήσης «διαπιστευμένης» προηγμένης ηλεκτρονικής υπογραφής στις συναλλαγές με το δημόσιο β) η έκδοση πιστοποιητικών για τους υπαλλήλους και τους λειτουργούς του δημοσίου από Πάροχο Υπηρεσιών Πιστοποίησης που να πληροί συγκεκριμένες προϋποθέσεις.

1.3. Έννομες συνέπειες των ηλεκτρονικών υπογραφών

1.3.1. Θετικές συνέπειες

Όπως προκύπτει από τα παραπάνω, η οδηγία αναγνωρίζει δυο ειδών συνέπειες στις ηλεκτρονικές υπογραφές: στις μεν «απλές» εξασφαλίζει την αναγνώρισή τους, ως ατελούς αποδεικτικού μέσου, ενώ τις «προηγμένες»
 τις εξομοιώνει πλήρως με τις ιδιόχειρες υπογραφές. 

1.3.2. Περιορισμοί

Ωστόσο, δυο σειρές περιορισμών, συμβατικής και νόμιμης προέλευσης, μπορούν να επιβληθούν στη χρήση ηλεκτρονικών υπογραφών. 

Πρώτον, ο πάροχος ηλεκτρονικών πιστοποιητικών έχει το δικαίωμα να περιορίσει τη χρήση του εκδιδόμενου πιστοποιητικού, είτε αποκλείοντας κάποιες συγκεκριμένες πράξεις είτε περιορίζοντας το ποσό ευθύνης του, ανά πιστοποιητικό και συναλλαγή. Η εμπειρία σε παγκόσμιο επίπεδο καταδεικνύει ότι όλα τα ηλεκτρονικά πιστοποιητικά έχουν όριο ως προς το ύψος των συναλλαγών στις οποίες μπορούν να χρησιμοποιηθούν, ώστε να μπορεί ο πάροχος να υπολογίζει το ανώτατο όριο ευθύνης του και να ασφαλίζεται ανάλογα
. 

Δεύτερον, ο νομοθέτης των κρατών μελών μπορεί να προβλέψει ότι ορισμένοι τύποι συμβάσεων δεν μπορούν να συνάπτονται ηλεκτρονικά. Οι σχετικοί τύποι συμβάσεων απαριθμούνται εξαντλητικά στην οδηγία 2000/31/ΕΚ για το ηλεκτρονικό εμπόριο, άρθρο 9§2 και αναφέρονται 

α) στη μεταβίβαση δικαιωμάτων επί ακινήτων, 

β) στις συμβάσεις που προϋποθέτουν για την έγκυρη κατάρτισή τους τη συνδρομή δημόσιου οργάνου (δικαστηρίου, συμβολαιογράφου κλπ.), 

γ) στις συμβάσεις εγγυοδοσίας και 

δ) στις συμβάσεις οικογενειακού και κληρονομικού δικαίου. Τα κράτη μέλη έχουν, ως επί το πλείστον, κάνει χρήση της σχετικής δυνατότητας και έχουν θεσπίσει εξαιρέσεις. 

Προς την ίδια κατεύθυνση κινείται και το εκκρεμές – και ήδη υπερήμερο, από 17 Ιανουαρίου 2002 – σχέδιο π.δ. το οποίο πρόκειται να μεταφέρει στην ελληνική έννομη τάξη την εν λόγω οδηγία. Είναι ασαφές αν η κατά τα παραπάνω εξαίρεση καλύπτει και τις μονομερείς δικαιοπραξίες στους ίδιους τομείς του δικαίου, ή αν, συσταλτικά ερμηνευόμενη – ως εξαίρεση – περιορίζεται αποκλειστικά στις συμβάσεις
.

1.4. Πάροχοι ηλεκτρονικών υπογραφών – Ευθύνη

1.4.1. Μη πρότερη έγκριση – εθελοντική διαπίστευση

Η οδηγία βασίζεται στην αρχή της μη πρότερης έγκρισης των παρόχων πιστοποίησης (άρθρο 3§1 της οδηγίας). Σύμφωνα με την αρχή αυτή τα κράτη μέλη δεν μπορούν να θέτουν ως προϋπόθεση για την άσκηση της σχετικής δραστηριότητας την χορήγηση άδειας ή οποιασδήποτε άλλης έγκρισης. Ωστόσο, τα κράτη είναι υπεύθυνα για «την καθιέρωση κατάλληλου συστήματος που καθιστά δυνατή την επιτήρηση των εγκατεστημένων στο έδαφός τους παρόχων υπηρεσιών πιστοποίησης οι οποίοι εκδίδουν για το κοινό αναγνωρισμένα πιστοποιητικά» (άρθρο 3§3 της οδηγίας). Από τον συνδυασμό των παραπάνω διατάξεων φαίνεται πως η δημιουργία μητρώου στο οποίο να εγγράφονται υποχρεωτικά όλοι οι πάροχοι αναγνωρισμένων ηλεκτρονικών υπογραφών, όπως αυτή έχει θεσμοθετηθεί στη χώρα μας
, δεν αντιτίθεται στο γράμμα της οδηγίας. 

Ως αντιστάθμισμα για την μη ύπαρξη προηγούμενης άδειας και του συνεπαγομένου a priori ελέγχου, η οδηγία προβλέπει το σύστημα της εθελοντικής διαπίστευσης των παρόχων ηλεκτρονικών υπογραφών. Η διαπίστευση, με τη μορφή άδειας, δίνεται από κάποιον ιδιωτικό ή δημόσιο φορέα, ο οποίος είναι υπεύθυνος για τον καθορισμό των ειδικότερων δικαιωμάτων και υποχρεώσεων που συνδέονται με την άδεια αυτή, καθώς και για τον έλεγχο της τήρησής τους
. Τα προηγμένα πιστοποιητικά που προέρχονται από διαπιστευμένους παρόχους δεν θα έχουν διαφορετικά έννομα αποτελέσματα από τα «κοινά» προηγμένα πιστοποιητικά, αλλά θα προσφέρουν σημαντικότερες εγγυήσεις. Η διαπίστευση είναι προαιρετική και υπακιρετική και υπακτης αντικειμενικότητας, της μη διάκρισης και του ανοιχτού (απεριόριστου) αριθμού των διαπιστευμένων παρόχων (άρθρο 3§2 της οδηγίας).

1.4.2. Αναγνώριση παρόχων - πιστοποιητικών άλλων κρατών 

Σύμφωνα με την αρχή της ισοτιμίας και της αμοιβαίας αναγνώρισης, οι πάροχοι ηλεκτρονικών πιστοποιητικών που είναι εγκατεστημένοι σε κράτος μέλος όπου εφαρμόζονται οι όροι της οδηγίας, έχουν το δικαίωμα, χωρίς την επιβολή οποιουδήποτε επιπλέον όρου ή περιορισμού, να παρέχουν έγκυρα ηλεκτρονικά πιστοποιητικά σε φυσικά πρόσωπα εγκατεστημένα σε οποιοδήποτε άλλο κράτος μέλος. «Τα κράτη μέλη δεν μπορούν να περιορίσουν την παροχή υπηρεσιών πιστοποίησης που προέρχονται από άλλο κράτος μέλος στους τομείς που καλύπτονται από την … οδηγία». Προκειμένου να εξασφαλίζεται ελάχιστη ομοιογένεια μεταξύ των παρόχων, στο Παράρτημα ΙΙ της οδηγίας απαριθμούνται οι βασικοί όροι που οφείλουν να πληρούν οι πάροχοι ηλεκτρονικών πιστοποιητικών.

Είναι αδιάφορο αν τα ηλεκτρονικά πιστοποιητικά προέρχονται από πάροχο που είναι (εθελοντικά) διαπιστευμένος στη χώρα στην οποίαν είναι εγκατεστημένος
.

 Επίσης, από την οδηγία φαίνεται να είναι δυνατό ο πάροχος υπηρεσιών πιστοποίησης που είναι εγκατεστημένος σε ένα κράτος μέλος να ζητά και να λαμβάνει διαπίστευση από φορέα διαπίστευσης ο οποίος λειτουργεί σε άλλο κράτος μέλος
.

Τέλος, προβλέπεται πως τα αναγνωρισμένα ηλεκτρονικά πιστοποιητικά που εκδίδονται από παρόχους εγκατεστημένους σε τρίτες χώρες είναι νομικά ισοδύναμα με αυτά που εκδίδονται από τους παρόχους που βρίσκονται εντός της Κοινότητας αν (διαζευκτικά) α) ο πάροχος πληροί όλους τους όρους της οδηγίας, β) κάποιος κοινοτικός πάροχος εγγυάται για τον αλλοδαπό ή γ) προβλέπεται αναγνώριση δυνάμει διεθνούς συμφωνίας μεταξύ της Κοινότητας
 και τρίτων χωρών ή διεθνών οργανισμών.

1.4.3. Ευθύνη παρόχων

Οι πάροχοι ηλεκτρονικών πιστοποιητικών οφείλουν να διασφαλίζουν έναντι κάθε τρίτου συναλλασσόμενου α) την ακρίβεια και την πληρότητα των στοιχείων του πιστοποιητικού β) την ταυτότητα του υπογράφοντος και γ) ότι τα δεδομένα δημιουργίας υπογραφής (κώδικες, δημόσια κλειδιά κ.ο.κ) είναι συμβατά προς τα μέσα επαλήθευσης υπογραφής (υλικό ή λογισμικό, έξυπνες κάρτες κ.ο.κ). Τέλος, δ) ο πάροχος ευθύνεται για κάθε ζημιά που προξενείται σε τρίτον από τη χρήση πιστοποιητικού που έχει ανακληθεί, την ανάκληση του οποίου δεν κατέγραψε εγκαίρως ο πάροχος.

Για τα τέσσερα αυτά ζητήματα η ευθύνη του παρόχου είναι νόθος αντικειμενική, υπό την έννοια ότι προϋποθέτει πταίσμα από μέρους του, το οποίο όμως τεκμαίρεται και δεν χρειάζεται να αποδειχθεί από αυτόν που ζητά αποζημίωση
. Απεναντίας, ο πάροχος διατηρεί το δικαίωμα να αποδείξει ότι δεν ενήργησε αμελώς και να απαλλαγεί από την ευθύνη του. Για ζημία η οποία προκλήθηκε σε τρίτο συναλλασσόμενο κατά οποιονδήποτε άλλον τρόπο σχετιζόμενο με την χρήση ηλεκτρονικού πιστοποιητικού, ο πάροχος ευθύνεται κατά τους γενικούς κανόνες για την ευθύνη από αδικοπραξία (στη χώρα μας: 914 ΑΚ).

Ως χρονική στιγμή για την εκτίμηση της ύπαρξης πταίσματος (όπως λ.χ. ατέλεια του συστήματος, ανακρίβεια των δεδομένων, ελλιπής βαθμός ασφαλείας του ζεύγους ιδιωτικού και δημόσιου κλειδιού κ.ο.κ.) ορίζεται ο χρόνος έκδοσης του ηλεκτρονικού πιστοποιητικού και άρα δεν καλύπτεται ο επιγενόμενος κίνδυνος, ιδιαίτερα σημαντικός, αλλά και απρόβλεπτος σε χώρους υψηλής τεχνολογίας
.

Οι πάροχοι έχουν το δικαίωμα να περιορίσουν την ευθύνη τους με δύο τρόπους. Κατά πρώτον, μπορούν ρητά και κατά τρόπο αναγνωρίσιμο από τους τρίτους συναλλασσόμενους να ορίσουν περιορισμούς στη χρήση του πιστοποιητικού (ως προς τη χρονική του διάρκεια, ως προς τα είδη των επιτρεπόμενων συναλλαγών, κ.ο.κ). Κατά δεύτερον, οι πάροχοι ηλεκτρονικών πιστοποιητικών μπορούν να ορίσουν όριο στην αξία των συναλλαγών που μπορούν να συναφθούν με κάθε ένα πιστοποιητικό. Από τη διατύπωση της οδηγίας, σύμφωνα με την οποία «ο πάροχος υπηρεσιών πιστοποίησης δεν ευθύνεται για ζημίες που απορρέουν από την υπέρβαση αυτών των ορίων» (άρθρο 6§4, τελευτ. εδάφιο της οδηγίας) προκύπτει ότι η υπέρβαση του οριζομένου από τον πάροχο χρηματικού ορίου δεν συνιστά λόγο ακυρότητας της συναπτόμενης σύμβασης, αλλά αφήνει ακάλυπτα τα μέρη ως προς το ποσό που υπερβαίνει το οριζόμενο όριο.

1.5. Κρατική εποπτεία – συμμετοχή 

Όπως ήδη αναφέρθηκε, τα κράτη μέλη κατέχουν σημαντικό ρόλο στην εποπτεία και, εν δυνάμει, και στην λειτουργία της σχετικής αγοράς.

1.5.1. Εποπτεία

Όσον αφορά στην εποπτεία, τα κράτη έχουν τις εξής αρμοδιότητες:

· δημιουργία του θεσμικού πλαισίου που να εξασφαλίζει τα διαλαμβανόμενα στην οδηγία (άρθρο 19§1)

· ορισμός ή επιλογή φορέα που να ασκεί την απαραίτητη εποπτεία στους παρόχους ηλεκτρονικών πιστοποιητικών (άρθρο 3§4)

· ορισμός όρων και φορέα εθελοντικής διαπίστευσης των παρόχων ηλεκτρονικών υπογραφών (άρθρο 3§2)

· θέσπιση επιπλέον ειδικών προϋποθέσεων για χρήση ηλεκτρονικών υπογραφών στο δημόσιο (άρθρο 3§7)

· συνεργασία και συντονισμός με την Επιτροπή και με την «επιτροπή ηλεκτρονικής υπογραφής» η οποία συστήνεται βάσει του άρθρου 9 της οδηγίας (άρθρο 3§§5,6)

1.5.2. Συμμετοχή

Τα κράτη μέλη μπορούν, ανάλογα με τις πολιτικές, οικονομικές και κοινωνικές τους επιλογές, να συμμετάσχουν στην αγορά των ηλεκτρονικών υπογραφών. 

Έτσι, το γράμμα της οδηγίας φαίνεται να επιτρέπει στα κράτη να δημιουργούν τα ίδια Παρόχους ηλεκτρονικών πιστοποιητικών (άρθρο 2§11), είτε ανταγωνιστικά προς τους ιδιωτικούς, είτε αναγνωρίζοντάς τους αποκλειστικά δικαιώματα
. Περαιτέρω, προβλέπεται ρητά από την οδηγία (άρθρο 2§13), ότι η εθελοντική διαπίστευση γίνεται από «δημόσιο ή ιδιωτικό φορέα». Τέλος, και ο φορέας τον οποίον ορίζει το κράτος για να διαπιστώνει τη συμμόρφωση των παρόχων ηλεκτρονικών υπογραφών προς τις απαιτήσεις της οδηγίας, μπορεί να είναι δημόσιος ή ιδιωτικός (άρθρο 3§4, για τον φορέα αυτό βλ. αμέσως επόμενη παράγραφο).

1.6. Μέτρα εφαρμογής: απόφαση 2000/709/ΕΚ

Ειδικότερα, σχετικά με τις προϋποθέσεις που οφείλει να πληροί ο φορέας ο οποίος είναι υπεύθυνος για τη διαπίστωση συμμόρφωσης των παρόχων ηλεκτρονικών πιστοποιητικών προς τις απαιτήσεις δημιουργίας ασφαλών διατάξεων υπογραφής (άρθρο 3§4), όπως αυτές απαριθμούνται στο Παράρτημα ΙΙΙ της οδηγίας, η Επιτροπή, σε συνεργασία με την επιτροπή ηλεκτρονικής υπογραφής (άρθρο 9 της οδηγίας), έχει υιοθετήσει την απόφαση 2000/709/ΕΚ
. Σύμφωνα με την απόφαση αυτή, ο φορέας ο οποίος θα κληθεί να επιβλέψει την εφαρμογή του Παραρτήματος ΙΙΙ θα πρέπει α) αν αποτελεί μέρος άλλου οργανισμού να είναι, ωστόσο, εύκολα αναγνωρίσιμος β) να είναι οργανικά και οικονομικά ανεξάρτητος από τους παρόχους τους οποίους εποπτεύει γ) να απασχολεί ικανό προσωπικό – αριθμητικά και τεχνικά – που να μην εμπλέκεται με άλλη ιδιότητα στη σχετική αγορά και το οποίο να χαρακτηρίζεται από άρτια τεχνική κατάρτιση και αμεροληψία δ) να είναι οικονομικά ανεξάρτητος αλλά να μη συμμετέχει άμεσα στη σχετική αγορά δ) να λειτουργεί σύμφωνα με τις αρχές της διαφάνειας, της αμεροληψίας και της ίσης μεταχείρισης και ε) να διασφαλίζει το απόρρητο των πληροφοριών τις οποίες λαμβάνει.

2. Η οδηγία 2000/31/ΕΚ για το ηλεκτρονικό εμπόριο

Η οδηγία 2000/31/ΕΚ
 έχει πεδίο εφαρμογής ευρύτερο από αυτό της οδηγίας για τις ηλεκτρονικές υπογραφές και συνεπώς εφαρμόζεται συμπληρωματικά προς αυτήν, στον βαθμό που δεν υπάρχει αντίφαση μεταξύ των δύο. Στα σημεία όπου οι δυο οδηγίες φαίνεται να εισάγουν αντικρουόμενες ρυθμίσεις (λ.χ. για την ευθύνη του παρόχου ηλεκτρονικών υπηρεσιών), αναφορικά με τη ρύθμιση των ηλεκτρονικών υπογραφών κατισχύει η οδηγία για τις ηλεκτρονικές υπογραφές, η οποία έχει τον χαρακτήρα του ειδικότερου νόμου (lex specialis). Η ενσωμάτωση της οδηγίας αυτής, η οποία όφειλε να έχει πραγματοποιηθεί ήδη από τις 17 Ιανουαρίου 2002, εκκρεμεί ακόμα.

2.1 Πάροχοι υπηρεσιών (άρθρα 2-5)

Ακολουθώντας το ρυθμιστικό πρότυπο της οδηγίας για τις ηλεκτρονικές υπογραφές, η οδηγία για το ηλεκτρονικό εμπόριο θεσπίζει την «αρχή της μη αναγκαίας προηγούμενης άδειας» (άρθρο 4§1). Το κενό το οποίο ενδεχομένως προκύπτει ως προς την ασφάλεια των συναλλασσομένων, αναπληρώνεται, αφενός από μια εκτεταμένη υποχρέωση γνωστοποίησης πληροφοριών που βαρύνει τον ίδιο τον πάροχο (άρθρο 5) και, αφετέρου από την άσκηση κρατικής εποπτείας. 

Περαιτέρω, σύμφωνα με τις αρχές της εσωτερικής αγοράς, προβλέπεται ότι κάθε πάροχος ο οποίος είναι εγκατεστημένος σε ένα κράτος μέλος και συμμορφώνεται προς τις επιταγές της οδηγίας, μπορεί ελεύθερα να παρέχει διασυνοριακές υπηρεσίες στο σύνολο της κοινότητας. Η δυνατότητα αυτή μπορεί να περιοριστεί για λόγους δημόσιας τάξης, ασφάλειας και υγείας, υπό την προϋπόθεση ότι το κράτος που εισάγει περιορισμό ενημερώνει την Επιτροπή και έρχεται σε συνεννόηση με το κράτος προέλευσης του παρόχου.

2.2. Εμπορικές επικοινωνίες – διαφημίσεις (άρθρα 6-8)

Η οδηγία δημιουργεί ένα πρώτο πλαίσιο για τις εμπορικές επικοινωνίες με ηλεκτρονικά μέσα, το οποίο συμπληρώνεται, ιδιαίτερα όσον αφορά στις «αυτόματες κλήσεις χωρίς ανθρώπινη παρέμβαση» από την πρόσφατη οδηγία 2002/58/ΕΚ (άρθρο 13) για την προστασία της ιδιωτικής ζωής στις ηλεκτρονικές επικοινωνίες
. Σύμφωνα με την οδηγία για το ηλεκτρονικό εμπόριο, 

· η ηλεκτρονική εμπορική επικοινωνία καθώς και τα επί μέρους στοιχεία της (διαφημιζόμενος, τιμές, προσφορές, διαγωνισμοί κτλ) οφείλουν να είναι άμεσα αναγνωρίσιμα, ιδιαίτερα αν πρόκειται για «μη ζητηθείσα» (spam)

· οι φορείς που προβαίνουν σε μη ζητηθείσα ηλεκτρονική επικοινωνία οφείλουν να τηρούν και να συμβουλεύονται μητρώο με τα ονόματα όσων δεν επιθυμούν να λαμβάνουν τέτοιου είδους επικοινωνία. Ειδικότερα για την αποστολή μη ζητηθείσας ηλεκτρονικής επικοινωνίας με αυτόματα μέσα (χωρίς ανθρώπινη παρέμβαση) η οδηγία 2002/58/ΕΚ προβλέπει ότι επιτρέπεται μόνον σε συνδρομητές που έχουν δώσει εκ των προτέρων τη συγκατάθεσή τους

· η ηλεκτρονική εμπορική επικοινωνία οφείλει να σέβεται τους κανόνες δεοντολογίας των νομοθετικά κατοχυρωμένων επαγγελμάτων.

2.3. Ηλεκτρονικές συμβάσεις (άρθρα 9-11)

Το άρθρο 9 της οδηγίας για το ηλεκτρονικό εμπόριο συνδέεται άμεσα με την ρύθμιση των ηλεκτρονικών υπογραφών, καθώς θεσμοθετεί την ισχύ των ηλεκτρονικών συμβάσεων. Το άρθρο αυτό δεν αναφέρεται ρητά στις ηλεκτρονικές υπογραφές, αλλά προϋποθέτει την ύπαρξή τους ως στοιχείο σύναψης της σύμβασης με ηλεκτρονικά μέσα. Περαιτέρω, όπως ήδη αναφέρθηκε, στην δεύτερη παράγραφο της διάταξης αυτής προβλέπεται ο πιθανός αποκλεισμός ορισμένων συμβάσεων από την δυνατότητα ηλεκτρονικής σύναψης.

Περαιτέρω, προβλέπεται (άρθρο 10) ότι για την έγκυρη σύναψη ηλεκτρονικών συμβάσεων, ο φορέας ο οποίος έχει την πρωτοβουλία ή ο πάροχος ο οποίος προσφέρει την «πλατφόρμα» για τη σύναψη τέτοιων συμβάσεων οφείλει να παρέχει πληροφορίες, πριν από την σύναψη της σύμβασης, σχετικά με α) τα τεχνικά στάδια για την σύναψη και τα τεχνικά μέσα για την ενδεχόμενη διόρθωση στοιχείων της σύμβασης, β) το αν η σύμβαση θα αρχειοθετηθεί και αν θα εξασφαλίζεται πρόσβαση σε αυτήν και γ) τις γλώσσες σύναψης της σύμβασης. Ακόμα οφείλουν να δηλώνονται και να είναι προσβάσιμοι ηλεκτρονικά τυχόν κώδικες δεοντολογίας ή άλλοι συμβατικοί όροι. 

Τέλος (άρθρο 11), προβλέπεται η υποχρέωση αποστολής αποδεικτικού παραλαβής για κάθε ηλεκτρονική παραγγελία και ορίζεται ότι ως χρόνος λήψης της παραγγελίας και του αποδεικτικού – και άρα ως χρόνος σύναψης της ηλεκτρονικής σύμβασης – η στιγμή κατά την οποίαν τα μέρη στα οποία απευθύνονται έχουν πρόσβαση σε αυτά.

Όλοι οι παραπάνω όροι αναφέρονται σε συμβάσεις που συνάπτονται με καταναλωτές, ενώ μεταξύ επαγγελματιών μπορούν να γίνουν διαφορετικές συμφωνίες. Περαιτέρω, δεν εφαρμόζονται σε συμβάσεις που συνάπτονται αποκλειστικά μέσω ανταλλαγής ηλεκτρονικών μηνυμάτων.

2.4. Ευθύνη μεσαζόντων (άρθρα 12-15)

Με στόχο την ανάπτυξη της αγοράς ηλεκτρονικών υπηρεσιών θεσπίζεται περιορισμός της ευθύνης των παρόχων για τυχόν παράνομο ή βλαβερό ηλεκτρονικό περιεχόμενο, όταν αυτοί ενεργούν ως απλοί μεσάζοντες. Προβλέπεται ειδικότερα ότι ως μεσάζοντες ενεργούν α) όταν εξασφαλίζουν την απλή μετάδοση, β) όταν αποθηκεύουν σε κρυφή μνήμη ή γ) όταν απλά αποθηκεύουν υλικό. Σε κάθε μια από τις τρεις αυτές περιπτώσεις η ιδιότητα του απλού μεσάζοντα προϋποθέτει την μη συμμετοχή και την ουδετερότητα του παρόχου τόσο ως προς το περιεχόμενο όσο και ως προς τους αποδέκτες του, καθώς και την καταβολή εύλογης επιμέλειας για την μη διάχυση υλικού του οποίου ο βλαβερός ή παράνομος χαρακτήρας υπέπεσε στην αντίληψη του παρόχου.

Πάντως, το άρθρο 15 της οδηγίας απαλλάσσει τους παρόχους ηλεκτρονικών υπηρεσιών όχι μόνον από κάθε «γενική υποχρέωση ελέγχου» αλλά ακόμα και από «την υποχρέωση «δραστήριας αναζήτησης» γεγονότων ή περιστάσεων που να καταδεικνύουν ότι πρόκειται για παράνομο υλικό.

Είναι προφανές ότι οι παραπάνω αρχές δεν εφαρμόζονται στους ΠΥΠ, τουλάχιστον στα ζητήματα για τα οποία φέρουν νόθο αντικειμενική ευθύνη, μπορεί όμως να καλύπτουν άλλες πτυχές της ευθύνης τους.

2.5. Εφαρμογή (άρθρα 16-20)

Για την τήρηση των όρων της και γενικότερα για την ανάπτυξη του ηλεκτρονικού εμπορίου, η οδηγία αποδίδει ιδιαίτερη σημασία στην αυτορρύθμιση, κυρίως μέσω κωδίκων δεοντολογίας (άρθρο 16). Παράλληλα, ενθαρρύνει την ανάπτυξη μηχανισμών εξώδικης επίλυσης διαφορών, ακόμα και με αμιγώς ηλεκτρονικό τρόπο (άρθρο 17)
. Τέλος, διασφαλίζει την ύπαρξη αποτελεσματικών ενδίκων βοηθημάτων (άρθρο 18).

3. Η διάταξη του άρθρου 14 ν. 2672/1998 και το π.δ. 342/2002

Η διακίνηση ηλεκτρονικών εγγράφων μεταξύ των υπηρεσιών του δημοσίου, των Ν.Π.Δ.Δ. και των Ο.Τ.Α. ή μεταξύ αυτών και των ενδιαφερομένων φυσικών προσώπων, ΝΠΙΔ και ενώσεις προσώπων με ηλεκτρονικό ταχυδρομείο και τηλεομοιοτυπία διέπεται από τη διάταξη του άρθρου 14 ν. 2672/1998. Εντός του πεδίου εφαρμογής της ανωτέρω διάταξης εμπίπτουν τα έγγραφα που συντάσσονται από όργανα των υπηρεσιών του δημοσίου, των Ν.Π.Δ.Δ. και των Ο.Τ.Α. ή από φυσικά πρόσωπα, ΝΠΙΔ και ενώσεις προσώπων. Αναφέρεται δηλαδή η ανωτέρω διάταξη ιδίως στις αποφάσεις, στις γνωμοδοτήσεις, στα πιστοποιητικά, στις βεβαιώσεις, στα ερωτήματα, στις αιτήσεις, στις μελέτες, στα πρακτικά, στα στατιστικά στοιχεία, στα υπηρεσιακά σημειώματα, στις έγγραφες εισηγήσεις καθώς και στις απαντήσεις, τα οποία μπορούν να διακινούνται με τηλεομοιοτυπικό μήνυμα μεταξύ των υπηρεσιών του δημοσίου ή μεταξύ αυτών και φυσικών προσώπων. Μεταξύ των υπηρεσιών του δημοσίου, των Ν.Π.Δ.Δ. και των Ο.Τ.Α. διακινούνται με ηλεκτρονικό ταχυδρομείο, χωρίς ψηφιακή υπογραφή, μηνύματα που έχουν ως περιεχόμενο γνωμοδοτήσεις, ερωτήματα, αιτήσεις, απαντήσεις, εγκυκλίους, οδηγίες, εκθέσεις, μελέτες, πρακτικό, στατιστικά στοιχεία, υπηρεσιακά σημειώματα και έγγραφες εισηγήσεις. 

Περιορισμοί στη διακίνηση με ηλεκτρονικό τρόπο

Διακίνηση με ηλεκτρονικό τρόπο δεν είναι δυνατή στις ακόλουθες περιπτώσεις εγγράφων:

· απόρρητα έγγραφα

· έγγραφα που περιέχουν ευαίσθητα προσωπικά δεδομένα

· αιτήσεις, προσφορές και δικαιολογητικά συμμετοχής στις διαδικασίες πρόσληψης προσωπικού με οιαδήποτε σχέση, στους διαγωνισμούς ή διαδικασίες ανάθεσης δημόσιων έργων, μελετών, προμηθειών, παροχής υπηρεσιών ή σε άλλους διαγωνισμούς, οι οποίοι πραγματοποιούνται βάσει προκήρυξης, εκτός αν ορίζεται διαφορετικά από ειδικές διατάξεις ή την οικεία προκήρυξη ή πρόσκληση συμμετοχής. 

· έγγραφα των οποίων η υποβολή προβλέπεται σε πρωτότυπα ή επικυρωμένα αντίγραφα καθώς και έγγραφα που χρησιμοποιούνται ως δικαιολογητικά για την εξόφληση τίτλων πληρωμής

· τα πάσης φύσεως αποδεικτικά είσπραξης

Με αποφάσεις των αρμοδίων υπουργών δύνανται να εξαιρούνται και άλλες κατηγορίες εγγράφων. Σχετικές είναι οι ακόλουθες υπουργικές αποφάσεις: 

· Υ.Α Αριθ. 2/30049/0004 (ΦΕΚ, τ. Β., 462/28-4-1998) «Εξαίρεση εγγράφων και μηνυμάτων αρμοδιότητας του Γενικού Λογιστηρίου του κράτους από την, κατά τις διατάξεις των παρ. 3 και 4 του ν. 2672/1998 διακίνησή τους με ηλεκτρονικά μέσα» 

· Υ.Α Αριθ. Φ. 5/Β3/2427 (ΦΕΚ τ. Β, 462/28-4-1998) «Εξαίρεση διακίνησης εγγράφων για αναγνώριση τίτλων σπουδών από το ΔΙ.Κ.Α.Τ.Σ.Α. με ηλεκτρονικά μέσα». 

· Υ.Α. Αριθ. 1041022/472/0006Δ (ΦΕΚ, τ. Β., 486/ 28-4-1999) «Εξαίρεση εγγράφων και μηνυμάτων αρμοδιότητας του Υπουργείου Οικονομικών, από την κατά τις διατάξεις των παρ. 3 και 4 του άρθρου 14 του ν. 2672/1998 διακίνησή τους με ηλεκτρονικά μέσα» 

Η διακίνηση μηνυμάτων ηλεκτρονικού ταχυδρομείου μπορεί τέλος να επεκτείνεται με προεδρικό διάταγμα. Η επέκταση αυτή επιτρέπεται, όμως, μόνο σε μηνύματα που φέρουν ψηφιακή υπογραφή. 

Κατ' εξουσιοδότηση της παραπάνω διάταξης του νόμου 2672/98 εκδόθηκε πρόσφατα το π.δ. 342/2002 (284 Α), το οποίο επεκτείνει τη χρήση της ηλεκτρονικής υπογραφής. Σύμφωνα με το π.δ. αυτό, μεταξύ των υπηρεσιών του Δημοσίου, των Ν.Π.Δ.Δ. και των Ο.Τ.Α, ή μεταξύ αυτών και φυσικών ή νομικών προσώπων ιδιωτικού δικαίου, μπορούν να διακινούνται ηλεκτρονικά αποφάσεις πιστοποιητικά και βεβαιώσεις, εφόσον φέρουν ψηφιακή (=προηγμένη ηλεκτρονική) υπογραφή. Απεναντίας, για τα έγγραφα τα οποία δεν παράγουν άμεσα έννομα αποτελέσματα (γνωμοδοτήσεις, αντίγραφα πρακτικών, εισηγήσεις και εκθέσεις), η ψηφιακή υπογραφή απαιτείται μόνον όταν αυτά διακινούνται από τις υπηρεσίες του δημοσίου προς τα πρόσωπα ιδιωτικού δικαίου, ενώ μεταξύ των υπηρεσιών του δημοσίου τα έγγραφα αυτά μπορούν να διακινούνται και χωρίς ψηφιακή υπογραφή.

Συμπλήρωμα: 

Η ΚτΠ ως συνταγματικά προστατευόμενο αγαθό: 

το άρθρο 5 Α(2) του νέου Συντάγματος*
Η διάταξη του άρθρου 5 Α(2) Σ αποτέλεσε το αντικείμενο σύντομων, αλλά και ιδιαίτερα έντονων, συζητήσεων από την Z’ Αναθεωρητική Βουλή. Η πλειοψηφία πρότεινε τη διάταξη αυτή, προκειμένου «χωρίς επαρχιωτισμούς και μικρομεγαλισμούς, να εξοπλίσουμε το Σύνταγμα της χώρας με όλες τις αναγκαίες προγνώσεις που μπορούν να υποδεχθούν και να ρυθμίσουν με προοπτική τα [νεοτερικά] φαινόμενα αυτά, τα οποία βλέπουμε ότι απασχολούν τη διεθνή κοινή γνώμη, χωρίς να υπάρχουν θεσμικές απαντήσεις ούτε από τους διεθνείς οργανισμούς, ούτε από τα συντάγματα πολλών ανεπτυγμένων βιομηχανικών χωρών»
. Απεναντίας, η μειοψηφία υποστήριζε ότι «δεν έχουμε κανένα λόγο να βάλουμε ευχολόγιο τέτοιου είδους στο Σύνταγμα»
. Γεγονός είναι, ωστόσο, ότι η διάταξη αυτή περιβάλλεται πλέον τη συνταγματική ισχύ και έχει περιεχόμενο αυτόνομο, ανεξάρτητο από τη βούληση του συνταγματικού νομοθέτη. Βούληση η οποία, άλλωστε, δε μπόρεσε να διαφανεί επακριβώς κατά τη διαδικασία αναθεώρησης, καθώς η συζήτηση της οικείας διάταξης υπήρξε ιδιαίτερα ελλειπτική. Ως κύριος λόγος για την απουσία ουσιαστικού διαλόγου επί της διάταξης αυτής κρίνεται ότι αποτελεί η ίδια η ασάφεια που περιβάλλει την έννοια της ΚτΠ.

1. Ορισμός – συστατικά της ΚτΠ 

Πλήρης ορισμός της ΚτΠ είναι πολύ δύσκολο να δοθεί. Είναι αξιοσημείωτο ότι, ενώ ο όρος χρησιμοποιείται κατά κόρον τόσο στον πολιτικό λόγο όσο και στα επιστημονικά κείμενα, σπάνιες έως ανύπαρκτες είναι οι προσπάθειες ορισμού και οριοθέτησης του
. Και τούτο, παρά το γεγονός ότι ο όρος χρησιμοποιείται επίσημα ήδη από το 1971, όταν η κυβέρνηση της Ιαπωνίας έθετε την «κοινωνία της πληροφορίας» ως εθνικό στόχο για το έτος 2000
. Κοινό παρονομαστή όλων των εκφραζόμενων απόψεων, ωστόσο, αποτελεί ο έντονα ρευστός και ευμετάβλητος χαρακτήρας των συστατικών της ΚτΠ. Συνεπώς, στα πλαίσια της παρούσας μελέτης θα αποφύγουμε, ως αλυσιτελή, κάθε προσπάθεια ορισμού της έννοιας της ΚτΠ και θα περιοριστούμε στην περιγραφή των βασικών της συστατικών.

Δύο είναι τα κύρια χαρακτηριστικά της επερχόμενης κοινωνίας η οποία στηρίζεται στις νέες τεχνολογίες πληροφορίας και επικοινωνίας (Information and Communication Technologies = ICTs). Η ΚτΠ είναι μια κοινωνία «δικτυωμένη», στην οποία κεντρική θέση κατέχει η πληροφορία
.

Κατά πρώτον, η ΚτΠ χαρακτηρίζεται από την ύπαρξη και ραγδαία ανάπτυξη τηλεπικοινωνιακών δικτύων με ολοένα ευρύτερη γεωγραφική κάλυψη. Τα δίκτυα αυτά μπορούν να ενταχθούν σε κατηγορίες αναλόγως με τις τεχνικές τους προδιαγραφές, με τα λειτουργικά τους χαρακτηριστικά και με την ευρύτητα πρόσβασης σε αυτά. Σύμφωνα με τις τεχνικές τους προδιαγραφές τα τηλεπικοινωνιακά δίκτυα διακρίνονται σε ενσύρματα (χαλκού, οπτικής ίνας ή ευρέως φάσματος), ασύρματα (ραδιοσυχνότητες) και δορυφορικά (σταθμός εκπομπής – δορυφόρος – σταθμός λήψης). Σύμφωνα με τα λειτουργικά τους χαρακτηριστικά τα δίκτυα διακρίνονται, ανάλογα με την «εξυπνάδα» τους, σε απλά δίκτυα μεταφοράς και δίκτυα (υπηρεσιών) προστιθέμενης αξίας (Value Added Networks, VANs) και ανάλογα με τη γεωγραφική τους κάλυψη, σε γενικά και τοπικά (Local Area Networks, LANs). Τέλος, σύμφωνα με την ευρύτητα πρόσβασης ένα δίκτυο εσωτερικό σε μια επιχείρηση ή έναν οργανισμό ονομάζεται Intranet, ένα δίκτυο το οποίο επιτρέπει τη σύνδεση τρίτων με το Intranet μιας επιχείρησης ή οργανισμού ονομάζεται Extranet, ενώ το σύνολο των διασυνδεδεμένων δικτύων καλείται Internet. Στην απόληξη των δικτύων αυτών μπορεί να υπάρχουν κάθε είδους τερματικά, κυρίως η/υ, αλλά και τηλεοράσεις, κινητά τηλέφωνα, εξομοιωτές. Στον τομέα αυτόν η τεχνολογία κινείται ραγδαία, προς την ενοποίηση των διαφόρων τεχνολογιών.
Το σύνολο της παραπάνω υποδομής αποκτά αξία διότι χρησιμεύει στην εξεύρεση, μεταφορά, επεξεργασία, ανταλλαγή και αποθήκευση της πληροφορίας. Η πληροφορία αποτελεί τον ακρογωνιαίο λίθο της ΚτΠ, γύρω από τον οποίο χτίζεται ο οικονομικός, κοινωνικός και λειτουργικός ιστός της νέας κοινωνίας
. Η ΚτΠ καλείται και «κοινωνία των υπηρεσιών» διότι το βασικό αγαθό το οποίο ανταλλάσσεται μεταξύ των μελών της είναι υπηρεσίες. Σήμερα πάνω από το 70% του ΑΕΠ των προηγμένων χωρών προέρχεται από την παροχή υπηρεσιών. Οι υπηρεσίες, ως επί το πλείστον άυλες, δεν είναι τίποτε άλλο από την επεξεργασία πληροφοριών, με σκοπό την προσαρμογή τους στις ανάγκες του εκάστοτε αποδέκτη της υπηρεσίας. Έτσι λ.χ. οι νομικές, ιατρικές, χρηματοοικονομικές, τουριστικές και κάθε είδους υπηρεσίες βασίζονται σε μια αναδιάταξη, επεξεργασία και μεταφορά πληροφορίας. Το γεγονός ότι οι υπηρεσίες γνωρίζουν ραγδαία ανάπτυξη στις ημέρες μας συνδέεται άμεσα με τη νέα τεχνολογία, η οποία καθιστά δυνατή αφενός μεν τη συλλογή, οργάνωση και αποθήκευση της πληροφορίας, αφετέρου δε τη μεταφορά της μέσα από τα δίκτυα
. 

Την έκρηξη αυτή της τεχνολογίας, ορισμένοι την έχουν χαρακτηρίσει ως την τρίτη μεγάλη επανάσταση στην ιστορία της ανθρωπότητας, μετά την γεωργική και τη βιομηχανική
. Το σίγουρο είναι ότι, σε αντίθεση με προηγούμενες κοινωνίες όπου βασική πλουτοπαραγωγική πηγή αποτελούσε η γη ή/και το κεφάλαιο, στην ΚτΠ η βασική πηγή πλούτου είναι η ίδια η πληροφορία. 

Κάτω από αυτές τις συνθήκες, η πρόσβαση στην πληροφορία αποτελεί καίριο στοιχείο της επαγγελματικής αποκατάστασης, της οικονομικής ευημερίας και της κοινωνικής καταξίωσης του ατόμου. 

Προκύπτει, συνεπώς, ένα τρίτο χαρακτηριστικό της ΚτΠ, λιγότερο ουδέτερο από την ύπαρξη δικτύων και από τον κεντρικό ρόλο της πληροφορίας: η ανάγκη πρόσβασης του ατόμου στην πληροφορία ή, σε αντίθετη περίπτωση, ο αποκλεισμός του και η περιθωριοποίησή του από τη νέα αυτή κοινωνία
.

Το ζήτημα της πρόσβασης των ατόμων στην πληροφορία και, γενικότερα, της ελεύθερης κυκλοφορίας των πληροφοριών είναι τόσο παλιό όσο και η ίδια η πληροφορική και η κυβερνητική, οι δύο επιστήμες στις οποίες στηρίζεται άμεσα η ανάπτυξη της ΚτΠ. Ο ίδιος ο Νόρμπερτ Βίνερ (Norbert Wiener, 1894-1964), στο βιβλίο του που αποτελεί μανιφέστο και ιδρυτική πράξη της κυβερνητικής, αναλύει εκτενώς την αναγκαιότητα της μέγιστης και χωρίς περιορισμούς διάχυσης της πληροφορίας
. Ωστόσο, το ζήτημα της ελεύθερης διακίνησης της πληροφορίας (free flow of information) σε παγκόσμιο επίπεδο, μετατρέπεται σε πεδίο πολιτικής αντιπαράθεσης κατά την δεκαετία του 1970, στα πλαίσια της UNESCO. Οι ΗΠΑ πρεσβεύουν την πλήρη ελευθερία διακίνησης, στην οποία όμως αντιτίθεται σθεναρά η Σοβιετική Ένωση για προφανείς λόγους, καθώς και οι χώρες του κινήματος των αδεσμεύτων, παραπονούμενες για τον υπέρογκο καταιγισμό από πληροφορίες αμερικανικής προέλευσης
. Πιο πρόσφατα, η μετατροπή του διαδικτύου από μέσου ανταλλαγής επιστημονικών πληροφοριών σε χώρο ανάπτυξης της εμπορικής δραστηριότητας, ορθώνει άλλου είδους εμπόδια στην ελεύθερη κυκλοφορία της πληροφορίας, τα οποία συνδέονται με την επιδίωξη του κέρδους.

2. Αναγκαιότητα συνταγματικής κατοχύρωσης του δικαιώματος στην ΚτΠ;

Το νέο άρθρο 5 Α(2) του Συντάγματος, όπως προστέθηκε από τη Ζ΄ Αναθεωρητική Βουλή, εκφράζει τη σαφή θέση του Έλληνα συντακτικού νομοθέτη υπέρ της ελεύθερης διακίνησης της πληροφορίας. Η διάταξη δεν περιορίζεται στην αναγνώριση ενός δικαιώματος στην πληροφορία, αλλά θεσπίζει και ανάλογη υποχρέωση του Κράτους για τη διευκόλυνση της πρόσβασης στις πληροφορίες που διακινούνται ηλεκτρονικά. 

Τίθεται το εύλογο ερώτημα αν ήταν απαραίτητη η προσθήκη του άρθρου 5 Α(2) ή αν η συμμετοχή των ατόμων στη νέα κοινωνία και η πρόσβαση στην πληροφορία κατοχυρωνόταν ήδη ικανοποιητικά από άλλες γενικότερες διατάξεις του Συντάγματος
. 

Σχετικά, η θεωρία δέχεται ότι το προϋπάρχον Σύνταγμα ήδη προστάτευε, αφενός μεν το δικαίωμα πρόσβασης στην πληροφόρηση, αφετέρου δε το «δικαίωμα πληροφορικής αυτοδιάθεσης» του ατόμου
. 

Συγκεκριμένα, όσον αφορά στο δικαίωμα πρόσβασης στην πληροφόρηση, αυτό κατοχυρωνόταν ήδη, και πριν από την πρόσφατη αναθεώρηση του Συντάγματος, από το άρθρο 14(1) το οποίο θεσπίζει την ελευθερία της γνώμης. Η ελευθερία αυτή, με τη σειρά της, περιλαμβάνει το δικαίωμα της διαμόρφωσης, κατοχής, έκφρασης, διάδοσης, αποσιώπησης και λήψης μιας γνώμης
. Μάλιστα, σύμφωνα με ορισμένους μελετητές το δικαίωμα στην πληροφόρηση που κατοχυρώνεται από το άρθρο 14 Σ διακρίνεται σε ενεργητικό και παθητικό, το δε τελευταίο αποτελεί κοινωνικό δικαίωμα, το οποίο στηρίζει και υποχρέωση του Κράτους για θετικές ενέργειες ενημέρωσης των πολιτών για τα γεγονότα που ασκούν επιρροή στο δημόσιο βίο της χώρας
. Το γεγονός ότι το γράμμα της εν λόγω διάταξης αναφέρει ως τρόπους μετάδοσης της πληροφορίας και της γνώμης «προφορικά, γραπτά και δια του τύπου», δε σημαίνει ότι δεν καλύπτεται και η μετάδοσή της με άλλο, νέο, μέσο, που προσφέρεται μέσα στα πλαίσια της ΚτΠ
. Περαιτέρω, το νέο άρθρο 5 Α(1) ρητά θεσπίζει το δικαίωμα στην πληροφόρηση
.

Αφετέρου, οι διατάξεις των άρθρων 2(1), 5(1), 9 και 19 του Συντάγματος φαίνεται να στηρίζουν ικανοποιητικά το «δικαίωμα πληροφορικής αυτοδιάθεσης» του ατόμου
. Αυτό αναλύεται, αφενός μεν στο δικαίωμα του ατόμου να αποφασίζει το ίδιο για την παροχή και την χρησιμοποίηση προσωπικών του πληροφοριών
 (παθητική έκφανση του δικαιώματος της πληροφορικής αυτοδιάθεσης), αφετέρου δε στη δυνατότητα πρόσβασης του ατόμου σε ένα ελάχιστο σύνολο πληροφοριών, απαραίτητων για την ανάπτυξη της προσωπικότητας, κοινωνικής οντότητας και οικονομικής δραστηριότητας του, κατ’ άρθρο 5 παρ. 1 (θετική έκφανση του δικαιώματος). 

Με δεδομένο ότι οι διατάξεις του Συντάγματος ερμηνεύονται δυναμικά, προσαρμοζόμενες στις εκάστοτε κοινωνικοοικονομικές συνθήκες και λαμβάνοντας υπόψη τα χαρακτηριστικά της ΚτΠ, όπως περιγράφονται παραπάνω, δεν υπάρχει καμία αμφιβολία ότι τα δικαιώματα που ρητά αναγνωρίζει το άρθρο 5 Α(2) δεν είναι νεωτερικά
.

Αυτό δεν σημαίνει, ωστόσο, ότι η προσθήκη του άρθρου 5 Α(2) ήταν περιττή. Και τούτο, για σειρά λόγων. Κατά πρώτον, θα ήταν σφάλμα του συντακτικού νομοθέτη να ολιγωρήσει ενώπιον της ραγδαίας αλλαγής των κοινωνικό-οικονομικών δεδομένων, την οποία πολλοί χαρακτηρίζουν ως «επανάσταση», προσπαθώντας να εντάξει τη νέα πραγματικότητα σε παλιές ρυθμίσεις. Το Σύνταγμα οφείλει να είναι καθρέπτης της κοινωνικής πραγματικότητας την οποία ρυθμίζει και η δυνατότητα αναθεώρησής του αυτόν ακριβώς το ρόλο εξυπηρετεί. Η στιγμή κρίνεται ώριμη, τριάντα χρόνια μετά την πρώτη επίσημη χρήση του όρου «ΚτΠ» σε πολιτικό επίπεδο
, και ύστερα από την υιοθέτηση από την ΕΕ σειράς δράσεων για την προώθηση της ΚτΠ, ήδη από το 1999 (Ευρωπαϊκό Συμβούλιο της Κολωνίας) και πιο δυναμικά από τον Ιούνιο του 2000 (Ευρωπαϊκό Συμβούλιο της Λισσαβόνας). 

Δεύτερον, θεσπίζοντας ως αυτόνομο το δικαίωμα συμμετοχής του ατόμου στην ΚτΠ, ο Συντακτικός νομοθέτης αφενός μεν ιεραρχεί, αφετέρου δε αποσαφηνίζει ποιοτικά το περιεχόμενο του δικαιώματος που αναγνωρίζει. Η προσθήκη στο Σύνταγμα της ειδικής διάταξης που συνιστά το άρθρο 5 Α(2), έχει ως αποτέλεσμα την αναγνώριση αυτόνομου και όχι παρεπόμενου δικαιώματος. Το δικαίωμα συμμετοχής και πρόσβασης στην πληροφορία δεν προϋποθέτει και δεν εξαρτάται, τυπικά, από κανένα άλλο δικαίωμα. Επίσης δεν υποχωρεί, κατ’ αρχήν, έναντι κανενός άλλου δικαιώματος, πλην εκείνων υπέρ των οποίων η ίδια η διάταξη προβλέπει ρητές επιφυλάξεις, δηλ. τα άρθρα 9, 9 Α και 19
. Συνεπώς, σε μια υποθετική αντιπαράθεση του δικαιώματος ανάπτυξης της προσωπικότητας και οικονομικής δραστηριότητας (άρθρο 5 Σ) με το δικαίωμα συμμετοχής στην ΚτΠ (άρθρο 5 Α(2) Σ) η λύση θα είναι διαφορετική από αυτήν που θα δινόταν αν ο συντακτικός νομοθέτης είχε αρκεστεί στο, κατά τα παραπάνω, παρεπόμενο δικαίωμα της «πληροφοριακής αυτοδιάθεσης». 

Πέραν όμως από τη σαφή ιεράρχηση και, συνεπώς, αποτελεσματικότερη προστασία του δικαιώματος συμμετοχής στην ΚτΠ, η προσθήκη της νέας διάταξης του άρθρου 5 Α(2) δρα και στην ίδια την ποιοτική υπόσταση του αναγνωριζόμενου δικαιώματος. Με δεδομένο ότι η συμμετοχή στην ΚτΠ στηρίζει την οικονομική και κοινωνική ένταξη του ατόμου στη νέα οικονομία και αποτελεί απαρέγκλιτη προϋπόθεση αποφυγής του κοινωνικού αποκλεισμού
, η διάταξη του άρθρου 5 Α(2) έχει χαρακτήρα κοινωνικού και συνάμα ατομικού δικαιώματος.

Τέλος, και αυτή είναι ίσως η πιο άμεση συνέπεια της προσθήκης του άρθρου 5 Α(2) στο Σύνταγμα, ο συντακτικός νομοθέτης λαμβάνει σαφή θέση ως προς τον τρόπο ανάπτυξης της ΚτΠ. Αντιμέτωπος με την αβεβαιότητα που συνδέεται με τη ραγδαία τεχνολογική εξέλιξη και έχοντας να επιλέξει ανάμεσα σε δύο βασικά μοντέλα ανάπτυξης της ΚτΠ, το αμερικάνικο και το ευρωπαϊκό, ο συντακτικός νομοθέτης σαφέστατα εκφράζεται υπέρ του δεύτερου. Σύμφωνα με το πρότυπο ανάπτυξης της ΚτΠ σε επίπεδο ΕΕ, στο οποίο η κοινωνική υπόσταση καταλαμβάνει σημαντικό ρόλο
, το νέο Σύνταγμα της Ελλάδας προβαίνει σε δύο καθοριστικές επιλογές. Αφενός καθίσταται σαφές ότι η εξάπλωση της ΚτΠ δεν εναπόκειται μόνον στην ιδιωτική πρωτοβουλία και στις δυνάμεις της ελεύθερης αγοράς, αλλά τελεί υπό την φροντίδα και συνιστά υποχρέωση του Κράτους. Αφετέρου, το ελληνικό σύνταγμα προσδίδει σχετικό βάρος στο δικαίωμα ανάπτυξης και συμμετοχής στην ΚτΠ, προτάσσοντας την προστασία της ιδιωτικής και οικογενειακής ζωής, των προσωπικών δεδομένων και της ανταπόκρισης. Και οι δύο αυτές επιλογές του έλληνα συντακτικού νομοθέτη είναι σύμφωνες τόσο με τις συνταγματικές παραδόσεις της πλειονότητας των ευρωπαϊκών κρατών
, όσο και με τις δεσμεύσεις της Ελλάδας σε επίπεδο ΕΕ και Συμβουλίου της Ευρώπης
. Και στα δύο αυτά σημεία η πολιτική των ΗΠΑ είναι σαφώς πιο φιλελεύθερη.

Τέλος και σε άμεση σύνδεση με το παραπάνω σημείο, το νέο άρθρο 5 Α(2) αναγνωρίζει – δημιουργεί μια νέα αρμοδιότητα υπέρ του Κράτους. Σε μια εποχή όπου το πεδίο δράσης του Κράτους συρρικνώνεται σημαντικά σε όφελος της ιδιωτικής πρωτοβουλίας (deregulation), ο συντακτικός νομοθέτης επιλέγει να διασφαλίσει ένα ελάχιστο πεδίο κρατικής αρμοδιότητας. Όταν καθοριστικό κριτήριο για το διαχωρισμό ανάμεσα στη σφαίρα του κρατικού και σ’ εκείνη του ιδιωτικού συνιστά η ύπαρξη υποχρέωσης «υπηρεσίας γενικού συμφέροντος» (universal service)
, η νέα συνταγματική διάταξη αναγνωρίζει την ύπαρξη τέτοιας υποχρέωσης σχετικά με την πρόσβαση στις πληροφορίες που διακινούνται ηλεκτρονικά. 

Συνεπώς, ανεξάρτητα από το ρόλο που διαδραματίζει η ιδιωτική πρωτοβουλία για την ανάπτυξη της ΚτΠ, το Κράτος κατέχει σημαντικό ρόλο. Δύο, τουλάχιστον, συνέπειες έπονται. Αφενός, όσον αφορά στη ρυθμιστική αρμοδιότητα του Κράτους, αυτή δε μπορεί να ανατεθεί εξ ολοκλήρου στους ιδιώτες. Έτσι, το αμερικανικό σύστημα της αυτορρύθμισης, όπου την ηθελημένη αποχή του Κράτους καλύπτουν οι κώδικες συμπεριφοράς, κοινές πρακτικές ή άλλου είδους συμφωνίες που υιοθετούνται από τους ίδιους τους παράγοντες της αγοράς, δε συνάδει με τη βούληση του Έλληνα συντακτικού νομοθέτη
. Αφετέρου, όσον αφορά στην εμπορική δραστηριότητα του Κράτους και στην ανάπτυξη εφαρμογών της ΚτΠ (κυρίως ηλεκτρονικού εμπορίου ή άλλων κόμβων επικοινωνίας και εξυπηρέτησης των πολιτών), το άρθρο 5 Α(2) του Συντάγματος προσφέρει την απαραίτητη γενική νομική βάση
, η οποία λείπει από τα επί μέρους νομοθετικά κείμενα, τόσο εθνικά όσο και κοινοτικά
.

3. Φορείς του δικαιώματος συμμετοχής στην ΚτΠ.

Σύμφωνα με τη διατύπωση του άρθρου 5 Α(2) φορέας του δικαιώματος συμμετοχής στην ΚτΠ είναι «καθένας». Συνεπώς, η νέα συνταγματική διάταξη δεν έχει ως αποδέκτες μόνον τους έλληνες ή τους ευρωπαίους πολίτες, αλλά και κάθε αλλοδαπό και ανιθαγενή
, καθώς και τα νομικά πρόσωπα ιδιωτικού δικαίου
. 

Ζήτημα ανακύπτει σχετικά με το κριτήριο σύνδεσης ratione loci των δικαιούχων της διάταξης του άρθρου 5 Α(2) προς την ελληνική συνταγματική τάξη. Είναι ασαφές δηλαδή αν αυτοί οφείλουν να βρίσκονται στην ελληνική επικράτεια ή αν αρκεί να επιδιώκουν την πρόσβαση σε κάποια πηγή πληροφόρησης ελληνικής προέλευσης ή περιεχομένου. Η πρώτη άποψη, η οποία είναι και η επικρατέστερη, αγνοεί ωστόσο ένα από τα βασικά χαρακτηριστικά της ΚτΠ, το οποίο έγκειται στην εξάλειψη οποιασδήποτε συγκεκριμένης γεωγραφικής σύνδεσης.

Σε κάθε περίπτωση, ως διάταξη θεσπίζουσα ατομικό και κοινωνικό δικαίωμα, το άρθρο 5 Α(2) τριτενεργεί και στρέφεται όχι μόνον κατά του κράτους αλλά και έναντι των ιδιωτών, λ.χ. των παρόχων πρόσβασης, σύνδεσης κτλ. Το συμπέρασμα αυτό ενισχύεται και από το νέο εισαχθέν άρθρο 25(1) Σ
.

4. Περιεχόμενο του δικαιώματος 

Η διάταξη του άρθρου 5 Α(2) περιέχει δυο εδάφια. To πρώτo, αναγνωρίζει το δικαίωμα συμμετοχής στην ΚτΠ. To δεύτερο θεσπίζει, ως υποχρέωση του κράτους, τη διευκόλυνση πρόσβασης στις πληροφορίες που διακινούνται ηλεκτρονικά καθώς και τη διευκόλυνση της παραγωγής, ανταλλαγής και διάδοσης τους. 

Τα δυο αυτά εδάφια είναι συμπληρωματικά. Το πρώτο εδάφιο πραγματοποιεί μια σχετικά αόριστη διακήρυξη αρχής, με ασαφές περιεχόμενο. Όπως ήδη εξηγήθηκε η έννοια της ΚτΠ είναι ιδιαίτερα ρευστή και, συναφώς, τα δικαιώματα που συνδέονται με αυτήν είναι δύσκολο να προσδιοριστούν. Το περιεχόμενο του δικαιώματος συμμετοχής στην ΚτΠ, όπως αυτό αναγνωρίζεται στο πρώτο εδάφιο του άρθρου 5 Α(2), μεταβάλλεται ανάλογα με τις εκάστοτε πρακτικές εφαρμογές της ΚτΠ (4.2). Το δεύτερο εδάφιο της ίδιας συνταγματικής διάταξης, ωστόσο, κατοχυρώνει κατά τρόπο συγκεκριμένο έναν ελάχιστο βαθμό συμμετοχής στην ΚτΠ και θεσπίζει σχετική υποχρέωση του κράτους (4.1).

4.1. Το δικαίωμα στην ηλεκτρονική πληροφορία (άρθρο 5 Α(2) εδ. 2 Σ)

Το δικαίωμα αυτό αναλύεται σε δύο επί μέρους δικαιώματα. Αφενός στην πρόσβαση (4.1.1) και αφετέρου στην ανάπτυξη (4.1.2) της ηλεκτρονικής πληροφορίας. 

4.1.1. Η πρόσβαση στην ηλεκτρονική πληροφορία

Το δικαίωμα πρόσβασης στην πληροφόρηση, ανεξαρτήτως μορφής – ηλεκτρονικής ή συμβατικής – κατοχυρώνεται ήδη από το άρθρο 14(1) καθώς και από το νέο άρθρο 5 Α(1) του Συντάγματος
. Η εφαρμογή του δικαιώματος αυτού στα πλαίσια της ΚτΠ λαμβάνει κάποιες ειδικές εκφάνσεις, όπως η απαγόρευση της αποστολής απρόκλητων μηνυμάτων (spamming) από το κράτος προς τους πολίτες καθώς και η εξασφάλιση του δικαιώματος των πολιτών για πρόσβαση στο διαδίκτυο, για χρήση συγκεκριμένης γλώσσας ή για προβολή συγκεκριμένου περιεχομένου
.

Ωστόσο, το άρθρο 5 Α(2) έχει διπλή «προστιθέμενη αξία», σε σχέση με το ήδη κατοχυρωμένο δικαίωμα. 

Αφενός, τονίζεται ο θετικός (status positivus) και συμμετοχικός χαρακτήρας (status activus) του αναγνωριζόμενου δικαιώματος. Σχετικά, η χρήση του όρου «πληροφορία» αντί «πληροφόρησης» είναι ενδεικτική. Διότι ως «πληροφόρηση» νοείται η διαδικασία διακίνησης, μεταφοράς και έκφρασης της πληροφορίας
, την οποίαν το Κράτος οφείλει να σέβεται και, ενίοτε, να προάγει. Το σχετικό δικαίωμα είναι κυρίως αμυντικό και αποβλέπει στην ελεύθερη διαμόρφωση της προσωπικότητας του ατόμου
. Απεναντίας, το δικαίωμα πρόσβασης στις «πληροφορίες» που διακινούνται ηλεκτρονικά, ως «υποχρέωση» του Κράτους, συνιστά θετικό – και ως τέτοιο, μη αγώγιμο – δικαίωμα. Η φύση του δικαιώματος επαληθεύεται και από το ratio legis της διάταξης, η οποία αποβλέπει στην αποτροπή του κοινωνικού αποκλεισμού που συνδέεται με τον ηλεκτρονικό αναλφαβητισμό
. Περαιτέρω, όπως άλλωστε προκύπτει και από το ίδιο το γράμμα της υπό εξέταση διάταξης, πρόκειται σαφώς και για ενεργητικό «συμμετοχικό» δικαίωμα, το οποίο συμπληρώνει το δικαίωμα συμμετοχής στην πολιτική ζωή (5 (1) Σ)
 και το δικαίωμα ελευθερίας της γνώμης (14(1) Σ). 

Αφετέρου, και σε άμεση σχέση με την παραπάνω παρατήρηση, η υποχρέωση που θεσπίζεται για τη διευκόλυνση πρόσβασης στις πληροφορίες, στοιχειοθετεί λόγο για την ενδεχόμενη ανάληψη θετικών ενεργειών προώθησης της ΚτΠ από το Κράτος. Ανάλογα με τον βαθμό του ηλεκτρονικού αναλφαβητισμού και την ένταση και εύρος του κοινωνικού αποκλεισμού τον οποίον αυτός συνεπάγεται, το Κράτος μπορεί να βρεθεί υποχρεωμένο να προάγει ενεργά τη συμμετοχή των πολιτών στην ΚτΠ, λ.χ. με τη δημιουργία σημείων δωρεάν πρόσβασης στο διαδίκτυο για τους άπορους, με την επιδότηση απόκτησης εξοπλισμού, κ.ο.κ. Σχετικά, η δράση E-Europe η οποία υιοθετήθηκε από το Ευρωπαϊκό Συμβούλιο της Λισσαβόνας προσβλέπει, ακριβώς, στο να εξασφαλίσει την ευρύτερη δυνατή πρόσβαση όλων των ευρωπαίων πολιτών στο διαδίκτυο
. 

4.1.2. Ανάπτυξη της ηλεκτρονικής πληροφορίας

Εκτός από την πρόσβαση, το άρθρο 5 Α(2) προβλέπει επίσης και την διευκόλυνση της παραγωγής, ανταλλαγής και διάδοσης των ηλεκτρονικών πληροφοριών. 

4.1.2.1. Η παραγωγή των ηλεκτρονικών πληροφοριών

Η παραγωγή ηλεκτρονικών πληροφοριών ή, για να χρησιμοποιηθεί ο τεχνικός όρος, η παραγωγή «περιεχομένου» (content) αναφέρεται στην ουσιαστική συμμετοχή στην ΚτΠ. Καίριο (αρνητικό) χαρακτηριστικό της σημερινής κατάστασης της ΚτΠ είναι η συντριπτική παρουσία περιεχομένου στο διαδίκτυο, προερχομένου από τη βόρειο-αμερικανική ήπειρο (περίπου 80% των υπαρχουσών ιστοσελίδων). Είναι προφανές ότι η ηλεκτρονική εκπροσώπηση, από πλευράς περιεχομένου, μικρών χωρών με ιδιαίτερα γλωσσικά και γραμματικά χαρακτηριστικά, στον παγκόσμιο ιστό θα είναι περιορισμένη. Ωστόσο, η ύπαρξη ελάχιστης μάζας ελληνικού περιεχομένου, απαραίτητη για την προσέλκυση των ελλήνων χρηστών και, περαιτέρω, για την ανάπτυξη της ΚτΠ στη χώρα μας, κατοχυρώνεται συνταγματικά από το άρθρο 5 Α(2).

Η σχετική υποχρέωση καλύπτεται εν μέρει από τη δράση E-Content, που ήδη έχει αναληφθεί σε επίπεδο EE, για τη δημιουργία ευρωπαϊκού ηλεκτρονικού περιεχομένου
. Στα πλαίσια της δράσης αυτής προβλέπεται ρητά και η ανάπτυξη ιστοσελίδων που να προάγουν τις πολιτισμικές και γλωσσικές ιδιομορφίες των κρατών μελών. 

Επίσης, σε εθνικό επίπεδο, η προαγωγή μιας «ηλεκτρονικής διοίκησης» με τη δημιουργία ιστοσελίδων των υπηρεσιών και φορέων του δημοσίου, υπακούει σε αυτήν την ίδια λογική
. Ήδη σήμερα, τα περισσότερα Υπουργεία, Νομαρχιακές Αυτοδιοικήσεις και άλλες μονάδες της δημόσιας διοίκησης διατηρούν ιστοσελίδες, ενώ έχει δημιουργηθεί και μια γενική «πύλη» (portal) που οδηγεί στις ιστοσελίδες των δημοσίων υπηρεσιών
. Ωστόσο, με ελάχιστες εξαιρέσεις
, το σύνολο αυτών των σελίδων περιορίζεται στην παροχή πληροφοριών ενώ οι δυνατότητες διαλόγου είναι πολύ περιορισμένες και αφορούν δευτερεύοντα ζητήματα. 

4.1.2.2. Ανταλλαγή και διάδοση των ηλεκτρονικών πληροφοριών
Η ανταλλαγή και διάδοση των ηλεκτρονικών πληροφοριών αναφέρεται σε μεγάλο βαθμό στην εξάπλωση του ηλεκτρονικού εμπορίου. Το διαδίκτυο, το οποίο αναπτύχθηκε αρχικά ως μέσο στρατιωτικής και αργότερα επιστημονικής επικοινωνίας, αποτέλεσε το αντικείμενο ευρείας εξάπλωσης όταν κατέστησαν σαφείς οι εμπορικές του χρήσεις. Η πρώτη εμπορική αξιοποίηση του διαδικτύου υπήρξε η ανταλλαγή ηλεκτρονικών μηνυμάτων (e-mail), ενώ ακολούθησε σωρός άλλων εμπορικών εφαρμογών, γνωστές σήμερα με τον γενικό όρο «ηλεκτρονικό εμπόριο» (e-commerce)
. Οι δυνατότητες που προσφέρονται από τη νέα αυτή μορφή εμπορίου είναι πολλαπλές και τα πλεονεκτήματα σημαντικά, καθώς αίρονται οι περιορισμοί χώρου, χρόνου και τόπου, εξασφαλίζεται μεγαλύτερη επιλογή και δυνατότητα σύγκρισης από τον καταναλωτή, διασφαλίζεται η ορθολογικότερη διαχείριση της αλυσίδας παραγωγής και διάθεσης των αγαθών, και παράγεται σειρά άλλων πλεονεκτημάτων
. Βασικές μορφές του ηλεκτρονικού εμπορίου είναι α) η αγοραπωλησία αγαθών και υπηρεσιών μεταξύ επιχειρήσεων (business to business ή b2b) η οποία σήμερα αντιπροσωπεύει πάνω του 80% του όγκου των ηλεκτρονικών συναλλαγών, β) η προσφορά αγαθών και υπηρεσιών στον τελικό καταναλωτή (business to consumer ή b2c) η οποία αναπτύσσεται σταδιακά και γ) η εμπορική συναλλαγή της διοίκησης με τους προμηθευτές της και λοιπούς πάροχους υπηρεσιών (business to administration ή b2a)
. 

Ωστόσο, η ανάπτυξη του ηλεκτρονικού εμπορίου αντιμετωπίζει προσκόμματα τα οποία συνδέονται, σε μεγάλο βαθμό, με την έλλειψη θεσμικού πλαισίου που να εμπνέει την απαραίτητη ασφάλεια. Δεδομένης της γεωγραφικής διάχυσης του ηλεκτρονικού εμπορίου, το οποίο υπερκεράζει τα εθνικά σύνορα, η σχετική δράση έχει αναληφθεί σε επίπεδο ΕΚ. Έχει ακολουθηθεί η επιλογή της κατ’ αναλογία εφαρμογής του υπάρχοντος «συμβατικού» δικαίου και μόνον η κατά περίπτωση ειδική – και ελάχιστη – ρύθμιση συγκεκριμένων θεμάτων
. Συνεπώς, μπορούμε να ξεχωρίσουμε τέσσερις κατηγορίες νομοθετημάτων. Πρώτον, μια σειρά οδηγιών που αποσκοπούν στην προστασία του καταναλωτή στα πλαίσια των ηλεκτρονικών συναλλαγών
. Δεύτερον, ένα ζεύγος οδηγιών που αποβλέπουν στην προστασία των προσωπικών δεδομένων κατά την επεξεργασία τους και μεταφορά τους μέσα από τα τηλεπικοινωνιακά δίκτυα

. Τρίτον, τρεις οδηγίες που εξασφαλίζουν την προστασία της πνευματικής ιδιοκτησίας λαμβάνοντας υπόψη τις δυνατότητες και τις προκλήσεις των νέων τεχνολογιών
. Τέλος, δύο οδηγίες οι οποίες προσβλέπουν ειδικά στην διευκόλυνση και ανάπτυξη του ηλεκτρονικού εμπορίου. Πρόκειται, κατ’ αρχήν, για την οδηγία 1999/93/EK για τις ηλεκτρονικές υπογραφές, η οποία ρυθμίζει τους όρους ισχύος και τις έννομες συνέπειες των ηλεκτρονικών υπογραφών
 και κατά δεύτερον, για την οδηγία 2000/31/ΕΚ, η οποία περιέχει διάφορες διατάξεις για τη διευκόλυνση και την εξάπλωση του ηλεκτρονικού εμπορίου στο σύνολο των Κρατών της ΕΕ
. Η πρώτη από τις δύο αυτές οδηγίες, σχετικά με τις ηλεκτρονικές υπογραφές, μεταφέρθηκε στο ελληνικό δίκαιο με το π.δ. 150/2001 συμπληρώνοντας έτσι το νόμο 2672/1998 (άρθρο 14, Διακίνηση εγγράφων με ηλεκτρονικά μέσα)
. Η μεταφορά της οδηγίας για το ηλεκτρονικό εμπόριο αναμένεται να πραγματοποιηθεί εντός του τρέχοντος έτους.

Η υποχρέωση δημιουργίας του θεσμικού πλαισίου για το ηλεκτρονικό εμπόριο ήταν απόρροια, μέχρι πρότινος, του κοινοτικού δικαίου. Αντιθέτως, ύστερα από την εισαγωγή του άρθρου 5 Α(2) στο Σύνταγμα, αποτελεί συνταγματική επιταγή προς τον νομοθέτη ο οποίος οφείλει να τελεί σε εγρήγορση για να εντοπίζει τα σημεία που χρήζουν ρύθμισης
. Με άλλα λόγια το άρθρο 5 Α(2) αποτελεί μια νέα νομική βάση για τη δράση του κοινού νομοθέτη στην προοπτική ανάπτυξης του ηλεκτρονικού εμπορίου.

4.2. Το ευρύτερο δικαίωμα συμμετοχής στην ΚτΠ

Εκτός από τα παραπάνω δικαιώματα που εξασφαλίζουν ένα ελάχιστο βαθμό συμμετοχής στην ΚτΠ, το πρώτο εδάφιο του άρθρου 5 Α(2) θεσπίζει ένα γενικό δικαίωμα συμμετοχής. Το δικαίωμα αυτό, λόγω της αοριστίας με την οποία διατυπώνεται, μοιάζει να έχει χαρακτήρα αμιγώς πανηγυρικό. 

Ωστόσο, εκτός από τις επί μέρους εκφάνσεις του δικαιώματος αυτού, που αναφέρονται στο δεύτερο εδάφιο της ίδιας διάταξης, το ειδικό περιεχόμενό του ορίζεται δυναμικά, ανάλογα με τις εκάστοτε εφαρμογές της ΚτΠ. Συνεπώς, το πρώτο εδάφιο του άρθρου 5 Α(2) μπορεί να συμπληρώνει άλλες ειδικότερες διατάξεις συνταγματικής ή νομοθετικής προέλευσης και να υποστηρίζει την «πληροφοριοποίησή» τους. Έτσι λ.χ. με δεδομένο ότι μια από τις κεντρικές εφαρμογές της ΚτΠ είναι η τηλε-ιατρική
, η γενική διάταξη του 5 Α(2) μπορεί, σε συνδυασμό με το άρθρο 21(3) Σ, το οποίο θεσπίζει τη μέριμνα του Κράτους για την υγεία των πολιτών, να θεμελιώνουν αρμοδιότητα και ενδεχόμενη υποχρέωση του Κράτους μέσα στα πλαίσια ανάπτυξης της ΚτΠ. Αντίστοιχα, σε συνδυασμό με το άρθρο 22(1), το οποίο καθιερώνει το δικαίωμα στην εργασία, η γενική διάταξη του άρθρου 5 Α(2) μπορεί να θεμελιώνει αρμοδιότητα ή/και υποχρέωση του Κράτους για την προώθηση της τηλε-εργασίας
. Τα παραδείγματα αυτά μπορούν να πολλαπλασιαστούν και να διαφοροποιηθούν μέσα στο χρόνο. Το πρώτο εδάφιο του άρθρου 5 Α(2) αποτελεί μια γενική συνταγματική ρήτρα η οποία όμως, κατά περίπτωση, μπορεί να συμπληρώνει άλλες ειδικές διατάξεις, προσλαμβάνοντας ιδιαίτερο περιεχόμενο.

5. Περιορισμοί
Σύμφωνα με τη διάταξη του άρθρου 5 Α(2) οι δράσεις προαγωγής της ΚτΠ οφείλουν να υποχωρούν έναντι της διαφύλαξης του απορρήτου και της προσωπικής σφαίρας των ατόμων. Εκτός όμως από τους περιορισμούς που ρητά αναφέρονται στην εξεταζόμενη διάταξη (5.1), η συμμετοχή στην ΚτΠ και η παραγωγή, ανταλλαγή και διάδοση των πληροφοριών υπόκεινται και στους περιορισμούς που αφορούν στην ελευθερία έκφρασης (5.2).

5.1. Ρητοί περιορισμοί σχετικά με τη διαφύλαξη της προσωπικής ζωής και του απόρρητου

Οι τελευταίες λέξεις του άρθρου 5 Α(2) προτάσσουν του δικαιώματος συμμετοχής στην ΚτΠ, τα δικαιώματα που κατοχυρώνονται στα άρθρα 9, 9 Α και 19 του Συντάγματος
. 

Ο περιορισμός στο άρθρο 5 Α(2) που συνδέεται με το άσυλο της κατοικίας και την προστασία της ιδιωτικής και οικογενειακής ζωής (άρθρο 9Σ), αφορά κυρίως στη χρήση ηλεκτρονικών μέσων για την υποκλοπή και συλλογή πληροφοριών. Έτσι, η χρήση τεχνικών μέσων, κυρίως μέσω δικτύων, τα οποία επιτρέπουν την παρακολούθηση της προσωπικής ζωής του ατόμου απαγορεύεται. Ειδική εφαρμογή της προστασίας της προσωπικής ζωής στα πλαίσια της ΚτΠ συνιστά η απαγόρευση παρακολούθησης ή παγίδευσης του προσωπικού υπολογιστή του ατόμου
.

Η συλλογή, επεξεργασία και χρήση των προσωπικών δεδομένων με ηλεκτρονικά μέσα προστατεύεται ειδικά από τη διάταξη του άρθρου 9 Α Σ. Η διάταξη αυτή η οποία ουσιαστικά κατοχυρώνει συνταγματικά τον προϋπάρχοντα νόμο 2472/99
, έχει πεδίο εφαρμογής ευρύτερο από το άρθρο 9 Σ, αφού αφορά κάθε είδους προσωπικό δεδομένο και όχι μόνον πληροφορίες που άπτονται της προσωπικής και οικογενειακής ζωής του ατόμου
. Αξίζει να σημειωθεί ότι διάταξη παρόμοια με το άρθρο 9 Σ προβλέπεται στο άρθρο 8 του Χάρτη των Θεμελιωδών Δικαιωμάτων της ΕΕ.

Τέλος, το απόρρητο των επιστολών και της ελεύθερης ανταπόκρισης και επικοινωνίας το οποίο κατοχυρώνεται με το άρθρο 19 (1) Σ, βρίσκει ειδική εφαρμογή σε σχέση με την ΚτΠ, αφενός στην ασφάλεια των τηλεπικοινωνιακών δικτύων και αφετέρου στην εξασφάλιση ασφαλούς ανταλλαγής πακέτων πληροφοριών
. Ειδικότερα, απαιτείται η διασφάλιση των εξής στοιχείων: α) της εμπιστευτικότητας της επικοινωνίας, β) της ακεραιότητας των μηνυμάτων και γ) της αυθεντικοποίησης του αποστολέα και του παραλήπτη. Σχετικά ο ν. 2774/99 για την προστασία των δεδομένων προσωπικού χαρακτήρα στον τομέα των τηλεπικοινωνιών
 καθώς και το π.δ. 150/2001 για τις ηλεκτρονικές υπογραφές
 αποτελούν σημαντικά βήματα, αλλά απαιτείται επί πλέον να θεσμοθετηθεί ο ρόλος των έμπιστων τρίτων οντοτήτων
 και να ρυθμιστούν ζητήματα κρυπτογραφίας
.

5.2. Περιορισμοί σχετικά με την ελευθερία έκφρασης

Η ελευθερία έκφρασης συμπεριλαμβάνει τόσο το δικαίωμα του ατόμου να είναι ανεμπόδιστος αποδέκτης πληροφοριών και απόψεων, όσο και να είναι ο δημιουργός ή πομπός τους
. Το διαδίκτυο έχει όλα τα λειτουργικά χαρακτηριστικά (αμεσότητα, διαδραστικότητα, χαμηλό κόστος, ευκολία πρόσβασης) ώστε να διευκολύνει και τις δύο αυτές εκφάνσεις της ελευθερίας έκφρασης και να γίνει κύριο μέσο διασφάλισής της. Δύο είναι τα βασικά χαρακτηριστικά του διαδικτύου που προσιδιάζουν στην προστασία της ελευθερίας έκφρασης, αφενός μεν η έλλειψη μεσαζόντων και αφετέρου η δυσκολία της αποτελεσματικής λογοκρισίας. Ειδικότερα, σε αντίθεση με τα άλλα μέσα δημοσίευσης της γνώμης και της έκφρασης (τύπος, ραδιόφωνο, τηλεόραση) τα οποία ελέγχονται από δημόσιους ή ιδιωτικούς φορείς συμφερόντων, υπόκεινται σε σύστημα κριτών, κ.ο.κ. με αποτέλεσμα να «φιλτράρεται» συχνά η δημοσίευση ορισμένων κατηγοριών δημοσιευμάτων, το διαδίκτυο επιτρέπει την άμεση δημοσίευση, συνιστώντας το ισχυρότερο εχέγγυο του πλουραλισμού και της πολυφωνίας
. Περαιτέρω, είναι πολύ δύσκολο και συχνά ατελέσφορο, για τις αρχές κρατών με απολυταρχικά καθεστώτα, να πετύχουν τον έλεγχο και την καθοδήγηση της πληροφόρησης που λαμβάνουν οι πολίτες τους
. 

Τα ίδια δύο χαρακτηριστικά του διαδικτύου θέτουν και το ζήτημα της οριοθέτησης της ελευθερίας έκφρασης στην ΚτΠ. Το λεπτό αυτό ζήτημα συνδέεται άμεσα τόσο με τις πολιτικές παραδόσεις όσο και με την κρατούσα ηθική του κάθε Κράτους
.

Τόσο από το κείμενο της ΕΣΔΑ όσο και από τις δράσεις της ΕΕ και από τις συνταγματικές παραδόσεις της πλειονότητας των ευρωπαϊκών Κρατών, προκύπτει ότι στα πλαίσια των κρατών του Συμβουλίου της Ευρώπης η ελευθερία έκφρασης δεν αποτελεί απόλυτο αγαθό. Ομοίως, το άρθρο 14(2) του Συντάγματος προβλέπει λόγους περιορισμού της ελευθερίας έκφρασης, με τη μορφή της κατάσχεσης εντύπου. Η κύρωση της κατάσχεσης εντύπου δε μπορεί να εφαρμοστεί στο διαδίκτυο, αλλά αναμφίβολα οι ίδιοι αυτοί λόγοι μπορούν να στηρίξουν άλλες, κατάλληλα προσαρμοσμένες, κυρώσεις
. Ομοίως, το δικαίωμα απάντησης και η αντίστοιχη υποχρέωση άμεσης δημοσίευσης ή μετάδοσης της απάντησης της νέας παραγράφου 5 του άρθρου 14 θα πρέπει να εφαρμόζεται και στο διαδίκτυο.

Περαιτέρω, οι παράγραφοι 4 και 7 του ίδιου άρθρου 14 προβλέπουν κάποιες ευνοϊκές, δικονομικές κυρίως, ρυθμίσεις οι οποίες εξασφαλίζουν την ταχεία επίλυση των διαφορών και, ενίοτε, την αυτοδίκαιη άρση των μέτρων που περιορίζουν την ελευθερία έκφρασης. Αντιθέτως, το άρθρο 15 παρ. 1 του Συντάγματος, ρητά εξαιρεί από τις ευνοϊκές αυτές ρυθμίσεις «τον κινηματογράφο, τη φωνογραφία, τη ραδιοφωνία την τηλεόραση και κάθε άλλο παρεμφερές μέσο μετάδοσης λόγου ή παράστασης». Είναι ασαφές αν η έκφραση μέσω του διαδικτύου υπάγεται ή όχι στις ευνοϊκότερες διατάξεις του τύπου
. Από τεχνικής πλευράς το διαδίκτυο προσομοιάζει στους ηλεκτρομαγνητικούς τρόπους αναμετάδοσης της πληροφορίας που περιγράφονται στο άρθρο 15 παρ. 1 Σ, ώστε να μπορέσει να θεωρηθεί ως «παρεμφερές μέσο». Ωστόσο, σε αντίθεση με την τηλεόραση, το ραδιόφωνο κτλ, το διαδίκτυο αποτελεί μια απλή υποδομή πολυμερούς διαδραστικής επικοινωνίας και όχι ένα μονόδρομο οργανωμένο σύστημα πομπού - αποδέκτη
. Συνεπώς, στο διαδίκτυο δε είναι ορθό να γίνεται λόγος για «μετάδοση» αλλά για μεταφορά των μηνυμάτων. Επίσης, είναι δύσκολο, στο διαδίκτυο, να ακολουθηθεί η αλυσίδα της ευθύνης ως τον «υπεύθυνο έκδοσης», όπως συμβαίνει με τα συμβατικά μέσα ενημέρωσης, δεδομένου ότι εμπλέκονται πολλοί φορείς σε διαφορετικά στάδια, παραγωγής, φιλοξενίας (hosting), μεταφοράς και πρόσβασης του μηνύματος. Αξίζει να σημειωθεί, πάντως, ότι ειδικά η ευθύνη των μεσαζόντων, όσων δηλαδή παρεμβάλλονται μεταξύ του δημιουργού και του αποδέκτη ενός μηνύματος χωρίς να έχουν τη δυνατότητα να παρεμβαίνουν στο περιεχόμενο αυτού, ρυθμίζεται ειδικά από την οδηγία 2000/31/ΕΚ για το ηλεκτρονικό εμπόριο, όπου προβλέπεται, κατ’ αρχήν, απάλειψη της ευθύνης τους
. 

� βλ. Hobley, Ch, Just Numbers, European Commission/ISPO, Brussels 2001, σελ. 3.


� Απόφαση αριθ. 276/1999/ΕΚ του ΕυρΚοιν και του Συμβουλίου της 25ης Ιανουαρίου 1999, ΕΕ L 33 της 6-2-99, σελ. 1-11.


� 2000/ C 8/06, EE C 8 της 12-1-2000, σελ. 8-9.


� Απόφαση του Συμβουλίου, της 29 Μαΐου 2000, για την καταπολέμηση της παιδικής πορνογραφίας στο Ιντερνετ, ΕΕ L 138 της 9-6-2000, σελ. 1-4.


� Σύσταση 9193/01, της 18 Ιουνίου 2001.


� Ανακοίνωση COM (2000) 890 final, της 26-1-2001.


� COM (2002) 173 final, της 19-4-2002.















































































































































� Ωστόσο, οι στατιστικές της ευρωπαϊκής Επιτροπής καταδεικνύουν ότι μεταξύ των τηλεεργαζόμενων οι άνδρες κατέχουν συντριπτικά υψηλότερο ποσοστό από τις γυναίκες, βλ. Hobley, Ch, Just Numbers, European Commission/ISPO, Brussels 2001.


� Απόφαση αριθ. 276/1999/ΕΚ του ΕυρΚοιν και του Συμβουλίου της 25ης Ιανουαρίου 1999, ΕΕ L 33 της 6-2-99, σελ. 1-11.


� «E-Business και Προστασία Προσωπικών Δεδομένων», των Κων/νου Μουλινού & Κων/νας Καμπουράκη (ιστοσελίδα dpa.gr), σελ. 3





� Για το θεσμικό πλαίσιο και τα έννομα αποτελέσματα της ψηφιακής και εν γένει της ηλεκτρονικής υπογραφής, βλ. παρακ. μάθημα 11.


� «E-Business και Προστασία Προσωπικών Δεδομένων», των Κων/νου Μουλινού & Κων/νας Καμπουράκη (ιστοσελίδα dpa.gr), σελ.1





� Για την ανάλυση των άρθρων του Αστικού Κώδικα βλ. Γεωργιάδη – Σταθόπουλο, «Αστικός Κώδικας , Ερμηνεία κατ’ άρθρον, Τομ.Ι, σελ. 98-124 


� Ισχύει δηλαδή ό,τι και για τις ποινές και για τους φόρους, ότι μόνον με τυπικό νόμο και όχι με κανονιστική πράξη της διοίκησης μπορούν να θεσπιστούν περιπτώσεις όπου η επεξεργασία δεδομένων είναι επιτρεπτή.


� Και αυτή η Αρχή, όπως και η Αρχή Προστασίας Δεδομένων, διέπονται από τις διατάξεις του ν. 3051/2002 σχετικά με τα εχέγγυα λειτουργίας και ανεξαρτησίας των συνταγματικά κατοχυρωμένων Ανεξάρτητων Διοικητικών Αρχών.


� Η ενότητα που ακολουθεί αποτελεί μια απλοποιημένη μεταφορά της εργασίας, δημοσιευμένης στο διαδίκτυο, του Θάνου Ι. Χαριστού, α. Δικηγόρου, Μεταπτυχιακού φοιτητή Εμπορικού και Οικονομικού Δικαίου AΠΘ. Βλ. σχετ. και την ανάπτυξη στο μάθημα 11, όπου παρουσιάζεται ειδικότερα η οδηγία 2000/13/ΕΚ για το ηλεκτρονικό εμπόριο.


� Δίκαιο και Ιντερνετ, Ιωάννης Καρακωστας, Αθήνα 2001, σελ…..


� Ποινικό Δίκαιο και Ιντερνετ, Δημ. Κιουπης, Αθήνα 1999, σελ. 123


� ΕφΑθ 217/1997, ΠοινΧρον ΜΖ/876


� Daily Telegraph, 19-9-1998


� � HYPERLINK "http://www.wirednews.com" ��http://www.wirednews.com�, καταχώρηση της 21-9-1998


� Ποινικό Δίκαιο και Ιντερνετ, Δημ. Κιουπης, Αθήνα 1999, σελ. 137


� Idem σελ. 138.


� Ibidem σελ. 139.


� Hobley, Ch, Just Numbers, European Commission/ISPO, Brussels 2001, σελ. 7.


� Δίκαιο & Ιντερνετ, Ιωαννης Καράκωστας, Αθήνα 2001, σελ. 238 επ.


� Δίκαιο και Internet, 2001, Ι. Καράκωστας, σελ. 97


� � HYPERLINK "http://www.infosociety.gr" ��http://www.infosociety.gr�


� Δίκαιο και Internet, 2001, Ι. Καράκωστας, σελ. 99επ.


� Δίκαιο και Internet, 2001, Ι. Καράκωστας, σελ. 114


� Πνευματική Ιδιοκτησία & Συγγενικά Δικαιώματα, Δ. Καλλινίκου, σελ. 305 επ.


� Δίκαιο και Internet, 2001, Ι. Καράκωστας, σελ. 119





� Βλ. σχετ. παρακ. 1.4.3.


� Βλ. σχετ. παρακ. 1.3.2. και 2.3.


� Οδηγία 93/13/ΕΚ του Συμβουλίου, της 13 Απριλίου 1993, ΕΕ L 95, της 21-4-93, σελ. 29-34 και Χατζόπουλος, Β. Κοινοτική Νομοθεσία, εκδ. Αντ. Σάκκουλα, Αθήνα-Κομοτηνή, 2001, σελ. 314.


� Οδηγία 95/46/ΕΚ του ΕυρΚοιν και του Συμβουλίου, της 24 Οκτωβρίου 1995, ΕΕ L281, της 23-11-95, σελ. 31 και Χατζόπουλος, Β., Κοινοτική Νομοθεσία, σελ. 346, για την οποία βλ. παρακ. 3.1.


� Βλ. σχετ. Ιγγλεζάκης, Οι νομικές ρυθμίσεις για τις ψηφιακές υπογραφές – Η οδηγία 1999/93 ΕΚ και οι εθνικές νομοθεσίες, ΕπισκΕΔ 2000, 619-620, Καραγιάννης, Β., Το κοινοτικό πλαίσιο για τις ηλεκτρονικές υπογραφές – Η Οδηγία 1999/93/ΕΚ, ΔΕΕ 2000, σελ. 580 επ, Λιναρίτης, Ι., Η νομοθετική ρύθμιση των ηλ. υπογραφών μετά την ενσωμάτωση της οδηγίας 93/99/ΕΚ στο ελληνικό δίκαιο, με το π.δ. 150/2001, ΔΕΕ 3/2002, σελ. 257-266.


� Στον χώρο των τεχνολογιών η νομοθεσία οφείλει να είναι, στο μέτρο του δυνατού, τεχνικά ουδέτερη, ώστε να μην συνιστά τροχοπέδη στην ανάπτυξη και στην απρόσκοπτη χρήση της τεχνολογίας. Ωστόσο, ειδικά στον τομέα των ηλεκτρονικών υπογραφών, όπου αφενός τα ζητήματα ασφαλείας είναι σύμφυτα με την έννοια της υπογραφής και αφετέρου οφείλει να διασφαλίζεται αμοιβαία αναγνώριση – νομική και πραγματική – των ηλεκτρονικών πιστοποιητικών, τόσο οι ΗΠΑ όσο και η πλειοψηφία των άλλων χωρών, χρειάστηκε να ορίσουν κάποιες τεχνικές προδιαγραφές. Σε ορισμένες χώρες οι προδιαγραφές αυτές είναι συγκεκριμένες, ενώ η εξεταζόμενη οδηγία της ΕΕ, στο άρθρο 2, περιορίζεται στην περιγραφή των γενικών χαρακτηριστικών που πρέπει να πληροί η ηλεκτρονική υπογραφή.


� Ο έλληνας νομοθέτης, αντίθετα, στο π.δ. 150/2001, εξομοιώνει νομοθετικά την «προηγμένη» με την «ψηφιακή» ηλεκτρονική υπογραφή, αποκλείοντας έτσι τη χρήση μελλοντικών μορφών ασφαλούς υπογραφής, βλ. σχετ. και Τρουλινός, Επ. Το π.δ. 150/2001, Μια χαμένη ευκαιρία για ρύθμιση των ηλεκτρονικών υπογραφών από τον Έλληνα νομοθέτη; ΔΕΕ 2001, σελ. 1234-1283, 1236.


� Στη θεωρία αμφισβητείται η σκοπιμότητα του εθελοντικού χαρακτήρα της διαπίστευσης, σε αντίθεση με ότι συμβαίνει λ.χ. με τα χρηματοπιστωτικά ιδρύματα, όπου η διαπίστευση είναι υποχρεωτική προκειμένου να παρασχεθούν διασυνοριακές υπηρεσίες, βλ. σχετ. Καραγιάννη, Β., Το κοινοτικό νομικό πλαίσιο για τις ηλεκτρονικές υπογραφές – Η οδηγία 1999/93/ΕΚ, ΔΕΕ 2000, σελ. 580-588, 584. Ωστόσο, με δεδομένο τον θεμελιωδώς διεθνικό χαρακτήρα των υπηρεσιών της ΚτΠ, τον αυξημένο εμπορικό κίνδυνο των σχετικών δραστηριοτήτων και την εκπεφρασμένη βούληση των κρατών και των Οργάνων της ΕΕ να προωθήσουν και να δώσουν κίνητρα στην ανάπτυξη αυτού του τομέα της οικονομίας, η λύση της εθελοντικής διαπίστευσης φαίνεται ως η ορθότερη.


� Υπό την προϋπόθεση ότι πληρούν τους τρεις όρους που αναφέρονται παραπάνω, στο σημείο 1.2.2.


� Βλ. και παρακ. σχετικά με την ευθύνη του παρόχου 1.4.3.


� Η συσταλτική ερμηνεία των εξαιρέσεων και ο συνακόλουθος αποκλεισμός των μονομερών δικαιοπραξιών από το πεδίο εφαρμογής τους, παρ’ ότι είναι σύμφωνη με τις γενικές αρχές ερμηνείας του δικαίου, μάλλον αντιτίθεται προς το πνεύμα και αγνοεί τον προστατευτικό σκοπό της θεσπιζόμενης εξαίρεσης. Έτσι, λ.χ. θα δε θα μπορούσαν να συναφθούν ηλεκτρονικά συμβάσεις κληρονομικού δικαίου, αλλά θα μπορούσε έγκυρα να συνταχθεί και υπογραφεί ηλεκτρονικά μια διαθήκη (μονομερής δικαιοπραξία), που είναι η βασική πράξη και αφετηρία όλου του κληρονομικού δικαίου. Συνεπώς, κατά την ορθότερη ερμηνεία, μπορούν να εξαιρεθούν από την έγκυρη ηλεκτρονική κατάρτιση, όχι μόνον οι συμβάσεις αλλά και οι μονομερείς δικαιοπραξίες στους προαναφερόμενους τομείς του δικαίου.


� Στη χώρα μας αρμόδιος φορέας για την εποπτεία των παρόχων ηλεκτρονικών πιστοποιητικών έχει οριστεί, σύμφωνα με το π.δ. 150/2001 η ΕΕΤΤ, η οποία με τον Κανονισμό της 248/71/15-3-2002 (ΦΕΚ 603 Β, 16-5-2002) τηρεί μητρώο στο οποίο οφείλουν να εγγράφονται όλοι οι πάροχοι ηλεκτρονικών υπογραφών (άρθρο 10 του Κανονισμού). Η τήρηση μητρώου για τους παρόχους ηλεκτρονικών υπογραφών μπορεί να ειδωθεί ως ειδική επί μέρους εφαρμογή της γενικής υποχρέωσης εγγραφής σε μητρώο των προμηθευτών που προβαίνουν σε εξ αποστάσεων συναλλαγές, όπως αυτή θεσμοθετείται από τον 2551/94, άρθρο 4§14 και την ΥΑ Φ1-1342/1997.


� Στη χώρα μας ακόμα δεν έχει οριστεί ούτε ο φορέας ούτε οι προϋποθέσεις εθελοντικής διαπίστευσης των παρόχων ηλεκτρονικών υπηρεσιών. Η ΕΕΤΤ έχει ολοκληρώσει τη σχετική δημόσια διαβούλευση και βρίσκεται στη φάση προκήρυξης διαγωνισμού για την επιλογή συμβούλου που θα την συνδράμει στα σχετικά ζητήματα.


� Σε αντίθεση με ό,τι συμβαίνει, λ.χ. με τα χρηματοπιστωτικά ιδρύματα και τις ασφαλιστικές εταιρίες, οι οποίες προκειμένου να παρέχουν υπηρεσίες εκτός του κράτους εγκατάστασής τους οφείλουν να λάβουν διαπίστευση – το λεγόμενο «ευρωπαϊκό διαβατήριο» από τις αρμόδιες αρχές του κράτους εγκατάστασης, βλ. για τη σχετική σύγκριση, Καραγιάννης, ο.π. σελ. 584, και αναλυτικότερα για το σύστημα του ευρωπαϊκού διαβατηρίου, Hatzopoulos, V., Le principe communautaire d’équivalence et de reconnaissance dans la libre prestation de services, Sakkoulas/Bruylant 1999, p. 414 επ.


� Συνεπώς, η προσωρινή απουσία, στη χώρα μας, φορέα διαπίστευσης παρόχων ηλεκτρονικών υπογραφών δε συνιστά ανυπέρβλητο εμπόδιο στην ανάπτυξη της σχετικής αγοράς.


� Όχι των κρατών μελών ξεχωριστά.


� Βλ. περισσότερα για το θέμα της ευθύνης του παρόχου πιστοποίησης, Καραγιάννης, Β., ο.π. σελ. 585-586.


� Με τον τρόπο αυτόν ο πάροχος δεν φέρει ευθύνη από διακινδύνευση, ή σε κάθε περίπτωση αυτή δεν έχει τον χαρακτήρα της νόθου αντικειμενικής. Αυτό είναι εύλογο, δεδομένου ότι η πρόοδος της τεχνολογίας καθιστά επισφαλείς και άρα παραβιάσιμες ηλεκτρονικές διατάξεις οι οποίες σήμερα θεωρούνται ασφαλείς.


� Η σχετική δυνατότητα φαίνεται να παρέχεται από την ίδια την οδηγία για τις ηλεκτρονικές υπογραφές, αλλά μάλλον δε συνάδει με το γενικότερο κύμα απορρύθμισης των εθνικών μονοπωλίων που έχει εκδηλωθεί την τελευταία δεκαετία, ούτε με τη νομολογιακή εφαρμογή του άρθρου 86 (τέως 90) ΣυνθΕΚ. Τα παραπάνω δεν ισχύουν αν αποδειχθεί, με οικονομικούς όρους, ότι η αγορά για την παροχή ηλεκτρονικών υπογραφών συνιστά φυσικό μονοπώλιο, με την έννοια ότι υπάρχει χώρος μόνον για έναν «παίκτη» ή ότι η παροχή ηλεκτρονικών υπογραφών συνιστά υπηρεσία δημοσίου συμφέροντος η οποία δεν δύναται να παρασχεθεί κάτω από συνθήκες ανταγωνισμού.


� Απόφαση αριθ. 2000/709/ΕΚ της Επιτροπής της 6 Νοεμβρίου 2000, ΕΕ L 289, της 16-11-2000, σελ. 42-43.


� Οδηγία 2000/31/ΕΚ του ΕυρΚοιν και του Συμβουλίου της 8 Ιουνίου 2000, ΕΕ L 178 της 17-7-2000, σελ. 1-16, και Χατζόπουλος, Β. Κοινοτική Νομοθεσία, σελ. 380.


� Οδηγία 2002/58/ΕΚ του ΕυρΚοιν και του Συμβουλίου της 12 Ιουλίου 2002, ΕΕ L 201, της 31-7-2002, σελ. 37-47. Η οδηγία αυτή θα τεθεί σε ισχύ μετά την 31 Οκτωβρίου 2003, αντικαθιστώντας την οδηγία 97/66/ΕΚ, του ΕυρΚοιν και του Συμβουλίου της 15 Δεκεμβρίου 1997, για την επεξεργασία των δεδομένων προσωπικού χαρακτήρα στον τηλεπικοινωνιακό τομέα, ΕΕ L 24, της 30-1-98, σελ. 1-8.


� Ως προς το σημείο αυτό φαίνεται πως πηγή έμπνευσης του κοινοτικού νομοθέτη αποτέλεσε το σύστημα εξωδικαστικής επίλυσης διαφορών που έχει θεσπίσει η ICANN αναφορικά με τις ονομασίες πεδίου, το οποίο εκτυλίσσεται όλο ηλεκτρονικά, βλ. σχετ. Τουντόπουλος, Β. & Χατζόπουλος, Β., Οι Ηλεκτρονικές διευθύνσεις στο διαδίκτυο, Το πρόβλημα των domain names, Νομική Βιβλιοθήκη, Αθήνα 2001, σελ. 45 επ.


* Το κείμενο που ακολουθεί θα δημοσιευτεί στο Corpus του νέου Συντάγματος (2001) υπό την επιμέλεια του Καθηγητή κ. Π. Παραρά, ως σχολιασμός για το νέο άρθρο 5 Α §2.


� Πρακτικά της Ζ΄ Αναθεωρητικής Βουλής, της 30-8-2000, σελ. 17-18.


� Πρακτικά της Ζ΄ Αναθεωρητικής Βουλής, της 12-9-2000, σελ. 213.


� Βλ. για μια πρώιμη προσπάθεια οριοθέτησης της έννοιας της ΚτΠ, E. Crabit, & J.Bergevin, Le cadre réglementaire des services de la Société de l’Information : Laboratoire pour un nouveau droit du marché intérieur ?, RMUE 1/1995, σελ. 15.


� Περίπου κατά την ίδια εποχή ο όρος αρχίζει να χρησιμοποιείται και στις ΗΠΑ, όπου συνδέεται με την απελευθέρωση των τηλεπικοινωνιών. Το 1975 ο όρος υιοθετείται και από τον ΟΟΣΑ, ενώ ήδη από το 1979 το Συμβούλιο Υπουργών της (τότε) ΕΟΚ χρησιμοποιεί τον όρο και θεσπίζει και ένα πενταετές πειραματικό πρόγραμμα προς αυτήν την κατεύθυνση, το FAST: Forecasting and Assessment in the Field of Science and Technology. Βλ. και A. Mattelart, Histoire de la société de l’information, Repères, La Découverte, Paris 2001, σελ. 71 επ. 


� Ο ορισμός της πληροφορίας είναι μάλλον δυσχερής. Από τους τέσσερις ορισμούς που απαντώνται στο Λεξικό της Νέας Ελληνικής Γλώσσας, Γ. Μπαμπινώτη, Κέντρο Λεξικολογίας, Αθήνα 1998, οι τρεις, ή μάλλον ο συνδυασμός τους, μπορεί να αποδώσει με μερική προσέγγιση την έννοια. Ως «πληροφορία» νοείται α) κάθε στοιχείο που έχει ενδιαφέρον για κάποιον, β) κάθε στοιχείο που μεταδίδεται από μια πηγή σε κάποιον δέκτη και γ) το περιεχόμενο των σημάτων που διαβιβάζονται μέσω των διαφόρων μέσων επικοινωνίας και ενημέρωσης. Ενοποιώντας τα διάφορα στοιχεία ορισμού θα μπορούσαμε να πούμε ότι «πληροφορία» στα πλαίσια της ΚτΠ είναι κάθε στοιχείο που έχει ενδιαφέρον, το οποίο μεταδίδεται μέσω ηλεκτρομαγνητικών μέσων επικοινωνίας, από κάποιον πομπό προς κάποιον δέκτη.


� G. Pauli, Services, The Driving Force of the Economy, Waterlow Publishers, 1987.


� Ωστόσο, για ορισμένους απαισιόδοξους αυτές οι ίδιες δυνατότητες οδηγούν ακαταμάχητα στην κατασκοπεία και στην παρακολούθηση της προσωπικής ζωής των ατόμων από μυριάδες ανέλεγκτους φορείς. Βλ. R. Whitaker, The End of Privacy, The New Press, New York 1999, σελ. 5. Αντιθέτως, για τους υπέρμαχους της ΚτΠ, αυτή, αλλάζοντας την αντίληψη του χώρου και του χρόνου ενέχει τέσσερις καίριες αρετές: αποκέντρωση, παγκοσμιοποίηση, εναρμόνιση και δημιουργία βέλτιστων προθέσεων δημιουργίας (empowerment). Βλ. N. Negreponte, Being Digital, Vintage, New York, 1995, σελ. 165.


� G. Pauli op.cit και A. Mattelart, Histoire de la société de l’information, Repères, La Découverte, Paris 2001.


� Βλ. σχετ. A. Calabrese & J-C Burgelman (eds), Communication, Citizenship and Social Policy, Rowman & Littlefield, 1999. 


� N. Wiener, Cybernetics or Control and Communication in the Animal and the Machine, Hermann, Paris, 1948. βλ. σχετ. και A. Bretton, Ιστορία της πληροφορικής, Δίαυλος, 1991, σελ. 185 επ.


� Βλ. και  A. Mattelart, ο.π. σελ. 81.


� Έτσι και η μειοψηφία της Ζ Αναθεωρητικής Βουλής, βλ. ανωτ. υποσ. 2.


� Δ. Κατραμάδος, Προστασία του ατόμου από την επεξεργασία προσωπικών δεδομένων, ΔτΑ3/1999, σελ. 577, σελ. 583, όπου παραπέμπει και στον Χρυσόγονο, Ατομικά και κοινωνικά δικαιώματα, εκδ. Αντ. Σάκκουλα, 1998, σελ. 163. Για πιο πλήρεις παραπομπές σχετικά με το ζήτημα της πληροφορικής αυτοδιάθεσης βλ. Β. Τουντόπουλου, σχετικά με το άρθρο 9 Α, στο παρόν έργο.


� Βλ. Ι. Καράκωστας, Δίκαιο και Internet, εκδ. Αντ. Σάκκουλας  2001, σελ. 34, Π. Παραράς, Corpus I, σελ. 213 επ.


� Π. Παραράς, Σύνταγμα και ΕΣΔΑ, εκδ. Αντ. Σάκκουλα, 1996, σελ. 58. Βλ. ενισχυτικά της άποψης αυτής, το άρθρο 19 του Διεθνούς Συμφώνου για τα Πολιτικά Δικαιώματα και Ελευθερίες.


� Βλ. και Ι. Καράκωστας, Δίκαιο και Internet, ο.π. σελ. 33.


� Βλ. ανωτ. την ανάλυση της διάταξης αυτής από τον Δ. Φιλίππου.


� Δ. Κατραμάδος, Προστασία του ατόμου …, σελ. 583.


� Δ. Κατραμάδος, ο.π., σελ. 584. Βλ. επίσης και Ι. Καράκωστας, Το δίκαιο του Internet (Νομική αντιμετώπιση του διαδικτύου), ΝοΒ 1998, σελ. 1172, σελ. 1180, υποσ. 23.


� Στο ίδιο συμπέρασμα οδηγεί άλλωστε και το γεγονός ότι στα Συντάγματα των περισσοτέρων ευρωπαϊκών χωρών δεν έχει συμπεριληφθεί ειδική διάταξη για την ΚτΠ. Πρβλ. ωστόσο το νέο άρθρο 35 του Συντάγματος της Πορτογαλίας, το οποίο θεσπίζει την προστασία των προσωπικών δεδομένων, ενώ στην παράγραφο 6 αναγνωρίζει γενικό δικαίωμα πρόσβασης στα πληροφορικά δίκτυα.


� Βλ. ανωτ. παρα. 1.


� Γενικά για τη συρροή και σύγκρουση δικαιωμάτων βλ. Π. Δαγτόγλου, Ατομικά Δικαιώματα Α’, εκδ. Αντ. Σάκκουλα, 1991, παρα. 191 επ., ιδίως δε 196. Για την εφαρμογή των εξαιρέσεων των άρθρων 9, 9 Α και 19, αλλά και για την ύπαρξη άλλων εξαιρέσεων στο δικαίωμα συμμετοχής στην ΚτΠ, κατωτέρω, παρα. 5.


� Βλ. ανωτ. παρα. 1.


� Βλ. Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο «Προς την Κοινωνία της Πληροφορίας, ένα σχέδιο δράσης», CΟΜ (94) 347 τελικό. Βλ. για μια πιο πρόσφατη και εκτενή επιστημονική παρουσίαση από αξιωματούχους της Επιτροπής, Κ. Ducatel, J. Webster, & W. Herrman (eds.), The Information Society in Europe, Work and Life in an Age of Globalization, Rowman & Littlefield Publishers, 2000.


� Βλ. για μια ενδελεχή αν και ελαφρώς παρωχημένη συγκριτική παρουσίαση των συστημάτων των 15 της ΕΕ για την προστασία των προσωπικών δεδομένων, G. Braibant, Données personnelles et société de l’information, Rapport au Premier Ministre, La Documentation Française, Paris, 1998. Επίσης, για μια γενικότερη αναζήτηση σχετικά με τη διασφάλιση των ατομικών ελευθεριών στα πλαίσια της ΚτΠ, P. Christan, Du droit et des libertés sur internet, Rapport au Premier Ministre, La Documentation Française, Paris, 2001.


� Για την ευρωπαϊκό θεσμικό πλαίσιο ανάπτυξης της ΚτΠ βλ. κατ. παρ. 3.


� Βλ. σχετ. R. Kovar, & D. Simon, « Service public et Communauté Européenne: entre l’intérêt général et le marché », vol: I & II, La documentation française, Paris 1998,  R. Kovar, “La Cour de justice et les entreprises chargées de la gestion d’un service d’intérêt économique général.  Un pas dans le bon sens vers une dérégulation réglée” Europe, 1994, Χρονικό 6, του ιδίου, “Droit communautaire et service public, esprit d’orthodoxie ou pensée laicisée”, RTDEur, 1996 σελ. 215 και 493. 


� Βλ. για συνοπτικά για το σύστημα αυτορρύθμισης στις ΗΠΑ, Ch. Féral-Schuhl, Cyberdroit, Dalloz/Dunod, 2ème ed. Paris 2000, σελ. 81 επ. Για μια πολύ εμπεριστατωμένη παρουσίαση της γενικότερης προβληματικής για τη δημιουργία θεσμικού πλαισίου για την ΚτΠ, βλ. Ch. Marsden, (ed.), Regulating the Global Information Society, Routledge, 2000. Για μια ευρωπαϊκή θεώρηση, βλ. την έκθεση προς τον Γάλλο Πρωθυπουργό, του Ch. Paul, Du droit et des libertés personnelles, La documentation française, Paris 2001, όπου αφού  παρουσιάζονται οι βασικές τεχνικές αυτορρύθμισης (σελ. 51 – 67) προτείνεται ένα σύστημα «από κοινού ρύθμισης» (corrégulation) με τη συμμετοχή κρατικών φορέων, παραγόντων της αγοράς και καταναλωτών (σελ. 83 επ.). Για την ελληνική άποψη επί του θέματος βλ. Π. Ζέρη, Κρατική ρύθμιση και αυτορρύθμιση των υπερλεωφόρων των πληροφοριών, ΤοΣ 1999, σελ. 407.


� Βλ. και την εισήγηση του εισηγητή της πλειοψηφίας στην Ζ’ Αναθεωρητική Βουλή, όπου αναφέρεται ότι με την υπό συζήτηση διάταξη «αποκτά το Σύνταγμά μας μια ειδική βάση προκειμένου να υποδεχθεί και να ρυθμίσει το φαινόμενο της ΚτΠ, της ψηφιακής κοινωνίας, της νέας οικονομίας κ.ο.κ.», Έκθεση της Επιτροπής Αναθεώρησης του Συντάγματος, σελ. 23 in fine.


� Ενδιαφέρουσα είναι σχετικά η ιταλική εμπειρία, όπου ο Δήμος της Μπολόνια, όταν θέλησε να δημιουργήσει σημεία πρόσβασης του κοινού σε ένα πρόγραμμα επικοινωνίας και εξυπηρέτησης των πολιτών του (το πρόγραμμα IPERBOLE) αντιμετώπισε την αντίδραση των επιχειρηματιών του διαδικτύου και κενό δικαίου, καθώς όλα τα νομοθετικά κείμενα αναφέρονταν στην εμπορική εκμετάλλευση του διαδικτύου και όχι στην ανάπτυξή του εν είδη δημόσιας υπηρεσίας, χρηματοδοτούμενης από τους τοπικούς φόρους. Βλ. L. Guidi, E-citizens are not born, they are made, στο συλλογικό έργο Democracy and the Information Society in Europe, European Commission, 2000, σελ. 89.


� Ωστόσο, αναφορικά με τον επαγγελματικό και κοινωνικό αποκλεισμό των προσφύγων και των μεταναστών από την εισαγωγή και ανισόρροπη εξάπλωση της ΚτΠ, βλ. N. Φραγκάκη, Δικαιώματα μεταναστών εργαζομένων και τεχνολογική εξέλιξη, ΔτΑ 5/2000, σελ. 115-124.


� Βλ. και Π. Δαγτόγλου, ο.π. παρ. 139 In fine.


� Ι. Καράκωστας, Δίκαιο και Internet, ο.π. σελ. 36. Για τη νέα αυτή διάταξη του Συντάγματος βλ. κατωτ. το σχολιασμό του ???


� Βλ. ανωτ. παρ. 2.


� Βλ. για μια αρκετά εκτενή ανάλυση των επί μέρους δικαιωμάτων, Ι. Καράκωστα, ο.π. σελ. 34 επ. 


� Εννοιολογικά, η «πληροφορία» είναι το αντικείμενο της «πληροφόρησης».


� Βλ. Π. Δαγτόγλου, Ατομικά Δικαιώματα Α’, εκδ. Αντ. Σάκκουλα 1991, παρ. 98.


� Βλ. ανωτ. παρ. 1.


� Για τις σχέσεις της ΚτΠ με την πολιτική ζωή και τη λειτουργία του δημοκρατικού πολιτεύματος, βλ. κατ. παρ. 4.2.


� Για τη δράση αυτή βλ. http://europa.eu.int/information_society/index_el.htm


� Για τη δράση αυτή βλ. http://www.cordis.lu/econtent/


� Βλ. σχετ. και Ι. Κριάρη – Κατράνη, Τεχνολογία και Κοινοβούλιο, εκδ. Σάκκουλα 2001, 83 σελ.


� Η πύλη αυτή βρίσκεται στη διεύθυνση www.greece.gr.


� Κύρια εξαίρεση αποτελεί το σύστημα ΤΑΧΙS το οποίο επιτρέπει την ηλεκτρονική υποβολή φορολογικών δηλώσεων.


� Ο όρος αυτός χρησιμοποιείται σήμερα με μια ευρεία και μια στενή έννοια: με την ευρεία του όρου έννοια καλύπτει το σύνολο των εκδηλώσεων ηλεκτρονικής επικοινωνίας, ανεξάρτητα από το αν αυτή είναι πράγματι εμπορικού χαρακτήρα, ενώ με τη στενή έννοια περιορίζεται στη διενέργεια εμπορικών πράξεων με ηλεκτρονικά μέσα. Αυτή η δεύτερη, πιο στενή, χρήση του όρου προτιμάται στα πλαίσια της παρούσας μελέτης.


� Από τους χιλιάδες τίτλους, κυρίως σε αγγλική γλώσσα, που αφορούν στα πλεονεκτήματα και στις στρατηγικές ανάπτυξης του ηλεκτρονικού εμπορίου, βλ. στα ελληνικά Α. Πασχόπουλος, & Π. Σκαλτσάς, Ηλεκτρονικό Εμπόριο, Νέο περιβάλλον, Νέα εργαλεία, Νέοι ηγέτες, Κλειδάριθμος, Αθήνα 2000, Ν. Θωμόπουλος, Στρατηγικές για την είσοδο μιας εταιρίας στο Διαδίκτυο, Nubis, Αθήνα 2000.


� Η ηλεκτρονική συναλλαγή της διοίκησης με τους πολίτες (administration to consumer ή a2c) επειδή κατά τεκμήριο δεν έχει εμπορικό χαρακτήρα δεν περιλαμβάνεται στη στενή έννοια του όρου «ηλεκτρονικό εμπόριο» που χρησιμοποιείται στην παρούσα μελέτη.


� Για την επιλογή της τεχνικής της ελάχιστης ρύθμισης βλ. Ε. Crabit & J. Bergevin, Le cadre réglementaire des services de la Société de l’Information : Laboratoire pour un nouveau droit du marché intérieur ?, RMUE 1/1995, σελ. 15.


� Οδηγία 84/450/ΕΟΚ, όπως έχει τροποποιηθεί και ισχύει, για την παραπλανητική διαφήμιση, L 250, 19/9/84, σελ. 17-20, Οδηγία 85/577/ΕΟΚ για τις συμβάσεις που συνάπτονται εκτός εμπορικού καταστήματος, L 372, 31/12/85, σελ. 31-33, Οδηγία 97/7/ΕΚ για τις συμβάσεις από απόσταση, L 144, 4/6/97, σελ. 19-27, Οδηγία 98/6/ΕΚ για τις ενδείξεις των τιμών και των προϊόντων που προσφέρονται προς κατανάλωση, L 80, 18/3/98, σελ. 27-31. 


� Οδηγία 95/46/ΕΚ της 24-10-95, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ΕΕ L 281, 23-11-95, σελ. 31-50, η οποία έχει μεταφερθεί στο εθνικό δίκαιο με τον ν. 2472/97 και Οδηγία 97/66/ΕΚ της 15-12-97 περί επεξεργασίας των δεδομένων προσωπικού χαρακτήρα και προστασίας της ιδιωτικής ζωής στον τηλεπικοινωνιακό τομέα, ΕΕ L 24, 30-1-98, σελ. 1-8, η οποία έχει μεταφερθεί στο εθνικό δίκαιο με τον ν. 2774/99. Για τη σχετική προβληματική βλ. A. Καΐσης & Ν. Παρασκευόπουλος, Προστασία προσωπικών δεδομένων, εκδ. Αντ. Σάκκουλα 2001, σελ. 410. Δ. Κατραμάδος, Προστασία του ατόμου από την επεξεργασία προσωπικών δεδομένων, ΔτΑ3/1999, σελ. 577, Μίτλεττον Φ., Προβλήματα εφαρμογής της ευρωπαϊκής οδηγίας για την προστασία προσωπικών δεδομένων στην ελληνική έννομη τάξη, ΔτΑ 11/2001, σελ. 751 και Β. Τουντόπουλος, Η προστασία των δεδομένων προσωπικού χαρακτήρα στον τομέα των τηλεπικοινωνιών, ΔΕΕ 5/2000, σελ. 475-487. Άλλες σημαντικές μελέτες για το ζήτημα αυτό, από τους Α. Μπρεδήμα, Μ. Αυγουστινάκη, Η. Καστανά και Γ. Γιαννόπουλο περιέχονται στο ειδικό αφιέρωμα του τεύχους 11/2001 του περιοδικού ΔτΑ.


� Παράλληλα - και προγενέστερα από τις κοινοτικές οδηγίες - δράση για την προστασία των προσωπικών δεδομένων έχει επίσης αναλάβει και το Συμβούλιο της Ευρώπης, βλ. σχετ. Γ. Κυριακόπουλος, Ασφάλεια και επεξεργασία των δεδομένων προσωπικού χαρακτήρα. Οι ρυθμίσεις του Συμβουλίου της Ευρώπης, ΔτΑ 11/2001, σελ. 763.


� Οδηγία 93/98/ΕΟΚ της 29-10-93 για την εναρμόνιση της διάρκειας προστασίας του δικαιώματος πνευματικής ιδιοκτησίας και ορισμένων συγγενών δικαιωμάτων, ΕΕ L 290, 24-11-93, σελ. 9-13, Οδηγία 96/9/ΕΟΚ της 11-3-96, σχετικά με τη νομική προστασία των βάσεων δεδομένων, ΕΕ L 77, 27-3-96, σελ. 20-28 και Οδηγία 2001/29/ΕΚ, της 22-5-2001 για την προστασία της πνευματικής ιδιοκτησίας και των συγγενών δικαιωμάτων στην ΚτΠ, ΕΕ L 167, σελ. 10 επ. Για το κείμενο όλων των Οδηγιών που αναφέρονται στις παραπάνω υποσημειώσεις, πλην της Οδηγίας 2001/29, βλ. Χατζόπουλος, Β., Κοινοτική Νομοθεσία, Κείμενα Πρωτογενούς και Παράγωγου Δικαίου, εκδ. Αντ. Σάκκουλα 2001 σελ. 296 επ. Για μια παρουσίαση της σχετικής προβληματικής βλ. Δ. Καλλινίκου, Πνευματική ιδιοκτησία και Ίντερνετ, εκδ. Π. Σάκκουλα 2001, 118 σελ. Επίσης, Γ. Κουμάντος, Λ. Κοτσίρης, Μ-Θ. Μαρίνος, Π. Κοριατοπούλου & Σ. Σταυρίδου, Κοινωνία των Πληροφοριών και πνευματική ιδιοκτησία, εκδ. Αντ. Σάκκουλα 2001, 154 σελ.


� Για την οδηγία αυτή βλ. αντ’ άλλων B. Καραγιάννη, Το κοινοτικό νομικό πλαίσιο για τις ηλεκτρονικές υπογραφές – Η οδηγία 1999/93/ΕΚ, ΔΕΕ 6/2000, σελ. 580.


� Για την οδηγία αυτή βλ. X. Σαμαρά, Η οδηγία της ΕΚ σχετικά με το ηλεκτρονικό εμπόριο (e-commerce) στην εσωτερική αγορά, ΔΕΕ 12/2000, σελ. 1200, E. Φιλιπποπούλου, Το νομικό πλαίσιο του ηλεκτρονικού εμπορίου, ΔΕΕ 11/2000, σελ. 1086.


� Βλ. σχετ. K. Χριστοδούλου, Ηλεκτρονικά έγγραφα και ηλεκτρονική δικαιοπραξία, εκδ. Αντ. Σάκκουλα, 2001.


� Ένα θέμα το οποίο ενδεχομένως να απασχολήσει τον έλληνα νομοθέτη (ή τουλάχιστον την ΕΕΤΤ) στο άμεσο μέλλον είναι η χρήση της ελληνικής γλώσσας στο διαδίκτυο.


� Η τηλε-ιατρική βασίζεται στη διασύνδεση των νοσοκομείων και εργαστηρίων και στη δημιουργία μιας κεντρικής βάσης δεδομένων, στην οποία κάθε γιατρός, θεραπευτής ή ακόμα και ασθενής μπορεί να αντλεί χρήσιμες πληροφορίες για την περίπτωσή του. Επίσης, με τη σύνδεση των ασθενών με τα νοσοκομεία και τους θεράποντες ιατρούς καθίσταται δυνατή η διάγνωση και η παρακολούθηση από απόσταση. Τα οφέλη είναι προφανή τόσο για τους ασθενείς, όσο και για τους ιατρούς, αλλά και για τα ασφαλιστικά ταμεία [Βλ. για την υγεία στην ΚτΠ, J. Rantanen & S. Lehtinen, Health and the Information Society, σε K. Ducatel, J. Webster & W. Herrman (eds.), The Information Society in Europe, Work and Life in an Age of Globalization, Rowman & Littlefield Publishers, 2000, σελ. 175].


� Η νέα αυτή ευέλικτη μορφή εργασίας προϋποθέτει αυξημένες τηλεπικοινωνιακές δυνατότητες, τόσο από πλευράς ταχύτητας, όσο από πλευράς χωρητικότητας και ασφάλειας, ώστε να εξασφαλίζεται η επικοινωνία των κατ’ οίκον εργαζομένων με τις βάσεις δεδομένων – αρχείων που βρίσκονται στην έδρα της δουλειάς τους και με τους συνεργάτες τους. Πέρα από τα σαφή πλεονεκτήματα που προσφέρει για τον εργοδότη (μικρότεροι χώροι, χαμηλότερο κόστος λόγω έλλειψης μετακίνησης, ευέλικτο ωράριο), η τηλε-εργασία αποτελεί την ιδανική λύση στο πρόβλημα της γυναικείας εργασίας και της μητρότητας. Βλ. εκτενώς για την τηλεεργασία, P. Vendramin & G. Valenduc, L’avenir du travail dans la société de l’information, L’Harmattan, Paris 2000.


� Παρόλ’ αυτά κατά τις συζητήσεις της Ζ’ Αναθεωρητικής Βουλής εκφράστηκαν φόβοι ότι το δικαίωμα του άρθρου 5 Α(2) θα επιδρούσε αρνητικά στο σεβασμό των άλλων ουσιωδέστερων δικαιωμάτων, βλ. Πρακτικά της Ζ΄ Αναθεωρητικής Βουλής, της 12-9-2000, σελ. 213 επ. 


� Παραδείγματα τέτοιων τεχνικών αποτελούν τα cookies που επιτρέπουν την αναγνώριση, από τρίτους, του υπολογιστή του χρήστη και την παρακολούθηση των ηλεκτρονικών του κινήσεών μέσα στο διαδίκτυο, με αποτέλεσμα να καθιστούν δυνατή την καταγραφή των προτιμήσεών του και τη δημιουργία του προφίλ του ή τα warms τα οποία εγκαθίστανται μέσα στον υπολογιστή του χρήστη και επιτρέπουν σε τρίτους να βλέπουν τα αποθηκευμένα αρχεία του. Υπάρχουν πάρα πολλές άλλες τεχνικές υποκλοπής και παρακολούθησης δεδομένων. Για μια ενδιαφέρουσα παρουσίαση των τεχνικών αυτών και των νομικών ζητημάτων που ανακύπτουν βλ. Κ. Kαραδημητρίου, Νομικά Διλήμματα στην ΚτΠ: Πόσο κινδυνεύουν τα ανθρώπινα δικαιώματα από τις νέες τεχνολογίες; Αρμ. 7/2001, σελ. 901-910.


� Για μια παρουσίαση του οποίου, βλ. Δ. Κατραμάδος, ο.π. 


� Βλ. και G. Braibant, Données personnelles et société de l’information, Rapport au Premier Ministre, La Documentation Française, Paris, 1998, σελ. 19. Τα προσωπικά δεδομένα προστατεύονται επίσης και από το άρθρο 8 του Ευρωπαϊκού Χάρτη Θεμελιωδών δικαιωμάτων, όπως αυτός εγκρίθηκε από το Ευρωπαϊκό Συμβούλιο της Νίκαιας τον Δεκέμβριο του 2000.


� Βλ. σχετ. B. Καραγιάννης, Η νομική προστασία της ηλεκτρονικής ανταλλαγής δεδομένων, ΔΕΕ 1/2000, σελ. 19-30.


� Σχετικά με τον νόμο αυτό και την σχετική κοινοτική οδηγία, βλ. B. Τουντόπουλο, ο.π.


� Σχετικά με τις ηλεκτρονικές υπογραφές, βλ. B. Καραγιάννη, Το κοινοτικό νομικό πλαίσιο για τις ηλεκτρονικές υπογραφές – Η οδηγία 1999/33/ΕΚ, ΔΕΕ 6/2000, σελ. 580-588.


� Για την έννοια και τις λειτουργίες μιας έμπιστης τρίτης οντότητας στο ηλεκτρονικό εμπόριο, βλ. ενδεικτικά, A. Πασχόπουλος, & Π. Σκαλτσάς, ο.π. και Ν. Θωμόπουλος, ο.π.


� Βλ. σχετ. R. Whitaker, The End of Privacy, The New Press, New York 1999.


� Βλ. παραπ. παρ. 2.


� Έτσι, το 1994 οι επαναστάτες της Μεξικανικής επαρχίας των Τσιάπας μπόρεσαν να ενημερώσουν το ευρύ κοινό για τους λόγους και τις συνθήκες του κινήματός τους και να αποτρέψουν την προγραμματισμένη ένοπλη παρέμβαση των ΗΠΑ.


� Έτσι, οι προσπάθειες των φονταμενταλιστικών ισλαμικών καθεστώτων, των κυβερνήσεων των χωρών του Κόλπου, ή της κυβέρνησης της Κίνας να ελέγχουν αυστηρά τις ιστοσελίδες στις οποίες έχουν πρόσβαση οι πολίτες τους είναι καταδικασμένες σε μερική, τουλάχιστον, αποτυχία.


� Έτσι, ο ρατσιστικός και μισαλλόδοξος λόγος είναι νόμιμος στις ΗΠΑ, χάριν της ελευθερίας έκφρασης, αλλά παράνομος στην Ευρώπη. Αλλά και μεταξύ ευρωπαϊκών χωρών υπάρχουν σημαντικές διαφορές, καθώς λ.χ. η πορνογραφία είναι παράνομη στην Ιρλανδία ενώ δεν υπόκειται σε κανέναν περιορισμό στη Σουηδία. Γενικά για την ελευθερία και τους περιορισμούς έκφρασης στην ΚτΠ, βλ. αντ’ άλλων M. Godwin, Cyber Rights, Defending Free Speech in the Digital Age, Times Books, 1998.


� Οι εκάστοτε «κατάλληλες» κυρώσεις θα διαφέρουν αναλόγως με το αν επιβάλλονται στον δημιουργό, τον μεταφορέα, ή εκείνον που παρέχει φιλοξενία στο παράνομο μήνυμα.


� Βλ. και I. Καράκωστα, ο.π. σελ. 38 επ., ο οποίος αφενός καταφαίνεται υπέρ της υπαγωγής του διαδικτύου στις ευνοϊκότερες ρυθμίσεις του άρθρου 14, αλλά παραδέχεται ότι ορισμένο ηλεκτρονικό «περιεχόμενο» παρουσιάζει αναμφισβήτητα τα χαρακτηριστικά του κινηματογράφου ή της φωνογραφίας, κατ’ άρθρο 15 Σ.


� Έτσι στη Γαλλία το Ανώτατο Ραδιοτηλεοπτικό Συμβούλιο (Conseil Supérieur de l’Audiovisuel), παρά το γεγονός ότι ο ιδρυτικός του νόμος του αναγνωρίζει ευρείες αρμοδιότητες, έχει απόσχει από το να παρέμβει στη ρύθμιση και εποπτεία του διαδικτύου, βλ. Ch. Paul, ο.π., σελ. 72, όπου ενότητα με τίτλο «Dans les faits, l’internet n’est pas soumis à la régulation de l’audiovisuel».


� Βλ. άρθρα 12-14 της οδηγίας, τα οποία συνιστούν την απάντηση σε προηγούμενη αμφίρροπη νομολογία των δικαστηρίων κρατών μελών, βλ. για τη Γαλλία, Ch. Féral-Schuhl, Cyberdroit, Dalloz/Dunod, 2ème ed. Paris 2000, σελ. 118 επ. Η οδηγία προβλέπεται να μεταφερθεί σε εθνικό δίκαιο, καθυστερημένα, μέσα στο τρέχον έτος. Για την οδηγία αυτή βλ. X. Σαμαρά., Η οδηγία της ΕΚ σχετικά με το ηλεκτρονικό εμπόριο (e-commerce) στην εσωτερική αγορά, ΔΕΕ 12/2000, σελ. 1200, Ε. Φιλιπποπούλου, Το νομικό πλαίσιο του ηλεκτρονικού εμπορίου, ΔΕΕ 11/2000, σελ. 1086. Βλ. επίσης Α. Γραμματικάκη – Αλεξίου, Ηλεκτρονικό εμπόριο, ιδιωτικό διεθνές δίκαιο, διεθνές ομοιόμορφο δίκαιο και κοινοτικές ρυθμιστικές προσπάθειες – Μια συγκριτική επισκόπηση, ΕΕΕυρΔ 21/2001, σελ. 135.

